
Miladi, krésna, no schudobneni
lady Brienne sa vracia
na rodinné sidlo. Netusi, Ze jej otec
ho prehral v kartich.
Novy majitef sa chce celej rodine
pomstif, no podfahne
Brienninmu &aru.

Mojim dvom najlepším priateľom:

Thomasovi Youngovi Robersonovi,

môjmu manželovi,

a

Richardovi Johnoví Goodmanovi, môjmu otcovi. Mám vás rada.

Všetky domy, ktoré sa v románe spomínajú, skutočne existujú. Oesterley Park, Satterleeské panské sídlo (Sotterley), aj dom číslo jeden v štvrti Crescent sú prístupné verejnosti. Reštaurované panské sídlo, opísané v prológu a postavené okolo roku 1650, stojí dnes zanedbané a opustené vedľa cesty v meste Tidewater, v štáte Maryland. Všetky postavy s výnimkou Gainsborougha sú fiktívne.

Poznámka autorky

PROLÓG

ST. MARY PARISH, MARYLAND November 1780

Dom sa považoval za starý, hoci Spojené štáty vyhlásili svoju nezávislosť iba pred štyrmi rokmi. Týčil sa nad Patuxent River a jeho vysoká strecha a gotické priečelie mu dodávali majestátnosť, ktorá ostro kontrastovala so skromnosťou izieb.

Róbert Staples namosúrené sedel pri ohni. v obývacej izbe. Mal iba trinásť rokov, nuž ho to nebavilo, a občas potajomky nazrel do vedľajšej izby, kde sa usadil jeho otec s ďalšími štyrmi mužmi. Títo štyria muži šírili okolo seba atmosféru tajomnosti. Sedeli okolo malého stolíka a hrali karty.

Bolo čudné, že sa oddávali hazardným hrám práve v tomto schátranom dome, keď by sa im iste pohodlnejšie hralo v panskom sídle v Satterlee, s mnohými vyumelkovanými izbami preplnenými georgiánskymi rezbárskymi prácami a vyrezávanými kartárskymi stolíkmi, dielami tých najlepších umeleckých stolárov v Saleme.

Lenže oni sedeli tu, štyria cudzinci pri stolíku z čerešňového dreva, kým majiteľ a jeho syn ich úzkostlivo sledovali z opodiaľ.

„Teda, poviem vám, Avenel," skonštatoval jeden z mladších hráčov, keď sa poobzeral po drevom obloženej izbietke, „priviedli ste nás na akési pochmúrne miesto."

Tmavý bradatý muž s týmto zvláštnym menom iba zagánil na mladého lorda - to celkom stačilo, aby ho umlčal. No Avenel ešte dodal: „Boli by ste radšej hrali v prístavisku v Satterlee, kde by vás všetci pokladali za toryovca?"

„V tejto hlúpej vojne (* Ide o vojnu za nezávislosť medzi Veľkou Britániou a jej kolóniami v Amerike.) nezastávam žiadne stanovisko! Už len to mi chýba, aby ma považovali za toryovca! Mojou jedinou túžbou je opustiť túto barbarskú krajinu a už sa nikdy nevrátiť. Vidina zbohatnutia z pestovania tabaku mi nestojí za to, aby som jej obetoval svoje postavenie!" Mladík si utrel čelo.

„Možno nie ste ani na jednej strane. Ale stačí jediný pohľad na vašu bordovú saténovú vestu a nikto ani na okamih nezapochybuje, že patríte k britskej aristokracii." Avenel si znechutene premeral mladého lorda. „A myslím, že vám nemusím pripomínať, že tu v Amerike aristokracia neexistuje. To je aj jeden z dôvodov, pre ktoré sa táto prekliata vojna začala."

„Zato vy na človeka narodeného v Amerike nerozprávate o svojej slobode veľmi nadšene. Čo teda vravíte, Avenel? Patríte azda k priaznivcom toryovcov?" ozval sa ďalší z hráčov, starší muž, zmierovací sudca. Bol roztrpčený, že prehráva, no utešoval sa tým, že mladý lord a lord Oliver sú na tom ešte horšie. Ich stávky vysoko prevyšovali ich finančné prostriedky - najmä u lorda Olivera, ktorý hral o Oesterley Park, svoje panské sídlo v Anglicku. Musel si priznať, že ho šokovalo, ako môže niekto tak vášnivo hrať. Ale nevidel to po prvý raz. Nanešťastie, bola to u šľachty bežná prax, ktorá zruinovala už toľko rodín, že si ani nepamätal ich mená.

„Zajtra odchádzam do Anglicka, tak som sa prinútil zostať politicky nestranný." Avenel Slane sa striasol, aby zahnal únavu, a potom dopovedal: „Ale už stačí. Musíme pokračovať." Pozrel rovno na muža, ktorý sedel oproti nemu a ktorý od začiatku hry neprehovoril ani slovo - Olivera Morrowa. Oliver bol asi rovnakej výšky i postavy ako Avenel, ale tým sa ich podobnosť končila. Avenel hral riskantne, no ľadovo pokojne, zatiaľ čo Morrow bol nervózny. Ruka sa mu triasla, keď si rozkladal karty, ktoré dostal. Obavy lorda Olivera neboli bezdôvodné: šlo mu o veľa.

„A okrem toho," tajnostkársky zakončil Avenel, „musím dobojovať aj svoju osobnú vojnu."

„Myslím, že je načase, aby sme uznali nerozhodný výsledok, páni," mladý lord si utrel čelo navoňanou vreckovkou. „V stávke je už príliš veľa. Samozrejme, budem sa snažiť splatiť to, čo som prehral" rozkašľal sa, keď si spomenul na tú objemnú sumu. A väčšinu dlhujem tomu podliakovi Avenelovi Slanovi, pomyslel si ľútostivo. „Podľa mňa by sme si všetci mali uvedomiť, že toto už hraničí s absurdnosťou. Lord Oliver je, koniec koncov, gróf z Labordu. Nemôžete mu predsa dovoliť, aby prehral svoj vlastný majetok! Veď je to do neba volajúci zločin!"

„Milý lord, toto nie je mladícka zábavka," pohŕdavo mu vysvetľoval Avenel, zdôrazňujúc každú slabiku. „Všetci ste sem prišli s vedomím, že hráme chlapskú hru."

„Lenže stávky sú už naozaj príliš vysoké. Zneužili ste našu situáciu - to, že sme boli znudení a vystrašení. To vyčkávanie v prístave Satterlee na loď, čo nás má odviezť späť do Anglicka, sa už nedalo vydržať. Vždy, keď sa v sídle zastaví nejaký modrokabátnik - či už na šálku čaju, alebo informovať priaznivcov revolúcie, ako pokračuje vojna, musíme sa skrývať. Ako vravím, zneužili ste nás. Vedeli ste, že skočíme po možnosti odbehnúť si do susedného sídla na partičku kariet. Aj tak žijeme v neľudských podmienkach, a teraz ešte aj toto! To už je priveľa!"

„Nemuseli by ste sa skrývať, keby ste sa na chvíľu zriekli svojho spoločenského postavenia - aspoň pokým sa nedostanete na loď." Avenel zavíril vejár kariet v ruké a položil ich na doškriabaný stolík. „Stačilo by iba zmeniť si oblečenie, to je všetko."

„Nenarodil som sa, aby som chodil oblečený ako sedliak - ako vy Američania!" Mladý lord plesol karty o stôl a napravil si napomádovanú a napudrovanú parochňu. Nafúkol sa, pozrel na Avenela a zrazu si pripadal nesmierne ušľachtilý. Pozorne si obzrel jeho šaty: od jednofarebných krátkych nohavíc z pravej jelenice, až po tmavomodrú vlnenú vestu. Na bielej batistovej košeli nemal žiadne volány a nákrčník mu nezdobil ani kúsok drahej čipky. Ani na hlave nemal nič. Stačil mu nahladko učesaný chvost z prirodzených tmavých vlasov.

„To je vaša vec, milý lord," sucho skonštatoval Avenel.

Mladý lord sa dovtípil, že sa mu vysmieva. Pocit nadradenosti sa začal rozplývať. „Nemienim sa ďalej zúčastňovať na tejto absurdnosti! Človeče, okamžite ma odvezte do Satterlee!" Kývol na Róbertovho otca, akoby to bol sluha.

„Ale pravdaže, milý lord, no vari nechcete prestať uprostred hry?" snažil sa ho priviesť k rozumu pán Staples. Podišiel dopredu a potom sa obrátil k Róbertovi na prahu obývačky. „Nob," oslovil ho prezývkou, „poslúchni ma a prestaň tam stáť a zízať s otvorenými ústami. Choď ponúknuť pánom z tej šunky, čo údili v Satterlee, a k tomu trochu alkoholu."

Chlapec rýchlo odbehol do izby, kde si na veľkú tácňu naložil šunku, jablká a chlieb. Chvatne vykročil zo špinavej, slamou posypanej dlážky izby na nové borovicové dosky, iba nedávno osadené do podlahy salónika, položil tácňu na starožitnú komodu z orechového dreva z konca sedemnásteho storočia a ustúpil dozadu, majúc na zreteli hrozbu otcových očí. Chlapi práve hrali poslednú hru a on dobre vedel, že ich nesmie vyrušovať.

„Ešte prinesiem pivo, otec," zašepkal Nob s tým istým polobritským prízvukom ako jeho otec, čo potvrdzovalo jeho marylandský pôvod. Lenže otec, namiesto toho, aby súhlasne prikývol, odmietavo pokrútil hlavou a pohľadom ho jasne poslal naspäť do izby. No prv než sa chlapec stihol otočiť a dať na ústup, ozval sa mohutný úder a stolík z čerešňového dreva sa zrútil na zem. Karty sa rozsypali po čistučkej hrboľatej borovicovej dlážke.

„Avenel, varujem vás! Ak budete trvať na tom, že si vezmete Oesterley Park, moja pomsta vás neminie!" skríkol gróf z Labordu. Tento starší muž vysokej postavy sa hrozivo týčil nad zosypaným stolíkom. Dlhé biele ruky mal zovreté v päste a červená tvár kontrastovala s jeho starostlivo učesanými tmavosivými vlasmi.

Nob bol v kútiku duše rád, že Oliver Morrow prehral. Gróf mal v sebe čosi, čo sa mu podvedome nepáčilo.

„Vlastne budete mŕtvy skôr, než sa priblížite k môjmu domu!" zlovestne zasyčal gróf. S týmito slovami siahol po noži, ktorý mal zastrčený za opaskom nohavíc, a zaútočil na Avenela. Nob vykríkol od strachu.

Rozpútala sa bitka. Ostatní muži sa nečinne prizerali z obďaleč a iba Nob s otcom sa snažili Olivera Morrowa zastaviť. Ten bol však priveľmi rýchly, a tak si museli dávať pozor, aby sa sami nestali terčom jeho oceľovej čepele. Nakoniec toho nechali a pridali sa k ostatným. Avenel najprv rezko uhýbal pred nožom, potom kopol grófa do ruky. Nôž mu vyletel a kĺzal sa po dlážke preč z dosahu.

„Ak si myslíš, že sa bojím noža, mýliš sa! Už som raz okúsil jeho ostrie a trúfam si tvrdiť, že moja koža je dosť hrubá, takže druhýkrát ju už nepresekneš!" Avenel uprene hľadel na grófa a vychutnával zdesenie na jeho tvári po tom, čo pochopil, kto pred ním stojí.

„Mal som ťa hneď poznať podľa očí, ty vymiškovanec! Ale ja ťa dostanem! Mňa nezničíš! Vždy som si našiel spôsob, ako vyhrať. Nikto ma nikdy neporazil -"

„Prestaň tárať!" zasmial sa Avenel a zodvihol zožltnutý pergamen, ktorý spadol z polámaného stolíka. „Tvoje hrozby nemajú žiaden účinok. Dal si do stávky svoj skvostný dom, musíš teda znášať dôsledky. Porazila ťa vlastná nenásytnosť! Túžba vyhrať za každú cenu spôsobila tvoj pád. Oesterley Park teraz vlastním ja, a vyhral som ho čestne. Konečne je v správnych rukách, určite lepších, ako sú tvoje." Vložil si hrubý papier do vnútorného vrecka modrej vesty. „Ak sa nemýlim, nemáš ani na to, aby si sa dostal z tohto kontinentu, nieto aby si ešte odo mňa odkúpil Oesterley. Sústreď sa teda na iné veci, a pomstu nechaj tak."

Avenel podišiel k stolíku a opravil ho. Usmial sa na Noba, ktorý sa od vzrušenia a strachu triasol na celom svojom tenkom, dospievajúcom tele. Chlapec hneď vedel, že mu má priniesť plášť a trojrohý klobúk, odložený na stoličke. Avenel si prehodil plášť a pobral sa von, kde ho už čakal jeho kôň. Nob hľadel za ním s tvárou rozžiarenou obdivom a jeho otec sa tiež ponáhľal von, ignorujúc na chvíľu ostatných hostí.

„Slane! Nezabudli ste na svoje výhry?" volal, bežiac k Avenelovi, ktorý práve nasadal na koňa.

„Mám, čo som chcel." Otočil sa a pozrel na Staplesa. „Urobili ste pre mňa viac, než som mohol žiadať."

„Naopak - nemohol som urobiť menej. Veď by som nemal strechu nad hlavou, keby ste mi nedali zem, na ktorej som si postavil dom."

„Môj otec sa vracal do Anglicka. Nemal čo s tou pôdou urobiť."

„Možno. Ale tam, kde sa dá pestovať tabak, možno zarobiť aj peniaze."

Avenel vyskočil na plnokrvníka a sklonil sa, aby Staplesovi podal ruku. Potom sa zasmial a povedal: „Dávajte si pozor na jazyk. Rozprávate veľmi láskavo o toryovcovi!"

„Myslím, že na nich vždy budeme spomínať iba v dobrom - keď ste sa už raz rozhodli vrátiť do Londýna."

„Keď sa skončí vojna, možno prídem naspäť." Avenel sa zamyslene zahľadel na modrú hladinu rieky Patuxent, vinúcu sa pomedzi háje ozdobené jantárovožltým a červeným lístím jesene. „Tu som strávil celý svoj život. Uznávam, že bude pre mňa ťažké stať sa Angličanom." Pery mu zvlnil slabý úsmev. „Ale mali by ste vidieť Cumberlanda! Už si chystá nový šatník - obleky a všetko možné!"

Tentoraz sa rozosmiali obaja muži. Avenel chytil do rúk opraty a pomalým klusom sa vybral k prístavu Satterlee. „Radšej sa vráťte dnu, lebo nájdete celú moju výhru v ich vreckách!" zakričal ešte cez plece.

„Šťastnú cestu, Avenel!" lúčil sa Staples a pozeral za Slanom, až kým sa nestratil v diaľke. Nechával za sebou nesmierne spokojného muža.

DINBYCH-Y-PYSGOD

TENBY, WALES

December 1780

Koč do Londýna sa pohol a dievča s mahagónovými vlasmi sa naposledy pozrelo na svoj prázdny dom. Prasce na ceste zakvičali a bežali do vedľajšieho, tiež opusteného tudorovského domu. Tento však už nemal strechu a jeho odkryté vrchné poschodie bolo plné dažďom zmáčaných trosiek.

Stredoveké opevnené mestečko Tenby, v ktorom bývala, nebolo ničím zaujímavé. Celé stáročia bolo bezvýznamné, no našli v ňom s mamou pokojný domov. Ľudia v Tenby nevrhali podozrievavé pohľady na osamelú ženu ani na jej krásnu tmavovlasú dcéru. Nikto im nikdy nekládol nepríjemné otázky, na ktoré by sa matke s dcérou len ťažko odpovedalo - ako napríklad odkiaľ prišli a kto sú.

Starobylé" mesto prichýlilo každého, kto tam prišiel. Z múrov pevnosti poskytlo každému nádherný výhľad na Camarthenský záliv, ako aj čerstvé krevety a ustrice od predavačov rýb, akoby tak ďakovalo za návštevu.

No teraz zostával ďalší z jeho domov prázdny. Keďže počet obyvateľov stále klesal, bola nová zmluva o jeho prenájme nepravdepodobná, a tak iba nemo stál, pasívne prijímajúc svoj osud. Húfy malých sivých myší, behajúcich po špinavej dlážke izby, pôvodne kancelárii obchodníka, čoskoro zmažú ozvenu smiechu, ktorý v ňom kedysi znel.

Dievčina patrila k mestu. Hrávala sa tu ako dieťa a snívala svoje sny ako mladá žena. Teraz pozerala dopredu smerom k Ostrovu svätej Kataríny a Castle Hill. Odteraz bude Tenby patriť minulosti. Mesto vyzeralo smutnejšie ako zvyčajne - zanedbanejšie a opustenejšie, ako keby smútilo nad jej odchodom. Naokolo nebolo ani živej duše, ktorá by sa s dievčaťom rozlúčila. Aj tak sa však z ošúchaného koženého sedadla v koči naposledy obzrela za pobrežným mestečkom a zdvihla ruku, akoby dávala zbohom starému priateľovi, ktorý ju kedysi chránil a pomáhal jej prekonávať úskalia života. Ako jej len bude chýbať! Otočila sa späť, ako keby nechcela, aby to staré krehké mestečko videlo slzy ľútosti za domovom, čo sa jej nahromadili vo fialkovomodrých očiach.

Nešťastne si prekrížila ruky na hrudi. Nemala sa s kým podeliť o svoje smutné myšlienky - bola v koči jediným pasažierom. Cestou do Londýna ešte mali vyzdvihnúť ďalších, ale až v Carmarthene.

Oprela sa o operadlo a pozerala zo špinavého okienka na hornatú krajinu Walesu. Na chvíľu sa dala unášať predstavami života, ktorý ju čaká.

I

OESTERLEY PARK

... nevinná ako Eva. pred prvým hriechom. Horace Walpole

Kapitola l

OESTERLEY PARK Január 1781

Brienne Morrowová si predstavila Oesterley taký, aký ho videla pred mesiacom, keď prechádzala okolo jeho tehlového domu. Priečelie veľkej verandy so stĺporadím oživovali biele mystické vtáky a nad schodíkmi sa hrozivo týčili veľké kamenné orly. Každý držal v zobáku zmiju a ich sivé chladné oči sa ostražito leskli.

Ale teraz, keď sedela na studenej kamennej lavičke a pozerala na dom, zdal sa jej v porovnaní s rovinatou krajinou oveľa majestátnejší. Na okolí neboli žiadne kopce ani veľké stromy, ktoré by trochu zmiernili dojem mohutnosti, aký vyvolával. Práve naopak, stál na rozľahlej rovine pri podlhovastom rybníku a nemilosrdne prevyšoval všetko, dokonca aj ten najvyšší strom na okolí, starý vyschnutý dub.

Zahľadela sa na chradnúci strom. Krutá zima si aj od neho vybrala svoju daň. Často sa smutne prechádzala po pozemku a hľadala pokoj v zanedbanom parku. Poskytoval jej úľavu, keď si potrebovala oddýchnuť od prepychu v dome.

Teraz však sedela na mramorovej lavičke vedľa vydláždenej cesty pre koče a myšlienkami sa sústredila iba na dom. Obzerala si biele vtáky, pričom si všimla ich zdvihnuté pazúry a na chvíľu sa jej zazdalo, že od predchádzajúceho dňa vzlietli o kúsok vyššie. Vežičky v alžbetínskom slohu na všetkých štyroch rohoch domu vôbec neladili s jeho neoklasicistickou fasádou. Brienne rozmýšľala, či táto pompézna budova bola vôbec niekedy pohodlným, šťastným domovom.

Ona sama si Oesterley pamätala len veľmi hmlisto, pretože z neho odišla ako päťročné dieťa. Mala v pamäti jeho studenú halu s benátskymi oknami na každom konci, ktoré nikdy poriadne netesnili, a tak tam bol stále prievan. Teraz boli okná zamurované. A pamätala si ešte na izbu svojej matky, kde mali steny farbu slnečných lúčov a vždy voňala pomarančovými kvetmi. Na túto izbu mala však Brienne aj jednu nepríjemnú spomienku. Raz sa jej v noci snívalo niečo zlé, a tak sa rozbehla za mamou, no v izbe ju nenašla. Namiesto mamy prišla slúžka, ktorá ju uložila do postele, a vysvetlila jej, že mamička má povinnosti v inej izbe, čo v nej zanechalo ešte väčšie obavy á zmätok.

Brienne si obzrela svoje poobšívané hnedé rukavičky a pokrútila hlavou. Napriek spomienkam na Oesterley i tomu, že mama jej dom často opisovala, nebola pripravená na jeho veľkoleposť. Tento tajomný dom ju ohúril, len čo vkročila do jeho dverí. Už len skutočnosť, že okrem služobníctva je jeho jedinou obyvateľkou, ju ochromovala. Deň čo deň prechádzala prepychové zariadenými izbami, skôr ako slúžka než dcéra lorda Olivera, ôsmeho grófa z Labordu. Pokladala za iróniu osudu, že práve ona, malá a otrhaná, je jediným dôkazom jeho mužnosti a nositeľkou jeho mena.

To, čo jej mama rozprávala, však nebolo vždy pravdivé. Nervózne sa pomrvila na studenej mramorovej lavičke. Myšlienky jej zaleteli k miniatúre schovanej v tajnom priečinku bielizníka v jej spálni. Našla ju v jednom kufri v starom dome v Tenby po matkinej smrti. Bol to profil muža, jemne namaľovaný na tenkom plátku slonoviny. Bol mladý a veľmi pekný, no jeho krása ju až tak nezaujímala. Tá miniatúra totiž súvisela s niečím, o čom Brienne rozmýšľala už celé roky.

Bola mama vôbec niekedy zaľúbená? Vedela, že grófa nikdy nemilovala. Briennin otec bol človek, ktorý nebol hoden lásky. Kto je teda ten pekný muž na miniatúre? spytovala sa sama seba. Vzdialený bratranec, čo ešte vždy túži po mojej mame? Alebo lodný kapitán, ktorý nemôže zabudnúť na Grace Morrowovú, hoci je na druhom konci sveta?

Brienne sa s miniatúrou pritlačenou na hruď často oddávala romantickým predstavám. Poznanie, že mama predsa len prežila lásku, ju upokojovalo. Upokojovalo ju, že mama vo svojom krátkom živote nepoznala iba jediného muža - Olivera Morrowa, ktorý sa k nej správal skôr ako k ozdobe svojho vzácneho Oesterley než k jemnej žene, ktorú kruté slová a drsné ruky zraňujú. Hoci Brienne tušila, že podľa istých skutočností sa dá predpokladať, že jej mama mala milenca, rozhodla sa na to nemyslieť. Vo vzdialených zákutiach svojej mysle tajne verila, že sa trochu ponáša na muža na podobizni. Vždy sa však prísne napomenula, aby sa nesnažila z toho obrázku vyčítať viac, než na ňom v skutočnosti je. Jedným si však bola istá - tá podobizeň pre jej mamu znamenala veľmi veľa. Bolo pre ňu dôležité uchovávať si ju po celé roky, a preto bola pre Brienne cenným objavom.

Cennosti po matkinej smrti nehľadala iba z osobných, dôvodov. Začali sa hlásiť veritelia, ktorí sa dožadovali tu dvojpence za dávno obnosené šaty, tam zasa šilingu za kus mäsa, zjedený pred mnohými rokmi. Onedlho jej bolo jasné, že bude musieť z Walesu odísť.

Zažila dlhé bezsenné noci, vyplnené pochybnosťami a strachom, keď ležala bdejúc v hornej izbe a s miniatúrou v chladnej dlani hľadela na oblúkovité trámy. Občas vstala, z dlhej chvíle otvárala kovové okná a vpúšťala dnu čerstvý vzduch noci. Nakoniec sa rozhodla. Vedela, že v novom domove ju nečaká nič dobré. Keď si pomyslela, že sa tam možno stretne s mužom, ktorého poznala ako svojho otca, už dopredu sa triasla strachom. No iná možnosť neexistovala. Nemala kam ísť.

Bola teda nútená odísť a rozlúčiť sa skoro so všetkým, čo jej bolo drahé - mamine perlové brošne a šaty, väčšina jej vlastných šiat, ako aj všetky krásne knihy, vrátane Shakespeara a Chaucera. No napriek naliehavej potrebe peňazí sa Brienne odmietla vzdať dvoch vecí. Jednou z nich bol zlatý hrebeň vykladaný ametystmi, ktorý našla spolu s malým portrétom. Bola to bolestná spomienka na jej mamičku s láskavými očami tej istej modrofialovej farby, ako mala ona. A druhou cennosťou bola miniatúra.

Brienne nehybne sedela na lavičke a myseľ jej zaplavovali spomienky. Zanechávali jej trpkú príchuť na jazyku a tupú, neutíchajúcu bolesť v srdci. Ale aspoň jedna skutočnosť z blízkej minulosti ju tešila: Za celý mesiac, čo bola v Oesterley, sa tam jej otec, našťastie, vôbec neukázal. A podľa toho, čo si rozprávalo služobníctvo, sa ani tak skoro neobjaví.

Bola taká pohrúžená do svojich myšlienok, že si ani nevšimla, ako sa k nej blíži moderný koč so štvorzáprahom, až kým nezastal rovno pred domom. Skôr ako stihla vstať z lavičky, zoskočil z koča právny zástupca jej otca a pobral sa k nej. Kráčal chvatným krokom.

„Dobrý deň," pozdravila sa Brienne a zostala sedieť na lavičke. S obavami čakala, čo k nej priviedlo túto nevítanú návštevu.

„Dobrý deň, lady Brienne. Nie, prosím, nevstávajte. Nezdržím sa dlho." Zachmúrene zastal nad ňou a povýšeneckým tónom pokračoval: „Prišiel som vám oznámiť, že už nie som právnym zástupcom vášho otca. Nemá totiž prostriedky na to, aby mi zaplatil za služby." Zdalo sa, že od nej očakáva nejakú reakciu, no sklamala ho.

„Prepáčte mi moju úprimnosť," ozvala sa konečne. „No neviem, z akého dôvodu mi to oznamujete. Nikdy som vaše služby nepotrebovala.'"

„Lebo je tu ešte niečo. Váš otec je už dlhší čas v Amerike. Zistilo sa, že tam holduje hazardným hrám." Právny zástupca z nej nespustil oči: tentoraz veril, že v nej vyvolá tú správnu reakciu. „Veľa prehral a jeho straty sú dosť ťažké."

„No a?" Brienne naňho spýtavo pozrela. Z jej pohľadu bolo jasné, že ešte vždy nepochopila.

„Prišiel prakticky o všetko. Hral aj o Oesterley - a prehral."

„Aha." Na chvíľu sa zamyslela nad touto správou, no potom jej napadlo niečo iné: „Budem o tom informovať služobníctvo. Treba im povedať niečo konkrétne?"

„Prepáčte, lady Brienne, no asi ste dobre nepočuli. Vravím, že gróf prehral Oesterley v kartách! To znamená, že nemáte kde bývať."

„Áno, počula som vás dobre. A vôbec ma to neprekvapuje. To je celý môj otec - prehrá si v kartách taký krásny dom a vôbec ho nezaujíma, že tým niekoho pripraví o živobytie."

„Nový pán žiada, aby služobníctvo zostalo tu. V liste ma poprosil, aby som im oznámil, že keď príde, vyberie si, koho bude potrebovať."

„A čo myslíte, kedy to bude?" spýtala sa bezstarostne, presvedčená, že vtedy už bude ďaleko od Oesterley.

„Ťažko povedať, no odhadujem, že najneskôr asi koncom týždňa. Ale podľa dátumu, ktorý uvádza v liste, to môže byť už zajtra."

Konečne sa právny zástupca dočkal reakcie, po ktorej tak dlho túžil. Brienne nahlas vydýchla a neveriacky naňho hľadela: „Vy tuším žartujete! Prečo ste ma na to neupozornili skôr?"

„Listy z našich kolónií väčšinou prichádzajú rovno s ich odosielateľmi. Nič lepšie som nemohol urobiť. Ja sám som iba teraz dostal správu o nezávideniahodnej situácii vášho otca." Vychudnutý muž vôbec neskrýval svoje znechutenie. „Uvoľnil ma zo svojich služieb a oznámil mi, že má problémy s návratom do Anglicka. Obávam sa, že vojna a nedostatok prostriedkov na cestu ho zahnali do úzkych."

„Aspoň jedna dobrá správa," zahundrala si potichu.

Právny zástupca si odkašľal. „Hoci som od grófa nedostal zaplatené za moje posledné služby, jednako som si pokladal za povinnosť prísť sem a ponúknuť vám pomoc. Ak vám môžem niečo navrhnúť, tak vedzte, že majetok v Bathe ešte stále patrí vášmu otcovi. A viem, že vlastní aj skromný domček v Londýne. Predpokladám, že keď sa vráti do Anglicka, pôjde práve tam. Keďže je vaším otcom, som si istý, že nebude mať námietky, aby ste tam začas bývali."

„On možno nebude mať námietky, ale ja áno! Prišla som do Oesterley iba nakrátko, kým si nájdem vhodnejšie miesto na bývanie. Môj pobyt tu sa teda končí."

„Nový pán sa zdá celkom príjemný. Určite vám dovolí zostať tu, kým sa nenájde niečo iné. Pravdaže, všetci pochopia, že ste sa museli ponížiť a prijať takú neprimeranú ponuku."

„Ponížiť? Prečo by ma malo ponížiť, ak prijmem pomoc od niekoho neznámeho? Ozajstne' poníženie pre mňa znamená žiť odkázaná na milosť môjho otca. Moja mama by vám o tom vedela povedať viac." Posledné slová iba zamrmlala, lebo túto tému nemala chuť rozoberať.

„Nuž, ak vás to teda neprivádza do rozpakov, som presvedčený, lady Brienne, že pán Avenel Slane vám dovolí zostať tu, až kým sa sama nerozhodnete odísť. Viem, že nateraz nemáte inú možnosť, no ak to vás netrápi, nebudem vás obťažovať svojimi radami."

„A môžete povedať môjmu otcovi, ak' ho náhodou uvidíte, že nielen prijmem láskavú ponuku pána Slana, ale aby som sa vyhla spoločnosti pána grófa, budem dokonca uvažovať o tom, že zostanem v pánovej domácnosti natrvalo." Zasmiala sa a pokračovala: „Áno,' presne to mu povedzte! Povedzte mu, že radšej budem pomocníčka v kuchyni v Oesterley, ako by som mala bývať s ním v Londýne. Budete taký láskavý a poviete mu to?" Pozrela na právnika. Krásne oči jej zrazu ožili.

„Áno, lady. Ak si len to želáte." Pozrel na ňu, ako keby sa zbláznila. A potom, možno preto, lebo si myslel, že v takom stave bude k nemu prístupná, mu oči zablúdili k jej hustým mahagónovým vlasom. Mali takú výraznú farbu, že miestami hrali až do bordová. Postavu mala drobnú, štíhlu, na hrudi a bokoch primerane zaoblenú. Malé škuľavé očká sa mu zmyselne zaleskli, no Brienne na to reagovala kamenným výrazom tváre, čím mu jasne dala najavo, že jeho flirtovanie nemá nádej na úspech. Veď jej rozhodnutie zostať radšej v dome cudzinca než žiť „ako sa patrí" s otcom ešte nenaznačuje, že sa chce stať milenkou nového pána, ani nikoho iného. So zúženými očami hľadela, ako sa právny poradca pomaly otočil a odišiel, ani sa neobťažujúc vyjadriť jej svoje poľutovanie či účasť.

Musí to oznámiť sluhom a urobiť si plán ešte predtým, ako sa tu objaví Avenel Slane. Brienne odovzdane vstala z lavičky. Kráčajúc cez veľké stíporadie a nezastrešené nádvorie, zrazu si uvedomila, že všade je ticho - až priveľké a tajuplné na taký obrovský, prepychový dom. Svedčilo to o tom, že sídlo nemá majiteľa - zatiaľ.

Kapitola 2

„Sedí tam celé dni." Lokaj ukázal na stoličku so zahnutým operadlom, potiahnutú tmavomodrou kožou, na ktorej ticho sedela Brienne. Ohniská dvoch oproti sebe stojacich kozubov sálali teplo. Ich plamene kontrastovali so studenou mramorovou chodbou, plnou románskych sôch vybielených vekom. Keďže Brienne nemala kam ísť, vysedávala pred kozubom a civela do ohňa, čakajúc na nového majiteľa, možno ešte úzkostlivejšie než dvaja lokaji, čo ju sledovali.

Keby aj chcela odísť, nepodarilo by sa jej to. Peniaze, ktoré pri sebe mala, by jej nestačili ani na koč. No ešte vždy sa mohla rozhodnúť, kam pôjde. Londýn ju veľmi nelákal - bol priveľký a nepoznala tam ani dušu. V otcovom dome by iba vyčkávala, kedy sa vráti z kolónií domov, a túto myšlienku hneď zavrhla. Ešte tu bolo kúpeľné mestečko Bath, kde by možno našla starých priateľov svojej matky, ktorí sa tam liečia a zapájajú do víru spoločenských udalostí. Lenže ako sa dostať do Bathu? Tu narazila na tvrdú prekážku a vrátila sa späť do reality.

Vstala, zahalila sa do plášťa a vyšla von, usmievajúc sa cestou na dvoch starších lokajov. Tvár jej ošľahol mrazivý dážď, tak si ešte tesnejšie pritiahla plášť k telu. Prebehla cez nádvorie k stĺporadiu, oprela sa o hladký iónsky stĺp a uprene hľadela na prístupovú cestu. Mala pocit, že dom ju sleduje ešte pozornejšie, ako dvaja mýtickí vtáci, pod ktorými stála.

A potom presne zachytila oko pozorovateľa. Zasmiala sa, keď zbadala, že to je chyžná Annie, ktorá rýchlo zatiahla taftové závesy komnaty na druhom poschodí.

Všetci si myslia, že som načisto prišla o rozum, povedala si v duchu a trpko sa usmiala. A prečo by si to nemali myslieť? Veď už mali to potešenie bývať pod jednou strechou s mojím otcom. Určite si myslia, že bláznovstvo sa v tejto rodine dedí. Potichu sa zasmiala a utrela si kvapky dažďa z tváre.

Stála ticho, príliš nedočkavá na to, aby čakala v svojej izbe. Napriek tomu, že bola vychovávaná ako dáma, nechala sa teraz premočiť dažďom a chladom ako hociktorý sluha z domu. Onedlho zazrela cez bránu prichádzať veľký koč. Zovrelo jej žalúdok, keď sledovala, ako sa prepychový, nalakovaný, lesklý zelený voz blíži k domu. Zlatočervený erb na dvierkach jasne svietil, hoci bol tmavý, pochmúrny deň. „Tak, a je tu!" zašepkala.

Nervózne vbehla do veľkej haly, v ktorej to už šumelo vzrušením z príchodu nového majiteľa. Vo svojej komnate zhodila mokrý plášť a z toaletného stolíka si vzala sponky do vlasov. Nedbalo si nimi zapla vlhké vlasy a premýšľala, ktoré šaty by sa jej na túto príležitosť najlepšie hodili. Rozhodovanie trvalo iba krátko - hneď si spomenula na svoju obľúbenú ružovú plesovú róbu, ktorá už síce vyšla z módy, ale bola aspoň v dobrom stave. Podišla k vysokej skrini z atlasového dreva, no s prekvapením zazrela okraj sukne z krikľavoružového hodvábu zavlniť sa okolo rohu šatníka a potom zmiznúť.

„Annie, čo to tam robíš?" spýtala sa. Vošla do šatníka a uvidela svoju komornú, ako sa točí pred zrkadlom v napoly oblečenej ružovej róbe. Brienne uvažovala, či si Annie nestihla šaty obliecť úplne, alebo jej boli úzke v páse.

Slúžka sa strhla, prichytená pri čine. Čosi si zahundrala popod nos, no nebolo ju rozumieť.

„Počuješ, Annie? Chcem vedieť, čo to má znamenať!" skríkla Brienne prísne.

„Ja vás už nemusím poslúchať, slečna."

„No dobre," odvetila Brienne, v duchu sa čudujúc, čo to do tej dievky vošlo. Bolo dosť nezvyčajné stretnúť sa u slúžky s takou bezočivosťou, a tak ju to znepokojilo. „Annie, vieš, že som nevyrastala obklopená slúžkami. A počas svojho pobytu v tomto dome som ťa takmer o nič nežiadala. No skúšať si moje šaty, to je opovážlivosť! Prečo si to urobila?"

„Už ste neni dcérou pána domu."

„Možno nie." Brienne naskočili jemné vrásky na čele. Ani sa nesnažila skrývať, aká je ohromená. „To však nie je dôvod na to, aby si nosila moje šaty!" Dívala sa na Annino brucho. Hoci bola pevne stiahnutá v korzete, zdalo sa, že šaty na nej už-už prasknú. „Vyzleč si ich, prosím."

„Ach, slečna, keď ja som počula, že nový majiteľ je pekný chlap! Tak som mu chcela ukázať, že ani ja som neni na zahodenie," plačlivo vysvetľovala komorná, snažiac sa vyvolať v nej ľútosť.

„Chcela si s ním koketovať?" naivne sa spýtala Brienne.

„Vždy lepšie s pánom jak s paholkom. A keby ma videl v týchto šatách, myslel by si, že som voľáka dáma."

„Ale ja som ti to nedovolila." Brienne pozrela na Annie. Neverila jej ani slovo. Od prvého dňa, čo prišla do Oesterley, jej bolo jasné, že Annie jej závidí krásu, napriek tomu, že nosila skromné oblečenie.

„No a čo, šak sa nič nestalo!" mykla plecom slúžka. „Tu máte!" a vrátila šaty späť do izby so žltými taftovými závesmi. Potom si na ľanovú spodničku a korzet natiahla svoje šaty. „Už sa to viac nestane, slečna. To vám teda sľubujem!" Annie vybehla z izby a ani sa neospravedlnila. Myslela si, že Brienne si nevšimla pohŕdavý úsmev, ktorý jej pohrával na perách. No Brienne ho dobre videla. Neveriacky pozerala za slúžkou s nepríjemnou predtuchou, že za túto epizódu sa jej určite pomstí.

Preberajúc v mysli dôvody Anninho čudného správania, pomaly prešla k svojej skrini, umelecky vykladanej perleťou a ružovým drevom. Pozorne si prezrela jej preriedený obsah - zopár šiat a množstvo prázdnych vešiakov. Pokrčená plesová róba sa už nedala použiť, vybrala si teda tmavofialové vlnené šaty a položila ich na posteľ. Rozpustila si vlasy, prečesala ich pred zrkadlom v drevenom ráme s vyrezávanými stužkami, listami a zvončekmi, a potom si ich znovu zopla ametystovým hrebeňom. Natiahla si fialové šaty na ľanovú spodničku a korzet, pričom si trpko uvedomila, že jej slúžka má lepšiu bielizeň než ona.

Dúfajúc, že hoci je skromne oblečená, predsa nevyzerá úboho, nervózne sa pobrala von z izby. Nevedela si predstaviť, ako sa má v tejto nezvyčajnej situácii správať k novému majiteľovi. To najlepšie, čo môže čakať, je to, že ju tu ešte chvíľu nechá, kým si nájde iné bydlisko. Modlila sa, aby nový majiteľ bol natoľko milosrdný a dovolil jej to.

Vyšla zo žltej komnaty a kráčala po chodbe, keď začula hlasy z vedľajšej izby. Trkotanie slúžok ju nezaujímalo, šla teda ďalej, až kým jedna zo žien nevyslovila jej meno. Zastala. „Lady Brienne Morrowová aj tak nebude tam, kde pôjde, potrebovať také šaty! Teraz je z nej obyčajný bezdomovec a hodí sa tak akurát do cvokárne. Šak ani jej vlastný otec s ňou nechce mať nič spoločné!" vysvetľovala Annie druhej slúžke tak nahlas, že ju bolo zreteľne počuť aj cez zatvorené dvere.

„Cvokáreň." Brienne si vybavila hrôzostrašné historky, ktoré o blázincoch počula - špina, úpadok a tresty, ktoré musia pacienti podstupovať. Smutne sa usmiala. Naozaj si myslia, že som blázon.

„Tá má v sebe diabla," pokračovala Annie, neuvedomujúc si, že ju počuť až von. „Kukni na jej vlasy a tie jej divné oči! Keď budem pánovou milenkou, ja jej dám - hneď ju vyhodím, uvidíš! Ja som ju prekliala od prvého dňa, čo prišla do Oesterley. Šetci chlapi idú na nej oči nechať!"

„Ale ani jeden z tých chlapov sa lady Brienne ešte nedotkol. Nemáš teda prečo žiarliť. A okrem toho, nejako sa preceňuješ, Annie! Nový pán ešte len prišiel, a ty sa už považuješ za jeho milenku a chcela by si mu rozkazovať, čo má robiť!" Teraz prehovorila druhá slúžka, ktorú Brienne poznala podľa hlasu.

„No a čo, je to čarodejnica! Chudák starý Jack sa k nej nikdy nedokázal ani priblížiť a skoro mu z toho preskočilo!"

„Bosorky neexistujú, Annie."

„Som vedela, že mi nič inšieho ani nepovieš. Ale ja viem svoje a môžete mi šetci vyprávať, čo chcete. Je bláznivá - prechádza sa večer po vonku a celú noc číta! Nebude ani trochu ťažké presvedčiť o tom nového pána."

„Možno nie. No prv ako sa staneš jeho milenkou, musíme sa mu najprv predstaviť. Určite si nás ešte dnes večer zavolá. Tak sa poďme prichystať." Druhá slúžka otvorila otapetované dvere pre služobníctvo v zadnej časti izby a obidve zbehli dolu schodmi do svojich izieb.

Brienne sprvoti Annine táraniny pobavili, no záver ňou otriasol. Už je aj tak v dosť zlej situácii a reči o blázinci ju rozhnevali. Vedela, že čítanie je pre ženy dosť nezvyčajné, no nie pre tie z vyššej spoločnosti, medzi ktoré počítala aj seba. Pre túto schopnosť určite nie je bláznivá! A ak by mala byť bláznivá preto, že číta do neskorých nočných hodín, lebo je znudená a sama, tak nech! Cítila sa však neisto a rozmýšľala, komu nový majiteľ uverí - jej, alebo Annie?

Bledomodré steny hlavného schodiska tvorili dokonalé pozadie k Rubensovmu obrazu, namaľovanému na osemuholníkovom strope. Brienne zastala a vzhliadla hore ako vždy, opájajúc sa krásou obrazu s názvom Uctievanie hrdinu. On a mýtické vtáky na priečelí boli dve veci, ktoré mala z celého domu najradšej. Pohľad na ne už veľakrát upokojil jej dušu.

„Ach!" Brienne. sa zvrtla a zbadala naspodu schodiska nízkeho muža, ktorý ju sledoval. Bol asi tak v, strednom veku, mal láskavé nezábudkovomodré oči a odetý bol v tej najskvostnejšej veste, akú kedy videla - kanárikovožltej farby, vyšívaná zlatou niťou tak nahusto, že iba sem-tam bolo vidieť kúsok podkladového saténu.

„A ktože ste vy, moja zlatá?" Muž sa jej poklonil, pričom jednou rukou opísal pred sebou oblúk.

„Ja - ja som Brienne." Podľa jeho elegantnej vesty ho okamžite identifikovala ako nového majiteľa.

„Nuž teda, pekná Brienne, vy asi nie ste chyžná na hornom poschodí - alebo áno?" Muž ju vzal za ruku a viedol dolu schodmi, očividne unesený jej krásou. „Hľadám grófovu dcéru. Povedali mi, že ju nájdem hore. Neviete náhodou, kde by mohla byť dcéra lorda Olivera?"

Rýchlo si vytrhla ruku a položila si obe dlane na ramená, aby jej nebolo vidieť preriedenú látku na lakťoch. Hanbila sa, že vyzerá tak biedne, až si ju nový majiteľ pomýlil s Annie.

„Ja som grófova dcéra," vyhlásila s vážnou tvárou. „Som Brienne Morrowová."

Muž zrazu zvážnel a čelo mu zastreli chmáry znepokojenia. „Vy ste grófova dcéra?"

„Áno. Nevyzerám na to? Vysvetlím vám to. Viete, ja..." Nestihla pokračovať.

„Nie, lady, obávam sa, že svoj výzor nemôžete nijako vysvetliť." Muž sa na ňu smutne usmial a spočinul pohľadom na jej fialových očiach a hustých mahagónových vlasoch. Stála s rukami prekríženými cez prsia a zúfalo si želala vhodnejšie a lepšie šaty. „Nuž, dieťa, s tým už nemôžeme nič robiť, však?" Znovu sa na ňu smutne, záhadne usmial.

Myslela, že ju chce vyhodiť, a tak spustila svoju pripravenú reč: „Ako už asi viete, pane, bývam tu. Chcem odísť hneď, ako to bude možné, no dovtedy nebudem pokladať za ponižujúce, ak budem môcť pracovať vo vašej domácnosti. Moja mama ma naučila..."

„V mojej domácnosti?" zvolal ten muž. „Ale, lady, veď tento dom vôbec nepatrí mne!" Rozosmial sa, ako keby povedala dobrý vtip.

„Nie?" Brienne sa zasekla. „Ale... ja som myslela... teda hádala som..."

„Nie, prepáčte." Starší muž takmer ľútostivo pokrútil hlavou. „Hoci by som si to želal. Z celého srdca."

„A kde je teda majiteľ? Mala by som sa s ním porozprávať o mojom postavení." Po absurdnom rozhovore s tým pánom sa snažila pozbierať aspoň poslednú štipku dôstojnosti, ktorá jej ešte zostala.

„Čaká na vás v hale."

„Aha. A keďže ste sa vybrali hľadať ma, predpokladám, že už pozná moju situáciu." Zazrela naňho.

„Áno. Od právneho zástupcu vášho otca sa dozvedel, že ste tu."

„Dúfala som, že mu to vysvetlím sama." Plecia jej sklamane poklesli. Keď už teda mal majiteľ dosť času na to, aby si všetko premyslel, je to asi beznádejné. Bolo by prinajmenšom nevhodné nechať si v dome dcéru predchádzajúceho majiteľa. Nič si nenavrávala - vedela, že ho len ťažko presvedčí, aby jej dovolil zostať. Teraz musí buď vyhľadať svojho otca, alebo zostane bez strechy nad hlavou. Rozhodla sa pre druhú možnosť.

„Mohli by ste ma k nemu zaviesť? Asi bude lepšie, keď si vyjasníme, ako sa veci majú." Usmiala sa na toho láskavého gentlemana a bolo jej celkom ľúto, že majiteľom nie je on.

„Ale pravdaže!" Viedol ju po chodbe do haly a na tvári sa mu znovu objavilo znepokojenie. Všimla si, že si hryzie peru, a začínala sa báť, či nový majiteľ nebude niekto, s kým by sa radšej nemala zoznamovať.

Do haly vošli dverami z južnej strany. V dvoch kozuboch plápolal oheň a uprostred dlhej miestnosti bol na stole prestretý čaj. Pri každých dverách stáli dvaja lokaji a gazdiná pobehovala okolo stola tak zanietene, až jej sukne poletovali. Na severnom konci, nevšímajúc si horúčkovité prípravy, stál muž. Bol k nim otočený chrbtom, no Brienne videla, že sa díva na portrét Olivera Morrowa, ktorý ona sama už toľkokrát chcela spáliť.

Starší gentleman ju chytil za ruku. Zdalo sa, že zbiera odvahu. Viedol ju dlhou halou a ako kráčali, cítila, že sa mu chveje ruka. Svojou nervozitou nakazil aj ju a tak, keď sa priblížili k mužovi stojacemu pod portrétom, automaticky spomalila.

Prvá vec, ktorú si na ňom všimla ešte predtým, než sa otočil, bola ohromujúca mohutnosť. Niežeby bol tučný - naopak, inštinktívne tušila, že pod drahými šatami sa skrývajú pevné svaly. Bol však vysoký a modročiernu brokátovú vestu mal na pleciach takú napnutú, že skoro praskala vo švíkoch. Jazdecké nohavice mu tesne obopínali nohy, ktoré nebolo treba vylepšovať vypchávkami do pančúch, ako to robili mnohí muži.

„Slane," prehovoril jej sprievodca neistým hlasom. „Našiel som grófovu dcéru."

Muž ďalej hľadel na portrét. „Tak ju priveďte sem. My dvaja sme sa jasne dohodli - verím, že sa do toho nebudete miešať."

Je tu so mnou, Slane." Jej nový známy jej pustil ruku a odstúpil od nej. Brienne cítila, ako jej vyschlo v ústach. Čakala, kedy sa nový pán otočí.

Neotočil sa hneď. Najprv odtrhol oči od obrazu a sklonil hlavu, akoby sa na ňu bál čo i len pozrieť. Potom ju zdvihol a obrátil sa tvárou k nej.

Muž, čo sa jej díval do očí, vôbec nevyzeral ako netvor, ktorého sa obávala. Bol tmavovlasý, na jemných perách mu pohrával krutý úškrn, no črty tváre mal aristokratické a ušľachtilé, od ostro rezaného nosa až po vysoké čelo. No najzaujímavejšie boli jeho oči. Žiarili spomedzi hustých čiernych mihalníc ako dva modré diamanty. Ich lesk občas zatienil strohý pohľad a jej sa zdalo, že ju priam hypnotizujú. ' Jej výzor ho na okamih znehybnil, akoby naňho zapôsobila rovnakým dojmom ako on na ňu. Tak dlho sa na ňu pozeral, až si podvedome opäť chytila lakte, aby skryla svoje zodraté šaty. Keď na chvíľu odvrátil pohľad, potiahla sa za živôtik dúfajúc, že tak vyčarí lepší dojem.

„Cumberland, dohliadli by ste, prosím, aby nás nechali samých?" sucho požiadal nový majiteľ.

„Počujte, Slane-"

„Cumberland, urobili ste, čo bolo treba!" zahriakol jej sprievodcu. Jeho hrubosť ju nazlostila.

Cumberland pochopil, že je zbytočné dohadovať sa, a radšej sa pobral preč. Ešte predtým jej však povedal: „Dieťa moje, nebude vám prekážať, ak vás dvoch nechám na chvíľu samých?"

Prikývla a milo sa na neho usmiala. Vážila si, že sa o ňu tak stará. Nemohol predsa vedieť, že predtým než prišla do Oesterley, bola dosť dlho odkázaná sama na seba. A nemohol vedieť ani to, že keď bude musieť odísť, čaká ju ešte horší osud.

Kapitola 3

„Sadnite si," nariadil jej nový pán. Keď neposlúchla, zamračene na ňu zazrel. „Lady Brienne, ak trváte na tom, že budete stáť, musím stáť aj ja. Radšej by som si však sadol, aby som si mohol vypiť čaj. Budete teda taká láskavá?" S tým podišiel k veľkému kreslu z mahagónového dreva, potiahnutému hráškovozeleným hodvábnym damaskom.

Sadla si a počkala, kým im gazdiná prinesie čaj. Naliala im, potom nechala servírovací stolík vedľa nich a odišla z haly. Zostali úplne sami a Brienne znervóznela.

„Až donedávna som nevedel, že gróf má dcéru."

„Nechodím do spoločnosti," odvetila, snažiac sa zo všetkých síl schovať nervozitu za sebavedomé správanie.

„Ale prečo? Prostriedky určite máte." Jasné oči mu skĺzli na jej hruď, a keď znovu zdvihol pohľad, bolo jej veľmi ťažko do nich pozrieť.

„Ale chýba chuť." Hrdlo jej zalial rumenec.

„Vari nepomýšľate na to, že si nájdete manžela?"

„Vôbec."

„Tak aké máte potom plány do budúcnosti, drahá lady?"

Brienne si odkašľala a pomaly usrkla čaju. Bol silný, horúci a dodával jej energiu. „Dúfala som, že pôjdem do Bathu, pane, no musím si na to ešte chvíľu počkať."

„Tu, v Oesterley?" Posmešne sa usmial, aspoň tak sa jej zdalo. „A čo tu chcete robiť, aby ste si zarobili na živobytie? Nie som vaším otcom, a on už nie je majiteľom tohto domu."

„Uvedomujem si to, pane. No v tejto chvíli nemám ako odísť. Na budúci týždeň odtiaľto odchádza koč. Dovtedy ma však situácia zastihla, dá sa povedať, nepripravenú. O otcovi nič neviem a iných príbuzných nemám."

„A čo vaša matka?"

„Je mŕtva."

„Aha. Lenže váš otec by predsa nedovolil, aby jeho jediné dieťa zostalo tu, či áno? Nebol by radšej, keby ste prišli za ním? Nerozumiem tomu."

Na to mala rýchlu odpoveď. Pripravila si ju už dávno predtým, aby nemusela rozprávať o tom, prečo sa vyhýba svojmu otcovi.

„Môj otec sa ma vzdal, lebo nesúhlasím s jeho štýlom života. To isté cítila aj moja matka, s ktorou som žila, až kým neumrela."

„V Oesterley?"

„Nie, zomrela vo Walese, kde máme tiež sídlo." Sklopila oči na šálku s čajom a potom si odpila silného odvaru. Nebola si istá, či jej nový pán verí, no v daných podmienkach nemohla urobiť ani povedať nič iné. V žiadnom prípade mu nemohla povedať pravdu, lebo potom by buď žiadal otca, aby sa jej ujal, alebo by ju nemilosrdne vykopol na ulicu. Takto má aspoň malú možnosť vyčkať na príležitosť v slušnom prostredí, až kým nepríde ďalší koč. O peniazoch na cestu bude uvažovať neskôr.

Muž si ju veľmi dlho obzeral. Očividne bol s jej odpoveďou nespokojný, no nemohla mu povedať viac.

„Klamete."

Z toho jednoznačného obvinenia jej až vyrazilo dych. „Čo vás vedie k tomu, aby ste si to mysleli, pane?"

Bez výstrahy ju zrazu chmatol za ruku, vytiahol z kresla a rozhodil jej ruky.

„Pozrime sa," ukázal na predraté lakte na jej šatách. „Taký muž, ako je Oliver Morrow, by nedovolil svojej dcére chodiť v zdrapoch len preto, že nesúhlasí s tým, ako sa správa!"

„Otca som nevidela už veľmi dlho. Nevie o tom, v akom položení sa nachádzam." Pustil ju a tak si sadla späť do kresla. Keď sa trochu upokojila, začala odznova: „Nechcem vás obťažovať podrobnosťami o mojej rodine. Jednoducho by som chcela zostať v Oesterley, kým si nevybavím všetko potrebné. Je to môj domov. Som s ním zviazaná."

„A zase klamete! Náhodou viem, že tu nie ste dlhšie ako mesiac. Dovtedy tunajšie služobníctvo ani nevedelo, že existujete. Tak mi to vysvetlite, ak môžete."

Nahnevane vstala a pozrela mu do tváre. Nemá mu čo vysvetľovať! „Chcela som si iba vydýchnuť z toho zmätku, do ktorého ste ma s mojím otcom uvrhli. Ak to nie je možné, len povedzte, a ja okamžite odídem! Moja minulosť a vzťah k otcovi je však výlučne moja vec!" Ametystové oči jej vzbĺkli a líca mala od zlosti horúce a červené.

„Nemáte sa prečo hnevať, lady Brienne." Pohodlne sa usadil do kresla a natiahol pred seba svoje dlhé nohy. Jeho uvoľnená poloha ostro kontrastovala s nepokojom, ktorý sa mu usadil vo vnútri. „Môžete zostať tu, ak chcete. Vlastne, trvám na tom, aby ste tu zostali."

„Ďakujem." Ostražito si ho prezerala. Neočakávaná zmena jeho správania ju zaskočila. „Dovoľte, aby som vás uistila, že pokým odtiaľto neodídem, chcela by som sa zamestnať. Viem viesť domácnosť. Moja mama ma to naučila."

„Áno. Aj Mária Antoinetta obľubuje život na vidieku. Asi aj vaša matka bola taká, či nie?"

„Áno, veľmi rada sa venovala domácnosti. Domáce práce pokladala za... celkom zábavné."

„Lenže, milá lady, je tu jeden malý rozdiel. Som prekvapený, že ste si ho nevšimli."

„A čo také?"

„Pravá kráľovná nechodí oblečená v handrách a nenechá si ruky stvrdnúť prácou - dokonca ani zo zábavy."

Nahnevane si skryla dlane. „Nedám sa od vás kritizovať. Ak vám ide len o to, aby ste si ukojili zvedavosť, tak odchádzam, a to hneď!" Zvrtla sa na odchod. Nenechá sa predsa zatiahnuť do rozhovoru o svojom vzťahu k otcovi! V žiadnom prípade!

Pobrala sa preč, no vtom za ňou zahrmel jeho hlas: „Neodídete, lady Brienne! Ako som už povedal, trvám na tom, aby ste tu zostali. Kým sa toto všetko skončí, budete Oesterley poznať do detailu, pretože odtiaľto neodídete, dokiaľ nás tu nenavštívi váš otec."

Po jeho poslednej vete zbledla. Prečo chce, aby gróf prišiel do Oesterley Parku? Oliver Morrow určite zúri, že prišiel o svoje sídlo. Stavila by sa o život, že stretnutie medzi ním a Avenelom Slanom bude krvavé. Obrátila sa tvárou k nemu, no nedokázala rozlúštiť, čo sa skrýva v tajomnom pohľade jeho očí. V krátkom, hluchom okamihu sa spamätala a našla reč.

„Nezostanem tu, a vy na tom nesmiete trvať. Zabúdate na to, že som dcéra grófa, zatiaľ čo vy nie ste ani obyčajný statkár. Neexistuje spôsob, akým by ste ma donútili zostať tu." Nemôže sa predsa priznať, že sa bojí príchodu otca. Chrlila teda zo seba ďalšie výhovorky. „A okrem toho, nebudem bývať pod jednou strechou s takým človekom, ako ste vy."

„A to už prečo, milá lady?" spýtal sa s úsmevom, ktorý ju dráždil.

„Nemáte žiadne spôsoby!" Vyhŕkla prvé, čo jej prišlo na um. Okamžite si uvedomila absurdnosť svojej odpovede, no už bolo neskoro vziať tie slová späť.

Pustil sa do smiechu. „Ja že nemám žiadne spôsoby?" Rozosmial sa ešte väčšmi. „Ako ste na to prišli?"

„Lebo... lebo..." hľadala vhodné slová, „... ani ste sa mi nepredstavili a nadávate mi do klamárok!"

Prestal sa smiať, pozrel do jej blčiacich očí a potom na červené pery, skrivené pohŕdaním. „Lenže vy naozaj ste klamárka, lady," odsekol. „No teraz nemám čas ani chuť zisťovať, čo vás k tomu vedie."

Podišiel k nej, vzal ju za ruku a viedol k svojmu kreslu. Chcela sa mu vykrútiť, no bola ako v železnom zveráku. A v nasledujúcej chvíli mu už sedela na kolenách a jeho ruka ju objímala okolo pása.

„Ihneď ma pustite!" skríkla. Hnev potlačil jej strach. Snažila sa vymaniť mu z objatia, no dosiahla len to, že ju zovrel ešte pevnejšie.

„Zabudol som sa predstaviť, lady Brienne." Pocítila, že jeho zovretie trochu povolilo, keď sa prestala vykrúcať. V duchu sa čudovala, ako ju môže držať tak silno a zároveň tak nežne.

„Som Avenel Slane." Druhou rukou jej prešiel po hladkom líci a pomaly pokračoval po krehkej krivke jej krku. Teplo, ktoré mu sálalo z ruky, bolo nečakane príjemné a ona cítila, ako pri jeho láskaní slabne. Zvíťazila však podvedomá ostražitosť, zásluhou ktorej získala nad sebou kontrolu, a začala sa mu opäť vykrúcať z objatia. Keď sa otočila, aby mu videla do tváre, zavŕtal sa do nej takým prenikavým pohľadom, až zmeravela. Dívala sa do nepreniknuteľnej hĺbky jeho očí a skúmala, čo sa v nich skrýva; Čo to len je - bolesť, túžba, nenávisť? Iba vzdialene vnímala, ako vzal jej tvár do svojich dlaní, teplých a silných, a v tej chvíli ju mal úplne v moci. Bol tak blízko nej, že cítila jeho dych na líci.

„A vy, moja zvláštna kráska, ste Brienne Morrowová." S tým jeho pery spočinuli na jej ústach. Neha toho bozku ju tak ochromila, že všetka dôstojnosť sa na okamih rozplynula a to, že sa nemohla nadýchnuť, jej pripadalo nepodstatné.

No všetko sa skončilo rovnako rýchlo, ako sa začalo. Odtiahol pery a pozrel na ňu pohľadom takým chladným a ľahostajným ako Severný oceán. Chvíľu jej trvalo, kým prišla ku zmyslom, no len čo si uvedomila, čo sa stalo, opäť sa začala vyslobodzovať. V narastajúcich rozpakoch si musela priznať, že sa opovážil urobiť to, čo mu nemienila nikdy dovoliť.

To už bolo priveľa. Vyslobodila si jednu ruku a napriek tomu, že reagoval rýchlo, ho z celej sily udrela po líci. Oči jej zaliali slzy. Vyskočila a chcela ujsť, no opäť ju tvrdo pritiahol k sebe. Nenávistné na ňu zagánil - jeho inak chladné, nepreniknuteľné oči teraz blčali hnevom.

„To ste si dovolili iba raz, lady! Druhýkrát to už neurobíte. Nedám sa udrieť od žiadneho Morrowa!" A odsotil ju doprostred haly. Jej slzy ho vôbec neobmäkčili.

„Druhýkrát už nebude!" skríkla. Utrela si slzy z mokrých líc a preklínala sa za to, že je taká slabá. „Radšej budem bývať v stajni ako tu s vami!" S tými slovami sa zvrtla a vybehla zbaliť si svojich pár vecí, aby mohla navždy opustiť Oesterley Park i Avenela Slana.

No predtým, ako vyšla z izby, ešte za ňou zakričal: „Len aby ste mali tú. možnosť, milá lady!"

Kapitola 4
„Nie je taká, ako som predpokladal." Cumberland si utrel čelo vreckovkou. Potil sa napriek tomu, že bol chladný deň a pršalo. Zakašľal a skúmavo sa zadíval na Avenela, ktorý uprene vyzeral z okna haly. Avenel stál nehybne, zatínal svaly a na Cumberlanda sa ani nepozrel. „Nie som si celkom istý, či mám pravdu," pokračoval Cumberland. „No rozhodne nie je taká, ako som si myslel. Rozprával som sa s ňou, Slane. Je to žena jemného ducha."

„Má v sebe krv svojho otca," odvrkol Avenel a ďalej hľadel priezračnými očami na ďaleké zahmlené polia Oesterley. Kdesi v diaľke za záhradným domom sa pásla srnka. Jej graciózna chôdza po trávniku ho celkom očarila a Cumberlandovi venoval preto len málo pozornosti.

„To áno, ale má aj matkinu krv. A odvažujem sa tvrdiť, že tá dievčina sa vôbec nepodobá na otca. Takú farbu vlasov, akú má ona, som ešte u nikoho nevidel. Nikdy by mi ani nenapadlo považovať ju za grófovu dcéru."

„Kašlem na jej matku aj na jej krásu!" Avenel sa konečne obrátil ku Cumberlandovi. „Pokiaľ sa volá Morrowová, budem ju nenávidieť."

Keď to Cumberland počul, posadil sa do kresla, zamyslel sa a zadíval na drevenú podlahu. Potom začal hovoriť, zvažujúc a opatrne vyslovujúc každé slovo.

„Slane, poznám vás už dvadsať rokov. Zažili sme dobré i zlé, boli sme bohatí i žobráci. Na tej lodi som bol iba obyčajným bocmanom. No vy, vy ste patrili k šľachte. Váš brat bol vikomt a váš otec... Doparoma, chcem tým povedať, že vám dôverujem viac ako vlastnej matke, no tentoraz nie som si istý, či zmýšľate správne."

Avenel sa zvrtol a ostro na neho pozrel. „Nezaujíma ma, či ma podporujete, alebo nie."

„Pravdaže vás podporujem," odvetil Cumberland a znovu si utrel čelo. „Nezabudol som, čo sme spolu prežili. A nikdy na to nezabudnem, pokiaľ budem žiť. Tu však nejde o to, či vás podporujem, Slane. Ide o to, že je ešte veľmi mladá."

„A čo Christopher? Aj on bol mladý, dokonca mladší než ona. A ten bastard ani nepomyslel na to, aby sa nad ním zľutoval!" Avenel pozrel na portrét Olivera Morrowa. Pri pohľade na tvár muža v drevenom pozlátenom ráme mu z očí vyšľahla nenávisť. „Prečo by som mal byť taký nezištný a omilostiť ju? Všetky deti musia platiť za hriechy otcov. Keď s ňou skončím, ešte vždy bude mať aspoň svoj život. Čiže viac ako on poskytol nám, priateľu. A viac ako má Christopher." Znovu sa obrátil na Cumberlanda. „Mali by ste ma velebiť za to, čo chcem urobiť, a namiesto toho tam sedíte ako ufrflaný dedo!"

„Ale ja som nezabudol! Mám také isté jazvy ako vy!" Cumberland vstal. „Lenže viem odpúšťať. Pripomínam, že grófovi neodpustím nikdy! Ale čo vie dcéra o otcových podvodoch? Prečo by mala slúžiť ako prostriedok zúčtovania s ním?"

„Keď som vyhral Oesterley, nevedel som, že má dcéru! Ja som si to nenaplánoval. No ona existuje, a je tu! Máme teda príležitosť, na akú sme čakali, a vyťažíme z nej čo najviac! Tak s ním môžeme skoncovať skôr, ako sa nám snívalo." Avenel si zhlboka, unavene vzdychol a pozrel na svojho priateľa. „Ako ste povedali, bolo to dlhých dvadsať rokov. Roky ťažkej driny na tabakových poliach Marylandu. Roky zbierania skúseností a zhromažďovania peňazí, len aby sme boli schopní udrieť proti netvorovi, ktorý nám z každého dňa života urobil peklo. Každý spôsob, ktorý môžeme použiť na ukončenie tohto trápenia, nám vynahradí vynaložené náklady. Som už unavený, priateľ môj."

„Áno, aj ja som unavený. V tom vám neprotirečím, Slane." Cumberland vyčerpané pokrútil hlavou. „Prežili sme spolu toľko, že ste mi ako môj vlastný syn. Ale dopredu vám vravím, mňa z toho vynechajte. Nepomôžem vám zničiť to dievča."

Avenel sa zahľadel na svojho najlepšieho priateľa. Mal pocit, že ho zradil. „Už si vás stihla obkrútiť okolo prsta?"

„Slane, ona nie je len krásna, lež má aj čistú dušu. Nemá nič spoločné s otcovými zločinmi."

„Je Morrowová." Avenel opäť upriamil pozornosť na srnku, ktorá sa blížila k domu.

„Ale má dobré srdce."

„To určite," odvrkol posmešne. „Keby sme jej ho mohli vyrezať, videli by sme, že je rovnako šialené a skazené ako srdce jej otca."

Vzadu v dome bolo zrazu počuť búchanie hrncov. Z kuchyne na prízemí sa ozýval mužský hlas, nadávajúci po galský. Nadávky boli určené srnke. Obaja muži sledovali, ako zastrihala tenkými ušami, no po ďalšej spŕške slov už neváhala. Švihla bielym chvostíkom a okamžite,  zmizla.

Cumberland si prihladil vestu a vopchal vlhkú vreckovku do rukáva. „Kde je teraz?"

„Nepochybne si balí veci." Avenel ďalej hľadel z okna tam, kde zmizla srnka..

„Aha. Ale to neznamená, že ste zmenili názor a pustili ju, však?" Pozrel na Avenela, ale nečakal na odpoveď. Pobral sa k dverám, no na záver ešte poznamenal: „Slane, nebudem vás prehovárať. Toľkokrát ste mali pravdu, že sa už ani nespolieham na svoj úsudok. No v tomto s vami nebudem spolupracovať, aby bolo jasné. Raz príde čas, keď sa aj vy pomýlite a modlím sa k Bohu, aby to nebolo práve teraz."

Pri dverách zastal a obzrel sa na priateľa. Avenel ticho stál pri okne, stuhnutý od potláčaného hnevu.

Cumberland sa zachvel pri predstave, že tá milá kráska s fialkovými očami bude hromozvodom výbuchu jeho zúrivosti. Von vyšiel so slovami: „Kiežby vám mohla uniknúť, priateľ môj." No Avenel iba mlčky hľadel z okna na pochmúrnu, tmavú krajinu.

Brienne zúrivo hádzala svoje veci do plátenného vreca a vôbec ju netrápilo, že ich pritom pokrčí. Jemné spodničky, pančuchy, všetko zmotala a bez ohľadu na to, že boli drahé, pchala ich bez ladu a skladu do vreca. Napokon sa zvrtla k béžovej skrini a prudko otvorila dvere, aby vybrala tých pár šiat, čo jej zostalo, a mohla zmiznúť.

No zostala stáť ako skamenená. Zrak jej padol iba na jedny šaty. Ružová róba bezvládne visela na vešiaku, pokrčená a roztrhaná. Vybrala ju zo skrine a prezerala si diery v jemnom ružovom hodvábe. Bez akýchkoľvek pochybností vedela, kto jej zničil šaty. Annie sa ich zrejme bála ukradnúť, tak sa aspoň uistila, že ich Brienne už aj tak nikdy nebude nosiť. Odhodila šaty na posteľ zakrytú žltou taftovou prikrývkou.

Brienne si smutne spomenula na deň, keď mala šaty po prvý raz na sebe. Šli spolu s matkou na trh do centra Tenby. Upíjala si z nápoja namiešaného z citrónovej šťavy a cukru a nezáväzne debatovala so staršími susedmi Thomasovcami. Večer sa šli prejsť k starobylým hradbám mestečka, kde z cimburia zrúcanín skákali do mora plavci. Nevinnými očami si obzerala nahých, do bronzová opálených chlapcov, až kým ju mama nenapomenula, že sa to nepatrí.

Brienne znovu pochytil hnev. Natlačila si veci do vreca a šla ešte po svoje cennosti. Otvorila tretiu zásuvku komody z atlasového dreva s otočnou zadnou stenou, ktorú objavila, keď sa sem nasťahovala. Ľahkým zvrtnutím pohla tajným panelom a odkryla skrýšu s miniatúrou a ametystovým hrebeňom. Vybrala hrebeň a obzrela si ho, vediac, že zaň dostane dobre zaplatené.

Ten hrebeň v nej vyvolal ďalšiu trpkú spomienku. Opatrne zabalila drahocennosť do vreckovky a spomenula si na deň, keď gróf neohlásené prišiel do útulného domčeka blízko Londýna, kde sa po odchode z Oesterley s matkou najprv nasťahovali. Napriek tomu, že matka bola opatrná a odmietala financie od Olivera Morrowa, a napriek mnohým rokom, čo ho nevideli, ich predsa našiel.

Spočiatku ju otec, vysoký a silný, úplne očaril. Nevšímala si matkinu úzkosť, bola šťastná, že aspoň na pár hodín má to, čo iné deti pokladajú za úplne samozrejmé - otca. No neskôr počas jeho návštevy si ju posadil na kolená a začal sa jej dotýkať - najprv ju iba objímal okolo pliec. Potom jej na líce vtisol jemný bozk.

V jeho správaní však bolo čosi nezvyčajné a čoskoro sa Brienne začala cítiť nepríjemne. A keď jej začal rukou stláčať malé, ešte nevyvinuté prsia, zhrozila sa. Mama vykríkla a gróf ju nešetrne zhodil z kolien. Potom vstal a ako posadnutý začal matku fackovať.

„Ukradla si mi ho! Tak ho výmen za nevinnosť svojej dcéry!" kričal na ňu.

„Ja ho nemám!" bránila sa matka.

„Je to môj dôkaz, môj jediný dôkaz!" A znovu ju udrel po tvári.

Napokon odvliekol Grace Morrowovú do spálne. Brienne zreteľne počula občasné tiché, zúfalé vzlyky, ktoré vychádzali z izby. Sama sa ukryla za vitrínu. Zostala tam aj potom, čo počula grófa schádzať dolu schodmi a prikazovať kočišovi, aby sa vrátili do Londýna, a vyliezla až po dlhom matkinom prehováraní. A potom sa sťahovali z miesta na miesto, až našli pokoj v Tenby. Ale aj tam sa Brienne pri každom klopaní na dvere strhávala a v ušiach jej ešte dlho zneli grófove slová: „Brienne, láska, raz si vás vezmem obidve."

Teraz má devätnásť rokov, čo je dosť na to, aby už niečo vedela o manželských povinnostiach. A vie aj to, že jej matka bola znásilnená kvôli hrebeňu, ktorý drží v rukách. Tomu starožitnému hrebeňu, ktorý kedysi dávno našla spolu s miniatúrou v Tenby. Brienne ho znovu a znovu obracala v rukách, akoby tým chcela uvoľniť jeho čarovnú moc. No nič sa nestalo. Určite zaň dostane pekných pár libier, najmä keď má na zadnej strane vyrazený erb Labordovcov s iniciálkami QE a skrížené prúty. No aj tak nechápala, prečo matka zaplatila takú vysokú cenu len za to, aby sa ten hrebeň nedostal grófovi do rúk. Veľakrát si myslela, že by urobila lepšie, keby sa ho zbavila.

Brienne zahnala nepríjemné spomienky, rýchlo zabalila obe cenné veci do vyšívanej vreckovky a opatrne ich položila navrch, aby sa neporušili. A potom už neváhala a ponáhľala sa z Oesterley preč. Prv než si ju lokaji stihli všimnúť, bola už vonku z domu a rýchlo kráčala po ceste, sprevádzaná iba klepotom opätkov po dlažbe. Bol to celkom príjemný zvuk, pretože jej navrával, že sa čoraz viac vzďaľuje od Oesterley a jeho záhad.

V duchu si pripravovala plány na nový život. Len čo predá hrebeň, - bude mať dosť peňazí, aby sa dostala do kúpeľného mestečka Bath. A ak bude mať trochu šťastia, možno si nájde prácu v kníhkupectve. V myšlienkach sa jej usadila príjemná predstava novej slobody. Nevšimla si teda dvoch cudzích mužov v strážnej búdke, až kým nezastala pred zavretou bránou. Nedôverčivo sa na nich zadívala.

„Potrebujem vyjsť von. Prosím vás, otvorte mi bránu," zavolala na muža, ktorý stál bližšie. Zároveň si pritiahla plášť tesnejšie k telu, aby sa uchránila pred chladom a zvedavými mužskými pohľadmi.

„Pozri, Hans, vari to len nie je tá s purpurovými očami?" Z búdky vyšiel muž, obor s plavými vlasmi, a kráčal k nej. Brienne sklopila zrak a ustúpila mu z cesty, no on ju vyzval, aby naňho pozrela. Keď tak urobila, ostro zahvízdal cez medzeru medzi prednými zubami.

„Keby som to sám nevidel, neuveril by som. Hans!" zakričal obor na svojho spoločníka.

Z búdky vyšiel ďalší vysoký muž. Aj tento bol plavovlasý, no mal aj bradu a fúzy ryšavého odtieňa.

„Má ich presne také, ako hovoril Slane." Muž s menom Hans jej nazrel do očí a potom ustúpil o krok dozadu. „Také čosi som ešte nikdy nevidel. Tak, Brienne Morrowová, kam sme sa vybrali?"

Snažila sa neukázať najavo, ako ju pobúrilo, že vedia jej meno. „Odchádzam z Oesterley. Otvorte mi, prosím, bránu," prikázala im stroho, hoci celkom presne nevedela, čo robiť s tými nordickými obrami.

„Pán Slane nám to ale zakázal." Chlap s oholenou tvárou sa pobral späť do búdky.

„To ma nezaujíma. Ešte raz vás žiadam, otvorte tú bránu!" Nedá sa predsa odradiť zatvorenou bránou! Slobodu mala na dosah ruky, a tak jej ani nenapadlo obávať sa, že strážcovia jej neotvoria. Keď sa však ani jeden nepohol, aby splnil jej želanie, podišla k ťažkej bráne z tepaného železa a pokúsila sa ju otvoriť sama. No ani ňou nepohla.

„Nezostanem tu ani minútu!" skríkla, položila si vrece na zem a z celej sily lomcovala bránou.

Chlap s ryšavou bradou chvíľu mlčky sledoval jej úsilie a potom šiel za ňou.

„To nemá význam, lady. Pán Slane vám zakazuje odísť a my musíme dodržiavať jeho príkazy."

„Ale čo, tak pán Slane?!" zvrieskla naňho zúrivo. „Teda dobre! Dá sa odísť aj ináč, nielen cez bránu!" Prešla kúsok povedľa železnej ohrady a skúšala prehodiť svoj batoh cez ňu. Prvý pokus sa nepodaril, no druhý áno. Svetlohnedé tkané vrece preletelo ponad trojmetrovú ohradu a s buchnutím pristálo na druhej strane.

Pozrela na dvoch strážcov, ktorí vybehli z búdky a teraz na ňu trochu vystrašene zízali, obaja zrejme nezvyknutí na výbuch ženského hnevu. Teraz, alebo nikdy! Rezko sa rozbehla popri plote, cez otvorené dvere strážnej búdky. Už takmer držala svoj vak a chystala sa zmiznúť v húštine, keď pocítila, ako ju niekto dvíha do vzduchu. Dve obrovské ruky ju schmatli okolo pása a Brienne hneď pochopila, že sa jej v žiadnom prípade nepodarí vymaniť z objatia.

Bol to Hans, ktorý ju najprv odniesol do búdky, a potom ju obaja odprevadili až do domu. Ani jeden sa neobťažoval niečo jej vysvetľovať. Po ceste na nich vrhala vražedné pohľady a z jej fialových očí len tak sršala ohnivá nenávisť.

Kým prišli k domu, vlhký plášť sa jej lepil na premrznuté telo a lem sukne jej plantal okolo členkov, mokrý a zablatený. Dokonca aj vlasy mala premočené od hustej, mrazivej hmly, ktorá zahalila krajinu.

A takúto premočenú a ušpinenú ju doviedli do haly, ako keby bola kusom batožiny.

Avenel Slane im kývol hlavou a dvaja plavovlasí obri ho nechali s Brienne samého. Avenel bol pohodlne usadený pri ohnisku blízko portrétu, ktorý tak nenávidela, a ona stála pred ním ako napoly utopená mačka.

„Nemienim tu s vami zostať, tak si to láskavo uvedomte a pustite ma! Nechápem, z akého dôvodu ma tu držíte - zrejme ma chcete použiť ako návnadu pre môjho otca. Upozorňujem vás," zhlboka sa nadýchla, „že sa vám to nepodarí. Odmietam tu zostať, tak ako môj otec odmietne sem prísť." Vravela to so zaťatými zubami - hoci nevedela, či ich zatína od zlosti, alebo preto, aby nimi nedrkotala.

„Lady Brienne, čo keby ste prišli bližšie ku kozubu a trochu sa zohriali? Lebo ešte prechladnete."

„Tí vaši hromotĺkovia nemôžu byť všade, po celý čas. Keď sa nebudete chcieť rozumne dohodnúť, aj tak si nájdem cestu, ako odísť." Zostala stáť tam, kde bola, a hoci sa mu vyhrážala, neodvážila sa priblížiť.

„Len pokojne. Na poschodí máte prichystanú vykúrenú izbu. Tam môžete bývať. Prečo sa teda rozčuľujete?" Vystrel si dlhé nohy k ohňu a lenivo si upíjal brandy z krištáľového pohára. Ako tak pozorovala ten luxus pred sebou, do mysle sa jej vkradla krajšia podoba tohto muža. Videla ho, ako sa skláňa nad ňou, bozkáva ju na ústa a vyvoláva v nej pocity, ktorým sa tvrdošijne bránila.

Pri tej predstave si podvedome prešla prstami po perách, aby sa prestali chvieť. Pre istotu odstúpila ešte o krok ďalej.

„Nebudem s vami bývať v jednom dome, čo ako veľkom a pohodlnom. Musím odísť!"

„Nikam nepôjdete!" Zrazu vstal a kráčal k nej. Nebol taký vysoký ako jeho strážcovia, no jednako vyzeral hrozivo. Brienne vedela, že mu nesmie ustúpiť, len si nebola istá, ako na to. Keďže fyzicky ho nemohla premôcť, aspoň mu pohŕdavo pozrela do chladných sivých očí a zopakovala: „Nebudem bývať v tomto dome s vami!"

„Tak budete bývať v stajni." Pozrel na ňu a kývol do tmavého kúta haly. „Cumberland vám ukáže vašu novú izbu, Popoluška."

Cumberland vstal zo stoličky v kúte a šiel k nej. Oči mal plné smútku.

„A nezabudnite na svoje plesové šaty." Zo stoličky zdvihol jej roztrhanú ružovú róbu, ktorú si tam predtým nevšimla. „Vidíte, Cumberland, chodí v otrhaných šatách, lebo jediné slušné, ktoré má, si rozstrihala." Hodil jej zničené hodvábne šaty a zlomyseľné sa zachechtal. „Zrejme je naozaj taká bláznivá, ako o nej hovoria."

Brienne neverila vlastným ušiam. Najprv nevedela, čo na to povedať, no keď ju Cumberland chytil za ruku, aby ju odviedol, obzrela sa a odvrkla: „Možno je lepšie bývať s koňmi než s vami. Sú to aspoň teplokrvné živočíchy. Vy ste studený ako skala a neexistuje nič, čo by zohrialo vaše srdce!"

Dovolila Cumberlandovi, aby ju objal okolo trasúcich sa pliec a odviedol z haly. Netušila, že Avenel pozerá za ňou, na jej mokrý kabát, ktorý sa jej lepil na telo a zvýrazňoval obliny, a nemohla počuť ani slová, ktoré posmešne zašepkal: „Milá lady, niečo predsa len existuje."

Kapitola 5

„Prečo to robí?" Brienne sa zavesila do Cumberlandovho ramena a spolu kráčali tmou k stajniam. Obrovská stavba stála pred nimi prázdna a tichá, iba občas v nej zaerdžali kone, ktoré v ten deň priviedli. „Načo ma potrebuje?" Potkla sa o hlinenú tehlu zo starej budovy a pevnejšie sa chytila svojho spoločníka. „Musíte mi povedať, čo chce."

„Nechce nič, milá lady." Obišli mláku, pozostatok celodenného dažďa. „Pretože ak naozaj niečo chce, jednoducho si to vezme a uspokojí svoju túžbu. To by ste o ňom mali vedieť."

„Nezaujíma ma nič o tom indivíduu! Dnes večer aj tak ujdem. Nový pán je šialený - aj vy ste si to všimli, nie?" Pozrela na muža po svojom boku. Keď v jeho očiach neuvidela ani náznak súhlasu, pokračovala: „Mohli by ste mi pomôcť utiecť. Vzali by sme si koč a kone, a ráno by ste ich priviezli naspäť. Nebola by to krádež."

„To teda nie, lady," odpovedal a s lampou v ruke vkročil do dverí.

„Tak potom by som sa mohla prezliecť za paholka, aby ma strážcovia nepoznali. Je ťažké osedlať koňa? Aspoň s tým by ste mi mohli pomôcť..."

„Ani to nepôjde. Strážcovia vedia, že paholkovia ešte nenastúpili do práce."

„Ale vás by cez bránu pustili."

Cumberland smutne pokrútil hlavou. „Z toho nič nebude, lady Brienne. Ja vám nepomôžem."

Prudko si vytiahla ruku spod jeho pazuchy a odtiahla sa, ako keby ju udrel, „Tak potom ste na jeho strane! A ja som si myslela, že ste gentleman, dobre vychovaný muž!"

„Nikdy nezradím naše priateľstvo. Neospravedlňujem jeho správanie, no ani mu neodporujem. Robí len to, čo musí."

„Nech už má akékoľvek plány, ja do nich rozhodne nepatrím. Prečo by som teda nemohla odísť? Neviete, čo mi urobil, keď sme boli v hale. To sa nedá ani vypovedať!"

Starší muž sa začal smiať. „Pobozkal vás, však?"

Cítila, ako ju zalieva horúčava a bola rada, že jej rumenec v tme nevidieť. „Žiaden muž sa ma nikdy takto nedotkol. Bolo mi to odporné," vyhlásila rezolútne.

„S tým by asi všetky ženy nesúhlasili. Poznal som také, čo boli schopné aj omdlieť, len aby si ich Slane všimol. Taký vie byť, keď niečo chce."

„Tie ženy omdlievali od strachu, nie od túžby! Veď je to netvor!" Opäť sa o niečo potkla, no tentoraz sa prekážka pohla a Brienne vykríkla.

Zo zeme sa zdvihlo čosi veľké, ustúpilo do kúta a zavrčalo. Keď na to Cumberland zasvietil, zbadala veľkého psa s naježenou hustou bielou srsťou na chrbte.

„Tak tu si, Orillion," upokojujúco sa mu prihovoril Cumberland. ,,Poď a predstav sa. Toto je tvoja nová pani."

Pes začul známy hlas, upokojil sa, podišiel k Brienne a začal ju oňuchávať. Keď sa napokon presvedčil, že preňho nepredstavuje žiadne nebezpečie, vrátil sa späť do kúta, ľahol si a lenivo sledoval, čo sa bude diať.

„To je váš pes?" spýtala sa. Kolená sa jej ešte triasli od strachu.

„Orillion patrí Slanovi. Našiel ho v uliciach Annapolisu. Bolo to divé psisko, no teraz je už celkom vycvičený."

„Len netvor si môže obľúbiť netvora." Vystupovala po schodoch za Cumberlandom. Obzrela sa, či sa aj pes rozhodol ísť za nimi, no Orillion zostal ležať v kúte, tváriac sa povýšenecky a trochu znudene. Privreté bledomodré oči psa pripomenuli Brienne jeho pána. Pocítila, ako jej na chrbte naskakujú zimomriavky, a pokladala to za prejav zhnusenia.

Dvere do miestnosti na konci schodiska boli otvorené, a tak obaja vošli dnu. Kedysi, keď ešte bola stará, chátrajúca stajňa v lepšom stave, horná izba slúžila na prenocovanie hostí po bujarých oslavách. No teraz sa celá obrovská budova rozpadala. Na nocľah to bolo prinajmenšom žalostne biedne miesto.

Brienne si obzrela zaprášenú izbu s niekoľkými hákmi na jednej stene, posteľou a neotesanou dubovou stoličkou, ktorá stála pri nej. Struny na posteli zúfalo potrebovali spevniť a tenký matrac sa prehýbal až na zem.

Podišla k veľkému oknu z tabuliek orámovaných kovom a pozrela na hrot vežičky, ktorý trčal z priečelia pod ním. „Krásna izba! Ako stvorená pre bláznivú ženskú!" Spodná pera sa jej pritom roztriasla, takže si do nej musela zahryznúť, aby sa nerozplakala.

„Nehovorte také veci! Slane vás sem neposlal preto, lebo si myslí, že ste bláznivá."

„Nebol by prvý, kto si to myslí." Hodila svoje ružové šaty na spráchnivenú posteľ.

Cumberland pozrel na jej plesovú róbu a potichu sa spýtal: „Roztrhali ste tie šaty nešťastnou náhodou?"

„Vôbec nie." Trpko sa usmiala.

„Aha." Nepovedal nič viac a v pustej izbe sa rozhostilo ticho.

Brienne už dlhšie nevydržala jeho pochybovačný pohľad. Smutne povedala: „To som neurobila ja. To Annie, tá slúžka, za ktorú ste ma pokladali, sa mi chcela pomstiť. Je veľmi žiarlivá." Pozrela naňho. Jej oči mali matný zamatový lesk. „Ale ak mi neveríte..."

„Verím vám," presvedčivo vyhlásil Cumberland. „A nesmiete si myslieť, že Slane vás pokladá za bláznivú. Hoci, počuli sme o vás celé príbehy. Je pravda, že nájsť ženu, ktorá číta knihy, je dosť nezvyčajné, no vy ste predsa aristokratka! A čo sa týka potuliek po vonku -" priateľsky na ňu žmurkol, „- nuž, niet divu, že pekné mladé dievča sa na takej samote, ako je Oesterley, nudí."

Keď počula tie nežné, upokojujúce slová, neovládla sa a objala svojho nového priateľa. Odkedy jej mama zomrela, nestretla sa u nikoho s toľkou láskavosťou a porozumením. A hoci bol Cumberland priateľom Avenela Slana, neskrývala pred ním vďačnosť.

„Ďakujem vám," dojato vyriekla. „Viete, mamička mi zomrela iba pred dvoma mesiacmi. Bola mojou jedinou priateľkou, teraz už nemám nikoho." Brienne si sadla na starú rozheganú dubovú stoličku. Poobzerala sa po izbe. „Trochu pochmúrna, len čo je pravda. V porovnaní s Oesterley."

Počula, ako si Cumberland vzdychol a obaja na chvíľu zmĺkli, oddávajúc sa vlastným myšlienkam.

„Lady Brienne, dobre viete, že tu nemusíte bývať," prerušil napokon ticho Cumberland.

„Žiaden gentleman by ma neprinútil bývať tu." Otočila sa k nemu v nádeji, že sa jej podarí spochybniť počínanie Avenela Slana. „A viem, Cumberland, že vy ste gentleman. Vy by ste sa ma nikdy nedotkli tak ako váš pán." Presvedčená, že svojmu priateľovi polichotila, s očakávaním hľadela naňho a dúfala, že privolí a pomôže jej ujsť. No on namiesto toho na ňu iba mlčky pozeral. To, čo práve povedala, ho zrejme trápilo.

„Správam sa ako gentleman, lebo v skutočnosti inú možnosť nemám. Keby sa ku mne osud zachoval ináč, neboli by ste v mojej' spoločnosti o nič bezpečnejšia ako v Slanovej."

V hlase mu znela nefalšovaná trpkosť. Brienne nemala ani tušenia, čo povedala, keď v ňom vyvolala také pocity, a zmätene sa mračila.

Cumberland na ňu uprene hľadel celú dlhú minútu a potom sa rozlúčil krátkym: „Dobrú noc, lady."

Zavrel za sebou dvere a ona zostala osamotená a zmätená. Na chvíľu prepadla panike a tak sa rozbehla k dverám a otvorila ich dokorán, len aby nemusela zostať zavretá v spustnutej izbe, plnej prachu. No prv než stihla urobiť krok dopredu, zastavila ju masa nehybnej snehobielej srsti. Na prahu ležal biely pes Orillion. Zdvihol hlavu a vyceril zuby. Boli biele ako jeho kožuch.

„Vidím, že už sa vám podarilo uraziť Cumberlanda," zaznel z tmy známy hlas. Dolu pod schodiskom stál Avenel Slane. Videla na neho z dverí, nemusela sa ani pohnúť dopredu.

„Povedala som mu len to, že je gentleman - váš pravý opak." Brienne trochu pohla nohou, no Orillion si to hneď všimol a hrozivo zavrčal. „Odveďte to zviera preč. Nepotrebujem, aby ma strážili," požiadala ho.

Je to skôr pre vašu ochranu." Oprel sa o hranatý stĺp a uprene ju pozoroval. Aj ona sa naňho dívala a napriek tme si všimla, že drahú vyšívanú vestu má rozopnutú a košeľu pod ňou rozbalenú, takže mu bolo vidieť jemné kučeravé čierne chlp ký na hrudi.

„Nepotrebujem ochranu. Dokážem sa o seba postarať," namietla a odvrátila od neho pohľad.

„Orillion tu zostane. Určite by ste nechceli, aby sa vám nejaký podgurážený sluha zatúlal do postele." Pozeral na ňu, no nevidela, ako sa tvári, lebo obličaj mal skrytý v tieni.

Ironicky sa zasmiala. „Tak potom ho naozaj môžete odvolať! Jediný človek, pred ktorým potrebujem ochranu, ste totiž vy - a v tom prípade je tento pes nepoužiteľný."

Usmial sa a odvetil: „To bol bystrý postreh, lady Brienne. Ale Orillion tu aj tak zostane." Potom zrazu zmenil tému a zakričal na ňu: „A čo vravíte na ubytovanie, milá lady? Je pre vás dostatočne úbohé? Nechcel som vám pokaziť vašu hru na chudobné dievčatko tým, že vám poskytnem prepychovú izbu."

V hrudi jej vzkypel hnev. Tak on si myslí, že ja sa len hrám?! Že som rozmaznaná dcérka grófa, ktorej jedinou zábavou je hrať sa na chudobnú? A vtom si spomenula na mamu, ako predávala svoje drahocenné šperky a vyšívané plesové šaty, kus po kuse. Vzdala sa ich, len aby neboli závislé od milosti a vôle grófa. No veľmi sa im to nepodarilo. Otrhané šaty a skromné bývanie im veru neboli žiadnou zábavou.

„To nie je hra," zašepkala zlostne, ale ticho, takže si myslela, že ju nepočul.

„Ak je tak, môžete sa vrátiť do domu." Avenel sa pustil kráčať hore schodmi. Orillion hľadel naňho a ako sa jeho pán približoval, začal veselo vrtieť chvostom.

„Máte prichystanú svoju krásnu komnatu. Prečo teda chcete zostať tu, keď tá prepychová izba čaká iba na vás?"

„Lebo Oesterley sa mi nepáči." Vyhŕkla nahlas to, čo si myslela, prv než sa stihla ovládnuť.

„Ako môžete povedať niečo také?" Vyšiel na posledný schod a v hlase mu zaznel uštipačný podtón. „Hovorí sa, že je to najkrajší dom v celom Anglicku. Draho som zaň zaplatil." Tentoraz mu v hlase bolo cítiť trpkosť a na tvárí ožiarenej svetlom z jej izby sa zračila bolesť.

„Vy ste za Oesterley nič nezaplatili. Vyhrali ste ho v pokútnej kartárskej hre." To pokútnej zvlášť zdôraznila, lebo si spomenula na mnohé kázne anglikánskeho kňaza v Tenby o tom, že hazardné hry sú hriechom. Dala tým jasne najavo svoje pohŕdanie modernou strednou vrstvou.

„Rozprávate ako puritánka." Zvedavo na ňu pozrel a' potom sa sklonil a pohladkal Orilliona po hlave. „Povedzte, vari ste si nikdy nezahrali ani len nevinnú partiu whistu so seberovnými šľachticmi? Nechce sa mi veriť, že by vo vašej krajine túto hru vôbec nepoznali. V Amerike dokonca aj mladé ženy podľahli pokušeniam hazardných hier."

„Nikdy," odsekla a škrobené vystrčila jemne krojenú bradu.

„Ste veľmi čudná," vyhlásil, pozorne si ju prezerajúc. „Hazardné hry pokladáte priam za smrteľný hriech, ale otcova prehra vás vôbec nemrzí. Nemáte mi za zlé, že som vyhral Oesterley?"

„Bohatstvo nerobí muža," odvrkla. „Je mi jedno, či môj otec vlastní Oesterley, alebo nie. Mňa sa týka iba to, že nemám teraz kde bývať a vy mi bránite nájsť si nový domov." Vošla do izby a zastala pri vyhasnutom kozube uvedomujúc si, aká chladná je prázdna stajňa v noci.

Avenel vošiel za ňou spolu s Orillionom, ktorý, ako sa zdalo, bol nesmierne rád, že je pri svojom pánovi.

„Cumberland mal pravdu. Nie ste taká, ako sme si mysleli." Zadíval sa na jej voľne uviazané mahagónové vlasy, ktoré jej padali až po pás, a spýtal sa: „Aj vaša matka mala takú farbu vlasov?"

„Podobali sme sa." Ostražito sa k nemu otočila tvárou. „Mám také oči ako ona."

Podišiel k nej bližšie a vzal do svojej silnej ruky mäkký prameň vlasov. Jemne ich pohladil, obdivujúc ich výrazný hnedočervený lesk.

„A čo vlasy? Aj tie ste mali rovnaké?"

Ustúpila o krok dozadu k vyrezávanej kozubovej rímse z dubového dreva. Jeho otázka i spôsob, akým obdivoval jej vlasy, ju zaskočili. Pohol sa za ňou ako priťahovaný magnetom a ona cítila, ako sa chveje obavami. No nebála sa muža, ktorý pred ňou stál. Napriek jeho zamračenému pohľadu a záhadnému potláčanému hnevu akosi vytušila, že by jej fyzicky neublížil.

Nepáčilo sa jej však, ako sa k nej správal. Keď jej pozeral na vlasy, tvár mu znežnela - zvyčajný strnulý výraz nahradila uvoľnenosť a ospalá zmyselnosť. V očiach, inokedy takých chladných, sa mu zjavilo zvláštne teplo. Iskrili ako sneh roztápajúci sa na slnku. V tom lesku sa jasne odrážala jeho túžba a tá ju desila viac ako všetky hrozby, ktorými ju chcel zadržať v Oesterley alebo vysťahovať do stajne.

V ušiach jej zaznel matkin plač, ktorý počula ako malé dievčatko vždy, keď prišiel na návštevu Oliver Morrow. Vari je to údel každej ženy? Správal by sa k nej tento silný, príťažlivý muž, ktorý má nepochybne dokonalú zručnosť v milovaní, rovnako ako zlý, odporný gróf z Labordu k jej matke? V hlave mala zmätok, no vedela, že sa musí rozhodnúť, skôr ako na ňu Avenel začne naliehať. Hoci to bolo nelogické, v tej chvíli nedokázala rozoznať rozdiel medzi tým, k čomu bok donútená jej mama, a tým, čo sa odrážalo v očiach Avenela Slana. V hĺbke duše zastenala a už sa neovládla. Zakričala vystrašeným detským hláskom: „Nechajte ma, prosím vás!"

Rýchlo si vyslobodila prameň vlasov z jeho dlane a odvrátila sa, zahanbená vlastným strachom a sklamaným, previnilým pohľadom jeho očí.

„Vám sa nepáčim?" Odpoveďou mu bol jej strnulý chrbát. „Mám svoje nedostatky, nikdy som si však nemyslel, že toto je jeden z nich."

„Netúžim po pozornosti mužov, či sú príťažliví, alebo nie. Myslela som, že vtedy v hale ste to pochopili." Stála nehybne, odmietajúc sa čo len pozrieť na neho a dúfajúc, že odíde a nechá ju na pokoji.

„Aha." Zdalo sa, že ho to priviedlo do pomykova. „Čo je dôvodom tejto neprirodzenej zdržanlivosti?"

„Nemusím vám odpovedať," odsekla, stále otočená k rímse kozuba.

„To nie. Ale raz si to možno veľmi budete želať, milá lady. Nepoznám takú ženu, ktorá by odmietla milovať sa so mnou. A prisahám, že aj vy to oľutujete."

„Teda sa mi vyhrážate, že ak vám nevyhoviem, ublížite mi?"

„Nikdy som žiadnej žene neurobil nič zlé. Existujú však aj iné, možno rovnako účinné spôsoby, ako trápiť človeka. Potláčate svoje ženské city, no vo vašom chatrnom brnení existuje určite nejaká medzierka. Budem ju hľadať, až kým ju nenájdem. A potom budem nemilosrdný." Pobral sa k dverám. Orillionovi prikázal sadnúť a rozlúčil sa so slovami: „Spite sladko, lady- Brienne. Dúfam, že vás teší, že ste si dnes večer udržali svoju cudnosť nepoškvrnenú." Naposledy si obzrel neútulnú miestnosť a zavrel za sebou dvere.

Načúvala duneniu jeho krokov na schodoch. Keď sa presvedčila, že vyšiel von zo stajne, otvorila dvere a našla tam Orilliona držať stráž.

Nechala otvorené, potichu zanadávala a vrátila sa do izby. Ako tu len vydrží celú noc?

Posadila sa na drevenú stoličku a v mysli si znovu a znovu preberala všetko, čo sa v ten deň prihodilo. V Oesterley sa diali čudné veci, ale istá si bola len jednou - že je figúrkou v hre, ktorú Avenel Slane hrá s grófom. Musí za každú cenu zmiznúť z panstva, lebo nech sa udeje čokoľvek, koniec bude tragický a ona naň doplatí najviac.

Telo i myseľ mala vyčerpanú a tak sa rozhodla, že bude lepšie, ak si pospí. Uložila sa na rozheganú posteľ, ružové šaty použila ako vankúš i ako rúško proti štipľavému plesnivému zápachu vychádzajúcemu z matraca. Schúlila sa do klbka v snahe zahnať chlad a osamelosť. Keď sa trochu upokojila, zaprisahala sa, že najneskôr zajtra určite odíde. Nakoniec zaspala. Snívalo sa jej o ich starom dome v Tenby -izbe so stenami pomaľovanými pestrými vzormi a blčiacimi plameňmi z kozuba, ktoré vždy tak ochotne zaháňali zimomriavky.

Nevedela o tom, že neskôr v noci si k nej niekto ľahol. Len vzdialene si uvedomovala žuchnutie, keď Orillion skočil na posteľ, a vnímala teplo, ktoré z neho sálalo, keď sa schúlil do klbka vedľa nej. Psí inštinkt mu napovedal, že nemá význam, aby mrzli obaja.

V ten večer to v kuchyni v Oesterley vyzeralo ako v blázinci. Nielen preto, že kuchári mali plné ruky práce, čo sa snažili pripraviť aj tie najjednoduchšie jedlá tak, aby boli chutné a výnimočné. Po veľkej miestnosti pobehovalo sem a tam aj služobníctvo, od lokajov po komorné, a každý prezrádzal najnovšie informácie o novom pánovi a jeho želaniach. Aj tie najobyčajnejšie pomocnice v kuchyni venovali náležitú pozornosť všetkým podrobnostiam, lebo dobre vedeli, že aj ony musia Avenelovi Slanovi vyhovieť.

„Annie, hovorím ti, pohni tou lenivou riťou a sprav, čo ti kážu. Lebo ani nezbadáš, a nájdeš sa na ulici." Fergie Mclnnis vniesol dnu ťažké vrece jačmennej múky a položil ho k sporáku. Potom mlčky stál a spýtavo hľadel na Annie, ktorá pomaly prežúvala veľký bochník chleba.

„Ty sa do toho nestaraj!" odvrkla Annie a spokojne si odhryzla ďalšie veľké sústo.

„Ten chlap ti to vyslovene kázal," ozvala sa kuchárka, ktorá starostlivo čistila kopu malých mrkvičiek. „Šetci si musíme dávať pozor, aby nás nevyhodil. Ja sama som nervózna jak pes, odkedy vkročil do tohto domu. My ho musíme obskakovať - s tým ništ nenarobíš. No zatiaľ si ty jediná, koho o voľačo požiadal. My ti to len pripomíname, aby si nezabudla."

„To je moja vec, či to urobím, alebo nie!" zúrivo odsekla Annie. Hodila svoj nedojedený chlieb do ohňa a dívala sa, ako pomaly horí. „Kázal mi ísť za ňou a čakať na ňu - do stajne! To je pod moju úroveň!"

„Lenže ona je lady Brienne, dcéra grófa. Čakať na ňu neni pod úroveň nikoho - hádam len šľachticov, no ty k nim rozhodne nepatríš." Kuchárka dokončila čistenie mrkvy a dala sa do ďalšej práce. Hodila mrkvy do osolenej vody a zahrkútala: „Fergie, drahý, viem, že ' som dnes bola na teba zlá - to pre tie koláče, čo mi prihoreli a chlieb, čo nevykysol. Ale chcela by som ťa poprosiť ešte o libru-dve cukru, keby si bol taký láskavý." Kuchárka žmurkla na svojho mohutného galského manžela a sklopila mihalnice, na svojich tridsaťpäť rokov možno až prehnane hanblivo. No Fergie sa pri jej nezvyčajnej prosbe radostne začervenal a poslúchol, očividne šťastný, že jej môže vyhovieť.

' „Zatiaľ k. nim nepatrím," nafúkané vyhlásila Annie a ohrnula hornú peru, na ktorej mala tri materské znamienka, čo bolo jej pýchou i potešením. Pre tie znamienka ju pokladali za vulgárnu a vyzývavú, no ju to netrápilo - naopak, brala to ako lichôtku.

„Ani nikdy nebudeš, Annie Petersová." Kuchárka na ňu prísne zazrela. „V živote nepochopím, kde si prišla k takým manieram." „Poznám aj lepšie veci ako ponižovať sa pred niekým." „Radšej sa láskavo poníž, a to hneď, lebo lady Brienne sedí v stajni a určite na teba čaká. Síce neviem, čo za hru to s pánom Slanom hrajú, no teba čaká peklo, keď neposlúchneš jeho príkaz, to viem naisto." Kuchárka jej uštedrila ďalší zlovestný pohľad a potom sa už venovala svojej mrkve, ktorá práve začala vrieť v hrnci.

„Kto si vôbec všimne, že som nesplnila úlohu?" spýtala sa Annie. Jediná, koho sa to dotkne, je samotná lady Brienne. A jak to vidím ja, tá tu už nemá na nič vplyv, keďže lord Oliver ju pustil k vode a teraz musí bývať v stajni." Kuchárka, príliš zamestnaná prípravou jedla, ju však nepočúvala, a tak na to nepovedala nič. Annie na ňu ešte chvíľu hľadela, a potom vybehla z miestnosti. Vo svojej izbe si zhodila šaty, vkĺzla pod vlnenú deku a okamžite tvrdo zaspala. Na Brienne Morrowovú ani len nepomyslela.

Kapitola 6
Nasledujúci deň skoro ráno, keď ešte hmla padala na rovné žlté polia, sa Brienne zobudila na hlasité buchnutie dverí. Otvorila oči a zbadala, že do izby vošiel Avenel a teraz stojí vo dverách a pozoruje ju.

Unavene sa vzpriamila do dôstojnejšej polohy a sadla si. Práve sa ho chystala vyhrešiť za to, že tak nevychované vrazil dnu, keď si všimla Orilliona natiahnutého tak blízko nej, že na bielej srsti sa mu zachytilo zopár jej dlhých vlasov. Pes pri pohľade na ňu začal búchať chvostom do matraca, z ktorého vystupovali oblaky sivého prachu.

„Čo to má znamenať?" Pozrela na Avenela ešte rozospatými, zahmlenými očami. Videla, že je nahnevaný, no dôvod toho hnevu nepoznala. Po celú noc sa zo stajne ani nepohla.

On sa však neobťažoval vysvetliť jej svoje čudné správanie, iba tam stál a tváril sa zúrivo. No pritom mu neunikol žiadny detail, od jej rozstrapatených lesklých vlasov a uvoľneného korzetu, až po čiernu šmuhu od matraca na líci.

„Bol tu niekto?" spýtal sa stroho. Z očí mu šľahal chladný hnev.

„Nemala som tu návštevníkov." Začala sa dvíhať a priťahovať si fialové vlnené šaty k telu, hoci s uvoľneným korzetom si ich aj tak nemohla zapnúť. „Samozrejme, okrem tohto vášho prašivého psiská. Aj vy sem chodíte akosi príliš často na môj vkus!" Odvrátila sa od neho a márne sa snažila trochu upraviť. Keď sa jej to nepodarilo, podráždene naňho cez plece zazrela. „Nemáte v sebe ani toľko slušnosti, aby ste ma nechali samu, keď vidíte, že nie som oblečená?"

„Človek nemá vždy príležitosť vidieť také niečo." Zasmial sa a tak naňho znovu zagánila.

„Presne tak, ako som včera povedala: ste netvor, a nemáte absolútne žiadne spôsoby!" Otočila sa k nemu tvárou, no potom radšej ustúpila o dva kroky dozadu a cítiac sa ako zbabelec, napravila si šaty zošuchnuté z pleca, ktoré odhaľovali jej smotanovobielu pokožku, ale aj veľkú časť plného poprsia.

Po tej poznámke sa zasmial ešte hlasnejšie. „Myslel som, že ten bozk v hale bol celkom slušný. Túžite vari po ďalšom dôkaze môjho slušného správania?"

„Netúžim, lebo aj tak by ste dokázali len to, že vám chýba," odvrkla prudko, dúfajúc, že odíde a nechá ju na pokoji.

„Aj to je možné." Usmial sa a podišiel k nej bližšie. „Nuž, viete, anglická panna nemôže očakávať slušné spôsoby od kolonistu."

„Aký kolonista? Vy ste práve taký Angličan ako ja!"

„To je pravda, som Brit. A možno väčší než vy," prehovoril zamyslene. „No aby som pravdu povedal, som tiež Američan, lebo som sa narodil a vyrástol v prekrásnej kolónii Maryland."

„Tak potom sa vôbec nečudujem, že ste barbar, keď pochádzate z takej primitívnej, bohom zabudnutej zeme! Počula som, že tam aj najbohatší ľudia žijú ako obyčajní sedliaci z minulého storočia, takí sú nevychovaní a zaostalí." Povýšenecky zdvihla hlavu a srdce jej radostne poskočilo vedomím, že napriek svojmu nešťastiu ho prevyšuje aspoň dobrou anglickou výchovou.

„To určite. Sú takí nevychovaní, že svojou fajnovosťou by ste ich všetkých ohromne zahanbili." Chytil zodratú látku jej šiat a natrčil jej ju pred oči, ukazujúc prederavené lakte a obnosený fialový živôtik bez výšivky. „Povedzte, lady Brienne, ako to robíte? Som si istý, že vaši ošúchaní americkí bratranci by sa veľmi radi dozvedeli, ako sa vám darí držať sa stále na čele módneho rebríčka..."

„Prestaňte!" skríkla a tvár, krk i hruď jej očerveneli. „Nemám síce najmódnejšie oblečenie, no aspoň nepatrím k americkým barbarom!" Vytrhla mu šaty z ruky a z celej sily sa ovládala, aby ho neplesla po tej arogantnej tvári.

„Že vraj barbari! Ak pod tým slovom myslíte krásnych a srdečných ľudí, potom im tak môžete hovoriť. Americké ženy nie sú ako Angličanky - bledé, nevýrazné, ufňukané krehotinky. Moja arabská kobyla má krajšie telo než ony!"

„Bledé, nevýrazné...?" zašepkala, lebo od pobúrenia nevládala kričať. Pozrela naňho a mlčky sa snažila nedať mu najavo svoje opovrhnutie. No on sa iba nahlas zarehotal.

„Aha, zabudol som na vás, moja malá divožienka. Vy ste výnimka. Naparujete sa tu, ako keby ste boli kráľovná. No beda, vaše kráľovstvo je v žalostnom stave!" Silnou rukou, stvrdnutou od práce, ju pohladil po rozstrapatených vlasoch a nežne sa dotkol jej líca, zašpineného od zaprášenej postele. Cúvla pred jeho dotykom a on zvážnel. „A teraz poďte. Prikázal som slúžke, aby vám pripravila kúpeľ a priniesla vám do komnaty tácňu s jedlom - do vašej izby v dome."

„Do domu sa nevrátim. Odchádzam. Už som vám to včera jasne povedala - nemôžete ma tu držať." Vyzývavo naňho zagánila. Vedela, že je malá - najmä vedľa neho - no zaumienila si, že napriek tomu sa nedá uväzniť.

„A kde na to máte prostriedky - peniaze na cestu?"

„Nejaké mám. Nie veľa, ale dosť, aby som sa dostala tam, kde chcem ísť." Pomyslela si na mamin hrebeň a zabolelo ju, že sa s ním bude musieť rozlúčiť. Bude pre ňu ťažké predať ho, ale zostať v Oesterley s týmto koloniálnym netvorom a stále sa obávať otcovho príchodu by iste bolo ťažšie. Nuž čo, vzdychla si v duchu, a nahlas povedala: „Teraz, prosím, odíďte, nech sa môžem dať do poriadku -"

„Aj toto ste zahrnuli do svojho plánu?" Avenel siahol do vrecka na veste a vytiahol žiarivo zlatý hrebeň vykladaný ôsmimi veľkými hranatými ametystmi, posiaty aspoň dvadsiatimi drobnými diamantmi. Zdesene zhíkla. Nedbajúc na svoje rozopnuté šaty, rozbehla sa k batohu s oblečením a začala sa v ňom prehrabávať. Zúfalo hľadala mamin hrebeň, no nenašla ho. Ďakovala Bohu, že v poskladanej vreckovke našla aspoň miniatúru.

„Vráťte mi ho. Vy ste ho ukradli!" vykríkla nešťastne.

„Ukradol? Ale čoby, našiel ho jeden z mojich strážcov na druhej strane brány do Oesterley. Asi ho stratila nejaká nepozorná dievčina. Vari len nechcete povedať, že tento krásny klenot patrí vám?" posmieval sa jej.

„Dobre viete, že áno! Vráťte mi ho, prosím. Je to všetko, čo na tomto svete mám."

„Teda mám ešte lepší dôvod nechať si ho, milá lady. Je to cenná vecička. Cennejšia, ako si viete predstaviť," poznamenal tajomne.

„Musíte mi ho vrátiť. Je môj!" Snažila sa zastrieť zúfalstvo v hlase, no bolo to veľmi ťažké. Vedel práve tak dobre ako ona, že bez hrebeňa nebude mať vôbec žiadne prostriedky na odchod.

„Dokážte to."

Keď mu na to nevedela odpovedať, opäť si ju nehanebne začal premeriavať. Brienne sa roztrasenými prstami znovu pokúsila zapnúť šaty, hoci cítila, že aj keby bola stiahnutá v korzete a pozapínaná, jeho oči by videli viac, ako by jej to bolo milé.

„Je môj!" zopakovala, keď sa otočil na odchod.

Prv než odišiel, starostlivo si vopchal hrebeň späť do vrecka na veste so slovami: „Keď sa rozhodnete vrátiť do domu, v žltej komnate na vás bude čakať teplý kúpeľ a raňajky."

S tým vyšiel z izby a pobral sa dolu schodmi von. Pozerala za ním z okna, ako kráča cez dvor, a potichu ho preklínala. Napokon sa stratil pod stĺporadím hlavnej budovy. No ona naďalej hľadela na dom, až kým skúpe ranné slnko nerozohnalo posledné chumáče hmly a neskrylo sa za ťažkými sivými oblakmi.

Keď Avenel vošiel do suterénu domu, kde bývalo služobníctvo, bolo tam ticho ako v rímskych katakombách.

„Pekný deň vám želáme, pán Slane. Čo nám ráčite rozkázať?" ozval sa Fergie, dotkol sa prstami svojej parochne z jahňaciny a čakal na odpoveď. Ostatní sluhovia nemo stáli v hlúčiku.

„Prišiel som sa porozprávať s komornou Annie," odvetil Avenel, starostlivo ovládajúc svoj hnev. Prezrel si služobníctvo, no tú, ktorú hľadal, nenašiel.

„Jáj, tú! To vám je pekná potvora."

„Drž zobák, Fergie Mclnnis!" zvolala Annie, keď nakoniec vystúpila dopredu. Pri svojej márnivosti jej ani nenapadlo, že Avenel ju prišiel vyhodiť - namýšľala si, že ju hľadá z iného dôvodu.

„Tak tu si, Annie. Vezmi si veci a pôjdeš so mnou." Avenel preletel pohľadom bucľatú postavu dievky. Skúseným okom odhadol, že jej krivky sa čoskoro obalia tukom.

„Prosím, s radosťou." Pyšne zdvihla hlavu, posmešne sa uškrnula na kuchárku a šla si po veci. Kuchárka za ňou hľadela s nefalšovaným úžasom na tvári, ako keby nemohla uveriť, že tá. hus môže byť taká hlúpa.

„Neni dokonalá, ale odpustite jej, nemyslí to zle, pán Slane," zastávala sa dievky kuchárka.

„Veľa si o sebe myslí. Dostane, čo si zaslúži," drsne odpovedal Avenel, nahnevaný tým, čo sa stalo. „V tomto dome nestrpím neposlušnosť. Aby vám to bolo jasné."

„Áno, pane." Zaradila sa medzi ostatných práve vo chvíli, keď sa Annie pretlačila pomedzi hlúčik dopredu.

„Už som tu, pane." Annie s očakávaním pozrela na Avenela.

„Tak teda môžeš ísť. Hans ťa odvedie k bráne. Dostal príkaz, aby ti vyplatil nejaké peniaze a odprevadil ťa." Avenel sa otočil na odchod.

„Teda nebudem vašou... Ale to je nespravodlivé!" zvrieskla Annie, keď jej nakoniec došlo, čo sa deje. „Ale ja som viac ako ostatní! Pozrite na Mauru, alebo Peg!" ukázala rukou na slúžky, čo stáli v hlúčiku. „Sú nižšie jak ja, na tej istej úrovni jak tí špinaví Íri, čo tu pobehujú. Hádam by ste ma nevyhodili!"

„Presne to mám v úmysle. Budem rád, keď ťa už neuvidím. Hans!" Avenel kývol svojmu obrovskému pomocníkovi. Hans sa pobral vyprevadiť slúžku preč z domu - no tá sa ešte aspoň slovami chcela pomstiť za krivdu.

„Len počkajte, keď sa to dopočuje lord Oliver! A keď sa vráti do Oesterley, vrátim sa aj ja. Toto vám neodpustí! Vždycky som bola jeho najobľúbenejšia!"

„Veď vravím, je to potvora," hundral Fergie, keď Annie už nebolo počuť.

„Súhlasím s vaším názorom," pritakal Avenel a vyšiel von.

Neskoro večer Brienne napokon prestala trucovať a vrátila sa do prepychu Oesterley. Hlad i strach by bola vydržala, no zima ju nakoniec donútila vzdať sa. Nad budovou stajne sa začal vznášať mrazivý súmrak, a keď si predstavila ďalšiu noc na rozheganej posteli, už neváhala. Vzala si svoj batoh a, ani sama nevedela prečo, aj špinavú a roztrhanú plesovú róbu, a pobrala sa do domu.

Dvaja starí lokaji jej diskrétne otvorili sklené dvere, akoby čakali len na jej príchod. Ledva sa na nich pozrela, ako keby aj ich pokladala za nepriateľov. Obaja odvrátili zrak a upreli kamenné pohľady do neznáma. Spokojne sa ponáhľala hore schodmi do taftovej spálne, šťastná, že cestou nikoho nestretla.

Vošla do svojej izby a zostala stáť ohúrená tým, ako sa zmenila. Nábytok a doplnky v izbe boli tie isté, od baldachýnu nad posteľou a závesov z hodvábneho taftu s čínskymi maľbami, až po nábytok z atlasového dreva s vykladaným motívom zelených akantových listov. No v celej izbe vládla úplne iná atmosféra, ktorá ju celkom zmenila. V kozube, ktorý tu predtým stál studený a prázdny, teraz veselo pukotal oheň. Vedľa neho medená vaňa, až po okraj naplnená pariacou sa vodou, a v celej izbe bolo cítiť jazmín a zemolez. Okrúhly stôl bol prikrytý snehobielym ľanovým obrusom a na ňom položené štyri podnosy z jedálne, zakryté pokrievkami. Vyleštený strieborný riad príjemne odrážal svetlo z kozuba.

Sprvu jej napadlo, či omylom nevstúpila do Avenelovej spálne. No túto myšlienku rýchlo zavrhla, lebo v izbe prevládali ženské farby a vône a okrem toho si uvedomila, že nový pán Oesterley sa určite nasťahoval do hlavnej spálne na prízemí. Jej zmätok však vzrástol, keď zo šatne vyšla drobná tmavovlasá mladá žena.

„Ach! Vous étes lady Brienne! Ja som Vivie. Ja -" útla Francúzka nemohla nájsť správne slovo „-je suis... no... som vaša nouvelle fille de chambre. Votre bonne demoiselle. Ach, bože!" Vzdychla si a pokračovala po anglicky, so silným francúzskym prízvukom. „Odpusťte, ma demoiselle. Neviem veľmi dobre po anglicky."

Slúžka podišla k Brienne, vzala jej z rúk batôžtek a položila ho na maľovanú stoličku z bukového dreva pri stene.

„Ty si moja nová komorná? A čo sa stalo s Annie?" spýtala sa Brienne po francúzsky. Jej matka trvala na tom, aby sa tento jazyk naučila, lebo to pokladala za nevyhnutnú súčasť vzdelania mladej dámy.

„To je báječné, že hovoríte po francúzsky! Keď som totiž nervózna, mojej angličtine nikto nerozumie," priznala sa s vďačným úsmevom komorná, tiež po francúzsky. „Ale aby som vám odpovedala, len dnes som sem prišla z Londýna. Pán Slane ma najal, aby som vám slúžila. A ako sa len dnes ráno ponáhľal! Ešte v živote som necestovala tak rýchlo. A čo sa týka Annie - neviem, kde je. Nepoznám tu nikoho, kto by sa tak volal. Chcete, aby som ju našla?"

„Nie. Asi sa odteraz venuje niečomu inému." Brienne pocítila čudné slabé pichnutie pri srdci, keď sa na chviľu zamyslela, či to iné zahŕňa aj zohrievanie pánovej postele.

„Prepánajána, ja už musím prestať tárať! Teraz musím myslieť na vás, lady." A slúžka sa dala do práce. Starostlivo položila vedľa vane ľanové uteráky, z mosadzného kotlíka, postaveného pri kozube, naliala do vane teplú vodu a začala pomáhať Brienne, ktorú toľká pozornosť úplne ochromila.

Brienne dovolila Vivie, aby ju vyzliekla, a potom sa ponorila do vane. Skrehnuté prsty a nohy sa jej v teplej voňavej vode príjemne zohriali a komorná jej poumývala chrbát i dlhé husté vlasy. Potom jej Vivie hrnčekom nalievala teplú vodu na hlavu a pozmývala zvyšky drahého mydla z jej vlasov a tela.

Po kúpeli ju zabalila do uterákov a pri kozube jej prečesávala mokré vlasy, aby uschli. Až vtedy jej Brienne začala klásť otázky, ktoré jej vírili v mysli.

„Čo o mne hovoril pán Slane? Myslím, o našom vzťahu..." Začala perfektnou francúzštinou, no rozpaky jej nedovolili pokračovať. „Milá lady, nepovedal ani slovo. Prosím, netrápte sa tým." Vivie na chvíľu prerušila česanie vlasov a priniesla jej čistú nočnú košeľu a starý sivomodrý vlnený župan. Pomohla jej s oblečením a potom prešla k okrúhlemu stolu. Zložila z podnosov strieborné pokrievky a zručne ukladala dobroty na taniere zo sévreského porcelánu.

„Vivie," ozvala sa opäť Brienne, pozorujúc slúžku, ako jej chystá večeru. „Asi si myslíš, že som jeho..."

„Lady Brienne, nemusíte mi nič vysvetľovať. Som Francúzka a takéto veci pre mňa patria k životu. Ale musím vám povedať, že máte šťastie! Počula som, že pán je láskavý a veľkorysý  a je krásny ako Adonis! Čo viac by ste ešte mohli chcieť? Že sa vás ujal a stará sa o vás niekto taký, to je viac ako..."

„Nie! Tak to nie je! Nie som jeho milenka! Vieš, on ma tu drží..." Brienne sa zháčila a hlas jej zlyhal. No, poďme, povzbudzovala sa, no pokračovala už iba v duchu: Vieš, on ma tu drží proti mojej vôli, 2 dôvodu, ktorý ani sama nepoznám. A napriek tomu, že ti asi dobre zaplatil, je napohľad mužný a taký fešák, akého si len žena môže želať, je to netvor! A ja...

Sťažka si vzdychla a vzdala to. Nemá význam vykladať to všetko tejto milej malej Francúzke. Vivie si aj tak bude myslieť, že buď klame, aby tak zamaskovala svoju úlohu Avenelovej milenky, alebo je šialená, tak ako si to myslela Annie.

Vivie jej priniesla podnos s jedlom, no Brienne pod vplyvom zvláštnych okolností, v ktorých sa ocitla, celkom stratila chuť do jedla.

„Prosím, pokúste sa zjesť aspoň niečo, lady." Vivie na ňu hľadela ako matka na dcéru pred svadobnou nocou. „Keď budete veľmi chudá, to nebude dobré." Komorná ju obdarila vševediacim pohľadom a odišla do šatne, aby vybalila jej ošúchaný a zašpinený batoh.

Brienne ochutnala kúsok opekaného mäsa, no rýchlo zistila, že ťažké červené víno jej viac vyhovuje. Napokon sa usadila na pohovku posunutú bližšie k ohnisku, s plným pohárom vína v ruke. Netrvalo dlho, a bola omámená. Celodenné bezvýsledné plánovanie úteku ju unavilo. V myšlienkach sa vrátila k začiatku dňa a spomenula si, ako nahnevane chodila hore-dolu po malej izbe v stajni a zúfalo sa snažila vymyslieť, ako by získala nejaké peniaze na útek. Uvažovala aj o tom, že by ušla na koni, no ďaleko by sa nedostala, lebo nevedela jazdiť.

Neskôr popoludní sa rozhodla, že odíde pešo. Zišla dolu schodmi na dvor a potom sa s batôžkom v ruke zakrádala poza dom. Chcela ísť cez les smerom na západ. Už sa zdalo, že sa jej to podarí- nikto sa ju nepokúšal zastaviť. No keď jej studený vietor prenikol až pod spodničku a vyštípal jej líca, premkli ju pochybnosti. Kam vlastne ide?

Nemala peniaze ani len na to najskromnejšie ubytovanie, a aj keby chcela ísť len do Tenby, potrebovala by zaplatiť koč.

V tej nerozhodnej chvíli sa otočila a pozrela na dom pred sebou -obrovská tehlová stavba sľubovala, keď už nič iné, aspoň teplo kozubu a jedlo. A potom zbadala, ako ju niekto pozoruje z haly, ktorej okná lemovali celú zadnú časť domu. Na Avenelovej tvári sa usadil zamračený výraz a ústa tvorili prísnu čiaru. Pohľady sa im skrížili a Brienne hneď pochopila, prečo na ňu iba nečinne pozerá z okna a neponáhľa sa vyjsť von, aby ju vrátil. Nebolo to preto, že by sa zrazu poddal a upustil od svojej tvrdošijnosti. Jednoducho veľmi dobre vedel, ešte skôr ako na to sama prišla, že Brienne nepôjde nikam. Odteraz je v Oesterley naozaj uväznená - nie kvôli zámkam na bráne, hrozbám a obrom strážiacim vchod. Nemôže ísť nikde, keď nemá svoj hrebeň. A Avenel vôbec nepochyboval, že sa vráti, aby ho získala späť.

Premrznuté líca jej zmáčali horúce slzy. Rýchlo sa obrátila chrbtom k domu, aby ich Avenel nevidel. Predtým sa nikdy nedala ovládnuť citmi a vyprovokovať k slzám. No to iba dovtedy, kým nespoznala tohto muža. Pri údive, pochybnostiach a strachu, spojených s jeho príchodom, vyplávali všetky skryté stránky jej povahy náhle na povrch.

Zostala meravo stáť, sama, opustená v šírom poli za domom. Keď jej uschli slzy, zdvihla hlavu, a hrdo, napriek zúfalému pocitu beznádeje, kráčala do svojej izby v stajni. Cestou si všimla, že ho už za oknom nevidieť. Vedela však, že ju stále sleduje.

Ešte aj večer, ospalá a schúlená na bledožltej pohovke, stále sa pokúšala vymyslieť plán úteku. Prvé, čo musí urobiť, je dostať späť svoj hrebeň. Len tak bude mať možnosť odísť. Popíjala silné burgundské víno, a keďže nemala skúsenosti s alkoholom, čoskoro ju omámil. Utešovala sa, že už to nepotrvá dlho, a dá zbohom Oesterley i Avenelovi Slanovi.

Táto myšlienka ju upokojila, a tak si ešte posledný raz usrkla vína a položila pohár na bruselský koberec. Ťažké viečka s hustými mihalnicami jej klesli a upadla do hlbokého spánku. Nezaregistrovala ani Vivie, ktorá nakukla do izby a spokojne sa odobrala do postele.

Kapitola 7
Tri dni čakania - toľko času prešlo, kým Avenel odišiel z domu. Keď bol doma, nemalo vôbec význam vychádzať z izby, lebo na hrebeň určite dával pozor. Teraz sa jej konečne naskytla šanca nájsť ho.

Tajne sa dívala za Avenelom pomedzi maľované taftové závesy vo svojej izbe. Nevšímavo kráčal k stajniam. Moje trápenie ho vôbec neťaží, pomyslela si trpko. Bol zriedkavo jasný zimný deň, po azúrovomodrej oblohe sa preháňalo iba zopár malých obláčikov. Avenel sa zrejme rozhodol využiť pekne' počasie a zajazdiť si na koni. Vyleštené čierne jazdecké čižmy sa mu na slnku blýskali a Brienne si všimla, že vo vlasoch, zviazaných do chvosta tmavou hodvábnou stužkou, sa mu trblietali tmavomodré iskierky. Pozrel na nového paholka, ktorý mu priviedol osedlaného koňa, a obdaril ho prívetivým úsmevom. Ženský inštinkt Brienne napovedal, že aspoň na dvoch kontinentoch je nepochybne veľa žien, ktoré na neho práve v tejto chvíli myslia. Uvoľnený, usmiaty, vyhrievajúci sa na slnku a tešiaci sa na prechádzku, vyžaroval chlapčenský šarm. Nerada si to priznávala, ale bol naozaj veľmi príťažlivý.

Nervózne odstúpila od okna a zatiahla závesy. To už stačí! Musí nájsť hrebeň, a veľa času jej neostáva!

Kradmo vyšla z komnaty a zbehla dolu veľkým schodiskom. Všadeprítomní lokaji stáli v chodbe, lemujúc steny ako starodávne románske sochy. Nevšímala si ich prázdne, nemé pohľady a rázne kráčala do salóna. Vyhla sa južnému východu na chodbu a prešla cez izby až do veľkej spálne.

Nevenovala pozornosť tmavobordovým gobelínom, ktoré viseli namiesto tapiet na stenách skvostnej predizby, a rýchlo hľadala dvere do spálne. Nervy mala napäté na prasknutie - veľmi dobre vedela, že ju nesmú prichýliť. Vošla do izby a zavrela za sebou dvere. Zostala stáť a snažila sa zhlboka dýchať, aby utíšila svoje rozbúchané srdce.

Bola tu už veľakrát a bohatá výzdoba spálne ju vždy ohúrila. Uvedomila si, že teraz, keď je obývaná, je oveľa krajšia. Kedykoľvek do nej minulý mesiac vstúpila, zdala sa jej tmavá a neútulná. No teraz ju prekvapilo, aký krásny odtieň má nariasený zelený zamat, ktorý lemoval steny, a aká ohromujúca, dych vyrážajúca je prepychová posteľ, ktorá sa honosila ôsmimi maľovanými a nalakovanými stĺpmi s pozlátenými hlavicami. Nechcela však zbytočne strácať drahocenný čas, a tak odvrátila pohľad od postele a zahnala predstavy s ňou spojené až do najzadnejšej komôrky svojej mysle.

Rozbehla sa k dverám na južnú chodbu a zavrela ich, aby sa uchránila pred zvedavými pohľadmi služobníctva. Lesklá, nalakovaná komoda bola tým najlogickejším miestom na úschovu cenností, začala teda hľadať v nej. Otvorila vrchnú zásuvku a prehrabávala sa medzi Slanovými vreckovkami a jemnými hodvábnymi pančuchami. Našla tam vyleštenú cínovú tabatierku a jeho hrebeň z korytnačieho panciera, na ktorom ešte boli dva či tri lesklé dlhé čierne vlasy. Na svoj hrebeň nenatrafila.

Otvárala zásuvku za zásuvkou, plné bielych vyžehlených plátenných košieľ. Aj v tých sa prehrabávala, nedbajúc, aký neporiadok po sebe zanechávala, a zúfalo dúfala, že riziko, ktoré na seba berie, nebude márne. No jej trblietavý purpurovozlatý hrebeň sa nenašiel ani medzi košeľami. Zaúpela od nervozity a strachu a poobzerala sa po izbe, hľadajúc ďalšiu možnú skrýšu. V izbe dominovala veľká posteľ, takže tam nezostávalo veľa miesta pre ďalší nábytok. Potichu preklínala jej obrovskú konštrukciu. Posteľ v nej vyvolávala nežiadúce myšlienky na Avenela, ako sa v nej každé ráno prebúdza. Hrozivo sa týčila nad ňou a umocňovala jej túžbu utiecť čo naj ďalej a čo najrýchlejšie.

Upriamila pozornosť na kufre, poukladané jeden na druhom, opreté o severnú stenu izby. Zrejme boli už prázdne a mali sa odložiť. Nechala posteľ posteľou a stiahla kožený kufor, ktorý ležal navrchu. No bol príliš ťažký, a tak sa jej vyšmykol a s dutým buchotom spadol na dlážku. Srdce sa jej. splašene roztĺklo. Bála sa, že každú chvíľu do izby vpadne celá armáda služobníctva a nájde ju tam. No prešlo pár minút a jediný zvuk, ktorý bolo počuť, bol tichý, pravidelný tikot francúzskych hodín na kozubovej rímse.

Nahlas si vydýchla a sadla si s prekríženými nohami na koberec. Chvíľu sa mocovala so zámkami na kufri, až kým ich neotvorila. Aké však bolo jej sklamanie, keď v kufri nenašla nič!

Znechutene ho odstrčila nabok a šla k ďalšiemu, tentoraz však už vedela, že bude ťažký, a tak ho opatrne vzala do náručia. Len čo ho pevne uchopila, začula najprv slabý, no čoraz silnejúci zvuk krokov v jazdeckých čižmách na mramorovej dlážke chodby. Skamenela, akoby do nej udrel blesk, a od strachu takmer omdlela. Kufor jej s buchotom vypadol z rúk. S doširoka roztvorenými očami počúvala, či sa kroky nezmenia na beh. Ale ich rytmus bol rovnaký, čím sa potvrdili jej najhoršie obavy - blížili sa k izbe s dunivou pravidelnosťou. To už bolo na Brienne priveľa.

Zvrtla sa, pričom pováľala kufre, a rozbehla sa pomedzi ne, len zázrakom sa nepotknúc o ich pootvárané veká, k dverám predizby s gobelínmi. Vedela, že tam dobehne skôr ako ten, čo kráčal po chodbe, vojde do spálne. Keď už bola pri nich, zistila, že sú zabuchnuté a nedajú sa otvoriť. Ťahala a mykala kľučkou, zdobenou arabeskami, no nepodarilo sa jej to. Nemohla sa dostať von.

„Hľadáte toto?" vo dverách spálne sa zjavil Avenel s hrebeňom medzi palcom a. ukazovákom vystretej ruky.

„Dočerta! Prečo ste si nešli zajazdiť?" zašepkala, pritlačená chrbtom o zabuchnuté dvere. V ústach jej vyschlo, musela niekoľkokrát prehltnúť, aby si ich zvlhčila.

„Ale čo? Ako ste vedeli, že si chcem ísť zajazdiť? Vari ste ma len nešpehovali? A ja som si myslel, že tu mám zlodeja!" Vošiel do izby, rázne zavrel za 'sebou dvere a Brienne len silno zažmúrila oči, aby nezačala kričať od strachu. Raz už zažila výbuch hnevu tohto muža, preto ho radšej neprovokovala. No teraz, keď ju prichytil snoriť v jeho spálni, ju určite zabije - alebo ešte horšie! Otvorila oči a s hrôzou si uvedomila, že posteľ, ktorá sa jej už predtým zdala taká obrovská, akoby narástla do ešte väčších rozmerov.

Keby bola slabšej nátury, určite by omdlela. Takto mu však pozrela do očí a povedala tak pevne, ako len mohla: „Nie som zlodej. Prišla som si len vziať, čo mi patrí."

„Myslíte toto?" ukázal jej hrebeň. „Už som vám to predsa povedal - našiel ho jeden z mojich sluhov." Pomalými krokmi kráčal k nej a hrebeň, vykladaný briliantmi, držal pred sebou.

„Je môj. Ten hrebeň je všetko, čo na tomto svete mám." Pozorovala ho, ako sa k nej blíži. Zbledla. Netušila, že tak jej tmavočervené vlasy vyniknú ešte viac, rovnako ako dokonale krojené ružové pery. Ochromená strachom, v nervóznom očakávaní pritisnutá o dvere, vyzerala ako rozprávková lesná víla.

„Ak je to všetko, čo máte, potom za veľa nestojíte, milá lady." S tými slovami hodil hrebeň presne do stredu postele. Brienne sa okamžite chcela rozbehnúť tým smerom, no rameno jej zovrela silná ruka, ktorá ju prinútila otočiť sa tvárou k nemu. A potom sa jeho zmyselné ústa, ktoré sa len pred hodinou chlapčenský usmievali, prisali na jej pery tak vášnivo, ako to len muž vie. Ešte vždy bola zmeravená od strachu, a preto iba pasívne stála a vnímala jeho nahnevané, žiadostivé pery na svojich, ako keby bola skôr divák, a nie účastník toho, čo sa dialo. Pomaly sa však prebrala a začala sa brániť. Ťahala ho za košeľu, až mu ju celkom rozopla a odhalila dráždivé, husté čierne chĺpky na jeho hrudi. Viac jej však nedovolil. Pritlačil sa k nej, objal ju okolo štíhleho pása a potom posúval ruky vyššie. Zastal pod pazuchami, takže sa jej zboku dotýkal ňadier. Na bruchu cítila tvrdý dotyk jeho mužnosti. No napriek násilnému, žiadostivému spôsobu, akým sa k nej priblížil, s prekvapením zistila, že sa ho vôbec nebojí, ba dokonca necíti ani odpor.

Bozkával ju s nežnosťou milenca. Perami pomaličky prechádzal po jej tvári, nose, zavretých očiach. Cítila niečo nové, čo sa jej však vôbec nezdalo nepríjemné. Bol to príliv zmyselnosti, aký predtým poznala iba zo snov. A čím viac sa uvoľňovala, tým silnejší bol ten pocit. Zdravý rozum sa stratil v nenávratne, a tak si vôbec neuvedomovala, čo robí. Dychtivo prijímala jeho bozky, ba dovolila mu vojsť aj do úst a otvorila ich, riadená inštinktom, čo vychádzal kdesi zvnútra jej tela. Keď ju jazykom pošteklil v ústach, všetky zmysly v nej vzbĺkli a prebudili sa k životu. Oboma rukami chytila jeho hlavu s čiernymi vlasmi a pritiahla si ju k sebe, vychutnávajúc tú ohnivú, ničivú explóziu, ktorá rozdúchavala búrku citov v jej tele.

Avenel zrazu zdvihol hlavu a Brienne pochopila, že po nej prahne tak dychtivo ako ona po ňom. Pozrel na ňu a tvár mu na okamih zastrel mrak nedôvery. „Takže už sa ma nebojíte."

Prikývla. Svojimi priezračnými ametystovými očami mu hľadela do očí tak zblízka, že videla biele škvrny, vyšľahujúce z blankytnomodrých dúhoviek.

„Ste krásna, vy malá divožienka." Ešte vždy ju objímal a šepkal slová do jej vlasov, slabo voňajúcich zemolezom. „Možno som to nakoniec ja, kto by sa mal báť. Otec vás určite predurčil na to, aby ste mi počarili."

Pri zmienke o otcovi náhle precitla. Čo to vlastne robím? Vari som celkom potratila rozum? Muž pred ňou je očividne schopný urobiť jej to, čo urobil Oliver Morrow jej matke! No aj napriek tomu si uvedomovala, že medzi tými dvoma mužmi je rozdiel. Oliver Morrow bol v jej očiach zlý, pretože mamu zneužíval. Avenel Slane je však silnejší, a preto sa ho bála viac.

Vymanila sa mu z objatia a ustúpila o niekoľko krokov dozadu. Teplo, ktoré sálalo z jeho tela, sa stratilo a ona sa cítila prázdna. Nemôže pokračovať. Niet pochýb, že Avenel Slane ju nenávidí za niečo, čo mu urobil jej otec, a ani sa to pred ňou nesnaží skrývať. Ak si nebude dávať pozor, môže jej ublížiť, a to nielen fyzicky.

„Ak by vám to nevadilo, vzala by som si svoj hrebeň." Snažila sa to povedať chladnokrvne, no bolo to veľmi ťažké, lebo pulz mala zrýchlený a pokožku zrumenenú a horúcu.

„Samozrejme, nech sa páči," povedal a posmešne sa na ňu zaškeril. Ukázal rukou na majestátnu posteľ, kde na prepychovej hodvábnej bledozelenej prikrývke ležal jej hrebeň. „Až po vás."

„Nejdem!" vyhlásila, nervózne si prezerajúc ornamentami vyzdobený rám postele.

„Tak nebudete mať žiaden hrebeň." Oprel sa chrbtom o dvere do predizby a pozoroval ju. Mala oblečené vlnené fialové šaty, no tentoraz mala pod nimi tmavú spodnú sukňu vínovočervenej farby, takmer taký istý odtieň, ako boli jej vlasy, elegantne vyčesané do veľkého natupírovaného uzla a prikryté čiernou sieťkou.

„Povedzte, lady Brienne, prečo si tú čačku tak ceníte? Prečo si nevezmete niečo z bohatstva, ktoré ponúka tento dom?" Šiel do kúta izby, kde na trojnohom podstavci stála starožitná lazuritová váza. Vzal do rúk túto rímsku starožitnosť, chviľu si ju nešetrne prehadzoval z ruky do ruky a potom sa otočil k Brienne. „Prečo si, napríklad, nevezmete toto? Podľa mňa má aspoň tisíc rokov. Určite by ste za ňu dostali dosť peňazí na to, aby ste sa odtiaľto dostali preč. Čo poviete? Prečo by ste to neskúsili?" Z ničoho nič jej hodil vázu a ona ledva chytila vzácny predmet, aby sa nerozbil na dlážke. Pritisla si vázu na hruď, akoby ju chcela ochrániť. Avenel iba zľahka zdvihol obočie a oči mu zažiarili ako strieborné mince.

„To by bola krádež!" vyhlásila rozhorčene.

„Tak krádež! A ako sa hovorí tomu, keď mi niekto snorí vo veciach a hádže mi kufre na zem? Ale, ale, milá lady, určite máte lepší dôvod. Tak prečo si nevezmete tú vázu? Je vlastne vaša. Môžete si ju nechať."

„Veľmi dobre viete, prečo si tú vázu nevezmem!" Hra na mačku a myš, ktorú sa s ňou pokúšal hrať, ju už vážne rozhnevala. „Nech by som odtiaľto odniesla čokoľvek, nemohla by som to predať, a vy to dobre viete! Každý by to hneď odniesol späť do veľkolepého Oesterley Parku. Všetko v tomto dome, od kľučiek na dverách až po drevo do kozuba, nesie na sebe značku Róberta Adama. Úrady by ma okamžite obvinili z krádeže. A pochybujem, že by ste sa postavili na moju obranu tvrdením, že ste mi vlastne sám dali niektorý z bezcenných pokladov z interiéru domu. Celý ten nápad je absurdný. Ani trochu vám nedôverujem, a preto by som sa tejto príležitosti nikdy nechopila - až taký blázon nie som."

Po týchto slovách podišiel k nej a vzal jej tmavomodrú vázu z rúk. Opatrne ju položil na miesto a zasmial sa. „Takže vaša jediná šanca, ako to vidím ja, je ten hrebeň. Mám pravdu?" Nečakal na jej odpoveď a pokračoval: „Tam ho máte. Stačí len zdvihnúť ho, a je váš." Odstúpil, prekrížil si svalnaté ruky na širokej hrudi a bez slova na ňu hľadel.

Pozorovala ho pomedzi sklopené mihalnice. Vedela, že sa mu nedá veriť, no hrebeň potrebovala. Ležal na posteli ďaleko z jej dosahu, a dráždil ju. V duchu odhadovala vzdialenosť, ktorú by každý z nich musel prejsť, aby sa dostal k posteli. Ona je bližšie. Námietka, že Avenel je mrštnejší, jej pripadala nepodstatná, keď jasne videla, že stál až na druhom konci izby pri pozlátenom trojnohom podstavci. Horúčkovito uvažovala, že sa to odváži risknúť, a skúsila urobiť jeden krok k posteli. Pozrela naňho, či sa nepohol. Na tele sa mu nehýbal ani sval, a to Brienne utvrdilo v jej rozhodnutí. Stále však váhala, lebo sa jej zdalo, že Avenel stojí v strehu, ako jaguár pozorujúci antilopy a vyčkávajúci len na to, ktorú si vyberie.

Rozhodla sa, že to skúsi. Keď bude mať hrebeň, môže sa dostať do Bathu skôr ako za tri dni, a toto čudné, nebezpečné dobrodružstvo bude iba spomienkou. Rozbehla sa teda tak rýchlo, ako jej len zdravé mladé nohy stačili. Hrebeň mala už celkom na dosah ruky, keď vtom, proti svojej vôli, spadla na veľkú zelenú prikrývku. Avenel sťažka dopadol na ňu a ona bojovala ako nikdy v živote, aby sa vyslobodila.

„Psst, no tak! Upokojte sa. Neublížim vám." Chytil jej ruky, ktorými do neho búšila, a pevne jej ich držal nad hlavou. Pod ťaživou váhou muža, ktorý na nej ležal, nemohla pohnúť ani jediným svalom. V duchu sa preklínala, že sa dala tak ľahko oklamať, a gánila naňho blčiacimi očami. Ticho jej povedal: „Len pokojne. Pripomínam vám, že ste sem prišli sama, z vlastnej vôle."

„Neprišla som preto, aby ste ma znásilnili!" odsekla.

Avenel však iba zdvihol jedno obočie, čo ju zakaždým rozčuľovalo, a začal ju bozkávať, zľahka sa dotýkajúc odhalenej smotanovobielej pokožky nad korzetom. Usmial sa, jemne sa posunul vyššie, a bozkával ju na sluchy a vlasy. „Neznásilním vás. Prečo by som si mal odoprieť potešenie vidieť vás stonať a prosiť, aby som sa s vami miloval?" Uvoľnil jej ruky a ona sa znovu začala vzpierať, no rýchlo s tým skoncoval, keď jej obe útle zápästia znehybnil jednou svalnatou rukou. Výhražné na ňu pozrel a potom, ju pustil. Tentoraz zostala pokojne ležať.

„Viete, mali by ste byť ku mne láskavejšia," pokračoval. Perami sa nežne dotkol jej sluchy a zase zaútočil na jej zmysly. „Čo keby som vás tu zamkol a zobral vám všetky šaty?" Pobozkal ju na pery. „A urobil z vás svoju konkubínu a nedovolil vám nosiť na sebe nič, len ten váš smiešny hrebienok... a mňa?" Ešte raz ju pobozkal na ústa a ona, nevládala zadržať tichý ston, keď pocítila, ako sa jej po bruchu rozlieva príjemný šteklivý pocit. Panebože, čo sa to so mnou deje?!

Bozk trval dlho, a keď skončil, pozrela na neho s ospanlivým, omámeným výrazom na tvári. Pery mala vlhké, tmavoružové od dotyku jeho úst a líca rozpálené, horúce. Cítila, ako jej stiahol sieťku z vlasov a čoskoro sa jej mahagónové lokne rozsypali po zelenej prikrývke. Hladkal ju po vlasoch, akoby mu ich zvláštna farba počarovala, a potom jej zasunul vytúžený hrebeň do mäkkých prameňov.

Inštinktívne po ňom natiahla ruku, no zadržal ju. „Len pokojne -chcem si vás iba obzrieť," zašepkal a pozorne si prezeral jej tvár i vlasy, aby mu neušiel ani najmenší detail. Brienne ležala ticho, pokojne, lebo si nebola istá, čo jej chce urobiť. „Pristane vám, aj keď sa to zdá čudné," vyhlásil tajomne. „Niekedy vám ho dovolím nosiť. Napríklad, keď budeme sami večerať."

„Dajte mi ho teraz! Veď viete, že je môj," prosíkala.

„Nie!" odpovedal stroho. Vstal, vytiahol jej hrebeň z vlasov a zostal stáť nad ňou, kým ona sa nemotorne snažila posadiť. Ničivý účinok jeho dotykov sa vytrácal iba pomaly, a tak nečinne sedela na posteli a dívala sa, ako Avenel otvoril hornú zásuvku na komode. Položil do nej hrebeň a. zavrel ju.

„Prosím," žobronila, keď videla, že zásuvku zamyká.

„Nie," zopakoval ešte raz. Stiahol si čiernu hodvábnu stuhu, ktorou mal zviazané vlasy, navliekol na ňu kľúčik od zásuvky a uviazal si ju na krk. Žltý mosadzný kľúčik sa mu blýskal na tmavej hrudi, ktorú mu bolo vidieť pod rozopnutou košeľou. Vyzeralo to tak príťažlivo, že radšej odvrátila pohľad.

„Tak. A teraz, keď budete chcieť odísť z Oesterley, budete si najprv musieť získať moju priazeň," vyhlásil panovačne.

„Sviniar!" zanadávala, sama prekvapená silou svojho hnevu.

„Takto to nepôjde, moja krásna divožienka," usmial sa a chytil ju za bradu. „Len keď sa budete slušne správať, a..." pozrel na posteľ, na ktorej ešte vždy sedela, „.. .a keď sa budete snažiť potešiť ma. Potom sa vám dostane tých najvyšších privilégií - a možno získate aj tento kľúčik."

„Ak svoju slobodu získam len vtedy, ak s vami pôjdem do postele, tak prečo ma neznásilníte hneď, a budeme mať po tom?" Bola taká rozčúlená, že by najradšej kričala, no namiesto toho tlmila hlas, lebo ho nechcela rozhnevať.

„Keby som vás znásilnil, to by ma nepotešilo. Musíte ku mne prísť sama. A keď príde ten čas, nesmie sa ani jeden sval vášho tela chvieť odporom. Rozumiete?" Uprene sa na ňu díval a čakal na poslušnú odpoveď.

„Áno," zahundrala.

„Dobre." Pustil jej bradu a dovolil jej vstať z postele. „Dnes večer očakávam, že sa so mnou navečeriate. Do mojej postele môžete prísť táto noc alebo nasledujúcu, alebo ďalšiu. Ale medzitým sa už neopovážte snoriť v mojej izbe."

Brienne si stiahla rozpustené vlasy sieťkou a pobrala sa von z izby. Tento nový zvrat v boji o útek jej ťažil myseľ.

„Lady Brienne, prv než odídete, chcem od vás ešte jeden bozk," zastavil ju Avenel.

Otočila sa, zazrela na neho, no on hneď dodal: „Nesmierne by ma potešil." Neochotne zostala stáť a ako zhypnotizovaná sa zadívala na zlatý kľúčik, čo mu visel na krku. Potom, náhle nezvyčajne poddajná, podišla k nemu. Dvihla sa na špičky, pritiahla si k sebe jeho tmavú hlavu a letmo sa mu dotkla perami úst. Hneď nato mu prešla rukami po hrudi a potiahla čiernu stužku, ktorú mal uviazanú okolo krku. No Avenel jej rýchlo odstrčil ruku, objal ju a zdvihol do výšky, takže sa nohami vôbec nedotýkala zeme. Jednou rukou ju držal okolo pása, druhú jej podložil pod zadok a pritlačil ju k sebe ako handrovú bábiku. Prv než si to stihla uvedomiť, pocítila jeho jazyk vo svojich ústach. A opäť ju telo zradilo a pocítila mučivú rozkoš jeho odozvy.

Brienne si bola istá, že keby v tej chvíli stála na zemi, sila jeho žiadostivosti by ju zrazila z nôh. No keďže bola úplne v jeho moci a nemala na výber, povolila. Každý výpad jeho dychtivého jazyka bol malým víťazstvom nad jej predsavzatiami. Čo ju ale najviac udivovalo, bolo to, že nachádzala perverzné potešenie vo vlastnej porážke.

Keď sa ich dlhý bozk napokon skončil, Avenel ju pomaličky púšťal, aby skĺzla po jeho tele. Mala pocit, ako by ju tak predstavoval každému zo svojich hladkých, no vôbec nie uvoľnených svalov. Bol to omračujúci, intímny dotyk. Keď už stála na svojich nohách, začali ňou zmietať protichodné pocity, ktoré akoby ju už-už mali roztrhnúť na dvoje. Lomcoval ňou údiv, ale aj bezmocný hnev, tak sa radšej naslepo pohla k dverám, aby sa nadýchala čerstvého vzduchu a zjasnila si myseľ.

„Zapamätajte si, maličká - keď ma uspokojíte, zistíte, že dokážem byť veľmi veľkorysý."

„Ty arogantný koloniálny netvor!" jedovito mu odsekla waleským jazykom, ktorým sa naučila hovoriť ešte ako dieťa. V tej chvíli bola príliš zbabelá na to, aby použila reč, ktorej by rozumel. „Niet divu, že my Angličania sme boli vyprovokovaní do vojny!" Vybehla von, takže nevidela jeho prekvapený pohľad. No Avenelov hlasný, hlboký smiech ju sprevádzal po celej chodbe a počula ho ešte aj cestou hore po veľkom schodisku.

Kapitola 8
Vivie si nahlas, nespokojne vzdychla: „Ma, demoiselle, veď vy si nemáte čo obliecť! Toľkokrát som vám oprala a ožehlila tie jedny šaty, že sú už úplne zodraté!"

„Tým sa nemusíme trápiť. Nepôjdem nikde." Brienne si sadla na okraj bledožltej pohovky. Zadívala sa do ohňa, ktorý jej teraz pravidelne plápolal v kozube. Vivie, naopak, celá natešená a rozjasaná pobehovala po izbe, nedočkavá splniť svoju hlavnú úlohu: obliecť svoju paniu na prvú spoločenskú príležitosť - večeru s pánom Slanom.

Keby Brienne nebola v takej zúfalej situácii, schuti by sa zasmiala na tom, ako jej komorná vyvádza. Všetko je to absurdné: Vivie si myslí, že je nejaká vidiecka panna, ktorú si Avenel vzal pod ochranné krídla, aby ju naučil, ako potešiť muža. Nemá ani tušenia, že sa tu odohráva dráma, boj na život a na smrť, ako sa pri poslednom dejstve ukázalo. A keďže diktátor v tejto hre teraz už úplne ovládal každý aspekt jej života, vyvrcholenie drámy sa blížilo.

„Vezmete si tieto! Len ich ešte raz vyžehlím." Brienne pozrela na šaty, ktoré Vivie doniesla - priliehavú večernú róbu bledomodrej farby, z ktorej netrčala spodná sukňa. Šaty mali aj slivkovomodré échelle, posiate mašličkami až po koniec korzetu.

„Ale to netreba, vážne. Netúžim po..."

„Ach, lady, tá panenská zdržanlivosť vám tak pristane!" skonštatovala Vivie po francúzsky. „Nikdy som vás nevidela takú krásnu! Tie oči, tie vlasy, a ich lesk! Pán Slane bude s vami určite veľmi šťastný. Len sa nesmiete báť!" Panebože, nie! pomyslela si Brienne a nasilu sa usmiala. Komorná si to jednoducho nechcela dať vysvetliť. Vivie bola Avenelom úplne očarená a o tom, ako v skutočnosti ich stretnutia prebiehajú, sa s ňou nedalo hovoriť.

Keď Vivie zbadala, že jej pani sa usmieva, vysvetlila si to mylne a spýtala sa: „Mali ste dnes pekný deň, však?" A potom dôverne dodala: „A keď všetko pôjde dobre, budete mať možno ešte krajšiu noc, nemám pravdu?" Veselo sa rozosmiala, no zháčila sa, keď zbadala Brienninu zhrozenú tvár. „Nebojte sa, čoskoro tie šaty prinesiem a urobím všetko, čo je v mojich silách, aby zase vyzerali ako nové na vaše... no..." Začala sa chichotať a nemohla dokončiť vetu. „Tout de suite, ma demoiselle!" So smiechom vbehla do šatníka.

Brienne ohúrené vydýchla a nešťastne pokrútila hlavou. Potom si nahnevane sklonila bradu do dlaní a zadívala sa do plameňov v kozube. Hovoria o nej, že je bláznivá - ale to len preto, že býva v blázinci! Toto je už naozaj priveľa!

O hodinu neskôr sedela pred toaletným stolíkom a kochala sa svojím účesom. Vivie odviedla precíznu prácu. Voľne jej popripínala lokňu za lokňou navrch hlavy, iba zopár ich nechala voľne padať na šiju. Každý pramienok vykefovaných a vyčesaných vlasov jej žiaril bordovým leskom. Brienne musela uznať, že napriek situácii, v akej sa nachádza, je celkom príjemné nechať sa rozmaznávať.

„Napudruješ mi vlasy?" spýtala sa Brienne. Myslela si, že púder by možno zlepšil celkový dojem, ochudobnený starými, obnosenými šatami.

„Napudrovať vám ich môžem, keď tu budete mať hostí. No teraz radšej nie, les Américains to nemajú radi. Viem to od svojho brata, ktorý je vo Virgínii," prezradila jej Vivie. „Bojuje vo vojne, ma demoiselle. Vravím vám to preto, lebo pán Slane je jeho priateľom. Preto som sa aj vlastne dostala sem - môj brat mu povedal, že som v zlej situácii. Viete, Francúzi to teraz majú ťažké'. Nemohla som si nájsť nikoho, kto by ma zamestnal. Ale potom..." Šťastne si vzdychla a pokračovala v štebotaní: „Ale chceli sme hovoriť o vašich vlasoch! Vždy rozprávam naraz o viacerých veciach. Musíte mi to prepáčiť."

Brienne sa iba zasmiala a čakala, kedy jej dokončí účes. To, čo jej Vivie prezradila o svojom bratovi, vysvetľovalo, prečo je komorná Avenelovi taká vďačná. A láskavá pozornosť, akú venovala svojej panej, bola iba prejavom oddanosti jej zamestnávateľovi, zjavne veľmi hlbokej a silnej.

„Len si ich nechajte au naturel." Vivie si obzrela výsledok svojej práce a začala jej vysvetľovať: „Vidíte, veď monsieur Slane nenosí ani parochňu. Lebo je ako les Américains, viete."

„Máš pravdu, je úplne ako les Américains." Brienne sa opäť usmiala. Zistila, že Vivie sa jej čoraz viac začína páčiť. Okrem toho, že bola vždy veselá, Brienne si vážila aj jej úprimnú náklonnosť. Dokonca aj. v prvý večer, keď sa objavila v dverách svojej izby špinavá, unavená a zúbožená po noci v stajni, bola k nej mladá Francúzka veľmi láskavá a chápavá. Nikdy jej nedala pocítiť, že by k nej pre staré a obnosené šaty prechovávala menšiu úctu. Práve naopak, Vivie to dávala za vinu okolnostiam, v akých sa jej pani ocitla. Celkom vážne dokázala prednášať celé tirády o tom, aký je to hriech, že Brienne si musí obliekať jedny šaty viac než jeden raz.

„Ako sa tvoj brat spoznal s Avenelom, Vivie?" Brienne nechcela, aby to vyzeralo, že sa príliš vyzvedá, a tak vstala od stolíka a oblečená iba v plátennej spodničke a v korzete začala si naťahovať jemné biele pančuchy. Štíhlu, pekne tvarovanú nohu si vyložila na stolček pred sebou.

„To je príbeh ako z rozprávky!" nadšene vykríkla Vivie a začala vykladať presne tak, ako Brienne dúfala. „Môj brat Jean-Claude bol postrelený vo vojne. Musel prejsť pešo veľký kus cesty, aby sa dostal z bojiska. Pri jednej rieke naďabil na veľkú plantáž, a tam mu dovolili prebývať, kým sa nezotaví. Tam spoznal monsieura Slana, ktorý tam bol... no le... hosťom! Ale to nie je všetko. Ešte nebol celkom vyliečený, keď ho majiteľ domu zradil. Doviedol Britov, aby z neho vymámili nejaké informácie, a potom ho zabili. Ale monsieur mal priateľov, ktorí ho odviedli do Virgínie, kde sa oňho postarali. Obyvatelia plantáže nikdy neprišli na to, kto im vyfúkol zajatca. Monsieur Slane sa aj teraz smeje, keď rozpráva o tom, ako tí zbabelci pchali bratovu uniformu do diery v stene, aby ich neobvinili, že sú zradcovia. Človek nemôže byť vo vojne na oboch stranách, ma demoiselle. Čo, samozrejme, neplatí pre zbabelcov." Vivie jej podala purpurové črievičky z jemnej kože.

„Pán Slane ale hrá na obidve strany. Aj on je zbabelec?" Brienne si obula črievičky, ktoré sa, žiaľ, k jej šatám vôbec nehodili, a potom šla k posteli, kde ležala čerstvo vyžehlená róba. Veľmi sa snažila vyzerať ľahostajne. Konečne sa dozvie nejaké informácie o tom tajomnom mužovi! Nechcela, aby Vivie videla, že sa už nemôže dočkať.

„Mais non! Ten je najstatočnejší zo všetkých! Urobil veľa pre svoju vlasť. Nie je nijaký zradca!" rozhorčila sa Vivie.

„Tak ako je to potom? Veď opustil svoju vlasť, a nasťahoval sa do nepriateľskej!" Bodaj by zostal tam, kde patrí, a nikdy sa tu neukazoval! dodala Brienne v duchu.

„Áno, na prvý pohľad to tak vyzerá. No jeho rodina pochádza odtiaľto. Práve z tohto dôvodu sa nechcel zúčastniť vo vojne."

„Rodina? Chceš povedať, že je ženatý?" Ledva dýchala, tak nedočkavo čakala na odpoveď.

„Mais non! Ale kdeže, ešte vždy je slobodný! Chcela som povedať, že jeho rodina prišla do Ameriky odtiaľto. Monsieur vedel, že Britov nemôže zradiť, tak sa vrátil sem k svojej rodine, a vojnu nechal vojnou."

„Ale bolo to aj pre čosi iné, nielen kvôli vojne." Brienne sa zrazu striasla pri pomyslení, že v Oesterley môže uvidieť grófa. Nech už medzi tými dvoma mužmi bolo čokoľvek, pre Avenela je to dôležitejšie ako vojna za nezávislosť. A ona sa v žiadnom prípade nedá zapliesť do ich sporu!

„Lady Brienne, veď vy sa celá trasiete! Poďte sa postaviť k ohňu, kým vás oblečiem. Nesmieme predsa dopustiť, aby ste prechladli!" Hlas komornej ju vytrhol z myšlienok.

Brienne teda poslušne prešla ku kozubu a trpezlivo tam stála, kým ju Vivie obliekala a jednu za druhou uväzovala stužky na korzete do pekných mašličiek. „Tak!" Vivie ustúpila dozadu a obdivovala svoju prácu. Potom pokračovala po francúzsky: „Ach, milá lady, krajšej ako vy nenájdete! Ste vážne úchvatná!"

Brienne sa zvedavo pozrela na seba do úzkeho zrkadla, ktoré viselo nad kozubom. Bol sklamaná, keď uvidela, ako na ňu hladí jej stará známa tvár, aj modré šaty, hoci starostlivo vyžehlené, aby urobili lepší dojem, boli také, ako bývali. S novým účesom vyzerala síce staršia a ženskejšia, no srdcovitá tvár sa jej nezmenila, napriek nádychu červene na lícach a slivkovomodrému odtieňu lesklých očí.

Zasmiala sa sama na sebe. Vari naozaj čakala, že uvidí niekoho iného? Ženu, oblečenú lepšie ako ona, s napudrovanými bielymi vlasmi, vyčesanými dohora, a s muškou, zvodne nalepenou nad ružovou vrchnou perou, ako to vídala v maminých obľúbených časopisoch? A prečo, jej na tom vlastne záleží? Nie je tu predsa nikto, komu by sa chcela páčiť!

Striasla sa a pozrela na Vivie v zrkadle. Slúžka bola na seba veľmi pyšná. Zo svojej panej, sivej kostolnej myšky, urobila dámu - tak veľmi sa jej chcela zavďačiť.

„Ďakujem, Vivie," poďakovala sa Brienne a odstúpila od zrkadla. „Ak vyzerám dobre, je to len tvoja zásluha. Urobila si zázrak aj z toho mala, čo si mala naporúdzi." Vďačne sa na komornú usmiala.

„Mais non, ma demoiselle. Podceňujete sa. Krása sa nedá vyrobiť z hodvábu a púdru. Ak žena nie je pekná, nepomôže nič, ani šikovnosť. A vy ste krásna, aj tu," Vivie si ukázala rukou na tvár, „aj tu," priložila si dlaň na srdce.

„Vivie, si príliš veľkorysá. Veď ma ani nepoznáš, a rozprávaš o mne také veci!"

„Poznám monsieura. Nevybral by si hocijakú ženu."

„A čo ak nie som jeho žena? Čo ty na to, Vivie?" Brienne sa pri tých slovách trochu zamračila, lebo nechcela stratiť Vivino priateľstvo. No bola presvedčená, že svojej slúžke dlhuje aspoň toľko pravdy, koľko je ochotná prijať.

„Možno ešte nie, peut-étre. Ale čo sa vás dvoch týka, je to len otázka času. Videla som, ako sa tvári, keď o vás hovorí, a všimla som si jeho oči! Tie oči, ma demoiselle, nikdy neboli nežnejšie. Ste pre neho tá pravá. Len čo bude vedieť, že má vaše srdce, nebude chcieť nič iné."

Moje srdce, pomyslela si, je to jediné, čo nikdy nebude mat No nemala už čas dlhšie nad tým rozmýšľať, lebo komorná ju súrila, že jej partner na ňu čaká s večerou.

Ako kráčala dolu schodmi, potešilo ju, keď zbadala, že na ňu čaká Cumberland. Usmiala sa naňho a odľahlo jej, že po tom rozhovore v stajni jej odpustil.

„Lady Brienne, dovoľte, aby som vám povedal, že ešte nikdy som nesprevádzal na večeru takú krásnu ženu."

Brienne prijala jeho vystretú ruku. „A smiem vám povedať, že ja som ešte nikdy nebola v takej urodzenej spoločnosti?" Zasmiala sa, potešená, že aj Cumberland bude večerať s nimi. V striebrosivých zamatových jazdeckých nohaviciach, kobaltovomodrej saténovej veste a saku vyzeral veľmi dôstojne. V jej starých modrých handrách pri ňom vyzerala ako žobrácka, no aj tak bola rada, že ho má po boku.

Prechádzali severnou chodbou, kde vedľa haly bola jedáleň. V tej však bola úplná tma, ani jediná sviečka nehorela. Brienne udivene zvolala: „Čo to má byť? Myslela som, že ideme veče-"

„Ale áno, moja drahá. Len sa neľakajte." Cumberland ju upokojujúco potľapkal po ruke.

Brienne však nemala rada prekvapenia, ktoré čo i len vzdialene súviseli s Avenelom Slanom. Všetko nezvyčajné okolo neho bolo podozrivé. Prísne pozrela na Cumberlanda. „Ale potom kde?"

„V hale, milá lady. Slane tvrdí, že tam to bude intímnejšie."

„Intímnejšie? Hala je štyrikrát taká veľká ako jedáleň!"

„Povedzme, že je to jeho obľúbená izba. Viac sa mu páči." Ešte raz ju potľapkal a v bledomodrých očiach mu zaiskrilo. „Aby ste vedeli, je trochu výstredný - ale Američania sú už takí!"

„Vďakabohu, že aspoň jeden z jeho priateľov má niečo z Angličana." Usmiala sa na neho a nechala sa odviesť do haly. Kráčali spolu v tichom vzájomnom porozumení.

V hale si všimla, že jeden z troch mahagónových stolov zo severnej chodby preniesli na vzdialený koniec miestnosti. Na stole so sklápacou doskou zo začiatku osemnásteho storočia bol prestretý smotanovobiely obrus a sivozelený sevreský porcelán. Okrem veľkých plameňov v kozube, ktoré zmierňovali večerný chlad, osvetľoval izbu strieborný svietnik s ôsmimi zapálenými sviečkami. Avenel stál pri kozube, svojou hranatou postavou sa opieral o rímsu, ležérne držiac v ruke pohár s jantárovožltou tekutinou.

„Musím várn povedať, Slane, že dnes večer sme poctení pôvabnou spoločníčkou." Cumberland ju viedol k stolu. Brienne sa podvedome striasla pri pohľade na obraz grófa, ktorý na nich hľadel sponad kozuba. Morrowove bezvýrazné, zakalené oči ju sledovali všade, kam šla, každý jej pohyb, až kým od neho neodvrátila pohľad.

„Dobrý večer, lady Brienne." Avenel jej chytil ruku, sklonil sa a pobozkal ju. Zmyselné teplo jeho pier ju šokovalo, a tak ruku rýchlo odtiahla. „Ste neskutočne krásna, tak ako vždy." Vystrel sa vo svojej plnej výške a ona zrazu pozerala na látku jeho saka - bol od nej o toľko vyšší, že nemala oči ani na úrovni jeho pliec. Všimla si, že sako je z tmavého saténu, no pri slabom svetle z kozuba nevedela presne určiť, či je zelenej, alebo modrej farby.

„Lady Brienne, dovolíte?" Cumberland úctivo odtiahol jednu z troch vyrezávaných stoličiek od stola. Sadla si, vďačná, že je chrbtom ku kozubu a k portrétu Olivera Morrowa.

Na Avenela pozrela práve vo chvíli, keď ten zagánil na Cumberlanda a hnevlivo zdvihol jedno obočie - nepochybne ho správanie staršieho gentlemana rozčuľovalo. Zmätený a možno aj trochu zahanbený Cumberland si vzal stoličku po jej ľavici, hundrúc čosi o nemožnom správaní niektorých indivíduí.

„Ďakujem vám, pán Cumberland. Len vo vašej spoločnosti sa môžem cítiť dobre." Brienne pritom vrhla na Avenela znechutený pohľad, no on zareagoval sladkým úsmevom, čím ju okradol o potešenie z bezprostrednej reakcie.

„Táto miestnosť sa vám tuším páči." Pozrela na druhý koniec dlhej haly. Bola tam taká tma, že ledva rozoznala dlhú, pôvabne tvarovanú pohovku pri protiľahlej stene.

„Páči? Omyl, lady Brienne! Ja túto halu priam milujem! Keď som tu, nič viac mi netreba. Môžem sa pozerať na vášho otca, smiať sa a tešiť sa na jeho návrat!" Avenel luskol prstami a objavili sa dvaja lokaji, jeden priniesol víno a druhý jedlo.

Brienne náhle stratila chuť do jedla. Príchod grófa bol niečím, čomu sa bránila každým nervom svojho tela. Už len pri pomyslení, že ho uvidí naživo, jej bolo zle. „Raz vás dostanem, obidve!" Tie slová jej zazneli v mysli. Chytila sa okraja stola a pozrela na kačku, pokrájanú na tenké plátky, s mesiačikmi pomaranča. Donútila sa vziať aspoň jedno sústo a napichla si ho na vidličku. „Kedy asi očakávate grófov príchod?" snažila sa, aby to znelo nenútene. Pomaly si vložila jedlo do úst.

„Ach, to je ťažké povedať. Ak budeme mať šťastie, možno ho uvidíme aj skôr, ako sme čakali. Však, Cumberland?" Obaja muži sa pridusené zasmiali, nevšímajúc si Brienne, ktorá odložila príbor.

„Chcete povedať, že nemáte tušenia, kedy by mohol prísť?" Pokúsila sa potlačiť jedlo do žalúdka dúškom červeného vína. V ústach mala také sucho, že sústo jej zostalo trčať v krku. Napriek tomu však pozbierala odvahu a zaútočila na Avenela: „Takže by sa aj teraz mohol zjaviť vo dverách a nájsť nás, ako si spolu sedíme pri stole? Hovorím vám, ja sa do toho nedám zatiahnuť!"

„Vy ste už v tom, milá lady, či sa vám to páči, alebo nie," neprívetivo zavrčal Avenel.

„Nemienim byť súčasťou vašich sporov," spresnila. „Vaša trúfalosť..."

„Vravím, že kuchárka sa dnes večer naozaj prekonala!" skočil jej Cumberland do reči. „A keď si pomyslím, aká bola, keď sme prišli!" Odkrojil si poriadny kus mäsa a vyčítavo zazrel na Avenela.

Avenel sa oprel na stoličke a doprial si výdatný dúšok vína. Neprítomné sa zahľadel na Brienne, ktorá sa kvôli Cumberlandovi naňho radšej nedívala. Potláčajúc hnev, nasilu si dala do úst ďalšie sústo chutného jedla, no bola príliš nahnevaná, aby vnímala jeho chuť. Predstava, že Oliver Morrow môže každú chvíľu zastať vonku na dvore, nedočkavý, aby vošiel do domu a potrestal ju, jej ležala v žalúdku ako kameň. A najhoršie bolo, že sa tej myšlienky nemohla ani na chvíľu zbaviť, lebo ak gróf nepríde dnes, môže to byť zajtra alebo v nasledujúce dni. Pomaly si zahryzla, do spodnej pery, nevšímajúc si svojich spoločníkov pri stole.

Keď zdvihla pohľad, zistila, že sa na ňu obaja dívajú a porovnávajú ju s obrazom, ktorý visel za jej chrbtom.

„Je pozoruhodné, ako málo sa podobáte na svojho otca," Avenel sa naklonil dopredu a skúmavo si ju premeriaval. „Keď vás tak porovnávam, vaše vlasy ani zďaleka ničím nepripomínajú jeho."

Zmätená sklonila hlavu a zahľadela sa na lokňu farby tmavého burgundského vína, ktorá sa jej vlnila na krku a hrudi. „Veľa detí sa nepodobá na svojich otcov."

„To je možné."

„Gróf ma považuje za svoju," bránila sa Brienne.

„Ale pravdaže, o tom nepochybujem. No domnievam sa, že iba vaša matka to vedela naisto."

„Na čo narážate, pane?" Snažila sa vystrúhať urazenú tvár a zároveň potlačiť úzkosť, ktorá v nej narastala.

„Na nič, Povedzme to tak, že vaša matka bola strašne krásna a my traja predsa vieme, ako vyzerá gróf. Nie je teda ťažké predstaviť si...."

„Prestaňte!" Vstala zo stoličky. „Keby gróf pochyboval o svojom otcovstve, mala by som dôvod rozmýšľať o tom. No ak verí, že som jeho dcéra, som teda jeho! Nikdy som nebola informovaná inak!"

„Lady Brienne, prosím, sadnite si." Cumberland sa postavil. „Nemá význam rozčuľovať sa. Nepochybujeme o tom, čomu veríte, je tak, Slane?" Venoval mu ďalší vyčítavý pohľad.

„Nechcel som vás odohnať, milá lady. Prosím, zostaňte tu s nami." Avenel posediačky odsunul jej stoličku a Cumberland ju znovu usadil. Rýchlo sa vzdala, jednoducho preto, že nechcela ďalej rozvíjať danú tému. Čím menej sa povie, tým skôr sa na to zabudne, povedala si. Vrátila sa k obhrýzaniu koliesok pomaranča. Naliali jej ďalšie víno, a ona vďačne priložila pohár k ústam, túžiac po utišujúcom účinku, ktorý ponúkalo.

Po druhom chode, ktorým bola ryba v smotanovej omáčke, jej víno opäť pomohlo nájsť stratenú reč. „A prečo ste obaja takí presvedčení, že sa tu gróf vôbec ukáže? Vyzerá to predsa, že prišiel o Oesterley vlastnou vinou. Aký by mal dôvod, aby sa sem vrátil? Nemôžem vám dovoliť, aby ste si mysleli, že príde späť kvôli mne. Pravda je taká, že ma nevidel už celé roky, a dovolím si tvrdiť, že ani nevie, že bývam v Oesterley."

„Príde." Avenelova tvár zrazu vyzerala ako vytesaná z pevnej žuly. „Len si nemyslite, lady Brienne, že ste nejaká návnada - až taká dôležitá nie ste. Uvidíte, že gróf sem príde, no môžem vás ubezpečiť, že nie kvôli vám." Pri pohľade na jej začudovanú tvár sa začal smiať. „Len sa nebojte, maličká. Budeme tu spolu dosť dlho na to, aby vám naša spoločnosť prestala byť nepríjemná."

„Cumberlandova spoločnosť mi vôbec nie je nepríjemná, pane." Pomaly si upila vína z ťažkého krištáľového pohára a posmešne naňho pozrela nenamaľovanými očami. „A dovolím si vám oznámiť, že by trvalo oveľa dlhšie, než je náš čas určený na tejto zemi, aby som sa cítila dobre vo vašej spoločnosti." S chuťou zahryzla čistými, ako perly bielymi zúbkami do rolády.

„Môžete si to rozmyslieť. U žien to nie je nič nezvyčajné, ako som zistil."

„Lenže ja nie som ako iné ženy," vyhlásila hrdo.

„To je pravda." Avenel sa sklonil k nej a pokračoval celkom potichu, aby to počula len ona. „No môže sa stať, že si sama budete želať, aby to bolo ináč. Lebo nakoniec vám to bude na škodu." Prepichol ju pohľadom. Jeho striebromodrým očiam neunikol ani jeden detail. Nemilosrdne prešli po jej starostlivo uviazanom échelle a napokon spočinuli tam, kde jej spod úzkej čipky, lemujúcej korzet, vykúkalo plné poprsie.

Brienne si v duchu želala, aby si mohla cez plecia'prehodiť čarovný plášť, ktorý by ju ukryl pred jeho skúmavým pohľadom. Usrkla si opäť z vína a obrátila sa ku Cumberlandovi. Rozhodla sa neposkytnúť Avenelovi to potešenie, že by sa začervenala.

„Povedzte, pane, ako ste sa vlastne spriatelili s týmto... Američanom? Najmä keď vy ste taký neodškriepiteľné britský, to musím zdôrazniť." Žiarivo sa na neho usmiala a bola rada, keď uvidela, ako mu od radosti sčerveneli líca.

„My dvaja sme tuším veľmi zvláštny pár, však, Slane?" Cumberland sa najprv zasmial, až potom sa vrátil k Brienninej otázke. „Zoznámili sme sa na lodi. Je to už tak veľmi dávno, že som celkom zabudol, ako sme sa vlastne spriatelili. No obávam sa, milá lady, že vás musím opraviť - aj mňa by ste pokojne mohli zaradiť medzi Američanov, pretože hoci som sa narodil tu, v starom dobrom Anglicku, prežil som viac ako dvadsať rokov v kolóniách. Aby som bol presný, v Marylande."

„Nuž, aspoň to na vás nevidieť. Keby boli všetci Marylandčania ako on, držali by vás zavretých v klietkach!" Uvedomovala si, že víno jej rozväzuje jazyk a začína byť trochu bezočivá, no jeho účinky jej boli príjemné. Usmiala sa na Avenela dúfajúc, že ho nahnevala, no neprejavil žiadne známky hnevu.

„Cumberland nie je... ako ste to len povedali?" zamyslel sa. „Aha, arogantný koloniálny netvor," dokončil po walesky. Nahlas sa zasmial a vzal si z podnosu, ktorý mu ponúkol lokaj, hrozienkový koláčik a položil ho na tanierik. „Ponúknite sa, spanilá waleská kráska," vyzval ju veľmi zdvorilo, zatiaľ čo Brienne v duchu prskala od zúrivosti.

„Keby som vám povedala, čo si o vás myslím, po francúzsky, asi by som si tiež veľmi nepomohla!" Nedokázala skryť svoju namrzenosť.

„Len do toho! Už sa nemôžem dočkať, aby som sa dopočul, čo si o mne naozaj myslíte!"

„Ďakujem, radšej nie. Už som počula ten príbeh o vás a Vivieninom bratovi. Bola by to márna snaha." Aj ona si od lokaja vzala jeden koláčik. Existuje vôbec niečo, čo tento neznesiteľný muž nevie?!

O niečo neskôr po večeri muži popíjali brandy a Brienne dostala čaj vo veľkej, jemnej porcelánovej šálke. Čoskoro jej začali klesať viečka.

Naučila sa vstávať zavčas rána a teraz už bolo na ňu nezvyčajne neskoro. Chcela si ešte urobiť plány na druhý deň. Uvažovala aj o tom, že by sa jej nejak mohlo podariť získať kľúčik, dokonale skrytý pod Avenelovou vestou, vyšívanou striebornou niťou. No v tej chvíli bola taká omámená z vína, že túžila jedine po chladných plátenných perinách, ktoré na ňu čakali v izbe s taftovými závesmi.

„Avenel, myslím, že už má toho dosť. Unavili sme ju," šepkal Cumberland, no jej sa zdalo, že ho počuje z veľkej diaľky, a tak sa ani nestarala, čo o nej hovoria.

„Odvediem ju hore, priateľu. Zakrátko sa vrátim k vám." Nohy na Avenelovej stoličke zaškrípali, keď ju odsunul, aby vstal. Bez slova chytil Brienne za ruku a ona mu dovolila, aby ju odprevadil z haly. No pred odchodom sa ešte srdečne poďakovala Cumberlandovi za jeho spoločnosť pri večeri.

„Bolo mi potešením, naozaj." Sklonil sa a zdvorilo sa dotkol perami jej ruky. Potom sa díval za nimi, ako odchádzajú, a keď už boli pri dverách, opäť sa posadil.

Trvalo im krátko, kým vyšli po veľkom schodisku k jej izbe. Kráčali pokojne. Brienne si ani neuvedomovala, ako sťažka sa opiera o Avenelovu ruku, otupená od vína, čo vypila. Zrazu sa začala chichotať.

„Tak sa mi zdá, že váš priateľ Cumberland už s nami viac nebude večerať!" vyprskla. V tej chvíli sa jej to zdalo veľmi smiešne.

„A prečo nie, vy hlúpučká?" Ako prišli k dverám izby, chytil ju okolo pása, zjavne rozhodnutý využiť jej prístupnú náladu.

„No, lebo mu, úbožiakovi, akiste škvŕka v bruchu od toho nášho hašterenia. Počúval to celý večer!" Veselo sa rozosmiala.

„Ak mu škvŕka v bruchu, tak určite nie z toho, že sme sa hádali. Je vami nadšený, vy malá divoška." Sklonil k nej hlavu a vdýchol sviežu vôňu kvetov zemolezu z jej vlasov.

„Je taký milý." Brienne zvážnela. „Takého otca by som si želala."

Nepovedal nič, iba sa na ňu díval, dlho, a viečka mu oťažievali. No nakoniec prehovoril. Nežne jej navrhol: „Bol by som rád, maličká, keby ste si zajtra šli so mnou zajazdiť."

Zdvihla ťažkú hlavu a prekvapene naňho vzhliadla. „Neverím vlastným ušiam! Vy - a nechcete odo mňa nič oplzlé, lascívne..."

„Tak pôjdete?" Zahľadel sa jej do očí. Zdalo sa, že víno aj na neho účinkuje, lebo oči mu žiarili zvláštnym sivým teplom.

„To gentlemanské líškanie vám je nanič, pán Slane, pretože ja som nikdy v živote nesedela na koni. Som si istá, že keby som to skúsila, na smrť by ma to vyľakalo." Oprela si hlavu o dvere a zadívala sa na neho.

„Tak ja vás to naučím. Potom sa už nebudete báť a čoskoro sa vám to zapáči. Mám veľmi krotkú kobylu. Nevyplašila by ani zajaca."

Pozorovala ho, kým hovoril, potom podozrievavo zúžila oči. „Pán Slane, ak vám dobre rozumiem, nie je to len Cumberland, koho som v tejto chvíli nadchla. Takmer vás nepoznávam."

Usmial sa na ňu. V svetle sviečky na chodbe sa mu zaleskli biele zuby. Pomaly sklonil hlavu, aby ju pobozkal, no Brienne rýchlo odvrátila tvár, tušiac, čo by ju čakalo.

„Beriem to späť. Ste to vy, tak ako vždy," vyhlásila, keď úspešne odvrátila jeho útok.

Zasmial sa a otvoril dvere do izby, takže skoro spadla dnu. Avenel ju však pevne zachytil okolo pása, kým získala stratenú rovnováhu, a potom ju pustil. No ešte predtým vzal jej ruku, sklonil sa nad ňou a rovno do stredu dlane jej vtisol nežný, teplý bozk. Vystrel sa, zovrel jej ruku v päsť, a už na odchode povedal: „Myslite na mňa, divožienka moja, keď si položíte hlavu na vankúš." Rýchlo zbehol dolu schodmi a ona tam zostala stáť, vôbec nepochybujúc o tom, že naňho naozaj bude myslieť.

Kapitola 9
Veľký gaštanový hnedák, akého Brienne v živote nevidela, zastal nad ňou, hravo si k nej pritlačil hlavu a pošúchal si čelo o jej chrbát, stuhnutý od strachu.

„Heš! Prestaň, ty rozmaznané zviera!" napomenul Avenel svojho koňa a odtiahol ho. Opraty podal mladému komárovi Kellymu a obrátil sa k Brienne.

„Nie som si celkom istá, či sa jej budem páčiť." Ustúpila o krok dozadu od grošovanej kobyly, ktorá, hoci nie taká veľká ako žrebec, jej tiež naháňala strach. „Čo keby sme to odložili na inokedy?" Zvrtla sa, že odíde, no Avenel jej zastal cestu.

„Vari ste taká zbabelá?" Pozrel zvrchu na ňu. V očiach sa mu zreteľne odrážalo, čo si myslí.

„Pravdaže nie! Ale nevidím dôvod, prečo by som sa mala učiť jazdiť." Pokrčila plecami, zapnutá v kabáte, ktorý jej bol už malý. Niekoľko rokov nemala príležitosť obliecť si tento indigovomodrý vlnený kabát, a teraz zistila, že bol ušitý na menšiu postavu, ako má ona. Dĺžka bola ešte dobrá - siahal jej až po kolená a chránil tak fialové vlnené šaty. No od pása nahor v ňom bola nepohodlne stiahnutá a bála sa, že pri jazde na koni povolia švíky. „Nenecháme to na inú príležitosť?" Pokrútila plecami, akoby tak chcela látku trochu roztiahnuť.

„Rád by som mal na svojich prechádzkach spoločnosť. To by ako dôvod stačilo." Prehodil opraty pripnuté na uzde cez hlavu kobyly a ich konce položil na jej čiernu hrivu.

„A Cumberland by vám nemohol robiť spoločnosť?" Všemožne sa snažila vyhnúť tomu, aby musela vysadnúť na chrbát tej ohavy.

„Cumberland už nie je najmladší a natriasať sa niekoľko hodín v sedle by mu zrejme nepôsobilo žiadne potešenie."

„A myslíte, že mne áno?" Pochybovačné naňho pozrela.

Usmial sa. Pery sa mu vykrútili v šibalskom chlapčenskom úškrne. „Najprv možno nie. No ste aspoň mladá, takže sa vám opuchliny a modriny rýchlejšie zahoja. A okrem toho, tréning vás unaví, a večer, keď pôjdem do knižnice, vás aspoň nebudem počuť, ako chodíte hore-dolu po izbe."

„Netreba mi žiaden tréning, tým menej spomínané opuchliny a modriny," vyhlásila a pohŕdavo vykrivila pery.

„Nemusí to zase byť také zlé. A okrem toho, myslím, že tie vypchávky, ktoré máte pod sukňou, celkom dobre chránia váš jemný zadoček."

Zhíkla rozhorčením a zagánila naňho ako prskajúca mačka. Taká neokrôchanosť! Čo si to dovoľuje, rozprávať o jej spodnej bielizni pred paholkom! Otočila sa na odchod, no Avenel jej znovu zastal cestu. Stál tak blízko nej, že keď položil ruky na sedlo z jemnej francúzskej kože, cítila mužnú vôňu jeho tela, zmiešanú s pachom jazdeckého výstroja, natretého glycerínom, a vykefovaného koňa. Keď prehovoril, Brienne sa donútila pozrieť na neho, a snažila sa upokojiť svoju rozbúrenú myseľ.

„Ale ak nechcete jazdiť na kobyle," začal, s jej hlavou uväznenou medzi svojimi ramenami, a ďalej pokračoval po walesky. Veľmi dobre totiž vedel, že iba ona mu bude rozumieť: „Môžeme sa vrátiť do mojej izby, a... môžete si to skúsiť na mne." Posledné slová povedal pošepky a ona cítila, ako jej nohy, predtým silné a pohyblivé, zrazu zoslabli a zmeraveli. Sklonil sa k nej a jej zmysly opäť zaznamenali tú nedefinovateľnú vôňu mužnosti, ktorá akoby mu sálala z každého póru.

Zmocnili sa jej rozpaky a pre istotu rýchlo úzkostlivo pozrela na koniara Kellyho, či náhodou nerozumel, čo jej Avenel povedal. Ten sa však venoval Avenelovmu gaštanovému žrebcovi. Keď sa teda uistila, že jej nehrozí poníženie pred sluhom, pobúrené zasyčala na Avenela:

„Nevychovanec! O takých veciach sa pred dámou nehovorí!"

„Možno nie. Ale neodpovedali ste na moju otázku. Kobyla, alebo ja?" Pozeral na ňu tým výsmešným pohľadom, ktorý by mu najradšej zoškriabala z tváre. Vedela však, že ak odmietne jazdiť na kobyle, nebude mať dôvod odmietnuť jeho druhú ponuku. Tak sa napokon vzdala a dovolila mu, aby jej pomohol vysadnúť do dámskeho sedla.

Rýchlo schmatla opraty, no nechala si ich príliš krátke. Kobyla začala poslušne spätkovať a Brienne sa zdalo, že ju už nezastaví . a pôjde tak až do Londýna. Úplne ju to vyviedlo z rovnováhy, nevedela, čo robiť. Avenel sa však zľahka vyšvihol do sedla a pokojne sa ujal vedenia. Pustil sa poklusom smerom k poliam na severozápad.

Kobyla, na Brienninu hrôzu, ho pružným poklusom nasledovala. Brienne bola na smrť vystrašená, lebo nemala ani najmenšiu predstavu, ako sa prispôsobiť kobylinmu kroku.

„Vari ma chcete zabiť?" zakričala na Avenela, keď napokon zastali na čerstvo pokosenej pastvine. Ovesila sa cez hrušku sedla, šťastná, že kobyla je už pokojná a stojí vedľa žrebca. „To ste mali v pláne?" Fučala a snažila sa povytiahnuť si korzet, ktorý sa jej uvoľnil počas jazdy. Potom si potiahla okraje tmavomodrého kabáta, pričom si všimla, že sa jej na ňom rozopla spona. Začala, si ju zapínať, vrhajúc na Avenela pohľady plné neovládateľnej zúrivosti, a v duchu sa pevne rozhodla, že učiť sa jazdiť je totálny nezmysel a že si nájde vhodný spôsob, ako sa od toho odporného chlapa oslobodí.

„Lady Brienne, ak toho bude na vás priveľa, len si spomeňte na toto." Rozopäl si košeľu a stiahol z krku lesklú čiernu šnúrku. Dráždivo pokýval kľúčikom na dosah jej ruky, no Brienne nebola taký blázon, aby po ňom chmatla. Tvárila sa, že kľúčik i jeho majiteľ sú jej ľahostajní.

„Naučím sa jazdiť, pán Slane," súhlasila nakoniec. Kľúčik mal nezvyčajnú presvedčovaciu schopnosť. „Ak vás to poteší. Napokon, jazdenie je lepšie ako všetko ostatné, čo ste mi navrhovali, napriek tomu, že výuka je nepríjemná a bolestivá."

„Výborne. A aby ste to mali ľahšie, poprosil by som vás, keby ste si uvoľnili ruky a držali aj opraty voľnejšie. Takto." Prehodil opraty cez pravé plece svojho koňa a chytil ich, pridržiavajúc iba palcami, s uvoľneným zápästím.

„Dobre," skonštatoval, keď neochotne urobila to isté. „A ďalej - je dôležité, aby ste mali ruky blízko jej hrivy. Tak ju budete ľahšie ovládať a je to krajšie na pohľad." Pozoroval ju, ako položila ruky nižšie, a potom pokračoval: „A teraz ju popchnite do kroku. Nahnite sa trochu dopredu a zľahka ju lýtkom kopnite."

Urobila, čo jej hovoril, ä kobyla ako zázrakom začala kráčať. „Ale ako jej poviem, kde má ísť?"

„Zatiaľ postačí jemné potiahnutie ľavej alebo pravej opraty. Neskôr sa naučíte aj účinnejšie pokyny."

Vysadol na žrebca a sledoval ju, ako na kobyle opisovala kruhy okolo neho. Potom jej ukázal, ako otočiť koňa. Postupne sa jej darilo kobylu ovládať a začínala uvažovať, či sa jej to jazdenie nakoniec nezapáči. Bol to celkom príjemný pocit, byť na chvíľu preč z Oesterley. Deň bol žiarivou reprízou predošlého - teplé žlté slnečné lúče padali z azúrovomodrej oblohy. Vzduch voňal sviežou trávou a bolo to naozaj duchovné povznesenie - sedieť na chrbte koňa a pozerať na vzdialené polia, striedavo zelené od lucerny a jasnožlté od ľanu.

„Myslím, že ste ju už celkom zvládli," povedal jej, keď prešla okolo neho.

„Ako sa vlastne volá?" Nahla sa dopredu a potľapkala kobylu po krku posiatom škvrnami. Od radosti celkom zabudla na úzky kabátec a uvoľnený korzet.

„Ešte nemá meno. Vy jej ho dajte."

„Ja? Budem ju teda volať..." Lesklými prednými zúbkami si zahryzla do spodnej pery a v tej chvíli vyzerala ako malé dievčatko, ktoré rozmýšľa, ako pomenovať svoju prvú bábiku. „Budem ju volať... Princezná. Vyzerá celkom ako princezná, čo poviete?" Spýtavo pozrela naňho. Líca mala pekne zrumenené od slnka a v očiach zvláštny lesk. Boli tak nezvyčajne fialové ako ešte nikdy predtým.

Brienne sa trochu zháčila, keď zbadala, ako na ňu Avenel hľadí. Ako keby nemohol veriť tomu, čo vidí. Potom však spozornel a odvrátil pohľad. Zrejme zbadal niečo zaujímavejšie vo vzdialených korunách dubov.

Výuka už potom netrvalo dlho. Avenel drsne schmatol opraty a prikázal jej, aby šla za ním do stajne. Vyrazil šialeným cvalom a Princezná ho inštinktívne nasledovala, napriek strnulému držaniu tela jej jazdkyne. Brienne sa v duchu úpenlivo modlila, aby vydržala v natriasajúcom sa sedle. Zo všetkých síl sa snažila vopred vytušiť každé zakolísanie, každý otras, lebo vedela, že keby spadla, musela by znášať Avenelove posmešky. Keď konečne vchádzala za žrebcom a jeho pánom do stajne, cítila nesmiernu úľavu, no zároveň bola nazlostená.

„Dokedy budem musieť znášať vaše šialené zmeny tempa?" Namrzene naňho zazrela, no on ju bez slova chytil okolo pása a pomohol jej zosadnúť.

„To je jediný spôsob, ako sa naučiť jazdiť," odvrkol stroho. Nechápavo naňho hľadela, ako podáva opraty Kellymu. A potom od úžasu skoro spadla z nôh, keď sa bez jediného slova pobral do domu.

Z kúpeľne bolo počuť špľachot, čo bol neklamný dôkaz toho, že pán domu sa kúpe. Brienne, ktorá celý deň po jazde soptila hnevom, striehla práve na tento okamih. Skrytá v jeho izbe vo výklenku medzi posteľou a dverami do južnej chodby počula Avenelov hlas, keď posielal svojho sluhu preč, a potom tiché špliechanie vody.

Toto je jej posledná šanca! Kľúčik ležal ako zlatá návnada na komode. Podišla bližšie k nemu, dúfajúc, že ju svetlo ohňa z kozuba neprezradí. Za popraskanými dverami do umelecky vymaľovaného šatníka sedel Avenel vo veľkej podlhovastej medenej vani. Prehodila si kapucňu plášťa cez hlavu, aby skryla lesk vlasov. Potom rýchlo prebehla ku kľúčiku, lákavo žiariacemu na čiernej lakovanej komode.

Pomaly ho vzala do trasúcej sa ruky a rovnako pomaličky ho vsunula do príslušnej zámky. Otočila ním a zaznelo nepatrné šťuknutie. Srdce sa jej divo rozbúchalo. Bola presvedčená, že ak aj Avenel nezačul zvuk odomykania zámky, ten hlasný buchot jej srdca určite počuje. Neodvažovala sa ani nadýchnuť a takmer omdlela, keď špliechanie v kúpeľni náhle stíchlo. Cez pootvorené dvere videla, ako Avenelov tieň na stene oproti kozubu znehybnel.

No po chvíli sa zrejme uistil, že z izby nevychádzajú žiadne podozrivé zvuky, a pokračoval v kúpeli. Brienne počula, ako sa umýva špongiou. Nadýchla sa vzduchu, ktorý už veľmi potrebovala, a zachvela sa úľavou. Vrátila sa k svojej úlohe, zaprisahávajúc sa, že teraz musí byť ešte tichšie, a preklínajúc nezvyčajne jemný sluch muža vo vedľajšej miestnosti.

V absolútnom tichu vytiahla zásuvku a zazrela žiarivé drahokamy, ktorými bol hrebeň vykladaný. Vzala si ho a šťastne zovrela v dlani. Ukryla ho medzi záhyby plášťa, tichučko zavrela zásuvku a vrátila kľúčik späť na komodu, pričom si dala záležať na tom, aby položila hodvábnu stužku presne tak, ako ju našla.

„To ho oklame," povedala si v duchu, spokojná so svojím výkonom, „a mne poskytne čas navyše." Upokojujúci dotyk hrebeňa ukrytého v plášti jej dodával sily.

Otočila sa na odchod. Prv než sa dostane von z izby, musí prekonať ešte jednu prekážku, a to nepozorovane prejsť okolo pootvorených dverí do šatníka. Brienne vedela, že Avenel sa už okúpal, a počula ho vychádzať z vane i crkot vody na zem. Hneď nato sa začal utierať.

Keď prechádzala okolo šatníka, zbadala, ako stojí otočený chrbtom.

Obraz jeho nahého, vysokého tela osvetleného ohňom z kozuba, jej zostal v mysli ešte dlho potom. Hladké, široké svaly na pleciach sa mu vlnili a napínali, keď si utieral mokré vlasy, a štíhle, mocné stehná sa zbiehali do pevného, svalnatého' zadku. A všimla si tiež, že čierne chĺpky má v blízkosti slabín hustejšie ako inde na nohách. Pri pomyslení na ten tajomný znak mužnosti, ktorý mu takmer zbadala medzi nohami, keď sa zohol, aby si ich poutieral, jej vzbĺkli líca.

Zavrela oči, no vedľa dverí do chodby sa potkla a musela sa zachytiť stĺpa postele, aby nespadla. Avenel ako keby mal šiesty zmysel; podišiel k dverám šatne a otvoril ich, aby sa pozrel, čo sa deje. Brienne nerozmýšľala, pritlačila sa k tmavej stene vedľa závesov, čo viseli z postele, a úpenlivo dúfala, že Avenel nepôjde ďalej do izby. Počula, ako nehybne zastal vo dverách, no nevidela ho. Keď však zistil, že všetko je na svojom mieste - najmä zlatý kľúčik, ktorý ležal tak, ako ho nechal, na komode - vrátil sa, aby sa zohrial pri ohni.

Brienne potichučky ako splašený zajac prešla k dverám do chodby a trvalo jej nekonečne dlho, kým za sebou nečujne zavrela dvere. Na čase však nezáležalo. Nechcela za sebou nechať žiadne stopy. Prešla južnou chodbou a vkĺzla do salóna, aby sa skryla pred lokajmi. Odtiaľ nakukla do slabo osvetlenej haly. S potešením zistila, že je prázdna, a tak vybehla zadnými dverami von.

Za svitu mesiaca sa ponáhľala pozdĺž domu ku koniarni. Mala neuveriteľné šťastie - v stajniach sa nesvietilo. Vošla dnu. Kellyho nebolo nikde vidieť, no Princezná hneď vystrčila svoju sivú hlavu z najbližšieho boxu, aby ju privítala.

Brienne nervózne potľapkala kobylu po čele. Na chvíľu zaváhala, lebo nevedela, ako ju osedlať. Poobzerala si sedlá, visiace na stene, a našla jedno dámske. Zvesila ho a potme sa vrátila k Princezninmu boxu. Kožené sedlo bolo neuveriteľne ťažké. Opäť šla do sedlárne pohľadať uzdu, no to už bol väčší problém. Na stene viselo množstvo úzd a postrojov a všetky sa jej zdali rovnaké. Vzala teda najbližšiu uzdu v domnení, že bude práve taká dobrá ako hociktorá iná. Potom vyteperila ťažké sedlo na Princeznin chrbát, obišla ju a upevnila jej podbrušný pás tak pevne, ako len vládala. Uzda však bola pre Brienne príliš komplikovaná. Stratila niekoľko cenných minút, kým skúmala, ako ju nasadiť na hlavu zvieraťa, čo stálo pri nej.

Chvíľu ju obracala v rukách, a keď už zistila, čo s ňou treba robiť, navliekla ju kobyle na hlavu. Odľahlo jej, keď sa zviera automaticky zahryzlo do zubadla. No keď naťahovala nátylník cez nastražené uši Princeznej, zhrozila sa. Predsa len vybrala zlú uzdu - bola priveľmi úzka okolo uší. Horko-ťažko sa jej podarilo navliecť kobyle na hlavu pomotané pásiky kože. Ticho ju vyviedla z boxu na dvor, dúfajúc, že ju úzka uzda nebude príliš tlačiť.

Orillion, ktorý za ňou vybehol zo stajne, krútiac chvostom, Brienne poriadne vydesil. Naoko vážne ho vyhrešila. Odvtedy, čo spoločne strávili noc v koniarni, sa stali dobrými priateľmi.

„Hej, Orillion, nieže povieš pánovi, že si ma videl!" pohrozila mu pošepky a zohla sa k nemu, aby ho pohladkala po hlave. Potom sa vzpriamila a posledný raz pozrela na dom s veľkými oknami zaliatymi svetlom stoviek sviečok. Chvíľu ešte postala v tme, držiac Princeznine opraty v ruke.

Dom, ako Oesterley, ponúkal pre mladé dievča, dychtiace po spoločnosti šľachticov, dostatok príležitostí. Brienne sa však cítila veľkoleposťou Oesterley oklamaná. No nie pre Avenela, hoci jej narušil pokoj a prejavil sa ako netvor schopný všetkého. Myseľ jej neustále ťažil možný príchod otca. Bála sa ho, a mala aj prečo. Netúžila stretnúť sa s ním, ani za cenu bohatstva a dobrého postavenia.

Nemotorne sa vyškriabala do sedla z podstavca vedľa cesty pre koče, preklínajúc svoj osud. Posledný raz pozrela na Park. Nešikovne popchla Princeznú do rovnomerného klusu smerom k lesom na severozápad a s nepríjemným pocitom, že tu zanecháva niečo nedokončené, vyrazila.

Veľmi skoro však zistila, že jedna lekcia nestačí na to, aby sa človek naučil jazdiť na koni. Citlivá papuľa Princeznej protestovala proti tesnej uzde. Kobyla v kuse pohadzovala hlavou, prežúvala a púšťala sliny, aby tak aspoň trochu zmiernila bolesť. Nočné zvuky - od húkania sovy po šuchotanie veveričiek v korunách stromov - kobylu vyľakali. Pustila sa do rýchleho klusu, ktorý Brienne nenechával žiadnu možnosť kontroly.

Za prvou skupinkou stromov zviera spomalilo. Princezná zrejme uvidela niečo strašné a zastala, uši nastražené dopredu a krk neprirodzene vypnutý.

„Čo je?" zašepkala Brienne. Aj sama sa už začínala báť, a tak nervózne pritiahla opraty, no kôň nezareagoval. Vystrašená z toho, čo nevidela, nemilosrdne kopla kobylu do ľavého boku, aby ju pohnala ďalej. Zviera náhle vyrazilo dopredu. Princezná sa prudkým cvalom pustila k vzdialenej pastvine. Brienne ten šialený beh úplne vydesil, a čo bolo horšie, strácala rovnováhu. Nevedela, ako kobylu zastaviť, a takmer ochromená strachom sa jej z celej sily držala za hrivu.

K pastvine dorazili v rekordne krátkom čase. Brienne dúfala, že bláznivý pretek sa tu skončí. No len čo prišli k okraju lúky, splašená kobyla sa vzopäla, ako keby chcela vyskúšať, či Brienne pevne sedí v sedle. No tá už nevládala a spadla z kobylinho chrbta na tvrdú čiernu zem. Omráčená zostala ležať, zúfalo sa snažila nadýchnuť, ale pľúca odmietali nasať vzduch. Brienne sa bezmocne dívala, ako kobyla, zbavená svojho jazdca, rýchlo cvála do tmavého lesa, s chvostom vztýčeným od strachu.

Keď si Brienne už myslela, že sa zadusí, konečne sa jej podarilo nadýchnuť chladného nočného vzduchu. Dýchala rýchlo, prerývane, hltala vzduch otvorenými ústami. Zostala ležať na bruchu a potichu plakala, keď vtom za sebou začula štekot psa, prichádzajúci z opačného smeru, ako ušla Princezná. Brienne, na smrť vystrašená šialenou jazdou na konskom chrbte, sa bála čo len obzrieť. Zúrivosť, ktorú akiste uvidí na tvári muža, čo sa ženie za ňou, ju desila ešte väčšmi.

„Doparoma, ženská jedna!" zachrípnuté zavrčal Avenel a zoskočil z koňa. Opraty zlostne švihol žrebcovi do tváre a ten sa od strachu postavil na zadné, keď jeho pán hodil na zem vedľa Brienne jazdecký bičík. „Vy ste blázon! Zaslúžili by ste si poriadny výprask!" Zastal nad ňou nahnevaný s mierne rozkročenými nohami. Zdvihol ju zo zeme a chcel sa presvedčiť, či nie je zranená.

„Keby ste v sebe mali aspoň trošku slušnosti, tak ma necháte na pokoji!" vykríkla a vytrhla sa mu z rúk. Tvár mala zatúlanú, zmáčanú od slz. „Vari nevidíte, že musím odtiaľto odísť? Prečo mi v tom bránite?"

„To sme si už predsa vysvetlili. Môžete odísť potom, keď sa porátam s vaším otcom," odvetil chladne.

„Môj otec! Nenávidí ma! Ubližoval mi už ako dieťaťu! Kvôli mne sem určite nepríde," vysvetľovala, snažiac sa neodhaliť priveľa zo svojej minulosti. A v ušiach jej opäť zneli slová, ktoré lord Oliver zakričal na rozlúčku: „Raz vás dostanem obidve, obidve, obidve..." Brienne si priložila ruky na uši, v snahe odohnať tie slová preč. Ako len vydrží návštevu svojho otca? Ako mohla byť mama taká statočná?

„Nepotrebujem vás na to, aby ste sem prilákali grófa. Ten príde, či tu budete, alebo nie." Avenel sa ju opäť pokúsil postaviť na nohy.

„Tak potom máte pre mňa v tom vašom bláznivom pláne inú úlohu? Ráčite mi povedať akú?" Opäť sa mu vykrútila z rúk a vstala, pripravená rozbehnúť sa a skryť v tmavom lese. Ďaleko sa však nedostala, lebo si zvrtla členok, takže bol zoslabnutý a opuchnutý. Sťažka dopadla do jeho roztvorenej náruče a obidvaja spadli na zem. Avenel ju svojou váhou pritlačil k zemi.

„Kde je hrebeň, Brienne?" Spýtavo pozrel na ňu. Oči mu napriek tmavej, zamračenej oblohe svietili ako mesiac v splne.

„Nemám ho." Chcela vstať, no nepustil ju.

„Ihneď mi ho dajte, lebo vás vyzlečiem donaha ako malé decko a nájdem si ho sám." A hneď sa aj pustil do práce. Najprv jej stiahol kapucňu z hlavy.

„Nie, počkajte!"

Pokračoval korzetom. Čipka, ktorá lemovala jeho okraj, sa pod jeho nedočkavými rukami začala trhať.

„Vzdajte to, Brienne." Zlovestne sa usmial a pomaly jej prechádzal rukou po hrudi.

„Ach... vy ste nenapraviteľný grobian!" Zápasila s ním a snažila sa odstrčiť ho od seba.

No jej odpor bol zbytočný. Hoci sa až zadychčala od námahy, ľahko ju premohol. S rukami pritlačenými pri tele iba bezmocne zaúpela, keď jej začal rozväzovať vrch korzetu. Skĺzol jej na plece a potom už Avenelove teplé prsty skúmali intímne vypukliny a priehlbiny pod ním.

„Tu nie je," zašomral a so zlomyseľným úsmevom jej položil ruku na nahé ňadro.

„Tak sa ma nedotýkajte!" vyhŕkla, červenajúc sa od hlavy až po päty. No keď ju neposlúchol, bol to nakoniec hnev, nie poníženie, ktorý vyústil do bezprostrednej reakcie. Zahryzla sa zubami do ruky, ktorá ju ohmatávala.

„Au!" zjajkol Avenel a odtiahol ruku.

Brienne ešte viac nazlostilo, že ju donútil k správaniu, aké sa k dáme vôbec nehodí, a to jej dodalo sily. Zatiaľ čo si Avenel obzeral pohryzené prsty, vyliezla spod neho, vyskočila na nohy a pustila sa do behu.

„Ešte raz ma pohryzieš, a zavriem ťa do klietky!" Vystrel ruku a schmatol ju za spodnú sukňu. Brienne vykríkla, keď zacítila, že . látka povolila a kus jej spodničky mu zostal v hrsti. To ju zastavilo a čoskoro bola opäť na zemi, no tentoraz bol naspodu Avenel.

„Ak mi nedáš ten hrebeň, miláčik, budem nútený strhať z teba všetky šaty. Kde mám začať - tu?" Schmatol okraj jej korzetu.

„Nebudete mi veriť, ale stratila som ho! Asi mi spadol, keď sa Princezná potkla..."

„Ale, ale, aby dáma ako vy stratila svoj jediný šperk? To určite nie." Odhrnul jej vlasy, ktoré jej padali do tváre. „Dajte mi hrebeň, alebo budete musieť znášať následky." •

„Nemám..." Ďalšie jej slová zanikli, keď priložil svoje pery na jej ústa. Nasilu odvrátila hlavu, no tak ešte lepšie videl do jej roztvoreného korzetu. Čoskoro však bola donútená otočiť hlavu späť nie pre hladný pohľad, ktorým ju skoro zhltol zaživa, ani nie preto, že ju držal tak pevne, až sa nemohla pohnúť, lež pre jeho ruku, ktorá jej šmátrala pod roztrhanou spodničkou a hladkala ju po nahom stehne.

„Vám nič nie je sväté? Dokonca si dovolíte ísť mi pod sukňu?!" vykríkla jedovato.

„Dovolím," odpovedal a zovrel jej hladký zadok. Bol to čudný pocit, cítiť chladný nočný vzduch na pokožke, vždy tak dobre chránenej niekoľkými vrstvami oblečenia. Ale ešte čudnejší bol dotyk jeho dlane, ktorý ju pálil ako žeravé železo a úplne ju ochromil. Pri jeho skúsenom láskaní sa jej cudnosť rýchlo roztápala a nespoľahlivé telo ju opäť zrádzalo. Ledva vnímala, že ju začal bozkávať, taká bola omráčená.

Svojmu nežnému útoku podrobil najprv jej krk, potom bradu, a nakoniec líca zmáčané slzami. Rozochvené, nezrozumiteľne zaprotestovala, no vtom už cítila jeho horúci, vzrušujúci jazyk vo svojich ústach.

„Tak kde je ten hrebeň, láska? Mám obavy, že ak budeme pokračovať, tvoja prvá skúsenosť s mužom sa odohrá v zime a na zemi," zašepkal jej do vlasov. Horúcou rukou ešte vždy prechádzal po jej hladkom zadku.

„Dočerta!" Spoly vzlykajúc vyskočila a začala sa upravovať. Keď už mala sukne napravené a korzet stiahnutý, vopchala ruku do tajného vrecka v plášti a hodila mu hrebeň do tváre. „Tu máš, a strč si ho-!"

„Pozor, len pomaly! Nemôžete sa predsa vyjadrovať ako barová štetka."

Uslzenými očami sa dívala, ako zdvihol cenný šperk zo zeme a vložil si ho do opaska jazdeckých nohavíc. S trpkým zadosťučinením si všimla, že jej útek ho prinútil náhlivo sa obliecť. Zjavne nemal čas poriadne si zakasať košeľu ani si dať kabátec, napriek nočnému chladu. Keby tak chcel cestou späť zamrznúť! pomyslela si zlostne.

„Ako ste vedeli, že som odišla?" oborila sa na neho, neskrývajúc nevraživosť.

„Keď som sa kúpal, zdalo sa mi, že ste v mojej izbe. Asi to bolo vtedy, keď ste vzali hrebeň. A potom ste neprišli na večeru, Cumberland šiel po vás a zistil, že vás niet. Predpokladal som, že pôjdete touto cestou, lebo aj naposledy, keď ste chceli ujsť, som z haly videl, že ste sa vybrali týmto smerom."

„Nabudúce si teda vyberiem inú cestu." Brienne sa odvrátila, aby jej na tvári nepostrehol strach. Bála sa a strach z budúcnosti visel nad ňou, tmavý a hlboký ako Avenelove oči.

„Žiadne nabudúce už nebude." Bez výstrahy ju zdvihol a položil na chrbát žrebca.

„Ale áno, bude!" vykríkla a chcela zosadnúť, no Avenel jej to nedovolil.

„Povedal som, že nebude, a o to sa postarám." Pokrútil hlavou. Keď sa znovu ozval, zdalo sa, že po prvý raz hovorí úprimne. „Vy blázonko, čo vám to napadlo, uprostred noci odcválať na Princeznej? Viete o tom, že ste mohli dopadnúť oveľa horšie? Takto ste si iba poranili členok, ktorý sa vám vyvliekol zo strmeňa. No videl som aj iné veci - neskúseného jazdca, ktorému sa noha zachytila a kôň ho celé kilometre ťahal za sebou. Keď koňa napokon chytili, nebol veru na jazdca pekný pohľad." Chytil jej ušpinený plášť a zľahka sa vyšvihol do sedla za ňu. Jeho svalnaté ruky jej nedovolili brániť sa a pevne ju zakrútili do plášťa. Potom sa tak tesne pritlačil na jej chrbát, že bola nútená sedieť takmer na hruške s nohami vyloženými na krku koňa. Žrebec sa pozvoľným klusom vybral späť do Oesterley.

„A čo Princezná? Nemali by sme ju ísť pohľadať?" obzrela sa dozadu. Pri pohľade na jeho tvrdú tvár jej zamrelo srdce.

„Mali ste na to myslieť vtedy, keď ste ju brali. Najlepšie, v čo môžeme teraz dúfať, je to, že zajtra sa sama vráti domov a že ju nebudeme musieť zastreliť, ak si zlomí nohu."

„Ja... chcela som ju vrátiť," namietla ticho trasúcim sa hlasom.

„A vidíte, čo ste urobili."

„Ja tu proste nemôžem byť, keď príde gróf! Prečo to nechcete pochopiť? Všetko toto sa nemuselo stať, keby ste Tni vrátili môj hrebeň a nechali ma odísť."

„Vaša snaha je márna, Brienne. Ušli ste ako splašená srnka, hoci som sa vám pokúšal spríjemniť čakanie."

„Ale on sa čoskoro objaví, a potom..."

„Prečo si myslíte, že Oliver Morrow tu bude čo nevidieť? Chvíľu mu asi potrvá, kým sa zotaví z toľkých porážok."

„Akú dlhú chvíľu máte na mysli?"

„Môže prísť zajtra, no môže mu to trvať aj niekoľko mesiacov. To záleží na ňom."

„Mesiacov?" spýtala sa užasnuto.

„Veru áno. Tak sa už toľko neponáhľajte. Ak by mu to malo trvať tak dlho, mohli by ste sa v Oesterley celkom príjemne zabývať -pravda, to by ste najprv museli chcieť."

„Chcem vedieť, prečo si myslíte, že by to môjmu otcovi malo trvať tak dlho?" .

„Teraz je v Marylande," trpezlivo vysvetľoval Avenel. „Keďže tam zúri vojna, ťažko sa mu podarí nájsť priamy spoj loďou na Britské ostrovy." Zdalo sa, že mu robí potešenie rozprávať o tom, ako by z nejakého neznámeho dôvodu bol zodpovedný za grófove problémy. „Takže je pravdepodobné, že bude musieť vyraziť zo St. Christopher v Karibskom mori, čo mu potrvá niekoľko mesiacov. Za tohto predpokladu, moja malá divožienka, máme dosť času na čakanie. To vás môžem ubezpečiť."

„Lenže ja tu dlho nemôžem zostať. Nie je to správne." Zdvihla hlavu, ovenčenú lesklými mahagónovými vlasmi. „Čo by ste si o mne, pomysleli?" spýtala sa ho nedôverčivo.

„To vás nemusí trápiť. Takto je to najlepšie," odvrkol a rýchlo zmenil tému rozhovoru. „Ale ak si napriek tomu želáte odísť, máte možnosť hocikedy tak urobiť, vo dne či v noci. Dokonca vám môžem dať k dispozícii svoj koč."

„Zbláznili ste sa? Najprv mi vravíte, že som väzeň, a teraz zase, že môžem odísť. Načo ste potom šli za mnou?"

„Lebo ste si nezaslúžili privilégium odchodu, láska. Nezopakujeme si všetky tie pohyby, ktoré sme si vyskúšali na chladnej zemi, i v teple mojej izby?" Usmial sa a ešte väčšmi sa k nej pritlačil. Ruka mu zablúdila k jej šiji, akoby jej chcel odhrnúť vlasy a vtisnúť tam bozk.

„Hrebeň už máte. Nevidím teda dôvod, prečo by sme si mali zopakovať tú vašu nechutnú hru." Zmeravela a odtiahla sa od neho toľko, koľko sa len dalo, aby pritom nespadla.

„Ani pre vašu slobodu? Samozrejme, pre ňu budeme musieť zájsť ďalej ako dnes večer. Budeme musieť... ako by som to povedal... zvliecť to rúcho panenstva, áno." Druhú ruku si vlastnícky pritisol pod jej prsia. To ju rozzúrilo.

„Keby som bola hadom, nezvliekla by som si kvôli vám ani jednu šupinu!" Pokúsila sa odstrčiť mu ruku, ktorou ju držal, no neuspela. Avenel sa iba smial.

„Ako chcete. Lenže medzitým nemám chuť cválať v noci po okolí a hľadať vás. Ak mienite takto pokračovať ďalej, varujem vás, budem vás musieť držať pod zámkou vo vašej izbe." Pozrel na ňu, no nedokázala z jeho tváre vyčítať, či to myslí vážne. „Alebo ešte lepšie, v mojej izbe."

„Vy si myslíte, že vám všetko prejde? Napriek tomu, že môj otec je chudobný, nemáte žiadne právo správať sa ku mne, dcére grófa, takto -držať ma tu ako väzňa, a nútiť do... takých neprístojností ako dnes večer!" Uvedomila si, že jej blčia líca, a to ju ešte viac podráždilo. „Žiaden slušný vysokopostavený človek v tomto kráľovstve by vám to nedovolil!"

„Kde sú teda všetci tí šľachetní muži? Musím konštatovať, Brienne, že máte strašne málo ochrancov. Vlastne, vziať si vás bola najľahšia úloha, akú som kedy za posledných dvadsať rokov mal," vysmieval sa jej.

„Ešte ste si ma nevzali." Len čo tie slová vyriekla, ihneď to oľutovala a želala si zobrať ich naspäť. Vyzeralo to, ako keby ho k tomu práve vyzývala.

„To je pravda. No ak si tak veľmi želáte začať, môžeme sa zahrať na schovávačku. Vy skryjete hrebeň, a ja ho budem hľadať. Len by som vás poprosil, aby ste ho teraz ukryli na provokatívnejšie miesto." Brienne cítila na krku jeho horúci dych. Zubami jej nežne uhryzol citlivú pokožku na odhalenej časti šije. Keď ju pošteklil jazykom, inštinktívne nadvihla plecia na obranu.

Zasmial sa. „Láska moja, aká ste len rozkošné naivná! Ste si istá, že si dnes večer nechcete vydobyť svoju slobodu?"

Nie! chcela skríknuť. Namiesto toho len mykla hlavou a v trpkom, nehybnom tichu sa zahľadela na osvetlený Oesterley. Aká slabá a naivná pred ním vyzerám, pomyslela si, nahnevaná sama na seba. Ten hnev však postupne schladilo vedomie, že viac ako seba nenávidí jeho.

Kapitola 10
Princezná napokon našla cestu domov, no vrátila sa v hroznom stave. Brienne sa iba nemo prizerala, ako sa kobyla splašene vzpína na dvore pred stajňou. V hrive, zvyčajne pekne vyčesanej, mala teraz zapletené výhonky popínavých rastlín a štíhle nohy boli husto posiate škrabancami, z ktorých jej na alabastrové' dlaždice lemujúce cestu kvapkala tmavočervená krv. Kelly sa snažil zviera upokojiť a hladkal i tľapkal ju po krku, až kým sa nedala odviesť do stajne, aby ju mohol dať do poriadku. Brienne nevenoval jediný vyčítavý pohľad, hoci podľa nej si ho zaslúžila. Bolo jej hrozne, keď videla, aká je kobyla splašená a doráňaná. Stála na schodíkoch pred domom, pozerala za Princeznou a zrak jej pomaly zahmlil plač.

„Ale, ale. Niet dôvodu na slzy." Zdvihla hlavu a zbadala, že Cumberland, ktorý stál vedľa nej, keď Avenel priviedol kobylu, tam ešte vždy stojí. Nevládala však zadržať horúce slzy, čo jej stekali po lícach.

Je to všetko moja vina! Určite vám to povedal."

„Áno, povedal mi, ako to bolo. Ale kobyla bude v poriadku, uvidíte. Všetci sa budú točiť len okolo nej a čoskoro sa z toho dostane." Chytil ju okolo pliec.

„Ale veď krváca!" zavzlykala. Cítila sa strašne previnilo. „Avenel mi nikdy neodpustí, že sa zranila!" Odvrátila tvár od Cumberlanda. Nevedela, prečo jej vôbec záleží na tom, aby jej Avenel odpustil, no v tej chvíli jej to pripadalo nesmierne dôležité.

„Kone sú veľké zvieratá. To len tak vyzerá, že silne krvácajú, v skutočnosti to tak nie je. Hlavné je, že sa vrátila domov, a celá. To je dostatočný dôvod na radosť, nie na plač."

„Ale videli ste, ako sa Avenel tváril, keď ju doviedol." Brienne sa striasla a sklopila svoje fialkové oči, opuchnuté od plaču a nevyspatia. „Presne ako v prvý deň, keď sme sa zoznámili. Zase mal ten hrozivý krvilačný pohľad. Hovorím vám, Avenel ma nenávidí! Z duše ma nenávidí!"

„Ale, ale, moja. To nie je..." Cumberland ju chcel chlácholiť, no ona ho prerušila a vysypala zo seba všetko, čo ju trápilo.

„Ale áno, ja viem! Kvôli môjmu otcovi. Avenel mi kladie vinu za to, čo sa mu stalo." Hlas sa jej zlomil. „A možno má pravdu! Možno mám v krvi niečo, čo ma núti robiť zlé veci. Nikdy mi okolnosti nežičili, ani mojej mame. Pokiaľ sa len viem rozpomenúť, celý život som niekde unikala v snahe vyhnúť sa zlu. Asi mám v sebe krv Olivera Morrowa. Kdekoľvek som sa pohla, všade na mňa ľudia čudne pozerali. Pokladajú ma za bláznivú! Možno naozaj pochádzam z diabla."

Zaplavila ju sebaľútosť. Zbehla dolu po schodíkoch, a bežala preč, aby nemusela počúvať Cumberlandove chlácholivé slová.

Potrebovala sa nadýchať čerstvého vzduchu a byť chvíľu sama. Dlhšia prechádzka jej pomôže, a keď sa neskôr vráti, možno nájde Princeznú v lepšom stave.

„Tak čo, Kelly, ako sa má?" Už bola tma, keď sa Brienne napokon odhodlala vkročiť do stajne. Ruky mala studené ako ľadové cencúle a tvár vyštípanú od zimy.

„To ste vy, lady Brienne?" Kelly zdvihol lampu, aby osvetlil drobnú postavu v plášti na druhom konci stajne.

„Ešte krváca?" spýtala sa úzkostlivo.

„Ale čoby! Tá bláznivá kobyla sa má celkom dobre. Ale vy by ste mali ísť dnu, lady. To nie je dobré, takto v zime chodiť von." Mladík sa rozpačito začervenal. Brienne odhadovala, že Kelly nemá viac ako pätnásť rokov.

„Takže bude už v poriadku? Lebo... videla som ju, keď ju priviedol..."

„Niekoľko dní nebude môcť behať, ale tak jej treba. Za to, že vás nechala tak. Zaslúžila by si výprask bičom."

„Ale nie, to bola moja chyba. Je to milé zviera. To ja som sa tak hlúpo zachovala. Neuvedomovala som si, čo robím." Brienne sa zachvela spodná pera a cítila, že sa znovu rozplače. „Dobrú noc, Kelly. Ráno ju prídem pozrieť," povedala a otočila sa na odchod.

„Dobrú noc, lady Brienne," zavolal za ňou Kelly. „A nerobte si starosti. Tá kobyla sa z toho dostane, uvidíte."

Brienne sa chcela usmiať a pokývať hlavou, no nepodarilo sa jej to, a radšej v tichosti odišla do domu.

Vošla do vchodových dverí, pozdravila sa lokajom a potom sa unavene ponáhľala do svojej izby. Túžila iba po tom, aby si mohla ľahnúť spať, a nemusela • ustavične premýšľať o neradostných udalostiach svojej minulosti. Väčšinu dňa presedela na mramorovej lavičke pri dome a lámala si hlavu, čo je vlastne príčinou všetkého jej trápenia. Pre ľudí naokolo je stále lady Brienne. Oblečená je však len o trošku lepšie ako žobrácka a nemá nijaké vlastné peniaze. Nemá kde bývať a nemá ani žiadnych príbuzných, okrem muža, ktorého volá svojím otcom. Ten ju však vôbec nezaopatril a nikdy sa o ňu nestaral. Nepríjemne dotieravá otázka jej pôvodu nahlodávala Brienninu myseľ.

V duchu striedavo porovnávala miniatúru vo svojej zásuvke s portrétom grófa v hale. Panebože, ako len neznáša pomyslenie na to, že jej v žilách koluje grófova krv! Nenávidí ho aspoň tak veľmi ako Avenel Slane. No byť nemanželským dieťaťom by bolo ešte horšie. Na hanbu, ktorú by musela znášať, sa neopovažovala ani pomyslieť. Mama ju nechala v tom, aby verila, že ten krutý muž, čo ich občas navštevoval, je jej otec. Možno ju chcela iba chrániť. Keby totiž gróf mal dôvod pochybovať o svojom otcovstve, malo by to neblahé následky pre matku i dieťa. Vari nakoniec musí urobiť to isté čo jej mama - prijať grófa za svojho otca, napriek tomu, že je podlý a odporný? A keby tak neurobila, môže sa jej to stať osudným? Z tých myšlienok ju rozbolela hlava.

Teraz sedela nehybne v izbe na žltej pohovke a rozmýšľala, čo bude robiť. Vivie nikde nevidela, a práve dnes večer jej chýbala veselá spoločnosť komornej. Neprítomné si hľadela na ruky, drsné a ošľahané vetrom a zimou.

„Takto chcete ísť na večeru, moja drahá?" V otvorených dverách nesmelo stál Cumberland.

„Ale nie. Nebudem večerať."

„Videl som Vivie. Žehlí vám šaty, aby ste si ich mohli obliecť na večeru." Cumberland ďalej stál v úctivej vzdialenosti, do izby vôbec nevkročil.

„Ale ja..." Pokrútila hlavou. „Mohli by ste mu povedať, že sa necítim dobre? Dnes večer nemám chuť na jedlo."

„Ak pod tým mu myslíte Avenela, nemusíte sa znepokojovať. Dnes s nami nebude večerať. Pred chvíľou odišiel."

„Odišiel? A kam?"

„Do Londýna."

„Kvôli mne? Pre to, čo som urobila Princeznej?"

„Ale nie, moja. Chcel by len obnoviť nejaké dávne priateľstvá. Počítam, že sa vráti o niekoľko týždňov."

„Týždňov?" zopakovala bezmyšlienkovite. Prečo by ju vlastne mal jeho odchod trápiť? Mala by sa tešiť, no namiesto toho sa cítila horšie ako predtým. Cítila sa prázdna. Vari si len neobľúbila toho tvrdého, chladného muža? Je to vôbec možné? Akoby to chcela poprieť, odpovedala možno až prehnane veselo: „Ak máme byť len sami dvaja, bude mi potešením zísť dolu a večerať s vami. Len mi dajte trochu času, aby som sa upravila."

„Samozrejme. A vy ma, prosím, ospravedlňte, že som si dovolil takto prísť až k vašim dverám." Začervenal sa, čo dodalo jeho ružovým zvráskaveným lícam zvláštny lesk. „Jednoducho som sa chcel ubezpečiť, že prídete dolu. Môžete mi to odpustiť?"

„Samozrejme. Nič sa nestalo." Milo sa na neho usmiala. Cumberland bol jediný človek, ktorý bol na jej strane. Vedela, že hoci neodporoval Avenelovi, nebola mu ľahostajná. Svojou ohľaduplnosťou si ju celkom získal.

„Ďakujem, milá lady. Ste veľmi láskavá." Uklonil sa. „Večerať budeme v jedálni, ak nie ste proti. Je to menšia miestnosť, tak myslím, že bude lepšie vyhovovať našim povahám," upozornil ju.

„To je naozaj výborný nápad. O chvíľu som tam," zavolala za ním a vstala z pohovky, rozhodnutá urobiť si príjemný večer.

Práve si začala kefovať vlasy, keď Vivie priniesla čerstvo vyžehlené šaty. Nezáväzne sa zhovárali o všeličom, no keď Vivie spomenula Avenelov odchod, Brienne zrazu stíchla a zamyslela sa.

„Vráti sa skôr, ako si to uvedomíte, ma demoiselle." Komorná jej pritiahla korzet, ktorý sa jej v priebehu dňa uvoľnil.

„Či odíde, alebo sa vráti, to ma vôbec netrápi," odvrkla Brienne nonšalantne, aspoň sa tak snažila.

„Aha. No možno budete hovoriť ináč, keď sa vráti. Som si istá, že nepríde s prázdnymi rukami," tajnostkársky dodala Vivie.

„Chystá sa niečo priniesť?" spýtala sa prekvapene Brienne. Malá komorná však neodpovedala, čím ešte viac podráždila jej zvedavosť. Čo to má byť? Zrazu sa jej do mysle vkradla desivá myšlienka: Čo ak neprinesie niečo, ale niekoho? Ako prvá možnosť jej napadol gróf, no po ich rozhovore z predošlého dňa túto možnosť zavrhla. Kto teda? Nejaká žena? Chce ju ponížiť pred inou ženou tým, že ju predstaví ako svoju milenku - pred ženou, o ktorú sa uchádza? Čo tým Vivie chcela naznačiť? Spamätala sa a v duchu sa pokarhala za to, že začína byť podozrievavá. Rozhodla sa nemyslieť už na nič, čo by hoci len vzdialene súviselo s pánom Oesterley.

„Ste veľmi pekná, lady," usmiala sa na ňu Vivie, keď už bola vychystaná zísť do jedálne. „Ani tie obnosené šaty nemôžu zakryť vašu krásu. Ale hádam sa ich už zbavíme."

„Obávam sa, že kým si budem môcť kúpiť ďalšie šaty, budú tieto také deravé ako moja plesová róba." Brienne si obzrela svoj ošúchaný fialový vlnený odev a zaspomínala: „Moja mama mala raz prekrásne šaty. Celé boli utkané zo strieborných nití. Dávno stratili svoj lesk, keď sa s nimi musela rozlúčiť. Sukňa sa nosila vystužená veľkými obručami, podobnými tým na staromódnych krinolínach, aby ťažká látka zostala napnutá. Každý tak mohol vidieť, ako sa trblietali vo svetle. Určite v nich bola krásna. Vieš, moju mamu dokonca uviedli na kráľovský dvor. pravdaže ešte predtým, ako sa vydala..." Brienne zdvihla hlavu a zasmiala sa. „Smiešne, čo si človek zapamätá z minulosti. Nič z toho nedáva žiaden zmysel."

„Ale dáva. Len niekedy dlhšie trvá, kým zistíme aký," láskavo jej odporovala Vivie. Potom pozrela na hodiny na rímse kozuba a po francúzsky zvolala: „Ale už musíte ísť! Úbohý monsieur Cumberland už určite pije aspoň tretí pohár brandy!"

Útulná atmosféra, ktorú dotvárali veselé plamene ohňa v kozube, Brienne príjemne prekvapila. Oheň sa odrážal v dvoch obzvlášť precízne zdobených úzkych zrkadlách medzi oknami a celá izba, taká malá, že ju stačilo osvetliť svetlo sviečok, vyžarovala nezvyčajnú pohodu. Brienne vošla do jedálne a Cumberland hneď vyskočil, aby ju usadil na stoličku s vysokým zdobeným operadlom v tvare lýry, cez ktorú bola prehodená jemná čipková prikrývka.

„Tak čo, už sa cítime lepšie?" Sadol si oproti nej k starému sklápaciemu stolu, ktorý sem preniesli z chodby.

„Oveľa. Ráno pôjdem pozrieť Princeznú. Kelly mi povedal, že sa rýchlo vystrábi." Usmiala sa na lokaja, ktorý jej do pohára na stopke nalial ťažké červené víno.

„To je výborné. Nerád vás vidím smutnú. Chcel som, aby tu Slane ešte chvíľu zostal, lebo som myslel, že by vás mohol trochu rozveseliť. Musel však odísť."

Pri zvuku Avenelovho mena si z podnosu, ktorý pred ňou podržal lokaj, pokojne nabrala na tanier akési jedlo, vôbec sa nestarajúc aké. Poprehŕňala sa v ňom a potom sa spýtala: „Mal už dávno ten výlet v pláne?"

„Ako sa to vezme. Viete, má v Londýne sesternicu z matkinej strany. Rozhodol sa, že je načase vykonať zdvorilostnú návštevu."

„Aha." Výdatne si odpila z vína.

„Predpokladám, že ju dovedie sem. Spomínal, že by chcel, aby mu pomohla usporiadať ples. Chce sa znovu predstaviť tunajšej šľachte." Cumberlandovi jedlo chutilo. Odkrajoval si veľké šťavnaté kúsky vyprážaných kreviet.

Brienne sa to zdalo čudné. „Znovu predstaviť? Nemám dojem, že by sa už niekedy predstavoval. Myslela som, že obaja ste len nedávno pricestovali do Anglicka."

„Hej, to je pravda. Ale... no..." Nervózne sa zamračil, hľadajúc správne slová. „Nuž, je to dlhý príbeh, príliš zdĺhavý na to, aby som ho začal rozprávať v tento pokročilý večerný čas." Napil sa trochu vína a zahovoril: „Myslím, že Slanova sesternica sa vám zapáči. Rose je perfektná žena, a veľmi pekná."

Všimla si, ako Cumberlandovi pri tých slovách zasvietili oči. „Je ťažké predstaviť si, že Avenel má príbuzných - a najmä takých príjemných." Vedela, že to vyznelo trpko, no nemohla sa ovládnuť. Keď naňho v Londýne čaká taká ohromná sesternica, načo trčí v Oesterley a trápi ju?

Cumberland však zrejme pokladal tú poznámku za veľmi zábavnú, lebo sa od srdca zasmial. „Áno, vám sa to asi zdá nemožné. Ale tá Rose je naozaj fajn. Som si istý, že keď sa s ňou zoznámite, dáte mi za pravdu. Vy dve si určite budete dobre rozumieť."

„To určite. Najmä keď sa dozvie, že ma tu držia ako väzňa. To jej zaiste zohreje dušu!" Brienne odstrčila tanier a nahnevane pozerala do svojho pohára. Nastalo ťaživé ticho a zdalo sa, že aj Cumberland po tom obvinení stratil chuť do jedla.

„Počujte, dieťa moje, nesmiete tak podliehať svojej roztrpčenosti."

„Lenže ja už takto ďalej nevládzem! Nemôžete mi aspoň povedať; čo vlastne chce?" naliehala na neho. „Nemôžete mi to povedať, aby som mu mohla..."

„Nemôžem. Nežiadajte ma o to, lebo vám to nemôžem prezradiť tak, aby som pritom neodhalil tajomstvo, ktoré si prísne stráži."

Načiahol sa a vzal jej hladkú dievčenskú ruku do svojej vráskavej dlane. „Nie je to také zlé, ako sa obávate."

„Ale ak si myslí, že tu budem nečinne čakať na svojho otca, tak sa mýli! To je číry nezmysel. Ako bude po celý čas vysvetľovať moju prítomnosť tu? Má prísť jeho sesternica. Čo jej povie? Čo iné ako to, že som jeho milenka? A bude to rozprávať každému, až kým to nebude pravda!" Vstala, podišla k veľkému zrkadlu a pozrela sa na svoj obraz. Dievča, ktoré tam uvidela, vyzeralo unavene. Líca malo vpadnuté a pod očami tmavé kruhy od starostí. „Ja vám však poviem, čo nikdy nedopustím - nikdy nebudem hračkou v rukách muža. To radšej zomriem." Spomenula si na grófa a zovrela pery do pevnej čiary.

„Nehovorte také veci." Cumberlandov hlas znel zachrípnuto. Prezrádzal, že sa predsa len cíti vinný. „Tak ďaleko to nedôjde. Avenel nie je z tých, čo nútia ženy k tomu, čo nechcú. Ak chce, dokáže byť gentlemanom. A viem, že sa pokúšal dosiahnuť, aby ste boli spokojná."

„To áno." Cítila sa oklamaná vo svojom hneve. „Ale tak to nemôže trvať večne." Pozrela mu rovno do múdrych, chápavých očí. „Uvedomujem si, aká pred vami dvoma vyzerám. Nemám kam ísť. Priznávam, nemám domov. Musím vám pripadať strašne úbohá a bezmocná v tých otrhaných šatách, ktoré nosím každý deň, a bez peňazí na obživu. No nie som až taká bezmocná, aby som sa slepo zaplietla do tejto hry, ktorú so mnou hráte. Viem, že sa tu niečo chystá. A viem aj to, že ja som tá, ktorá ponesie všetky následky."

„Priznávate, že nemáte kam ísť." Prekvapene pokrútil hlavou. „Nebolo by teda lepšie zostať tu, kde sa o vás postarajú?"

„Ale na ako dlho? Až kým sa celý tento cirkus neskončí? A potom čo?"

„Nemôžem vám povedať, čo bude potom." Podišiel k zrkadlu a zahľadel sa na jej tvár v ňom. Hlas mu znežnel. „Uvedomujem si, že Avenel vám niekedy naháňa hrôzu. Je plný hnevu a nenávisti k vášmu otcovi. A zatiaľ na vás nie je schopný pozerať inak ako na grófovu dcéru. Ak sa mu to náhodou podarí, má pocit viny - ako keby tým, že vo vás vidí aj niekoho iného, nielen dcéru Olivera Morrowa, zradil svoju minulosť a svoj cieľ. No myslím, že príde čas, keď zistí, že ste vlastne jeho spása. Prechováva voči vám náklonnosť, akú som u neho nikdy predtým nevidel. Každý deň vás poznám lepšie, milá lady, a viem, že v ničom sa nepodobáte na svojho otca. Hoci to znie smiešne, myslím, že práve vy môžete priniesť Avenelovi pokoj, ktorý si zaslúži."

„Povedzte mi, čo urobil," zašepkala takmer nečujne. „Čo urobil gróf? Chcem v tom mať konečne jasno!"

„To vám ja nemôžem prezradiť." Cumberland zaspätkoval a zakvačil sa prstami do zelenej brokátovej vesty. „No poviem vám čosi, ak dovolíte: Je mojím želaním, aby ste sa tu cítili príjemne, hoci by ste aj mali brať každý deň tak, ako príde. To by v tejto skúšobnej lehote bolo výhodné pre nás všetkých. Nemôžem sa na vás dívať, keď ste tak neznesiteľne utrápená. Aj keby ste to mali urobiť len preto, aby ste potešili zošúvereného starého pána, dúfam, že sa so životom tu zmierite aspoň natoľko, aby ste ho tolerovali, hoci len na krátky čas."

Pozorne počúvala celú jeho reč, a keď skončil, neubránila sa nežnému, láskavému úsmevu. Stál pred ňou, úzkostlivo sa snažil potešiť ju a zároveň sa bál, že sa mu to nepodarí. Konečne si vedela predstaviť, aké to je - mať otca, čo by ju bezhranične miloval.

„Môžem to skúsiť, ale len na krátky čas," súhlasila nakoniec. „Chcem povedať, že to bude oveľa ľahšie, keď bude Avenel preč." Ironicky sa zasmiala a Cumberland sa čoskoro pripojil.

„Moja drahá, sľubujem, že sa vás budem snažiť zabávať, ako len budem môcť." Odtiahol jej stoličku, aby sa vrátila k stolu. „Ale teraz už zabudnime na vašu situáciu a uvoľnime sa. Čo na to poviete?"

„Môžem vám sľúbiť aspoň to, že sa tiež budem snažiť," odvetila neochotne. Sadla si a opäť zatúžila, aby majiteľom Oesterley bol Cumberland. Potichu si vzdychla. O čo by to bez muža s neúprosným pohľadom, ktorý je teraz v Londýne, bolo jednoduchšie!

Kapitola 11
Boli to najkrajšie dni Brienninho života. Po tom, čo Avenel odišiel z Oesterley, zimná obloha sa zatiahla a veštila sneh, no akoby zázrakom nesnežilo. Zdalo sa, že tú zimu sa obyvatelia Oesterley februárových severných vetrov a zasneženej bielej krajinky nedočkajú. Napriek tomu, že Brienne musela nosiť ťažké vlnené spodničky a kabáty, mohla pokračovať vo svojich prechádzkach po dvore, ktoré mala tak rada.

Na jednej z prechádzok natrafila na budovy, ktoré stáli okolo trávnika. Rozhodla sa, že svätyňa Pána, boha lesov a lúk, bude výborným miestom na nerušené čítanie. Keď vošla do ďalšej z budov, dórskej oranžérie - skleníka určeného na pestovanie citrusov, potešená zistila, že niekoľko zanedbaných stromčekov sa statočne chystá vykvitnúť. Ostatné stromy trčali v žardiniérach zvädnuté alebo mŕtve, vytvárali však perfektné pozadie pre chumáče bielych kvetov odolnejších rastlín. Brienne zhlboka dýchala a vychutnávala vôňu chladnej hliny, pripálenú arómu vyschnutých konárov a všetko prerážajúcu, sladkú vôňu pomarančových kvetov, ktoré už-už mali rozkvitnúť. Keď sa neskôr popoludní vracala domov, povedala si, že sa o tie stromčeky bude starať. Keď už musí zostať v Parku, bude mať aspoň užitočné zamestnanie, ktorým si vyplní čas.

Brienne zistila, že pri tejto novej záľube udržiavania „jari" v okolí Oesterley sa dni míňajú závratnou rýchlosťou. Po večeroch, ak ich netrávila s Cumberlandom vo veľkej, preplnenej knižnici vedľa jedálne; sedávala s Vivie vo svojej izbe. Úzkosť, ktorá ju trápila od prvého stretnutia s novým pánom Oesterley, nebola taká silná, keď bol Avenel preč v Londýne. Brienne bola preto spoločenskejšia. Strávila s Vivie mnoho spoločných večerov spomienkami na domov a rodinu, ktoré im obom boli také vzdialené. Počas toho obdobia sa ich vzťah zmenil - už neboli len slúžka a pani, lež stali sa priateľkami.

Spomienky na Avenela Slana však zostávali tmavým miestom v jej mysli. Niekedy na neho úplne zabudla a neuvedomovala si, že s každým ďalším dňom sa jeho návrat čoraz viac približuje. Tak aj v deň, keď prechádzala cez zeleninovú záhradku do neoklasicistických budov vonku, nemala ani tušenia o sprievode, ktorý sa dôstojným krokom uberal po vydláždenej ceste.

S myšlienkami na míle vzdialenými od toho, čo sa dialo pred domom, ponáhľala sa k malej dórskej svätyni a vošla dnu. Nakukla do zanedbaného interiéru a usmiala sa. Myseľ jej zaplavili šťastné spomienky na to, ako boli s matkou kedysi spolu na tomto príjemnom mieste. Brienne vtedy určite nemala viac ako štyri roky, no vzácnu spomienku na ten deň si natrvalo uchovala v pamäti. Bol jarný deň a domček, postavený v dórskom štýle, bol zaliaty slnkom. Cez veľké okná z tabuľkového skla prúdilo svetlo, Brienne s mamou sedeli na brokátových vankúšoch a mama jej čítala z knihy.

Prvé, čo jej udrelo do očí, boli portréty sira Isaaca Newtona a známeho architekta Colena Campbella. Predstavila si mamu, ako jej ich ukazovala a rozprávala o štúdiu vedy a umenia. Silnejšie ako tá predstava boli však pocity, ktoré ju vyvolali. V tej malej miestnosti zrazu cítila bezpečie, pokoj a lásku. Brienne sa kochala pohľadom na vyobrazenie štyroch základných prírodných živlov - vzduchu, ohňa, zeme a vody na omietke stropu, oddelených od seba špirálovitými trámami, ako aj na podobizne, znázorňujúce jar, leto, jeseň a zimu.

Ten domček ju priťahoval. Sluhovia, ktorí si všimli, že doň chodieva, sa ho snažili vykúriť tak, ako sa len z malého kozuba dalo. Zaprášená podlaha však bola aj tak studená. Brienne si poukladala smutne vyblednuté brokátové vankúše na zem a sadla si, ako keby už bola jar, a nie šedivá polovica zimy. Uvoľnila sa a s úsmevom sa oddala spomienkam. Pôvodne chcela čítať, no namiesto toho si prehodila voľne zapletené vlasy cez plece, vzala do rúk hrubý vrkoč a rozplietla si ho. Cítila sa ospanlivá, tak pustila kadere vlasov z rúk a ľahla si na vankúše, hľadiac na stropné obrazy. Husté vlasy farby tmavého burgundského jej lemovali tvár ako vzácna a zriedkavá kožušina. Uvoľnenej a učičíkanej spomienkami na staré krásne časy jej viečka čoskoro oťaželi, až ich nevládala udržať otvorené. Hoci vedela, "že tá 'miestnosť nie je vhodné miesto na spanie, potichu, takmer nečujne si vzdychla a upadla do hlbokého spánku.

Po jej hrdle nežne prechádzali teplé pery a pomaly sa blížili k jej ústam. Brienne v polospánku pocítila ich chuť. Neodvážila sa ani nadýchnuť zo strachu, aby sa nezobudila a nezahnala pocity, ktoré ju vo vnútri spaľovali. Pootvorila pery, aby ten tajomný muž vedľa nej mohol vystupňovať svoju i jej rozkoš až po hranice kontrolovateľnosti. Vznášajúc sa medzi snom a skutočnosťou, predstavovala si, že ju bozkáva samotný Pán, ktorý sa sem zatúlal z lesov a dotýka sa jej ako svojej flauty, vyrobenej z rákosia, čo rástlo okolo jazera.

Bozk však prirýchlo skončil a teplé pery sa odlepili od jej úst. V duchu volala, aby sa vrátili, lebo ich potrebovala ako chlieb a víno, ktoré jej dávali život. No keď otvorila oči, jej volanie prerástlo do zdeseného výkriku, pretože hľadela rovno do Avenelových chladných modrých očí, lemovaných tmavými mihalnicami. Usmial sa jemným úsmevom, ktorý mu rozjasnil hladko oholenú tvár a odhalil silné, rovné zuby. Oprel sa o lakte a vzal jej tvár do svojich rúk.

„Prišiel som sem a našiel nymfu. Vynorila si sa z lesa, alebo prichádzaš zo vzdialených lúk?" Sklonil hlavu, aby ju ešte raz pobozkal, no Brienne sa vzoprela a odvrátila tvár.

„To ma musíte špehovať ešte aj tu?!"

Nedal sa odradiť jej odmietnutím a znovu jej vzal tvár do dlaní a zadíval sa do očí.

„Priznaj sa, divožienka, že som ti chýbal. Lebo ty si mi chýbala." Sklonil sa a dal jej bozk na zdvihnutý noštek.

„Nechce sa mi veriť, že ste si v Londýne neuhasili svoje túžby."

„Túžba je zvláštna vec." Prevrátil sa na chrbát a zadíval sa do plafóna. „Niekedy je veľmi ťažké uspokojiť ju."

„Odo mňa to nečakajte." Brienne sa posadila a prehodila si vlasy na plece, aby sa jej ľahšie dali zapliesť. Práve sa chcela postaviť, keď ju silná ruka schmatla za zápästie a stiahla na neho. Vlasy sa jej rozsypali po jeho žiarivo bielej plátennej košeli. Ako na ňom ležala, vzdialene cítila čosi tvrdé medzi jeho stehnami a ani jeho jelenicové nohavice a jej spodničky a sukne nemohli celkom zakryť jeho mužnosť.

„Tak by si to chcela, maličká? Vari sa nenašla ani jediná noc, keď by si netúžila po pozornosti muža? Je tvoje krásne telo také neskúsené, že si slepá voči rozkošiam, ktoré sa ti núkajú?"

„Prosím, nechajte ma. Nechcem, aby ste mi ublížili," povedala ticho, dúfajúc, že ho tak prehovorí, aby nepokračoval. „To, o čom hovoríte, je hanebné."

„Pravdaže, vždy dáma, napriek roztrhaným šatám." Pritlačil sa k nej bokmi a pokračoval: „Už žiadne násilné gestá, milá lady. Ale ak sama zatúžite po milostnom spojení, môžem vám sľúbiť rozkoš, aká prekračuje tie najdivokejšie predstavy. A nespôsobím vám žiadnu bolesť, okrem tej nepatrnej, ktorú treba podstúpiť na začiatku."

„Rozprávate nezmysly! Ja dobre viem, že je to ináč. Je to strašný, bolestivý údel ženy, ktorý musí trpieť po celý život. Moja mama pred ním utekala a naučila ma, aby som tak robila aj ja. Neobalamutíte ma svojimi rečami." Odmietavo mu pozrela do oceľovosivých očí a zovrela pekne krojené pery, ako keby ich chcela pred ním skryť.

„Je pochopiteľné to, čomu sa vyhýbala vaša matka. No neverím, že utekala stále. Určite aspoň raz chcela byť na svojom úteku dolapená." Ako v tranze ju pohladkal po dlhých mahagónových kaderiach a opájal sa ich nezvyčajne výraznou farbou.

Nervózne sa odtiahla a povedala: „Gróf mi ukázal všetko, čo potrebujem vedieť o mužoch a ich spôsoboch. Ani jedno, ani druhé ma neláka prežiť znovu."

„Všetci muži nie sú rovnakí. Nie je od vás pekné porovnávať ma s vaším otcom. Hoci som muž, nemám s ním nič spoločné."

„Ja však nemám záujem presvedčiť sa o tom. Pustili by ste ma teda, prosím?" Začala sa dvíhať, pričom vypäla chrbát do oblúka. V tej polohe jej však hrozilo, že ak sa bude dvíhať vyššie, prsia jej vykĺznu z korzetu. Všimla si, že oči mu zasvietili zvláštnym leskom, pri ktorom zneistela.

„Veď mi už dajte ten bozk na uvítanie. Toľko som čakal a sníval o ňom." Na peknej tvári sa mu usadil výsmešný úškrn a Brienne hneď pochopila, že bude lepšie odmietnuť.

„Tuším ste sa načisto zbláznili! Boli ste tak dlho preč z Oesterley, že ste už zabudli, ako je to medzi nami dvoma."

„Ale na kľúč som nezabudol. Alebo ste, kým som bol preč, využili možnosť prehrýzť sa cez zámku na mojej komode a vziať si svoj hrebeň?" Zdvihol obočie a spýtavo sa na ňu zadíval.

„Takže nakoniec priznávate, že je to môj hrebeň," vyhlásila spokojne. „Ustúpite teda, a dáte mi ho?"

„Nič nepriznávam. Ten hrebeň bude váš, keď si ho zaslúžite. Dovtedy ho budem pokladať za váš, lebo dúfam, že to tak bude a preto, že vám tak veľmi pristane."

„Keď mi svedčí, teda mi ho vráťte. Vo vašom pochybnom živote ste iste obdarúvali ženy darčekmi. Prečo tak nemôžete urobiť aj teraz?"

„Nie ste predsa pobehlica," odvetil a zrazu vyzeral akosi čudne zraniteľný.

„Lenže musím sa správať ako pobehlica, aby som ho dostala späť."

„Na vaše správanie máme zrejme každý iný názor." V nasledujúcej chvíli z ničoho nič vyskočil na rovné nohy a ohromená Brienne spadla na zem. Chvíľu postál nad ňou, prekvapenou a napoly omráčenou, potom sa sklonil a zdvihol si zo zeme plášť, ktorý tam zhodil. „Povedzte Vivie, aby vás obliekla a pripravila. Budeme mať hostí, takže o hodinu vás čakám v salóne."

„A koho?" spýtala sa zdesene.

„Je tu moja sesternica a... niekoľko priateľov z Londýna."

„Aha. Cumberland mi spomínal, že ju sem dovediete. Takže toto bude skúška - aby ste videli, ako budem znášať to poníženie, keď ma predstavíte ako svoju štetku -"

Nestihla dopovedať. Zdvihol ju a zatriasol ňou tak mocne, až si myslela, že jej spadne hlava z pliec. Potom ju pustil, prehodil si pokrčený plášť a povedal: „Nehodí sa, aby ste hovorili také veci. Nesvedčí vám to, a ja to nechcem viac počuť!"

Prv než stihla odpovedať, vzal ju popod pazuchu a viedol zo svätyne do domu.

„Už nič nevrav, maličká. Opäť sa prihlásila k slovu tvrdá realita."

„Venetia šla hore do izby, aj ostatní hostia. Zrejme sú unavení po ceste." To prehovorila pekná žena s plavými vlasmi, keď Avenel vošiel do vyzdobeného salóna. Prešiel cez miestnosť s plafónom plasticky vyzdobeným slnečnicami so zlatými lupeňmi a poskrúcanými pštrosími perami. Ružová, žltá a zelená farba boli aj na hrubom koberci na zemi a celý salón tak precízne ladil, že ešte aj staromódne rokokové stoličky sa k nemu hodili.

Avenel si sadol na pozlátenú stoličku, prikrytú hodvábnym damaskom a unavene zvesil hlavu. Chvejúcou sa rukou si prešiel po tvári a poznamenal: „To je dobre. Len nech si odpočinú. Potrebujeme sa totiž porozprávať."

„V poriadku. Čo ti je, Avenel? Nevidela som ťa takého zničeného odvtedy, čo zomrel Christopher. A dobre vieš, že som vdovou už skoro dvadsať rokov." V lúčoch zapadajúceho slnka, ktoré prenikali cez okno, bolo na jej krásnej tvári vidieť vrásky, nedalo sa však určiť, či ich mal na svedomí vek, alebo starosti. „Vieš, Rose, táto situácia sa v mnohom podobá tej, keď zomrel Christopher."

Vstala od čajového stolíka a podišla k nemu. „Čo môže byť ešte horšie než brutálna smrť, akou zomrel môj manžel a tvoj brat? Je mŕtvy, našiel už svoj pokoj."

„Ale zdá sa, že my ho tak skoro nenájdeme."

„Avenel, prečo toľká zatrpknutosť? Oesterley si dostal späť. A keď sa tu zjaví ten darebák Oliver Morrow, vráti sa ti aj ostatné. Stálo za to bojovať. A verím, že aj zomrieť."

Chytil jej ruku a láskyplne ju pobozkal. „Bolo to pre teba po celé tie roky ťažké. Tak nezmyselne ťažké v tvojej samote." Pozrel jej do tváre a pokračoval: „Vždy som vedel, že Christopher si vezme najlepšiu zo všetkých. A ty si naozaj tá najlepšia, Rose. Jediné, čo ma upokojuje, je, že pokiaľ nezomrel, bol s tebou šťastný."

„Áno, boli sme šťastní. Lenže ja teraz musím žiť bez neho. Uznávam však, že také šťastie ako ty som nemala. Neviem si ani predstaviť krajšiu izbu, ako je táto. Napriek tomu, že Oliver Morrow je podlý človek, premenil Oesterley na palác. Už to nie je ten dom, o ktorom nám rozprávali, keď sme boli deti, však?"

„Máš pravdu, nie je," zachmúrene odvetil Avenel. „Musím ti niečo povedať, Rose. Keď som sem prišiel, dom nebol prázdny."

„Vari len nie je tu?! To by si ma sem hádam nepriviedol!" Ostro, no zároveň zdesene naňho pozrela.

„Ale nie, Oliver Morrow je zaručene kdesi v Amerike. Nedopustil by som, aby sa tvoje krásne oči museli pozerať na ten jeho ksicht. Toho sa nemusíš báť."

„Čo mi teda chceš povedať, Avenel? Čo ťa tak rozčúlilo?"

„Existujú isté veci, ktoré som o ňom nevedel. Krátko bol ženatý, mal manželku a dieťa. Odišli od neho pred mnohými rokmi. No keď som prišiel do Parku, dieťa sa vrátilo. Jeho dcéra bola tu... keď som prišiel." Pozrel na Rose skúmavým pohľadom.

„Ach bože, to je strašné!" Striasla sa. „A čo si urobil, aby si sa jej zbavil?"

„Nezbavil som sa jej. Mám s ňou isté plány."

„Plány? Hádam ju nemieniš nechať tu! Ako sa len môžeš dívať každý deň na jej tvár? Veď ti musí pripomínať..."

„To je na tom to najhoršie!" Vstal, odkopol stoličku a prešiel k servírovaciemu stolíku s mramorovou doskou, kde si nalial kalištek brandy. Jedným dúškom vypil zdravotnú dávku likéru a sťažka položil pohár na komodu z ružového dreva v tvare polmesiaca, na ktorej bola namaľovaná bohyňa Diana obklopená svorkou psov.

„Avenel, nikdy som ťa takéhoto nevidela!" zvolala Rose a podišla k nemu.

„Tá jej tvár! Má tú najnevinnejšiu tvár na svete! Dokázala by počariť každému." Začalo mu mykať svalom na čeľusti a s ustarosteným výrazom na tvári sa zahľadel do zeme. „Niekedy si myslím, že to musí byť sám diabol, čo ma už drží pod krkom. Predstav si, mám grófovu dcéru rovno pod rukou a necítim k nej odpor, ba naopak, priťahuje ma! Ako keby ju Oliver Morrow splodil len preto, aby ma chytil do pasce."

„Nezáleží na tom, či je to dievča pôvabné, alebo nie. Je to predsa potomok grófa..." Rose sa zháčila. Nevedela, ako pokračovať, aby ho upokojila.

„To som si aj ja myslel. Vždy keď sme boli spolu, sledoval som jej pohyby, výraz tváre, aby som našiel niečo, čím by sa naňho podobala. Aspoň jedinú vec, ktorá by mi pomohla znenávidieť ju. No vravím ti, nenašiel som nič, nič! Každý jej úsmev, slová - dokonca aj jej slzy nemajú nič spoločné s tým chlapom! Je taká rozkošná, ako len žena môže byť. Viem, že je hlúpe namýšľať si to, no mohol by som aj odprisahať, že nie je dcérou Olivera Morrowa." Sadol si na pohovku a sklonil hlavu do dlaní.

„Tak ju odtiaľto vyhoď, Avenel. Nech odíde. Nemá na toto panstvo žiaden nárok. A nemá ani právo bývať tu." Sklonila sa a pohladkala ho po tmavých vlasoch, ktoré jej tak veľmi pripomínali jeho brata.

„Ber to takto: Musím Morrowa dostať sem, aby sa priznal pred ostatnými šľachticmi. O koľko jednoduchšie to bude, keď tu držím jeho jediné dieťa, jediného potomka! Nemôžem jej jednoducho dovoliť vypariť sa, keď ju potrebujem!"

Rose sa zamračila. „A uvažoval si aj o tom, že to nemusí byť jeho dcéra? Možno preto o nej nikto nevedel. Čo z nej budeš mať? Bude ti iba na príťaž."

„Nemusí byť jeho pokrvnou dcérou. No gróf ju považuje za svoju. Rozprával som sa s jeho právnym zástupcom a ten mi povedal, že gróf ju v závete menoval svojou dedičkou. Takže ak aj nie je jeho príbuzná, jej problémy sa dotýkajú aj Morrowa. A ak si myslí, že je jeho dcéra, je to príliš cenná korisť na to, aby som ju nechal odísť."

„Aké máš s ňou teda plány?" Nastalo dlhé ticho, a keď Avenel nakoniec prehovoril, vyhol sa odpovedi na Rosinu otázku.

„Mal som s ňou menšie problémy, lebo mi chcela ujsť. Je mi však jasné, že ju nemôžem držať pod zámkou ako v žalári. A musím začať usporadúvať zábavy, lebo to je jediný spôsob, ako si môžeme znovu získať svoje meno tu v Parku. Počas prípravy na prvý ples budem však potrebovať tvoju pomoc."

„Akú pomoc?"

„Musím nájsť prijateľné vysvetlenie pre prítomnosť toho dievčaťa tu. Za slúžku ju vydávať nemôžem, a keďže Venetia a ostatní hostia sú už tu, určite ju niekde uvidia. Jediné, z čoho teraz môžem vychádzať, je fakt, že zrejme nikto nevie o tom, že gróf z Labordu má dcéru. Takže ak by to aj niekomu tvrdila, nikto jej neuverí." Otočil sa k sesternici a chytil ju za ruku. „Asi ťa to zo začiatku bude šokovať, ale - chcel by som, aby si ju vydávala za svoju príbuznú z Ameriky."

„Strieľaš si zo mňa?!"

„Inak to nejde. Ak by som povedal, že je to moja milenka, Venetia by bola schopná všetkého. Vieš, že baží po mne a mojej peňaženke, odkedy som prišiel do Londýna. A s ďalšou nespratnou ženskou by som si už nevedel poradiť."

„Ale ja som v Amerike nebola už dvadsať rokov! Keď Christopher zomrel, vrátila som sa do Anglicka. Nikto mi to neuverí."

Chytil jej nežnú tvár s očami srnky do rúk a povedal: „Ale čoby, sesternička, obávam sa, že ti každý uverí. Vieš, že práve v tom je tvoj problém. Tak je to."

„Nedokážem sa tak pretvarovať. Striasa ma už pri pomyslení na dcéru toho diabla. Myslíš, že sa budem môcť na ňu pozerať a správať nenútene, či dokonca vytvoriť ilúziu príbuzenského vzťahu?"

„Asi budeš potrebovať nejaký čas. Ale, ako som už povedal, je veľmi milá. Verím, že nakoniec si ju obľúbiš."

„Nerúhaj sa! Ako sa opovažuješ povedať také niečo! Musela ti pobosorovať, že tak hovoríš."

„To je možné. Nemysli si, že taká možnosť mi už nenapadla. Pomôžeš mi teda, Rose? Nežiadal by som ťa urobiť také niečo, keby som neveril, že sa to nakoniec vyplatí."

„Avenel, nech by si ma žiadal o čokoľvek, urobím to bez reptania." Hlas jej náhle znežnel. „Odkedy som stratila Christophera, nechýbalo mi nič, hoci dobre viem, že boh časy, keď si peniaze potreboval viac ako ja." Vzdychla si a vzala jeho tvrdú ruku do svojej jemnej. „Súhlasím, pán Slane, môže to byť moja dávno stratená sesternica z Ameriky. Ale nežiadajte odo mňa, aby som ju mala rada. To nemôžem."

„Ach, Rose! Z mojej rodiny už veľa nezostalo, no to, čo mám,' je viac než dosť!" Zasmial sa. Očividne sa mu uľavilo, a tak ju veselo potľapkal po zadku.

„Avenel, správaj sa slušne! Už nie sme deti, čo sa hrajú na skrývačku!" Zasmiala sa úprimným, dievčenským smiechom, chytila ho pod pazuchu a spoločne sa šli trochu občerstviť.

Kapitola 12
Brienne sedela na stolčeku a Vivie jej dlhými ťahmi prečesávala vlasy. Pomyslenie na stretnutie s hosťami, na ktoré jej Avenel kázal pripraviť sa, jej trhalo nervy. Najprv si obliekla bledomodré šaty, no v náhlom pocite znechutenia ich zo seba strhla. Už si ich nikdy neoblečie! Dokonca aj roztrhaná ružová plesová róba sa jej začínala viac páčiť, už len preto, že predstavovala zmenu. Napokon sa rozhodla pre zvyčajné fialové vlnené šaty s bordovou spodničkou. V tomto obnosenom šate tu sedela, keď sa ozvalo hlučné zaklopanie.

Bol to Avenel. Ani nepočkal, kým mu dovolí vojsť, a rovno vtrhol do izby. Vivie tak vyplašil, že spustila po francúzsky: „Mon dieu! Bonjour, monsieur Slane! Bonjour!"

„Dobrý deň, Vivie." Kývol komornej a potom obrátil pozornosť na Brienne. Jeho očiam neušla ani jediná krivka ukrytá pod fialovými šatami, ani meniaci sa lesk jej vlasov. Brienne si tiež všimla, že Avenel vyzerá v krátkych nohaviciach a kabátci zo sivomodrého lesklého saténu naozaj vznešene. Vestu mal z jednoduchého hodvábneho brokátu farby roztaveného striebra. Musela v duchu uznať, že vzbudzuje impozantný dojem.

Počkal, kým sa Vivie diskrétne nevzdiali. Tej nebolo treba nič povedať, veľavravne pozrela na svoju paniu a vrtko vybehla zo žltej spálne.

Brienne si prehodila neučesané vlasy cez plece a vstala. Bola v rozpakoch. Nikdy predtým si netrúfol vojsť do jej izby. Čakala, že ju osloví.

„Prišla sem moja sesternica Rose. Počas nasledujúcich dní bude vaším anjelom strážnym, a ja vám pri nej nebudem tolerovať žiadne bezohľadné výbuchy hnevu." Pohodlne sa usadil na žltej pohovke. „Čoskoro prídu aj ďalší hostia, a preto chcem, aby ste si zapamätali, že za žiadnych okolností nesmiete odhaliť váš vzťah k Oliverovi Morrowovi. Nielenže vám neuveria, ale aj mňa by ste tým dostali do nepríjemnej situácie. Ak ma neposlúchnete, pocítite môj hnev, čo vám zrejme nemusím pripomínať. Rozumeli ste?"

„Absolútne," odvrkla.

„Dobre." Vrhol na ňu výsmešný úškrn a pokračoval: „V budúcich týždňoch vám nebudem tolerovať neprístupné správanie. Ak sa pokúsite utiecť, poviem svojim hosťom, že ste sa pomiatli, a pošlem vás do najbližšieho blázinca. Je vám to jasné? Nemám v úmysle držať vás tu zamknutú, no ak nesplníte moje želania, urobím to."

„Možno by mi v blázinci bolo lepšie," odsekla znovu, nervózne si krútiac vlasy.

„Ak túžite len po ponížení a týraní, môžem vám ho rovnako ponúknuť aj tu. Ešte raz sa vás pýtam: urobíte, čo od vás žiadam?" Oči sa mu nebezpečne zúžili.

„Možno," odvetila mu nahnevane. Opäť je nad ňou! Avenel Slane je vo viacerých ohľadoch veľmi čudný muž. Zavše bol k nej taký láskavý, že takmer zabudla, v akých podmienkach v Parku žije. No teraz, už len keď počula tón jeho hlasu, vrela jej krv v žilách.

„To dúfam." Po jej nejasnom súhlase vstal a vytiahol niečo z vrecka kabátca. Podišiel k toaletnému stolíku, kde stála, a hodil to, čo mal v ruke, na stolík z atlasového dreva. Brienne potichu vykríkla, keď vo svetle z kozuba zbadala ligotať sa svoj hrebeň. Načiahla po ňom ruku, no kým ho stihla chytiť, Avenel ju schmatol ako do zveráka a otočil k sebe. „Ale iba večer, milá lady. Zapamätajte si, keď pôjdete spať, odprevadím vás." Potom ju pustil a sledoval pohľadom, ako si vyčesala vlasy dohora a zapla do nich hrebeň.

Bol to skvelý pocit, mať zase mamin hrebeň, aj keď len na jeden večer. Oči jej žiarili ako tie ametysty vo vlasoch. V tej chvíli sa necítila taká žobrácka ako predtým, a keď sa otočila k Avenelovi, zdvihla hlavu o máličko vyššie než zvyčajne. Nebola však pripravená na pohľad jeho očí, tvrdých ako diamanty, z ktorých vyžarovala neskrývaná túžba. Nevedela, ako zareagovať, tak sa radšej odvrátila.

„Tak už poďme, čakajú na nás," prehovoril napokon po dlhej, mučivej pauze.

Keď vošli do salóna, Brienne zbadala Cumberlanda, ako sedí pri kozube s dvoma najkrajšími ženami, aké kedy v živote videla. Po pravici mu sedela staršia žena, blondínka s anjelskou tváričkou, oblečená v bohato nariasených šatách zo vzorovaného hodvábu. Na tvári mala pokojný, prívetivý výraz a Brienne k nej okamžite pocítila sympatie.

Druhá žena vyzerala ako vystrihnutá z módneho časopisu. Oblečená bola podľa poslednej módy - mala na sebe ľadovoružovú plesovú róbu s vypchávkami na pleciach. Jej účes bol hotovým umeleckým dielom, s dohora vyčesanými a napudrovanými vlasmi. Do parochne mala votkané strapce diamantov a rovnaké jej viseli aj zo zamatovej stužky okolo krku. Malé hnedé oči sa priam neuveriteľne podobali očkám rozmaznaného pekinského psíka, čo ostražito vykúkal zo záhybov jej prežívanej bielej saténovej spodničky.

„Máte v Oesterley nejaké nové móresy? Myslela som, že kuchynská pomocnica patrí do kuchyne." Žena s napudrovanými vlasmi podala Avenelovi ruku, ktorú jej zdvorilo pobozkal.

Brienne pri tej urážke vzbĺkla tvár, no prv než stačila čo i len zaprskať od prekvapenia, staršia blondínka vstala a ponáhľala sa k nej. „Brienne, miláčik, tak dlho sme sa nevideli! Ďalší hostia prídu o chvíľu, no dovoľte, aby som vás predstavila aspoň lady Venetii. Gróf z Culpepperu je jej otec." Brienne pocítila, ako ju tá žena chytila okolo pása a viedla ju k ostatným.

„Lady Venetia, rada by som vám predstavila moju sesternicu Brienne. Prišla z kolónií, tak jej musíte prepáčiť provinciálne oblečenie. Nie je v Anglicku ešte tak dlho, aby si stačila zohnať vhodné šaty." Blondínka pozrela na ňu a usmiala sa ako jej dávna priateľka. No Brienne bola taká zmätená a zahanbená, že nedokázala úsmev opätovať. Namiesto toho pozrela na Avenela, aby vysvetlil to nedorozumenie, no ten sa na ňu nedíval. Oči upieral na manekýnku z módneho časopisu, lady Venetiu, ktorá zase ostrým, ľstivým pohľadom pozorovala sesternicu z Ameriky.

Brienne si hneď uvedomila, že tento výmysel si prichystali pre hostí. Jej myseľ sa proti tomu okamžite vzbúrila. Veď je to absurdné! Navyše bola nútená počúvať štipľavé poznámky protivnej lady Venetie.

„Och, akej chyby som sa dopustila!" Lady Venetia sa otočila k Brienne, tváriac sa všelijako, no rozhodne nie kajúcne. „Pravdaže, človek o tých Američanoch počuje kadečo - napríklad ich posadnutosť po rovnosti, chápete. No aj keď som vedela, že sa chcú správať k svojim sluhom ako k rovným, vôbec som netušila, že sa aj obliekajú rovnako. To je smiešne!"

Jej slová pichali ako špendlíky. Brienne už dlhšie nevydržala tú pretvárku. Skočila lady Venetii do reči: „Musím vám oznámiť, že nie som žiadna slúžka! Som dcérou -"

„Brienne!" Avenelov hlas ju zadržal a v očiach mu zachytila hrozbu. Naznačoval jej, aby prestala. A čo ak nie? spytovala sa blčiacim pohľadom. No jeho oči jej odpovedali, že potom bude musieť znášať hrozivé dôsledky. V krištáľových dúhovkách zachytila prísľub, ktorému rozumela iba ona. Keď si uvedomila, čo to znamená, strmo sa zvrtla a otočila sa mu chrbtom. Líca jej horeli potláčaným hnevom a urazenou hrdosťou. To je nezvyčajná schopnosť Avenela Slana, pomyslela si. Nielenže by sa jej pomstil tak, ako sľúbil, ba ešte horšie: Dosiahol by, že by si to sama želala.

Keďže nemala na výber, Brienne sa rozhodla poslúchnuť. Zamrmlala strohé ospravedlnenie a sadla si na stoličku, ktorú jej ponúkol Cumberland, nanešťastie však vedľa lady Venetie. Brienne sa rozhodla, že celý večer strávi v úlohe nestranného pozorovateľa. Lady Venetiu ťo však zrejme neuspokojovalo, pretože od okamihu, ako sa Brienne usadila na stoličku, bombardovala všetkých naokolo ďalšími urážlivými rečami.

„Ako len hlúpo teraz vyzerám! Také faux pas! Viete," lady Venetia sa otočila k Avenelovi, ktorý stál nad ňou, „celé to nedorozumenie sa začalo, keď som Brienne videla po prvý raz. Prišla práve z prechádzky. Z toho, aká bola neupravená, som usúdila, že čistila komín alebo niečo podobné. Musíte mi to prepáčiť. Jednoducho som nepredpokladala, že Rosina príbuzná ma dostane do takejto trápnej situácie." Venetia si odpila červeného vína a provokatívne si olizla čiernu mušku na vrchnej pere. Potom vlastnícky pozrela na Avenela, ktorý si práve vzal od lokaja brandy a sadol si do brokátového kresla. „Tak sa mi marí, že aj vy ste dnes poobede boli na prechádzke, nemám pravdu, Avenel?" Jej otázka zostala visieť vo vzduchu ako búrkové mračno.

„Iba preto, aby som pohľadal Rosinu sesternicu, milá lady. Veľmi rada sa totiž zatúla." Avenel si odmerane usrkol zlatohnedého likéru a Cumberlanda pochytil záchvat kašľa.

Bol to dlhý, únavný večer. V Parku sa postupne ubytovalo dvadsaťpäť hostí, ktorí boli pozvaní na ples. Brienne nepoznala žiadnu tému, ktorou by sa mohla zapojiť do rozhovoru. Ženy sa zvŕtali, zaodeté do najjemnejšieho prešívaného saténu, a muži boli ovešaní šperkami, aké ešte nikdy predtým nevidela. Prítomní boli aj vojvoda a vojvodkyňa z Hardingtonu. Keď im ju predstavovali, nezmohla sa ani na slovo a iba stála v nemom údive.

Tvorili spolu veľmi nápadnú dvojicu. Vojvodkyňa mala oblečenú róbu zo smaragdovozeleného brokátu so zložitou spodnou sukňou jasnočervenej farby. Vojvoda v zlatožltom fraku a krátkych nohaviciach vyzeral švihácky. Medzi cípmi nákrčníka mal pripnutý krvavočervený rubín veľkosti detskej päste. Brienne v duchu skonštatovala, že v porovnaní s touto dvojicou vyzerajú všetci ostatní fádne, pravda, s výnimkou Avenela.. Vikomti a príslušníci vidieckej šľachty boli oblečení v jednoduchších hodvábnych šatách, no nikto nebol taký ošumelý ako sesternica z Ameriky. Brienne si obzrela svoje fialové vlnené šaty, a keď sa posadila vedľa ženy v saténe bielom ako jej vlasy a so spodničkou vyzdobenou čipkovými volánmi, v duchu ľutovala, že ich vôbec má.

Večera sa podávala v jedálni. Brienne sedela medzi Cumberlandom a lady Venetiou a ani jeden z nich jej po celý večer nepovedal ani slovo. Cumberlandovi vôbec nezazlievala, že ju ignoroval, lebo si všimla, že Rose si ho úplne podmanila. Títo dvaja dávni priatelia počas celého večera spomínali, čo sa stalo pred rokmi, a obaja sa celkom dobre zabávali. Brienne ešte nevidela Cumberlanda takého rozšafného, a keď sa usmieval nad Rosiným nadšením alebo nahlas smial na jej koketných narážkach, zrazu celkom omladol. Brienne mu to zo srdca . želala. Ak si niekto zaslúži prítomnosť ženy z lepšej spoločnosti, tak je to práve Cumberland.

Brienne sa Rose na prvý pohľad zapáčila. Bola to ozajstná dáma a páčil sa jej Cumberland, čo ešte zväčšilo jej sympatie v Brienniných očiach. V priebehu večere sa však Brienne párkrát stalo, že nečakane zdvihla hlavu od taniera a zachytila na Rosinej tvári čudný, znepokojený výraz. Rosin skúmavý pohľad spôsobil Brienne viaceré nepríjemné chvíle, no povedala si, že Rose sa zrejme rovnako ako ona necíti vo svojej koži kvôli hre, ktorú musia obe hrať.

Lady Venetia sa naproti tomu snažila, ako len mohla, aby Brienne počula, o čom sa rozpráva s Avenelom. Niežeby ju zahrnula do rozhovoru, to nie, naopak: očividne si ju nevšímala a koketovala s Avenelom. No každé slovo, ktoré Venetia vyslovila príliš nahlas, a každé jej teatrálne gesto prinášali Brienne zadosťučinenie. V živote nevidela takú povrchnú a vyzývavú ženu.

Čoskoro po tom, čo sa podával posledný chod, sa Brienne vyhovorila, že ju bolí hlava.

„Áno, drahý, nechajte malú odísť spinkať," povedala Venetia Avenelovi.

„Veď je ešte skoro! Večer sa iba začal," zdvorilo zaprotestoval Cumberland a milo na Brienne žmurkol. Nemohla si pomôcť, usmiala sa na neho. To, že ho videla šťastného, trochu obveselilo jej smutné srdce. Začala sa ospravedlňovať: „Prosím, kvôli mne sa predsa nemusíte rozísť. Dnes som zostala pridlho na slnku, a to mi zrejme uškodilo. Patrím teda do postele, ale vy ostatní nie." Brienne vstala.

„Dúfam, moja, že zajtra ti bude lepšie. Toľko toho musíme stihnúť! Neviem, či na to budeme mať dosť času." Rose vstala a zľahka ju potľapkala po líci. Zaželala jej dobrú noc a vrátila sa k svojej stoličke, pri ktorej stál Cumberland.

Brienne sa otočila na odchod, no kým stačila vyjsť z dverí, počula Avenela, ako vraví svojim hosťom: „Odprevadím Brienne. Dámy, ospravedlňte ma." Podlahou zaduneli známe kroky a potom pocítila, ako jej položil mocnú ruku na pás. Venetia jedovatým pohľadom z druhého konca izby priam vypaľovala diery do Avenelovho širokého chrbta. Rose a Cumberland sa však už nedali rušiť a znovu sa pohrúžili do svojich spomienok.

„Nechajte malú ísť spinkať, pán Slane. Také malé decko nepotrebuje váš láskavý sprievod," zašepkala mu Brienne pomedzi zaťaté zuby.

„Lenže to malé decko má niečo, čo si musím vziať. A asi by to nebolo vhodné v prítomnosti dám," odpovedal pošepky a ona mu uštedrila vyčítavý pohľad. Spolu vyšli z jedálne.

Len čo prišli do žltej komnaty, vošiel jej rukou do vlasov a vybral odtiaľ hrebeň. Uvoľnené pramene vlasov sa jej rozsypali po chrbte a okolo tváre, až jej z tej mahagónovej záplavy vytŕčali iba provokatívne zošpúlené pery.

„A teraz, malá, môžete ísť spať." Ukazovákom jej zdvihol bradu, aby mohol pozrieť do jej krásnej tváre. „Keďže ste dnes večer boli väčšinou ticho, usudzujem, že sa vám nepáči moja rodina ani moji priatelia."

„Rose je veľmi príjemná dáma. No obávam sa, že tá druhá žena-"

„Opatrne! Musím vás upozorniť, že otec lady Venetie, gróf z Culpepperu, raz môže byť naším významným susedom," povedal a čakal, ako Brienne zareaguje.

Nedokázala zakryť pohŕdavosť v hlase: „Ja som tiež dcéra grófa! Alebo ste na to už zabudli?"

„To sa ešte uvidí, divožienka."

„Trvám na tom, že Oliver Morrow je môj otec!"

„Ale je aj gróf?" Pohladil ju palcom po hladkom líci.

„No a, čím by mal byť?" Pozrela na neho a v tvári sa jej odrážal zmätok.

„Ako som povedal, láska, to sa ešte uvidí. No mám tam dolu hostí, a hoci je to pre vás určite bolestivé, som povinný vrátiť sa k nim."

„Neviem, prečo by to malo byť bolestivé. Vašej spoločnosti som na tento deň mala akurát dosť."

„Keď som za vami prišiel do svätyne, nevyzeralo to tak. Skôr sa zdalo, že ste po mojej spoločnosti priam bažili."

„Spala som! Myslela som, že ešte snívam."

„O mne?" Pozrel jej do tváre, ktorú ešte stále držal jedným prstom.

„Pravdaže nie!" vyhŕkla pravdivo a spomenula si pritom na boha Pána, ktorý sa jej prisnil tesne predtým, ako sa prebudila. „Som si istá, že lady Venetia by o vás s radosťou snívala, len ju stačí o to požiadať." Odtiahla sa od neho. „Ja si budem snívať o tom, čo ja chcem. Tomu nezabránite, aj keď ma tu držíte ako väzňa."

„To je pravda, vaše myšlienky kontrolovať nemôžem." Zdalo sa, že nad touto poslednou vetou dosť dlho rozmýšľal, akoby mu pritom niečo napadlo. Sadol si na žltú pohovku, aby ten nápad domyslel do konca. No keď šla okolo neho, vziať si stužku a zaviazať ňou rozpustené vlasy, rýchlo ju stiahol a posadil si ju na kolená. S rozšírenými očami hľadala Vivie, no komornú nebolo nikde vidieť. „Keby som však rozkázal vášmu telu, myslím, že by som vedel uhádnuť aj vaše myšlienky. Máte plno rečí, maličká, o tom, že nemáte záujem o milostný styk so mnou, a ohŕňate nado mnou nos. No ja sa s vami stavím, že to tak nie je. A teraz ma pobozkajte." Chytil jej ruku a položil si jej prsty na ústa. „Vravíš, že si snívala o niekom inom. Tak ma pobozkaj a ja sa stavím, že potom už nebudeš snívať o nikom inom len o mne."

„Nepobozkám vás, vy samoľúby netvor!" Začala sa mu vzpierať a ich odveký zápas sa začal nanovo.

„Nielenže ťa o to žiadam, ba čo viac, vyzývam ťa."

„Nemusíte sa namáhať. Nemáte na mňa žiaden vplyv." Na chvíľu prestala zápasiť a prekvapene naňho pozrela. Zbláznil sa, či čo? Tam dolu ho predsa čaká žena, ktorá by s radosťou prijala jeho hru. Prečo sa teda zahráva s ňou?

„Tak ma pobozkaj. Dokáž, že nemám pravdu." Prevalil sa na pohovku a natiahol svoje dlhé, mocné telo, takže jej zadok zľahka spočíval na jeho stehnách.

Pozrela mu do zlomyseľnej tváre a z celého srdca zatúžila po tom, aby z nej mohla zotrieť ten vyzývavý úsmev. Chvíľu uvažovala nad jeho návrhom, nespúšťajúc zo zreteľa jeho absurdnosť, no napokon usúdila, že ak ho raz pobozká a on ju potom nechá na pokoji, stojí to za ten risk. Čoskoro sa aj tak zjaví Vivie, takže akékoľvek nemravné plány, že u nej dosiahne viac ako jeden bozk, sa Avenelovi nepodarí realizovať.

„A čo vaši vzácni hostia? Nerada by som, aby na vás čakali," urobila ešte posledný pokus vyhnúť sa mu.

„Cumberland a Rose po mojej spoločnosti dnes večer netúžia. A čo sa týka ostatných, nikto z nich nie je taký triezvy, aby si všimol, že som odišiel. Samozrejme, lady Venetia si bude musieť počkať o niečo dlhšie, ako by sa jej páčilo, no ak sa budete držať toho, čo ste povedali, nepotrvá to dlho. Tak prilož už tie sladké pery na moje, Brienne. Uvidíme, aký chladný je náš vzťah."

„To vás teda veľmi sklamem." Sklopila husté mihalnice. Pozbierala všetky sily, pretože nemala skúsenosti s tým, ako bozkávať muža, zhlboka sa nadýchla a sklonila sa k jeho hlave spočívajúcej na operadle pohovky. Keď sa perami dotkla jeho, zakryl trblietavé dúhovky svojich očí čiernymi mihalnicami a nehybne prijal jej bozk. Napriek tomu, že sa kontrolovala, Brienne zotrvala v bozku o trošičku dlhšie, než to bolo bezpečné. Vdychovala príjemnú mužnú arómu jeho tela a odovzdane sa mu oprela o širokú svalnatú hruď. Kým sa stihla spamätať, zaplietol si ruky do jej vlasov a pridržal jej hlavu, no nebolo to násilné gesto. Myseľ sa jej zahmlila, keď pocítila šteklenie medzi nohami. A ten šteklivý pocit vzrástol do takmer nekontrolovateľných rozmerov, keď si Avenelov jazyk našiel cestu do jej vábivých úst. Zastenala, no nevedela, či to spôsobilo vedomie, že prehráva svoj boj, alebo vybičované zmysly.

Zotrvali v bozku tak dlho, až ju takmer opustili sily. Keď konečne oddelili svoje pery, nenašla mu v tvári ani stopu po zlomyseľnosti či sebaistote. Oči mu planuli zúfalým, hladným pohľadom a v jeho tvári sa zračila bezbrannosť a neha.

Posadil sa, pričom ju stále držal na kolenách a sklonil hlavu k slonovinovobielej pokožke odhalenej nad korzetom. Pery mal horúce a to teplo prenikalo až do jej srdca, ktoré sa jej bláznivo roztĺklo. Ešte raz zastonala, no cítila sa beznádejne slabá, keď jej začal rozopínať živôtik. Pozerala na vlnený trojuholník, ktorý sa ocitol na koberci, a Avenel pokračoval ďalej, rozväzujúc šnúrky na korzete. Pomaly, kúsok po kúsku, odhaľoval jej zvodné telo, ktoré predtým tak bezpečne ukrývala. Položil ju na pohovku a zľahka chytil jej ružovú bradavku. Pozrel Brienne do tváre, a keď neprejavila strach, stisol jej ňadro a prechádzal po jeho krivkách. Sklonil sa, aby ju znovu pobozkal.

Brienne si hmlisto uvedomovala absolútnu nezmyselnosť situácie, no proti nespútanej vášni, čo vyvierala z každého póru jej tela, bola bezmocná. Pod jeho teplými, skúmavými prstami jej bradavky stvrdli, a hoci rozum kričal „Dosť!", telo prosilo, aby pokračoval, aby dospeli až ku konečnému uvoľneniu, lebo bez neho to budú neznesiteľné múky.

„Ste tam, lady?" ozval sa spoza dverí šatníka Vivin hlas. Avenel sa strhol práve vo chvíli, keď vkročila do izby s veľkým podnosom, na ktorom bol hrnček s čokoládou. Len čo ich zbadala, Avenela s tvárou ako vytesanou z kameňa a Brienne s jasnými očami žiariacimi túžbou, malá Francúzka sa zapýrila a chvatne sa ospravedlnila. Okamžite sa odvrátila a vybehla z izby aj s tácňou.

Nastalo ticho. Brienne sa pomaly nadýchla, no chvíľu jej trvalo, kým sa mohla posadiť a hanblivo si objať rukami odhalenú hruď. Pozerala na Avenela, ktorý vstal a zdvihol si zo zeme frak a striebornú vestu. Brienne si uvedomila, že si v tom ošiali ani nevšimla, kedy si ich vyzliekol. Zdvihla hlavu a zahľadela sa na neho. Pomaly sa zohol a vtisol jej nežný bozk na prekypujúce ňadro, ktoré sa márne snažila zakryť rukou. Zmätená sa nemo dívala za Avenelom, ktorý ešte pred odchodom skonštatoval zastretým hlasom: „Prehraté, milá lady." Potom vyšiel von a ona dlho, predlho hľadela na dvere, ktoré sa za ním zavreli.

Kapitola 13

Ples sa mal začať o tri dni. Brienne deň za dňom takmer s bázňou sledovala prípravy na túto udalosť. Dušou príprav bola Rose. Od nápoja, ktorý sa bude hosťom podávať k lososovej pene, až po šatňu, do ktorej si budú odkladať plášte, keď prídu zvonka, všetko spadalo pod jej bezvýhradnú kontrolu.

Brienne obdivovala Avenelovu sesternicu. Niekedy, keď Rose nalievala neskoro popoludní čaj, alebo prikazovala lokajovi, kde má umiestniť vázu s ružovými tulipánmi, Brienne v nej videla svoju mamu, ako pred mnohými rokmi robila to isté. Keby Grace Morrowová žila, bola by približne v Rosinom veku. Pri takýchto príležitostiach Brienne často napadlo: „Čo keby všetko bolo ináč?" Aké ľahké bolo predstaviť si samu seba s milujúcimi rodičmi, vyrastajúcu v bohatstve a prepychu Oesterley, tak ako lady Venetia v culpepperovskom dome. Mama by bola šťastne vydatá za toho záhadného muža, ktorého pekná tvár bola namaľovaná na miniatúre, a Brienne by mala vznešených nápadníkov a za sprievodu gardedámy by chodila na víkendové návštevy a plesy. Aspoň by vedela, ako sa správať na Avenelovom plese.

Brienne sa ešte nikomu nepriznala, aký veľký strach má z toho plesu. Dosiaľ v živote sa zúčastnila len na niekoľkých spoločenských udalostiach, a žiadna nebola taká veľkolepá. Ako sa správať a čo hovoriť v prítomnosti stoviek hostí bolo pre ňu záhadou. Neovládala umenie vtipnej konverzácie, tak. ako to vedia vznešení hostia. A čo bolo ešte horšie, bála sa, že sa jej neustále budú vypytovať na jej „vlasť" a ona si celý večer bude musieť vymýšľať odpovede.

Najmä lady Venetia sa o Brienne začala veľmi zaujímať. Kládla jej všemožné zákerné otázky o jej rodine a o tom, ako vyzerá život vo vojnou zmietaných kolóniách, a Brienne ani na jednu nevedela odpovedať pravdivo a presvedčivo. Aj teraz, keď návštevníčky Parku sedeli v salóne, lady Venetia z nej ťahala informácie o jej minulosti.

„Počula som, že v Amerike je tak málo žien, že sa vydávajú ešte ako deti. Ako to, že ste dokázali uniknúť takému osudu a nezostali pripútaná k nejakému kolonistovi?" Jemná ruka lady Venetie hladkala psíka, ktorého mala položeného v lone.

Ja... no..." začala Brienne, nevedela však pokračovať. A tak sa, ako už mnohokrát predtým, vysvetlenia chopila Rose.

„Brienne si môže dovoliť preberať. Nemám pravdu?" Pozrela na Brienne, ktorá ju odmenila pohľadom plným vďačnosti.

„Predpokladám, že je to luxus, aký si nemôže dovoliť veľa žien." Venetia si obzrela Briennine jednoduché šaty z česanej priadze a potom si napravila saténové échelle, prehodené cez bohato vyšívaný kvetovaný živôtik. „A najmä nie tie, čo na to nemajú. No asi tá obeť stojí za to. Zostať starou dievkou je malá cena, ktorú treba zaplatiť, aby človek mohol odísť z tej barbarskej zeme."

„Z barbarskej zeme? Lady Venetia, vy sa určite mýlite!" Brienne už nedokázala potlačiť hnev. Pichľavé poznámky tej ženy boli zo dňa na deň ostrejšie. Napriek tomu, že o kolóniách toho nevedela veľa, tentoraz sa rozhodla brániť sama. „V Marylande sú najkrajšie zámky na svete! Aj keď som ja osobne v takých nevyrastala, môžem vám povedať, že v Amerike sú veľmi civilizovaní a dobre vychovaní ľudia, ktorí by boli riadne šokovaní nedostatkom slušných spôsobov mnohých ľudí tu v Anglicku."

„Neverím vlastným ušiam! Ako sa opovažujete so mnou takto hovoriť!" Venetia zúrivo zagúľala očami a pekinský psík sa jej hneď prispôsobil a začal vyskakovať a štekať.

„Lady Venetia, upokojte sa. Brienne nechcela..." snažila sa ju uchlácholiť Rose.

„Ale áno, chcela! A okrem toho aj klame! V kolóniách nie sú žiadne zámky! Vaša sesternica je bláznivá, keď si myslí, že uverím takému nezmyslu. Je to klamárka!" Lady Venetia vstala a položila psíka na dlážku.

„Poďme sa prejsť do záhrady. Zbytočne ste sa rozčúlili." Rose tiež vstala, no napriek jej chlácholivým slovám si Brienne s potešením všimla, ako jej oči pobavene zasvietili, keď sa Venetia sklonila k svojmu psovi.

S neskrývanou radosťou sa dívala za Rose, ktorá viedla lady Venetiu do haly. Len čo sa za nimi zavreli mahagónové dvere, uľavilo sa jej a vybuchla smiechom.

„To je veľmi smiešne," počula zrazu spoza chrbta Avenelov hlas. Zvrtla sa a zbadala, ako ju pozoruje z otvorených dverí do izby s gobelínmi.

Prehltla. Nevedela, ako zareagovať. Od toho večera, čo ich Vivie pristihla v jej komnate, ho takmer nevidela. Zdalo sa, že obom vyhovuje vyhýbať sa jeden druhému, lebo Brienne si brávala jedlo do svojej izby a on akosi prestal vyhľadávať jej spoločnosť.

„Vy ste to počuli?" spýtala sa.

„Všetko." Vošiel do izby. „To nebolo pekné predstavenie, Brienne. Varoval som vás, aby ste to nerobili."

„Zaslúžila si to! Má protivnú povahu a svojimi posmeškami ma neustále ponižuje. Je neznesiteľná!" Ustúpila o krok dozadu a tvrdohlavo zdvihla bradu. „Absolútne nechápem, čo na nej vidíte."

„Ženy v jej postavení potrebujú iba byť počestné a krásne. Všetky ďalšie vlastnosti, ktoré má alebo nemá, nie sú podstatné."

„Aha." Pri tých rečiach sa znovu cítila ako sivá kostolná myš. „Čiže to znamená, že ženy v mojom postavení potrebujú iba roztiahnuť nohy a mať zavreté ústa." Nedokázala potlačiť trpkosť v hlase a dúfala, že to, čo povedala, vyznelo dostatočne surovo. Po tom, čo prežili toho večera v jej komnate, mala pocit, že si s ňou Avenel zahráva. O tej epizóde sa ani slovom nezmienil, akoby to bol iba žartík, bezstarostný flirt s pobehlicou z hostinca.

„To som nepovedal." Zamračene na ňu pozrel a prekrížil si ruky na prsiach.

„To ani nebolo treba hovoriť." Spomenula si, ako deň predtým pozerala z okna svojej izby. Avenel a lady Venetia spolu kráčali do oranžérie. Ona ho dôverne držala pod pazuchou a on sa usmieval nad jej koketným správaním. Brienne nikdy nevidela Avenela správať sa tak šarmantne. V duchu preklínala okolnosti, ktoré mu nedovoľovali správať sa k nej takisto.

Obrátila sa mu chrbtom a pobrala sa k dverám do chodby. Nepokúsil sa ju zastaviť a už si nič nepovedali. Ako to cítila ona, ani nebolo treba.

Náhlila sa hore veľkým schodiskom, nahnevane si pri každom kroku nadvihujúc spodničky. Keď vybehla do chodby, zbadala Rose, ako potichu zatvára dvere Venetiinej izby. Brienne sa pobrala k nej. Po prvý raz sa jej naskytla príležitosť rozprávať sa s tou príjemnou ženou osamote.

„Rose, prepáčte mi, ak som vás svojím výbuchom priviedla do rozpakov." Brienne sa jej dotkla pleca a hovorila pošepky, lebo si uvedomila, že Venetia za dverami ešte nespí. „Bolo to odo mňa hlúpe, nenechať vás..."

Strhla sa, keď si všimla výraz zhrozenia na Rosinej peknej tvári. Brienne zostala meravo stáť, akoby jej plesli po tvári. „Čo je?" zašepkala, no nebola si istá, či chce počuť odpoveď. „Nikdy viac sa ma nedotknite!“ Rose si pošúchala rameno, po ktorom ju Brienne poklepala. „Sľúbila som Avenelovi, že sa zúčastním na tejto fraške, lebo som mu hlboko zaviazaná. No nemienim sa s vami priateliť a neželám si, aby ste sa so mnou rozprávali, keď nie sme s hosťami!“

Brienne pocítila bodavú bolesť v hrudi. Vedela, že je to od krivdy a zrady. Rosina láskavosť bola iba pretvárka na Avenelovu žiadosť. Všetky prejavy priateľstva, ktoré Brienne omylom pokladala za úprimné, boli falošné. Brienne ešte raz nešťastne pozrela na Rosinu zhnusenú tvár a chlad, ktorý z nej sálal, ju zmrazil až do špiku kostí. Oči jej zaliali slzy bezmocnosti a zaspätkovala, pričom sa potkla o pozlátenú stoličku, postavenú pri stene. Náhle sa cítila ako v klietke a všetky jej myšlienky sa sústredili na to, aby vybehla z haly a stratila sa z dosahu Rosiných obviňujúcich modrých očí.

Brienne zabalansovala, aby získala rovnováhu a vzlykajúc zamrmlala: „Ja – prepáčte.“ Inštinktívne vycítila, že gróf urobil niečo, za čo teraz berú na zodpovednosť ju. Musí ujsť, zavrieť oči, aby už nevidela tú strašnú, odmietavú Rosinu tvár. No znovu sa potkla, tentoraz o pokrčený koberec, a vtom ju ktosi zachytil. Zdvihla hlavu a stretla sa s Avenelovým spýtavým pohľadom. Vykrútila sa mu a bežala ako o život hľadať útechu do svojej komnaty.

Priniesli jej podnos s jedlom, no vrátila ho nedotknuté. Brienne sedela na posteli a hľadela na jemne maľovaný baldachýn, potom si položila hlavu na vyšívanú prikrývku. Vivie ju presvedčila, aby sa vyzliekla, a tak teraz ležala v župane. No v presviedčaní, aby niečo zjedla, komorná neuspela. Vivie ticho odišla, dúfajúc, že Brienne si zdriemne. Ale ona iba nemo hľadela pred seba s naširoko otvorenými očami, a hlavou sa jej preháňali pochmúrne, ťažké myšlienky.

Zo zadumania ju nevyrušil ani zvuk otvárajúcich sa dverí a kroky, ktoré smerovali k jej posteli.

„Vivie, nič mi netreba, naozaj. Prosím ťa, choď preč a pokojne sa navečeraj.“ Otočila sa na bok, chrbtom k dverám, a zadívala sa cez veľké okno na tmavnúcu oblohu. V diaľke videla niekoľko detí z dediny, ako sa zhŕkli na lúke patriacej k Parku, kde sa hrali a zápasili. Videla tie deti aj predtým. Bola to pestrofarebná hŕstka lapajov, ktorým sa darilo vyhýbať sa správcom majetku. Poznali všetky diery v plote, cez ktoré vedeli nepozorovane prekĺznuť. S veľkou radosťou sa naháňali po pozemkoch a posmievali sa návštevníkom, no hoci boli dotieravé, Avenel ich nikdy nevyháňal, ako to predtým robil gróf. Takmer so závisťou sa dívala, ako sa pochytali za špinavé ruky a tancovali v kruhu. Ich spev bolo počuť aj cez zavreté okná. Aspoň sú voľní, môžu prísť a odísť, kedy sa im zachce,, pomyslela si a znechutene i sklamane sa odvrátila od okna..

„Za Rose sa nemôžem ospravedlniť, maličká.“ Ten hlas prichádzal z prítmia jej izby a Brienne sa rýchlo posadila. Oči mala opuchnuté od sĺz a tak nerozoznala postavu hovoriaceho. Nebolo to však treba, lebo hlas jej bol až priveľmi známy.

„Čo jej urobil?“ Prehovorila do tmy. „Chcem to vedieť.“ Hlas jej slabol a chvel sa, no bola pripravená prijať rozsudok.

„Zabil jej manžela.“ Avenelov hlas znel duto. Zdalo sa, že sa mu slová zaseknú v hrdle.

„Ach, Bože! Božemôj, božemôj!“ opakovala stále dokola. Bolo to ako strašný sen, ktorý sa nikdy neskončí. „Ale prečo? Ako?“ Hlas sa jej zlomil. „V súboji?“

„V žiadnom súboji. Oliver Morrow nepozná niečo také čestné, ako sú súboje.“

„Povedzte mi teda, prečo ho…“

„Je viac než pravdepodobné, že to urobil pre svoje potešenie.“ Tá veta, vyslovená tak chladne, jej rezonovala v ušiach.

„Musel mať na to iný dôvod. Môj otec je vypočítavý. Avenel, vy. ten dôvod poznáte. Prezraďte mi ho,“ prosila ho. • „To nemôžem.“
‚

„Mám právo…“ začala.

„Teraz ste v Oesterley. Nemáte žiadne práva.“ Po tom strašnom odhalení Brienne už takmer začínala veriť, že si jeho krutosť zaslúži.

„Povedzte mi to, prosím,“ žobronila zbytočne, lebo. po toľkých hádkach s týmto mužom už vedela, že dnes večer jej to nepovie. „Rose si myslí, že som nejaká príšera. Asi by chcela, aby som bola mŕtva radšej ja než…“

„Neželá vám nič zlé.“ Jeho hlas sa približoval. Čoskoro pocítila, ako sa okraj postele prehol pod jeho váhou.

„V jej očiach musím vyzerať horšie ako malomocná,“ zastonala v návale sebaobviňovania. Neodpovedal jej, tak pokračovala: „Tvárila sa tak priateľsky. Ja som to nevedela! Nikdy by som si nebola pomyslela… nebola by som sa jej prihovárala.“ Rozplakala sa. „Dovoľte mi odísť, Avenel. Nemôžem sa jej znovu pozrieť do očí! Radšej zomriem, než by som sa mala ešte raz stretnúť s tým jej odmietavým pohľadom. Ako ma len musí nenávidieť, lebo ja žijem, a jej muž…“

Nevládala ďalej pokračovať. Zakryla si tvár rukami a vzlykala. Avenel sa ani nepohol, aby ju utíšil alebo obviňoval. Sedel na druhom konci jej matraca ako vojak na stráži. Zdalo sa, že zápasí s niečím vo svojom vnútri, no zápas sa skončil nerozhodne. Nepriklonil sa ani na jednu, ani na druhú stranu a zostal sedieť bez pohnutia, zatiaľ čo si Brienne šla oči vyplakať od ľútosti nad tragédiou, ktorú jej otec spôsobil Rose.

Zdalo sa, že prešli celé hodiny, kým sa unavila. Napokon si ľahla na vankúš, no stále posmrkávala, až pocítila, ako úplne vyčerpaná upadá do bezsenného spánku. Na chvíľu sa prebrala, keď ju niekto nadvihol a jemne uložil pod prikrývku, no v polospánku nevedela, či to bol Avenel, kto jej tak nežne odhrnul vlasy z boľavej hlavy, alebo Vivie, ktorá sa napokon vrátila uložiť paniu do postele.

„To nemôžem!“ vyhlásila Brienne po niekoľkých minútach dohadovania. Poobzerala sa po hromade šiat, ktoré jej ráno doniesli. Konečne nastal deň plesu, a v celom dome to vrelo poslednými prípravami. Skoro ráno niekto zaklopal Brienne na dvere a dnu začali jeden za druhým vchádzať lokaji s veľkými škatuľami so skvostnými róbami, ktoré boli teraz porozkladané takmer po celej izbe. Keď Vivie otvárala škatule, vypliešťala oči ako taniere.

„lci! Ma, demoiselle! Ici!“ Vybrala tmavozelený keprový jazdecký oblek s čiernou výšivkou okolo manžiet a lemu kabátca. Potom niekoľko šiat so širokými sukňami z bavlneného saténu či hodvábneho taftu. A nakoniec Vivie vytiahla zlatú plesovú róbu s ligotavým živôtikom s výšivkou bronzovej farby. Brienne musela protestovať dôraznejšie:

„To je šialenstvo! Vivie, zabaľ ich naspäť! Som si istá, že patria lady Venetii alebo možno lady Carlotte, alebo lady Anne. No nech už patria komukoľvek, určite by ich majiteľka bola riadne nahnevaná, keby videla, že sme tie škatule otvorili.“

„Mais non, ma demoiselle! To nie je tak!“ zvolala Vivie a ďalej sa hrabala v škatuliach.

„Ako vieme, že to nie je výbava lady Venetie? Čo ak ju Avenel požiadal o ruku a…“

„Ten má oči len pre vás, lady. Tá druhá…“ Vivie vystrúhala grimasu „…tá je len na ukazovanie.“

„Poukladaj ich, prosím ťa!“ No už aj tak bolo neskoro. Všetky šaty boli vybalené v rekordne krátkom čase. Vivie ju začala presviedčať:

„Musíte si niektoré vyskúšať, ma demoiselle! Pozrite na toto!“ Komorná chytila do rúk cukrovobiely saténový korzet. Brienne bez slova prikývla. Nemohla z toho dokonale vypracovaného kúska bielizne odtrhnúť oči. „Vyrobené u Cosinsa! Len si predstavte, ma demoiselle! Vyrobené u najlepšieho výrobcu korzetov na svete. Neláka vás to?“ Vivie vzala zlatú plesovú róbu. Vystrela šaty pred Brienne, aby si ich lepšie pozrela. „No tak, vyskúšajte si ich, musíte predsa vedieť, ako sa v nich budete cítiť. Musíte!“

„Ale…“ Brienne si nerozhodne hrýzla spodnú peru. „Tak dobre, ale iba jedny…“

Vivie bola samý úsmev a ihneď priniesla jemnú batistovú spodnú košieľku, olemovanú francúzskou čipkou. Modrý saténový korzet položila vedľa nej, no Brienne sa vzpriečila a dupla nohou. „Spodnú bielizeň si nemôžem skúšať. Nemôžem, a ani nebudem!“

„Oui Oui! Tak si teda vyskúšajte šaty! Keď uvidíte, ako vám svedčia, potom uznáte, že je to tak, ako vravím!“ Vivie zvesila z vešiaka krásnu róbu a pomohla Brienne vyzliecť si hnedé šaty z česanej priadze. Keď si kúsok po kúsku prevliekala chladivý hodváb cez hlavu, cítila sa zrazu ako iný človek. Vivie poskakovala okolo nej, upravovala šaty a pripínala živôtik na Briennin starý zožltnutý korzet. „Tak!“ zvolala malá Francúzka, keď dokončila všetky úpravy. „Ste ako obrázok. Oči z vás nespustí!“

Brienne podišla k podlhovastému zrkadlu oproti kozubu. Pomaly sa otáčala, sledujúc každý záhyb na drahej látke. Hodváb na jej pleciach bol mäkký ako srsť mačiatka, a keď sa pohla, počula jeho jemné šušťanie. Róba jej padla, akoby bola šitá priamo na ňu. Nahlas, detsky bezstarostne sa zasmiala v úžase nad sebou samou.

„Striasa ma pri myšlienke, čo by si lady Venetia pomyslela, keby vedela, že mám na sebe jej šaty!“ Brienne sa so zružovenými lícami a rozžiarenými očami ešte raz zvrtla pred zrkadlom. Opäť sa nahlas zasmiala a otočila sa k Vivie.

Tá však pozerala smerom k dverám. Na perách jej pohrával slabý úsmev a nezdalo sa, že by sa bála. Brienne počula silné zaklopanie na dvere a srdce sa jej prudko rozbúchalo.

„Neotváraj!“ Poobzerala sa po izbe, kde by sa skryla. Bola to však zbytočná námaha, lebo dvere sa po zaklopaní ihneď otvorili a na prahu stál Avenel.

„Počul som akýsi prijemný zvuk, maličká. Bol to váš smiech? Ak áno, potom tie výdavky stáli za to.“ Vošiel do izby, zatočil Brienne pred sebou, obzerajúc si ju zo všetkých strán, odvrchu, kde šaty zakrývali jej hruď, zužovali sa v páse a v trblietavých záhyboch padali na zem.

„Ja… neviem, čo povedať.“ Zajakávala sa Brienne. Tvár jej zahorela rumencom hanby.

„Nemusíte nič hovoriť. Chcem vás počuť smiať sa.“ Pozoroval ju z pohovky, na ktorej rozložil svoju mohutnú postavu.

„Lady Venetia by to určite nepokladala za smiešne.“ Brienne si prekrížila ruky na hrudi a želala si, nech odíde, aby sa mohla prezliecť do svojich šiat.

„Ma demoiselle nechce počúvať, čo jej vravím!“ Vivie sa otočila k Brienne. „Povedala som vám, že monsieur prinesie z Londýna prekvapenie, je tak, lady?“

„Myslela som, že tým prekvapením je Rose a hostia.“ Brienne zatiahla závesy na posteli a postavila sa za ne, aby sa mohla vyzliecť. Vyšla spoza nich vo svojich hnedých šatách a drahú zlatú róbu položila späť do škatule. „Na tom však nezáleží,“ opatrne balila šaty. „Ak ste tie šaty priniesli pre mňa, nemôžem ich, bohužiaľ, prijať. Nemám peniaze, aby som ich zaplatila, ako dobre ráčite vedieť.“

„Stačí, že som za ne zaplatil ja. Trváte predsa na tom, že mám pri sebe niečo, čo vám patri,“ trpezlivo jej vysvetľoval Avenel a pohodlne sa oprel na pohovke. Až príliš pohodlne na to, že je v dámskej komnate, pomyslela si.

„Cena toho hrebeňa nepokryje výdavky za šaty.“

„Čo vy viete o jeho pravej hodnote?“

„Viem toho dosť.“

„Tak berte tie šaty ako pôžičku. Dnes večer budete predsa nejaké potrebovať.“

„Dnes večer nikam nejdem.“ Brienne si kľakla a začala skladať zelený jazdecký oblek.

„Ale pôjdete.“ Zaklonil hlavu a samoľúbo zavrel oči.

„Obávam sa, že budem indisponovaná.“ Brienne ignorovala Avenela a obdivovala bohato naberanú trávovozelenú róbu z bavlneného saténu. Bola tam aj ďalšia, ružová, oveľa krajšia ako jej stará. Ľútostivo zabalila aj tú.

„Posledné dni som k vám bol zhovievavý, milá moja divožienka. No dnes večer idete na ples, a to je moje posledné slovo!“ Avenelove slová zneli panovačne. Jej námietky ho ani natoľko nevzrušili, aby otvoril oči.

„Nechcem sa stretnúť s Rose. Nemienim ani jednu z nás vystavovať ďalšiemu napätiu.“ Brienne sa kontrolovala, aby od hnevu nezvýšila hlas.

„Rose je pripravená stretnúť sa s vami. Nebude rozčúlená.“

„Tak budem rozčúlená ja. Nikam nejdem.“

„Ale idete.“ Otvoril oči a vstal.

„Nejdem,“ zopakovala a zaťala zuby.

„Vivie, prosím ťa, nechaj nás samých,“ prikázal Avenel komornej. Poslušne mu vyhovela. Brienne v duchu preklínala jej vzďaľujúci sa chrbát.

„Tak, ráčite mi povedať, ako ma chcete tentoraz prinútiť k poslušnosti?“ Vstala a hodila prešívanú saténovú spodničku do škatule. Nedá sa zastrašiť jeho hrozbami! „Chcete ma naháňať po izbe, až kým nebudem súhlasiť? Alebo na to pôjdete rafinovanejšie a jednoducho zo mňa postŕhate šaty, až kým sa nepodvolím?“

„No, myslím, že to druhé by mi spôsobilo väčšie potešenie.“‚Odpovedal pomaly, potichu, no jeho tón naznačoval, že sa začína hnevať. Brienne sa mykla, ako keby na ňu skríkol.

„Odpoveď hodná barbara.“ Nahnevané šmarila ďalšiu spodničku do škatule.

„Prestaňte s tým,“ zavrčal.

To podpichovanie ho rozzúrilo, no bolo jej to jedno. Ledabolo schmatla niekoľko spodných košieľok a napchala ich do škatúľ.

„Povedal som, že máte prestať!“ Chytil ju za zápästie, takže prestala.

„Nemienim si tie šaty nechať.“

„Ale áno, necháte si ich.“

„A prečo by som mala?“ Snažila sa vyslobodiť z jeho zovretia.

„Necháte si ich, pretože to chcem ja! A z toho istého dôvodu pôjdete aj na môj ples. Preto, lebo si to želám!“

„Ahá, tak vy si to želáte? Lenže ja pre vás z vlastnej vôle neurobím nič. Nebudem dobrovoľne spať vo vašej posteli, ani nepôjdem na ples!“ Pozrela naňho s úmyslom uštedriť mu pohľad plný opovrhnutia, no namiesto toho jej tvár zmeravela od strachu. Avenel sa hrozivo týčil nad ňou, s rukami pevne prekríženými na širokej hrudi. Na tvári mal výsmešný, zlovestný úsmev.

„Existujú isté činnosti, pri ktorých žiadam vašu ochotu. Avšak pokiaľ ide o ten ples, moja radosť nemusí nutne závisieť od vašej túžby vyhovieť mi. Preto aj hovorím, že pôjdete. Váš názor na ples ma nezaujíma.“

„Prečo je moja prítomnosť na ňom potrebná? V posledných dňoch sa všetci vaši hostia nerozprávali o inom len o tej úbohej Rosinej sesterničke z Ameriky. Bola som pre nich niečím novým. No môžem vás ubezpečiť, že odvtedy ich záujem ochladol.“ Snažila sa nedať v hlase najavo svoje poníženie.

„Radšej nech o vás rozprávali, než by si mali lámať hlavu. Ak neprídete na ples, začnú špekulovať, prečo tam nie ste. A to by som nechcel. Rozumiete, maličká?“

Uprene na ňu hľadel, no ona iba pokrčila plecami.

„Rozumiete?“ zopakoval zachrípnutým tónom, ktorý neveštil nič dobré.

Brienne však nevenovala pozornosť hrozbe, ktorá zaznela v jeho hlase, a otočila sa mu chrbtom, aby mu tak dokázala, že ho neposlúchne. Tentoraz, vravela si v duchu, tentoraz sa nevzdám! Nestretnem sa s Rose, ani s jeho vzácnymi hosťami.

Avenelova ruka sa však zrazu zaplietla do jej vlasov. Sponky z nich vypadali na koberec ako kvapky dažďa, a hoci jej neublížil, prinútil ju otočiť sa k nemu tvárou.

„Mojich hostí svojím chladným, neprístupným správaním možno odpudíte, no ja sa nedám len tak ľahko odradiť.“ Pustil jej kadere vlasov a ovinul ruku okolo pása. „Kráska moja, pôjdete na ten ples, aj keby som vás mal sám obliecť.“

Jej zúrivosť dosiahla vrchol. Zaťala ruky do pästí a usilovala sa ho odstrčiť, no on ju aj druhou rukou objal okolo pása a pritiahol k sebe, takže sa nemohla hýbať.

„Panebože, prečo ma tak mučíte?“ zaúpela a odvrátila tvár.

„Nechcem od vás nič len poslušnosť. Nechcem nič iné len poddajnú ženu, ktorá so mnou bude spolupracovať. No vy sa so mnou hádate o všetko!“

„Nechcem ísť na váš hnusný ples! Chcem ísť preč!“

„Preč pôjdete vtedy, keď to ja budem chcieť.“ Zdvihol Brienne hlavu, aby jej videl do očí.

„Vy tyran!“ skríkla. Rozpustené mahagónové vlasy jej zavírili, keď pokrútila hlavou. „Prečo nechcete pochopiť, že sa ku mne takto nemôžete správať?“

Jej nadávka ešte väčšmi popudila Avenelov hnev. „Čo som, do toho vás nič. Všetko, čo od vás chcem, je odpoveď. Pôjdete na ten ples?“ • „Áno, áno! Pôjdem na váš ples!“ Pomstychtivo sa usmiala. „Tak do toho, nanúťte mi niektoré z tých šiat, čo ste kúpili! Ale vedzte, že keď po mňa prídete, budete ma musieť ťahať dolu schodmi ako vzdorovité decko. Budem kopať a kričať! Uvidíme, či aj potom vaši vzácni hostia nebudú mať o čom hovoriť!“ V očiach sa jej zlostne zaiskrilo.

No čoskoro sa jej rozšírili od úžasu, lebo Avenel ju surovo pritiahol k posteli. Sadol si na okraj medzi zvlnené hodvábne a saténové šaty a precedil pomedzi zaťaté zuby: „Tak vzdorovité decko, čo? A čo sa robí so vzdorovitými deťmi, Brienne? S deťmi, čo neposlúchajú?“ Hoci sa bránila, poľahky ju zatlačil dolu a pritisol tvárou k zemi. Jednou železnou rukou ju pridržiaval, druhou sa bránil jej kopajúcim nohám.

„Avenel, toto ti nedovolím!“ kričala. „Neopováž sa ešte raz mi zdvihnúť sukne!“

„Dávam ti na výber, Brienne. Čo chceš radšej cítiť na zadku –plesnutie rukou, alebo uhryznutie?“ Zasmial sa. Očividne ho tešilo trápiť ju.

„Au!“ zjajkla. „Používaš podlé taktiky! Že sa odvažuješ také niečo vôbec povedať!“

„Tak, čo to bude?“ prerušil ju a stiahol jej pančuchu a podväzok z jednej nohy. Uštipol ju na nahé lýtko kopajúcej nohy, a kým ona vrela hnevom, iba sa smial.

„Prestaň, ty diabol!“ vydýchla, keď pocítila, ako jej jazykom olizuje citlivé miesto pod kolenom. „Nepočul si? Prestaň!“

„A čo za to?“

„Pôjdem na ten tvoj ples!“

„Ochotne?“ Prsty sa mu skĺzli po jej stehne a hladkali jemnú pokožku.

„Ochotne!“ prisvedčila.

Rýchlo vstal a posadil ju na okraj postele. Ponaprávala si sukne a pozerala naňho pohľadom plným neskrývanej nenávisti.

On sa však ani neobzrel a šiel k otapetovaným dverám šatníka. Zavolal Vivie a prikázal jej: „Priprav lady Brienne na ôsmu hodinu.“

„Oui, monsieur.“ Brienne sa podľa Vivinho tlmeného hlasu dovtípila, že určite počúvala za dverami. Avenel rýchlo bez slova odišiel.

Vivie vošla do izby a znovu začala vybaľovať šaty, čo Brienne predtým zabalila. No Brienne na ňu ani nepozrela. Svoje vražedné pohľady vysielala smerom k zavretým dverám komnaty.

„Vivie, musíš mi napudrovať vlasy! Nechcem, aby sa na mne hostia smiali aj ďalší večer.“ Brienne pozorovala svoju bledú tvár v zrkadle toaletného stolíka. Nervy mala napnuté na prasknutie a neustále rozmýšľala, ako prežije ten večer.

Vždy keď zavrela oči, predstavovala si novú situáciu, ktorej sa dopredu bála. Videla lady Venetiu, ako sa uškŕňa nad jej nenapudrovanými vlasmi, zatiaľ čo tie jej ladne čneli až k stropu, ovešané všetkými možnými ozdobami, od umelých kvetov, ovocia, stužiek, až po perly. Brienne sa takisto nemohla zbaviť myšlienky, že sa bude musieť rozprávať s Rose a opäť uvidí ten výraz hrôzy a odporu na jej tvári. Keď si spomenula na Rose, jej čistú dušičku trápila vina a výčitky svedomia. Položila si hlavu do dlaní a zastenala: „Och, ako len nenávidím dnešný večer!“

„Mais non! Budete sa určite výborne baviť. Kvôli čomu sa tak sužujete, ma demoiselle?“ Vivie začala hovoriť po francúzsky, čo zvyčajne robievali, keď sa chceli dôverne porozprávať.

„Vieš, že ma donútili zúčastniť sa na tej fraške, čo má byť plesom,“ odpovedala Brienne tiež po francúzsky, vďačná, že sa má komu zdôveriť so svojimi obavami. „Neviem, prečo Avenel tak trval, aby som tam šla, veď vie, že nemám skúsenosti s takými spoločenskými podujatiami. Iba ak by chcel, aby sa jeho hostia na mne smiali!“ Brienne nahnevane odsunula nabok fľaštičky s voňavkami. „Ako sa mi len všetci hnusia!“

„Ale, ale, lady. Nesmiete na nich myslieť. Ich smiech je neúprimný, lebo sa smejú zo závisti!“

„Vivie, musíš mi napudrovať vlasy! Nestarám sa o to, čo povie Avenel. Dnes odmietam byť sesternicou z kolónií. Dnes večer budem tým, čím som!“ Zaumienené pozrela na Vivie.

„Nežiadajte ma o to!“ Zdalo sa, že Vivie nevie, koho poslúchnuť.

Je to dôležité. Nežiadala by som ťa robiť niečo, čo ti pán zakázal, keby to pre mňa nebolo životne dôležité.“

„Dobre. Pokúsim sa.“ Vivie šla po vlasovú pomádu. Vzala si malú hrčku hustého sivohnedého tuku do ruky, miesila ho, kým sa nerozpustil a potom sa otočila k Brienninej hlave s lesklými tmavobordovými kučerami,

„Nemôžem.“ Bojazlivo po francúzsky zašepkala Vivie a sklonila hlavu. Vzala plátenný uterák a utrela si doň ruky, krútiac hlavou. „Nemôžem tým zatrieť tú krásnu farbu.“ Rozprestrela uterák, zašpinený od pomády.

Brienne rozčúlene vstala od toaletného stolíka a začala chodiť sem a tam. „Existuje v mojom živote niečo, čo neriadi Avenel Slane? Nemám ani toľko slobody, aby som si mohla vybrať účes, aký chcem?“

„Poďte, oblečiem vás. Potom uvidíte, že budete mať úspech.“ Vivie ju priateľsky vzala za ruku a doviedla k pohovke. Boli na nej rozprestreté šaty, ktoré Brienne predtým ešte nevidela. Boli z brokátového saténu sýtej purpurovej farby, ktorá takmer prechádzala do čiernej.

K šatám patrila spodná sukňa podobnej farby a živôtik jemne vyšívaný lesklými zlatými niťami. Brienne vedela, že šaty jej budú svedčať, no boli nemoderné tmavé.

„Čo ja viem, nie je tá farba…?“

„Monsieur Slane mi prikázal obliecť vám tieto. Videli ste už niečo krajšie?“

„Nie. Všetky tie šaty sú na neuverenie krásne. Len neviem pochopiť, ako ste ich dokázali tak presne odhadnúť na moju veľkosť.“

„Vzala som miery z vašich starých šiat. Pán ich potom objednal. Ako vidím, vyberal veľmi starostlivo. Všetko dokonale ladí s farbou vašich vlasov. Mali by ste mu byť vďačná, non?“

Brienne iba nerozhodne pokrčila plecami a nechala si navliecť šaty. Korzet bol všitý do nich, takže na tele mala iba tenkú bavlnenú batistovú košieľku.

„Tak, a ste hotová, lady.“ Vivie sa postavila vedľa a dychtivo čakala na jej vyjadrenie.

Brienne sa pozrela do zrkadla s pozláteným rámom a bola šokovaná tým, akú krásnu ženu tam uvidela. Šaty mali príťažlivý hlboký výstrih a tmavá látka dokonale zvýrazňovala jej ružovú pokožku a dodávala tvári temný lesk. Oči, ktoré na ňu zo zrkadla hľadeli pomedzi husté tmavé mihalnice, vyzerali sľubne a zmyselne.

„No, nie ste najkrajšia zo všetkých?“ Vivie sa dotkla dlhej mahagónovej kučery, čo Brienne spočívala na hrudi. „Pán dnes večer bude asi žiarliť.“

Brienne sa ironicky zasmiala. „Mojou jedinou nádejou je to, že bude mať plné ruky práce s lady Venetiou a ostatnými demoiselle:, takže mi nebude môcť venovať ani jeden pohľad.“

„Uvidíte, že to tak nebude,“ presviedčala ju Vivie, teraz po anglicky. „Už musím ísť. No pán tu bude čo nevidieť.“ Vivie rýchlo pozbierala rozhádzanú bielizeň a urovnala stoličky. Keď cez šatník, vychádzala von, pošepkala Brienne: „Vive ľamour!“ a so žiarivým spokojným úsmevom odišla.

Brienne bez slova hľadela za ňou. Keď zdola z haly zazneli prvé tóny hudby, znervóznela. Na chodbe počula ruch, keď lady Venetia a Rose, sprevádzané Cumberlandom, schádzali po schodišti. Po ňu neprišiel nikto. Sadla si opatrne na roh postele, aby si nepokrčila šaty, a čoskoro prepadla pochybnostiam.

Po niekoľkých minútach si začala namýšľať, že celý večer bol pripravený ako zlomyseľný žart. Čo ak nikto nečaká, že tam príde? A čo ak Venetia trvala na tom, aby tam neprišla, alebo Rose…

Zrazu niekto zľahka zaklopal na dvere. Brienne vstala a uhladila si vzadu látku. Olizla si pery, ktoré jej náhle vyschli, a povedala neosobným hlasom: „Ďalej!“

Dvere sa otvorili a objavil sa Avenel, vyobliekaný v nohaviciach a kabátci z čierneho saténu. Nemal na sebe takmer žiadne ozdoby, iba výšivku na žiarivo bielej veste, ktorá dodávala jeho očiam krištáľový lesk.

Brienne si obzerala jeho oblečenie a všimla si, že ani jemu neušiel žiaden detail jej zjavu. Pohľadom kĺzal z jej šiat na vlasy a zastavil sa na tvári. Napokon vyhlásil: „Ako som očakával, divožienka, vyzeráte veľmi pekne. Najradšej by som si vás po celý večer nechal pre seba.“

„Možno by teda bolo lepšie, keby som nešla.“ Urobila posledný pokus utiecť pred obávaným plesom. Dávala si však pozor, aby to nevyslovila veľmi kategoricky, lebo ešte vždy cítila šteklenie jeho prstov na stehne.

„Už som sa rozhodol. A som rád, že ste si to vzali k srdcu.“ Opäť ju prebehol očami od hlavy po päty, zhodnotil stiahnutý štíhly pás i plné poprsie. Po dlhšej odmlke skonštatoval: „Žiaľbohu, tieto šaty zrejme urobia ešte väčší rozruch okolo Rosinej americkej sesternice.“

„Asi by som si mala zopakovať vedomosti o kolóniách, aby som tentoraz dokázala na otázky odpovedať správne,“ povedala chladne.

„Áno, hlavne tú časť o zámkoch. Nerád vám to hovorím, ale nie sú tam žiadne.“ Zasmial sa, ale bolo to nasilu. Chytil ju za ruku a gentlemansky ju pobozkal. Brienne mala pocit, akoby jej jeho pery popálili pokožku, a tak rýchlo ruku odtiahla. Zmätená sa pobrala k dverám. „Počkajte.“ Pritiahol ju za pás k sebe a vložil jej do rúk hodvábnu taštičku.

„Čo je to?“ spýtala sa obozretne.

„Otvorte to,“ povedal. Oči mal privreté, tak sa ťažko dalo vyčítať, čo sa v nich skrýva. Vari len nepostrehla v ich mrazivej hĺbke ľútosť? Ale nie, napomenula sa v duchu, tomu by som predsa, neverila.

Pomaly otvorila taštičku a vysypala jej obsah na pohovku. Svoj hrebeň spoznala ihneď, no chvíľu jej trvalo, kým si obzrela to druhé. Bol to náhrdelník, obopínajúci krk, z veľkých hranatých diamantov a ametystov hruškovitého tvaru a vyzeral rovnako starý ako hrebeň. Na prvý pohľad bolo zrejmé, že k nemu patrí, no nešlo jej do hlavy, že dal Avenel také niečo urobiť pre ňu.

Avenel sa sklonil, mlčky priložil náhrdelník k jej štíhlemu krku a jemne ho vzadu zapol. „Dnes večer sa môžete pozerať na všetkých zvrchu.“

„Je nádherný.“ Dotkla sa šperkov na svojom hrdle a pozrela naňho. „Dali ste ho urobiť, aby pasoval k môjmu hrebeňu. Prečo?“

„Zdá sa, že bol urobený práve pre vás,“ odvetil záhadne.

Potom jej položil do ruky hrebeň a postrčil ju k zrkadlu. Ukradomky ho sledovala, ako sa na nej pasie pohľadom. Roztrasenou rukou si zasunula hrebeň do zvlnených tmavomahagónových vlasov. Potom, tušiac, že jej otázky budú musieť počkať na vhodnejšiu chvíľu, prijala jeho rameno a dovolila mu, aby ju vyviedol z dverí izby. Dlho očakávaný ples sa mohol začať.

Kapitola 14

„Verili by ste, že po tom, čo investoval toľké peniaze na renováciu tohto domu, ho ten nemožný chlap predal?“

„A ja vravím, že je to len dobre! Bol to podlý človek, ten lord Oliver. Nikdy som mu nedôverovala, pri tých jeho abnormálnych sklonoch, ako sa hovorí.“

„Počula som, že dokončenie etruskej kúpeľne ho takmer zruinovalo. Možno aj to ho donútilo vzdať sa tohto panstva.“

„A čo si myslíte o novom pánovi? Nepatrí ani medzi dedinskú šľachtu…“

„Ale je aspoň úplným protikladom lorda Olivera! A lady Venetia je z neho tuším celá preč.“ Pri tejto poslednej vete sa všetky oči pri stole, aj Briennine, upreli tam, kde večeral Avenel a jeho spoločnosť. V jedálni boli prestreté tri stoly – prvý pre pána Oesterley a jeho najurodzenejších hostí. Lady Venetia sedela po Avenelovej pravici. Ďalšie dôležité osoby, okrem Rose a Cumberlanda, boli vojvoda a vojvodkyňa z Hardingtonu a gróf z Culpepperu.. Brienne počas celého večera sedela pri inom stole. Avenel ju opustil, len čo vošli do haly. Tu sa jeho pozornosti rýchlo ujala a žiarlivo si ju strážila lady Venetia, ktorá hneď pribehla k nim a Brienne len letmo kývla na pozdrav. Venetia chytila Avenela popod pazuchu a kázala si naliať červeného vína. Brienne sa dívala za nimi, ako odchádzajú, a zrazu prepadla panike, že zostala sama v takej veľkej miestnosti medzi samými cudzincami. No čoskoro sa jej prihovoril Cumberland a hneď sa cítila o čosi lepšie. Cumberland, ako vždy gentleman, ju predstavil lordovi a lady XY a Rose vystrúhala priateľskú tvár na privítanie. Ich stretnutie bolo krátke a aspoň menej bolestivé.

Keď Brienne po prvý raz vstúpila do haly, naskytol sa jej nádherný pohľad. Nadchýnala sa scénou, v ktorej sa ženy ukláňali a tancovali oblečené v hodváboch zložitých strihov a bohato sfarbených saténoch.

Muži, až na Avenela, boli dokonca ešte väčšmi vyparádení ako ženy. Brienne až onemela od úžasu, keď ju Cumberland predstavil módne oblečenému švihákovi, zahalenému v záplave hodvábu a výšiviek.

Krátko po jej príchode sa premiestnili do jedálne. Predstavili jej partnera pri večeri a Brienne si s vďačnosťou sadla na stoličku, ktorú jej ponúkol. Bol to oesterleyský mestský pastor reverend Trumbell, plachý tučný postarší muž s červenou tvárou. Brienne sa mu však potešila a niekoľkokrát sa pokúsila upútať ho, no rýchlo si uvedomila, že jej zdvorilostné frázy sú nudné, a tak stíchla. Rozhodla sa, že radšej bude počúvať, ako by mala tárať. Keď si po prvý raz sadla k stolu, bola trochu sklamaná a možno aj dotknutá, že ju neposadili s niekým, koho pozná. Spoločníci pri stole sa prejavili ako neškodní, ale zato klebetní ľudia.

„Moja dcéra vravela, že stretla pána Slana v Londýne na spoločenskom večierku. Určite tam boli stovky žien, čo sa chystali zlákať ho do pasce, a to len na tom jednom večierku!“ Mohutná matróna uprela na • Avenela pohľad, ostrý ako sova. Potom sa otočila k svojmu susedovi a jemne ho klepla maľovaným vejárom po ramene. „Počula som, že to bolo niečo neslýchané! Každý večierok, ktorý sa potom konal a o ktorom sa šepkalo, že tam príde, sa zmenil na bláznivú tlačenicu! Mali ste vidieť, akú radosť to urobilo všetkým rozšafným dámam.“

Brienne sa obzrela k stolu hostiteľa a zbadala, ako Venetia dôverne položila ruku na Avenelovo silné rameno zahalené v saténe. Bolo to nenápadné gesto, zdanlivo iba na upútanie jeho pozornosti, no Brienne vedela, že znamená viac. Venetia v šatách bledožltej farby, celých vyšívaných trblietavými modrými a zlatými stužkami, vyzerala naozaj dobre. Brienne si ukradomky obzrela svoju purpurovú brokátovú róbu, ktorá sa jej zrazu zdala až prehnane jednoduchá. No aspoň to boli nové šaty.

Odrazu sa jej vlasy vzadu na krku zježili a tak presunula pohľad na grófa z Culpepperu. Ako predpokladala, opäť na ňu uprene hľadel. Rýchlo sklopila oči do taniera a začala jesť s novým apetítom. Pocítila, ako jej dolu chrbtom prebehli zimomriavky a čudovala sa, čo je na nej zvláštne, že ten muž na ňu tak pozerá. Nespustil z nej oči od okamihu, ako vstúpila do haly. Nežiadal, aby ich predstavili, ani sa s ňou nepokúšal rozprávať. No od začiatku cítila na sebe pohľad jeho úzkych očí, ako ju neprestajne sledujú, najprv v hale, a teraz pri večeri. Od prvej chvíle sa jej nepáčil. V jeho bledej tvári a chudej postave bolo čosi, čo vôbec nevyvolávalo dôveru, skôr naopak. Ukázalo sa, že vypil dosť alkoholu už pred večerou, a z času na čas počula jeho hlasné, domýšľavé reči, ktoré sa rozliehali po celej miestnosti.

Opatrne zdvihla oči od taniera, aby sa pozrela, či sa ešte stále díva. Odľahlo jej, že je zabratý do rozhovoru s vojvodkyňou. Rýchlo prebehla pohľadom ostatných hostí a vtom Avenel zdvihol hlavu a pozrel priamo do jej očí. Pokožka jej zrumenela. A hoci chcela prejaviť nezáujem, Brienne zistila, že nedokáže pozrieť inde. Strácala sa v sivomodrej hĺbke jeho očí, ktoré akoby ju vyzliekali, až ju cudnosť donútila prikryť si rukou prekypujúce poprsie. Chytila sa do pasce jeho pohľadu a von z nej jej pomohla až Venetia, ktorá ho oslovila. Avenel sa rýchlo odvrátil, no Brienne naňho ďalej hľadela, lebo jednoducho nevedela prestať.

„Ako sa vám páči Anglicko, malá Brienne?“ Mohutná matróna sa pokúsila nadviazať rozhovor s Brienne, po tom, čo už všetkých pri stole otrávila svojimi rečami.

„Zdá sa mi celkom pekne‘,“ odvetila neochotne a skúmala svoj pohár na stopke. Bol to vhodný spôsob, ako zakryť nechuť debatovať. Predtým, ako prišla do Oesterley, nepoužívala svoj titul, no v ten večer ju nepredstaviteľne dráždilo, že pre všetkých je Venetia lady, kým o nej sa hovorí len ako o malej Brienne, vzdialenej, stratenej sesternici z kolónií.

Zdalo sa, že večera nebude mať konca, no keď sa napokon skončila, dámy sa odobrali do salóna odpočinúť si, poklebetiť a poobdivovať navzájom šaty, zatiaľ čo muži zostali v jedálni. Brienne šla so ženami a zo všetkých síl sa snažila byť čo najnenápadnejšia. Sadla si na stoličku pri stene. Lady Venetia a vojvodkyňa boli zabraté do zaujímavého rozhovoru o dôvodoch, prečo ísť alebo nejsť na liečenie do Bathu, čo všetky ženy v miestnosti pokladali za fascinujúce. Každá prispela do diskusie slovkom či dvoma. Brienne bola rada, že nemusí konverzovať. Nikdy vlastne v spomínanom nieste nebola, iba raz cezeň prechádzala cestou z Tenby a počas prvých nocí v Oesterley ho navštívila vo svojich snoch.

Matróna, s ktorou sedela pri večeri, sa zaborila do pohovky vedľa nej, lebo bola pritučná na kreslá v miestnosti. Obe bohaté mladé ženy, ktoré boli v centre pozornosti, ju očividne zaujali, a Brienne sa zdôverovala so svojimi názormi na ne.

„Dcéra lorda Culpeppera a pán Slane budú pekná dvojica, nemyslíte?“

Brienne uprene hľadela na lady Venetiu, takmer nevnímajúc matrónine slová. Vybavila si, ako tá aristokratická koketa a Avenel bezstarostne debatovali s hosťami v hale pri večeri, a uvedomila si, že musí súhlasiť. „Asi áno,“ odvetila bezvýrazné.

„Už ste dlho tu v Parku? Človek by povedal, že také mladé dievča ako vy by sa celkom ľahko mohlo zamilovať do jeho pána…“ Matróna ju pozorovala ‚s nádejou, že sa dozvie nejakú pikantnú novinku.

„Nemám pána Oesterley veľmi v láske.“ Brienne sa odvrátila od ženy a odpila si čaju. Dúfala, že tým sa ich rozhovor skončil, no také šťastie zase nemala.

„Tak potom musíte byť slepá, moja milá. Dokonca aj ja, hoci som už stará, priznávam, že som ešte nevidela muža s takou dokonalou postavou. Tie široké plecia! A ten štíhly pás! A počula som, že ešte má všetky vlastné zuby!“

„Nuž, ja na ňom nevidím nič zvláštne.“ Brienne si opäť usrkla čaju a snažila sa tváriť neutrálne.

„Aha.“ Na matróninej ružovučkej tvári sa usadil zlomyseľný podozrievavý výraz a v tej chvíli sa prestala vypytovať.

Muži sa začínali trúsiť z jedálne a prisadať si k dámam. Keď zazrela známu Cumberlandovu postavu, tvár jej zažiarila. Aj on sa na ňu usmial, no nešiel k nej, lež k Rose, ktorá sedela pri kozube. Brienne ich pozorovala, ako sa zvítali, a napadlo jej, že zrejme v Oesterley bude onedlho svadba. Rose vyzerala o dvadsať rokov mladšia, keď sa usmiala na Cumberlanda a potľapkala miesto vedľa seba na pohovke, aby si sadol.

Bolo to čudné, cítiť sa taká sama uprostred toľkých ľudí, no ako sa dívala na Cumberlanda a Rose, nemohla sa tomu pocitu ubrániť. Sklonila hlavu a pozrela si na ruky, aby si nevšimli, že na nich hľadí. Z neznámeho dôvodu bola nevýslovné zúfalá a nemohla už dlhšie zostať v salóne. Ospravedlnila sa matróne a vstala práve včas, aby sa vyhla švihákovi, ktorý si to namieril rovno k nej.

Ako sa ponáhľala vyjsť von prv, než si ten nudný mladík stihne vynútiť jej pozornosť, vrazila do Avenela, ktorý práve vchádzal do salóna.

„Kamže, kamže, maličká?“ Pozrel na ňu z výšky svojej mohutnej postavy. Podľa jeho lenivého úsmevu a uvoľneného správania bolo vidieť, že je s priebehom plesu spokojný.

„Ja – chcela som ísť do haly a počúvať tam hudbu,“ odvetila potichu Brienne, cítiac, že všetky oči v salóne sa upierajú na nich. Že Avenel upútava pozornosť celej tejto skupiny, bolo samozrejmé. Takmer každý pokladal jeho osobu s tajomnou minulosťou za príťažlivú tému na rozhovor. Brienne však nechcela, aby sa v klebetách spomínalo aj jej meno. Po celý čas sa správala rezervovane, a tak sa zo všetkých síl snažila vyhnúť špekuláciám, no Avenel jej tentoraz vôbec nepomohol, lebo ďalej stál vo dverách a nepustil ju von.


„Už ste tancovali?“ Oči mu zaiskrili a jej napadlo, či je vždy taký chladný a nedotknuteľný.

„Neviem tancovať.“ Odvrátila sa, aby skryla vzrastajúce rozpaky. Zo všetkých rohov k nim vysielali sliedivé pohľady, no ani jeden nebol taký pichľavý ako Venetiin a vojvodkynin, ktoré sa nemilosrdne zabodávali do jej chrbta. „Nebola som ešte uvedená do spoločnosti, ak si spomínate. Už som vám to vravela, keď ste sem prišli.“ Brienne sa pohla, aby prešla okolo neho, no on naďalej stál vo dverách. Zlostilo ju, že za ňou neprišiel skôr, pri večeri, keď bola obkolesená samými neznámymi tvárami, ale vybral si práve túto chvíľu, aby ju obšťastňoval svojou spoločnosťou. Keď už dlhšie nemohla tú trápnu situáciu zniesť, podráždene ho požiadala: „Dovolíte?“

„Už som vám povedal, ako rozkošné dnes večer vyzeráte, divožienka? Mnohí muži mi určite závidia moje postavenie.“

„To určite, ale len pre váš vzťah k dcére lorda Culpeppera. A ja verím, že už na vás čaká so zatajeným dychom, takže…“ Prekĺzla povedľa neho von, no ešte jej cestou stihol zašepkať: „Ale, ale, nepočul som náhodou v tom vašom zamatovom hlase žiarlivosť?“

Vrhla naňho pohľad plný pohŕdania, aby mu dokázala, že si absurdne namýšľa, no on sa iba nahlas zasmial a pozeral za ňou, ako s hrdo vztýčenou hlavou odchádza.

Brienne potom dlho stála v hale, pozorovala tancujúce dvojice a odmietala pozvania do tanca. Ospravedlňovanie ju rýchlo otrávilo a tak sa presunula do mramorovej chodby, kde vo výklenku zboku kozuba mohla byť aspoň chvíľu sama. Reverend Trumbell, ktorý zbadal, že tam stojí, podišiel k nej. Zdvorilo sa snažil nadviazať rozhovor o románskych sochách Herkula a Apolla, čo stáli v chodbe, no nahota starodávnych sôch im obidvom rýchlo udrela do očí, a tak sa ospravedlnil, že sa ide porozprávať s dávnym priateľom. ‚ Potom sa po jej boku objavil ďalší odhodlaný mladík. Ten večer bol užitočný aspoň na to, že sa dozvedela o mužoch jednu vec: Väčšinou sú neznesiteľne hlúpi a nafúkaní. Preto Brienne odľahlo, keď jej spoločníka zavolala jeho mama k sebe, aby ho mohla predstaviť vhodnejšej kandidátke na manželstvo.

Brienne znovu zostala sama, nuž si pomyslela, že asi bude najlepšie, keď celý večer presedí v salóne. Keď sa tam však vrátila, hostia boli práve zabráni do hry lu, a ona sa k nim nemohla pripojiť, keďže túto hru hrať nevedela a nemala ani peniaze, o ktoré by mohla hrať. Medzitým zmizli Cumberland a Rose a Avenela tiež nebolo vidieť. Ticho teda zavrela za sebou dvere salóna a sama sa prechádzala po južnej chodbe, hľadiac z veľkých okien na osvetlený dvor.

Prišla až k dverám etruskej izby, o ktorej si myslela, že bude prázdna. Boli však pootvorené a spoza nich bolo počuť hlasy. Prekvapilo ju to. Srdce jej poskočilo, keď počula známy vyzývavý chichot a ešte známejší mužský hlas.

„A prečo nie, drahý? Len si pomysli na ten škandál! Ako by môj otec penil, keby nás našiel v objatí v tvojej komnate!“ Potom nasledovalo podozrivé šušťanie sukní a Brienne sa v zhrozenom údive ešte viac sklonila k dverám.

„Pobozkaj ma, Avenel!“ dožadovala sa Venetia rozkazovačným tónom.

„Lady Venetia, viete predsa, že toto nie je vhodný čas ani miesto,“ odporoval jej pokojne, trochu pobavene.

„Ach, vy surovec! Dostanete ma do situácie, keď už ani neviem poriadne rozmýšľať, a potom sa ma opovažujete poučovať o tom, čo je vhodné a čo nie!“ Venetia zmenila tón a začala afektované hanblivo: „Vari nie som krásna? Hovoria o mne, že som miláčik Londýna. Mnohí muži by chceli padnúť k mojim nohám a prosiť o pozornosť. S mojou priazňou by ste sa nemali zahrávať, lebo sa môže stať, že ju venujem niekomu inému.“

„A čo ak aj ja padnem k vašim nohám? Potom vám budem väčšmi vyhovovať?“ Avenelov hlas znel tentoraz uštipačne.

„To ma práve pripravuje o rozum, tá vaša chladnokrvnosť a odstup! Dnes večer nebuď preto iný, drahý. Vezmi si ma, hneď teraz! Ponúkam ti všetko, čo mám.“ Nasledovalo ťaživé ticho. Brienne z toho vyvodila iba jediný, pre ňu smutný záver. Nechcela už nič počuť, a radšej odstúpila od dverí. Jej saténové črievičky nevydávali takmer žiaden zvuk. Ako pomaly odchádzala, srdce jej nezvyčajne oťaželo. Jediné, po čom túžila, bolo nájsť svoju izbu a oddýchnuť si od tejto čudnej spoločnosti.

Vtom ju niekto zozadu schmatol za ruku a pritlačil k zavretým mahagónovým dverám Avenelovej izby. Tvárou tvár k nej stál gróf z Culpepperu.. Brienne ovanul kyslý zápach dychu presiaknutého alkoholom.

„Zblízka ste rovnako pôvabná ako z diaľky.“ Culpepper sa zapotácal a snažil sa ju objať oboma rukami, čo sa mu, keďže bol opitý, podarilo len veľmi ťažko.

„Čo si to dovoľujete, takto sa ma dotýkať!“ Brienne sa nahnevane odtiahla, no on ju schmatol znova. Tu však zbadala, že sa jej na druhom konci chodby naskytla spása v podobe Rose, ktorá sa vracala do salóna.

„Rose!“ zakričala Brienne z výklenku dverí. Keď Rose počula svoje meno, pozrela do chodby a zostala ticho stáť, sledujúc grófa z Culpepperu, ako pritláča svoje telo, zmohnuté alkoholom, na Brienninu štíhlu postavu. „Prosím, pomôžte mi!“ zvolala Brienne ešte raz. Nádej na spásu však zhasla, keď sa Rose iba zamračila a vošla do salóna.

„Vaša patrónka nepokladá moje pozornosti za neprístojne. Ani vy by ste nemali. Nech vám nemusím pripomínať svoje urodzené postavenie.“ Culpepper sa opĺzlo usmial, zdrapol ju za ruku a sotil do otvorených dverí spálne pána domu.

„Za touto izbou je druhá, menšia. Videl som ju ešte vtedy, keď tu bol lord Oliver. Pôjdeme tam.“ Opitý gróf sa znovu zapotácal pod. vplyvom alkoholu, ktorý vypil. Brienne v priebehu niekoľkých sekúnd odhadla situáciu a vrhla sa k dverám na chodbu. No prv ako k nim dobehla, do nej vrazil a zaplesol dvere. „Povedal som: do druhej izby.“ Ukázal na izbietku s gobelínmi, ktorú bolo vidieť za komnatou. Brienne sa rýchlo pozrela, či náhodou nie sú otvorené dvere do etruskej izby, no ako napotvoru boli pevne zatvorené.

Začal ju postrkovať do izby s gobelínmi, keď vtom na chodbe začula kroky. Brienne chcela vykríknuť, ale ústa jej pritlačila odporná veľká lepkavá ruka. Počula Avenelov hlas, ktorý sa vzďaľoval spolu s krokmi a gróf ju opäť tisol do izby. Zavrel za sebou dvere. Zúfalo sa rozbehla k druhým dverám, čo viedli do salóna, no gróf ju chytil a hlasná, neviazaná vrava vychádzajúca zo salóna prehlušila jej stony a výkriky.

„Budem kričať!“ zvolala, kým si ju premeria val opitými očami od hlavy až po päty. Nahol sa, aby ju pobozkal, a ona hneď chcela splniť svoju hrozbu, ale nestihla. Gróf ju spakruky udrel po tvári a jej výkrik sa zmenil na bolestivé zjajknutie.

„Od prvého okamihu, ako som ťa zbadal, som ťa chcel. Musím ťa mať, Brienne – a to hneď!“ Opäť sa sklonil, aby položil svoje uslinené pery na jej ústa.

„Avenel!“ skríkla zúfalo, zmeravená od grófovho odporného dychu.

„Pozrimeže, tak Avenel?“ Chytil ju za plecia a zatriasol ňou, aby naňho pozrela. „A čože pre vás ten muž znamená, sladká ssssesternička?“ Zasyčal a oprskal jej tvár slinami.

„Nechaj ma na pokoji, ty netvor!“ Vrátila sa jej reč i sily, a tak sa snažila vyslobodiť z jeho zovretia. Tvrdá výšivka jeho kabátca sa pritláčala na mäkkú pokožku jej pliec a odierala ju.

„Ty sa odvažuješ nazvať ma netvorom?!“ Culpepper očervenel v tvári a vystrúhal hrozivú grimasu. „Brienne, tá tichá malá prišelkyňa z Ameriky, čo podľa mojej dcéry nemá ani na to, aby sa poriadne obliekla, až musel Slane ísť do Londýna a kúpiť jej šaty. Tak povedz, malá, ktorá žena dovolí mužovi, aby jej dal taký intímny darček, ako sú šaty, čo nosí na svojom tele?“ Prešiel jej rukou po jemných, poškriabaných pleciach a štuchol prstom do okraja brokátového živôtika. „Len taká, čo aspoň tisíc ráz poslúžila rozdivočenému jeleňovi počas ruje, len taká by to urobila!“ Surovo jej strhol šaty z pliec. Mykla sa a ešte viac sa odtiahla.

„Zmiznite a nechajte ma!“ skríkla. „Ste blázon a aj tak nemáte pravdu!“

„Ja že sa mýlim?“ Zatváril sa prekvapene a opito zažmurkal. „Ty sa mýliš, keď si myslíš, že Venetia dovolí Slanovi, aby si ťa vydržiaval. Chce sa za neho vydať. A potom budeš bez domova a voľná pre toho, kto ťa bude chcieť.“ Malé prasačie očká sa mu túžobne zaleskli. „Tak si len pekne ľahni na zem, kráska,“ výhražné zdvihol ruku a opäť ju ovanul jeho páchnuci dych. „A priprav sa na svojho nového majiteľa.“ Jeho ruka, vynucujúca si poslušnosť, dopadla na jej tvár a hneď nato jej pred očami vybuchli tisícky žiarivých hviezdičiek.

Rose ticho a nehybne sedela v salóne. Tvár mala jemne zamračenú.

„Vari ste už unavená, láska?“ Cumberlandove oči boli stelesnením starostlivosti.

„Ale nie, nie som,“ odvetila automaticky. Vtom však vyskočila. „Kde je Avenel? Nevideli ste ho niekde?“

„Myslím, že by mal byť v hale. Chcete, aby som vám ho našiel?“

„Nie! Nič to nie je.“ Sklopila ustarostené oči, trochu sčervenené od pocitu viny, a pozerala si na ruky, ktoré spínala a roztvárala v lone. „Ba vlastne áno, niečo sa stalo!“ povedala napokon a zvrtla sa ku Cumberlandovi. „Musím nájsť Avenela. Ide o Brienne!“ Odhodlane vyskočila zo stoličky a ponáhľala sa k dverám, nevšímajúc si hostí, čo jej stáli v ceste.

„Tam je!“ zvolal za ňou Cumberland, keď Avenel s vždyprítomnou Venetiou zastali na prahu.

Rose bežala k nemu. „Boh mi odpusť! Avenel, nech mi Boh odpustí, čo som urobila!“ vzlykala.

„Čo je?“ ostro na ňu pozrel Avenel.

„Ide o Brienne. Brienne!“ zvolala, zmietaná výčitkami. „Som zlá žena, lebo som k nej prechovávala zlé myšlienky! Zaslúžim si trápenie za to, čo som práve vykonala.“

„Čo je s Brienne? Povedzte mi!“ Avenel ju jemne potriasol za plecia.

„Lord Culpepper sa opil. Videla som ho, ako ju obťažuje na chodbe blízko vašej izby. A… nič som neurobila.“ Nešťastne si chytila hlavu do rúk. „Bežte! Neodvažujem sa ani pomyslieť, čo sa tam deje!“

Avenel vybehol zo salóna na južnú chodbu, ani sa neobzrel. Celá sála stíchla, no hostia sa čoskoro začali vytrácať na chodbu v nádeji, že budú svedkami škandálu. Venetia bežala za Avenelom a kričala, aby počkal a neunáhlil sa.

Avenel vrazil do svojej komnaty, divo zaklial, keď ju našiel prázdnu a otvoril dvere do izby s gobelínmi práve vo chvíli, keď lord Culpepper odhalil Brienne roztrhnutý živôtik a nenásytné ju bozkával na ústa.

Poloomráčená Brienne pocítila, že telo lorda Culpeppera z nej zrazu odletelo ako handra. Rýchlo ustúpila o niekoľko krokov dozadu, zakryla si rukami hruď a stále opakovala Avenelovo meno tak potichu, že ju ledva bolo rozumieť. Hlava ju neznesiteľne bolela, čo sa márne pokúšala kričať. Odrazu pred sebou zbadala bezpečne roztvorenú náruč a inštinktívne sa do nej hodila. Známa vôňa a dotyky ju upokojili. Mrákoty ju pomaly opúšťali a strach, ktorý cítila, čiastočne povolil. Vzlykala do Avenelovej bielej vesty. Nežne jej objímal doškriabané plecia a bozkával rozstrapatené vlasy. Hrebeň jej vypadol, nevedno kde, no Brienne tušila, že leží niekde na zemi, polámaný a rozdupaný.

„Už je dobre, maličká. Rose mi to povedala. Budete v poriadku.“

„Chcel ma znásilniť!“ skríkla a znovu pocítila surové dotyky Culpepperovej ruky.

Avenel jej pozrel do utrápenej, opuchnutej tváre a povedal: „Už to viac neskúsi. Pozrite sa naňho.“ Otvoril náruč, aby videla Culpepperovo telo, ktoré v bezvedomí ležalo na dlážke. Venetia sa skláňala nad ním. „Krváca! Tak ste ho udreli, že krváca!“ kričala.

Venetia priložila ruku na grófovu hlavu a zdvihla ju ušpinenú od krvi. „Myslela som, že si ho zabil. A to všetko pre takú…!“

Avenel sa otočil ku Cumberlandovi, ktorý stál medzi ostatnými vo dverách, kým Rose vytrvalo zadržiavala zvedavcov. „Prikážte lokajom, aby odprevadili lorda Culpeppera. A môžete im povedať, že vôbec nemusia byť zdvorilí.“

Cumberland súhlasne prikývol. „Tuším som videl dvoch takých silnejších pri jedálni. Som si istý, že to ochotne urobia,“ poznamenal a odišiel.

Lady Venetia čosi nezrozumiteľne zvrieskla a Avenel ju upozornil: „Môžete ísť s ním, alebo môžete zostať. Ako chcete. Ale kým sa vrátim, váš otec bude preč z tohto domu, lebo ho vyvediem von a skoncujem s ním nadobro.“ Viacej si ju nevšímal a venoval sa len žene, ktorú držal v náručí.

Vyzliekol si kabátec a prevesil jej ho cez plecia. Opatrne ju zdvihol na ruky ako pierko a pomedzi dav zvedavých hostí vyšiel na chodbu. Brienne bola rada, že čierny satén jeho kabátca zakrýva jej roztrhnutý živôtik blízko ľavého prsníka. Bola bledá a vyčerpaná, no aspoň už neplakala.

Jeden z hostí, lekár, išiel za nimi po schodoch a kým si to Brienne stihla uvedomiť, už ležala na posteli a prehĺtala ópiovú tinktúru, ktorú jej podal. Nemala síl na to, aby premáhala silné účinky sedatíva, a tak zavrela oči a ani sa nestihla Avenelovi poďakovať za to, že ju zachránil.

Upadla do nepokojného spánku. Zo zákutí jej mysle sa vynorili všetky temné nedefinovateľné prízraky minulosti. Prehadzovala sa na posteli, aby sa od nich oslobodila, ale zobudiť sa nemohla.

V jednom sne sa zrazu ocitla v Tenby. Bol žiarivý krásny deň, a ona s matkou si urobili piknik na Castle Hill, s výhľadom na priezračne modré vlny Atlantického oceánu a sivé kamenné múry opevneného mesta pod nimi.

„Mami, povedz mi niečo o plesoch. Porozprávaj mi o krásnych dámach v nádherných šatách.“ Odhrnula si tmavobordovú kučeru z tváre. Vánok jej nadvihol spodničky.

„Ach, plesy – bolo sa na čo pozerať. A ja som vždy patrila medzi najkrajšie. Nosila som najkrajšie róby a najdrahšie šperky. Tvoj starý otec, Brienne, bol šľachetný muž. Viem, že by ťa mal veľmi rád.“

„Mami, a kto je ten muž? Ten na miniatúre…“ Brienne sa naklonila bližšie k mame, aby lepšie počula jej slová, ktoré by ju konečne oslobodili od zlej minulosti.

No prv ako sa dočkala odpovede, na krásnej maminej tvári sa usadil výraz bezmocnej odovzdanosti a zozadu na ne dopadol tieň. Brienne sa bála obzrieť, no keď napokon zozbierala odvahu, obrátila sa a zbadala nad nimi vysokú postavu Olivera Morrowa.

„Ešte je veľmi mladá. Vezmi si mňa,“ orodovala mama.

„A kde je môj hrebeň, moje klenoty?“ Oliver Morrow sa nahlas zarehotal a ukázal žlté zuby, priveľké na jeho tvár.

„Nie! Nie!“ zakričala Brienne. „Mami, poď, ujdeme! Ujdeme, a ja ťa ochránim!“ Brienne vstala zo zeme, kde sedeli, a chytila mamu za ruku. Spolu bežali k veži na vrchole kopca, kde sa chceli skryť. Gróf utekal za nimi. Rýchlo vsotila mamu do veže.

Nad pokojnou hladinou mora sa vzniesol výkrik, keď Brienne zazrela vovnútri veže grófa, ktorý sa ako zázrakom zjavil na spodnom schodíku. Tesne predtým, ako sa pred ňou zabuchli tvrdé drevené dvere, gróf surovo odhrnul matke čierne vlasy z tváre a vyhlásil: „Raz vás dostanem obidve.“

„Mami, ja ťa ochránim, mami!“ kričala Brienne a škriabala na dvere tvrdé ako skala, až jej tiekla krv spoza nechtov. Zvrchu veže bolo počuť kvílenie a ona si musela zakrvavenými rukami zapchať uši, aby nepočula ten strašný zvuk. „Ja ťa ochránim,“ vzlykala bezmocne.

Čoskoro sa po schodoch veže začali približovať ťažké kroky a Brienne sa rozbehla preč. Potkýnajúc sa bežala dolu kopcom, vystrašená a uplakaná, a zúfalo si hľadala miesto, kde by sa schovala. Na jej údiv sa pred ňou zjavila vitrínka z ich tudorovského domu, vyčnievajúca z úpätia kopca. Vkĺzla do nej, ukryla sa v tme a modlila sa, aby ju nenašiel.

Ako sa kroky približovali, tichučko mrnčala od strachu. Nervy mala napäté na prasknutie. Kroky sa po chvíli začali vzďaľovať. V tichu, ktoré nastalo, si pomyslela, že už je v bezpečí a môže teda opustiť skrýšu a ísť za mamou. Pootvorila dvierka a cez úzku štrbinku uvidela more, oblohu a vežu na kopci. Otvorila ich dokorán, no vtom sa k nej z výšky sklonila grófova tvár lemovaná šedivou bradou. Vykríkla hrôzou, keď ju schmatol a ťahal von.

„Brienne, zlatko…“

„Veď som ťa počula odchádzať! Počula som ťa ísť preč!“ kričala.

„Musíš sa zobudiť. Zobuď sa, maličká.“ Niekto ju potriasol za plecia, a keď otvorila oči, zbadala, ako sa nad ňou skláňa Avenel. Mal oblečenú tú istú vestu a nohavice ako na plese. Brienne bola zadychčaná, potila sa, a nočnú košeľu mala celú vlhkú od potu. Zachvela sa, pozrela z okien svojej izby a uvidela prvé skúpe svetlo svitania.

„Ach,“ zastenala, „musím odtiaľto odísť.“

„To bol iba zlý sen, moja drahá.“ Zdvihla hlavu a až vtedy si uvedomila, že oboma rukami zviera jeho bielu vestu. Odtiahla ruky, položila ich na posteľ a nechala sa hladkať jeho rukou, ktorá jej nežne odhrnula tmavé vlasy z vlhkého čela.

„Avenel, on ma zabije. Zabije ma za to, že som tu. Musím odísť.“

„A kde by si šla? Tvoj domov, tvoja pevnosť je v troskách a nikto ju neopravil, aby si sa mohla vrátiť. Poslal som svojich mužov, aby vypátrali nejakú vzdialenú príbuznú – tetu, alebo sesternicu, no tuším nemáš nikoho. Nikto ťa nehľadá, a nemáš kde ísť.“

„Ale ako tu môžem zostať? Tu ma čaká len trápenie. Ty o mne vieš každým dňom viac, no ja o tebe stále nič. Nič! Ako ti môžem veriť, keď o tebe nič neviem? Ako mám veriť, že môj otec nebude môcť…“

„Oliver Morrow je pre nás mŕtvy, Brienne. Ver mi. Hoci ešte chodí po tejto zemi, ja sa o to postarám.“ Ešte nikdy ho nepočula hovoriť takým chladným a bezcitným hlasom.

„Chcem ti dôverovať. Neviem prečo, no cítim, že musím. Ale ako môžem, keď som tvoj nepriateľ?“ spýtala sa pošepky. Avenel bol dlho ticho a zdalo sa, že nedokáže vyvrátiť to, čo povedala. V svetle blížiaceho sa dňa mu bolo lepšie vidieť tvár a Brienne si všimla, že vyzerá unavene a šaty má pokrčené.

Pošúchal si neoholenú bradu a zamyslene prehrabol vlasy. „Bola to dlhá noc, divožienka moja. Nemôžem ti preto odpovedať na takú ťažkú otázku.“ Impulzívne natiahla ruku, aby ho pohladkala po drapľavom strnisku jeho peknej tváre a posunula sa na posteli, aby si mohol ľahnúť vedľa nej. Rozopäl si vestu, potom ju ticho, takmer smutne vzal do náručia a na úsvite obaja zaspali.

Kapitola 15

Keď sa Brienne zobudila, prvé, čo jej udrelo do očí, bolo slabé mrholenie zo sivých oblakov, čo viseli nad Parkom. Nemala ani tušenia, koľko je hodín, no cítila sa odpočinutá a v hlave, ktorá ju bolela ešte aj v spánku, jej konečne prestalo hučať. Odvrátila sa od okna a zahrabala sa do perín. Nešlo jej do hlavy, prečo sa po takom príšernom dni cíti odpočinutá a svieža. No potom jej oči skĺzli na prázdne miesto vedľa seba a hneď si spomenula. Na druhom vankúši bol ešte vždy plytký odtlačok hlavy a jemné hodvábne obliečky voňali po Avenelovi.

„Tak už ste hore, ma demoiselle.“ Brienne sa posadila, keď počula Vivin hlas. Útla komorná odložila vyšívanie a vstala z pohovky prisunutej k blčiacemu a pukotajúcemu ohňu. „Dnes ste spali dobre, n’est-ce pas?“ Vivie podišla k servírovaciemu stolíku a vzala tácňu, ktorú pre ňu pripravila.

„Koľko je hodín?“ previnilo sa spýtala Brienne. Odhrnula si strapatú šticu z tváre a chcela vstať z postele. Prudký pohyb však spôsobil, že sa izba okolo nej roztancovala – ópium ešte účinkovalo.

Joj, musíte zostať tam, kde ste!“ Vivie položila tácňu na nočný stolík a drobnými, rýchlymi krokmi sa pobrala po hrebeň. „Počkajte, ma demoiselle. Dám vás trochu do poriadku.“ Komorná jej rozčesala postrapatené vlasy, potom uhladila husté pramene a zviazala ich do dlhého chvosta. Položila podnos na posteľ a naliala svojej panej šálku vriacej čokolády.

Horúca tekutina jej trochu prečistila myseľ a Brienne znovu zopakovala otázku: „Koľko je hodín? Určite je už neskoro…“

„Je síce už poobede, ale…“

„Čože, tak neskoro?“ zvolala podráždene. „Je to možné?“‚ „Veľmi ste si potrebovali oddýchnuť. Prežili ste zlý večer.“ Vivie nahnevane pokrútila hlavou a vybuchla: „Čo si to ten sviniar dovolil, takto brutálne sa na vás vrhnúť! Dúfam, že ho monsieur naučil móresom.“

„Rozprávala si sa dnes ráno s Avenelom?“ ostýchavo sa spýtala Brienne.

„Iba krátko,“ Vivie sklopila oči a Brienne si domyslela, že komorná ich našla spolu, keď si prišla plniť svoje povinnosti.

„No aj tak si počula, čo sa stalo včera večer.“ Slúžka prikývla a Brienne smutne pokračovala: „Nemala som na ten ples ísť. Tušila som, že ma tam nečaká nič dobré. Cítila som sa medzi tými boháčmi taká neohrabaná! Mohla som predpokladať, že bude iba otázkou času, kým niekto zneužije moje chabé vedomosti o tom, ako sa správať v spoločnosti.“

„Prečo tak hovoríte, ma demoiselle? Pán Avenel mi povedal, že máte aristokratickú výchovu. Treba vám len trochu skloniť ten petit noštek a viac si všímať ostatných dolu.“

„Titul síce mám, no chýba mi vyberané správanie. Včera večer sa to jasne ukázalo. Bolo to fiasko. Keby som hneď po večeri odišla do svojej komnaty, možno by sa nič nebolo nestalo.“

„Ja si myslím, že až také fiasko to nebolo. Teraz aspoň vidíte, že pán Avenel k vám niečo cíti.“

Do izby vošli dve dievčatá a pritiahli vaňu k ohnisku. Jedna poukladala biele vypraté uteráky na kôpku a druhá naliala do vane z medeného vedra teplú vodu.

„Tomu radšej nechcem veriť, Vivie.“ Brienne vstala z postele a pridržala sa operadla kresla, aby nestratila rovnováhu.

„Tomu teda musíte veriť, lebo bol pri vás celú dlhú noc, a nechcel od vás odísť, až kým ste pokojne nezaspali. Počuli sme, ako kričíte zo spánku, a on vás upokojoval a nepustil sem nikoho. A okrem toho sa hovorí, že on a lady Venetia sa po tom, čo vám vyviedol jej otec, spolu nebavia.. Záleží mu na vás.“ Kúpeľ bol už pripravený a tak Vivie vystŕkala dievčatá z izby a pomohla Brienne vyzliecť si nočnú košeľu.

„To ani nehovor. Také niečo nech ti ani na um nepríde!“ stroho ju zahriakla Brienne.. „Avenel si asi robil veľké plány, čo by mohol manželstvom s lady Venetiou získať, a čo ja nikdy nebudem mať. Správanie jej otca včera večer ho možno nahnevalo, no ak bude lady Venetiu chcieť získať späť a nepodarí sa mu to, bude z toho obviňovať mňa.“ Brienne sa ponorila do voňavého kúpeľa a cítila, ako jej teplá voda uvoľňuje stuhnuté svalstvo. Oprela si hlavu o okraj vane a jej krásne dlhé vlasy voľne viseli dolu, takže vyzerala ako princezná Rapunzel s červenými vlasmi. Nechcela si Vivine slová pripustiť k srdcu. Sú to iba romantické predstavy. Žeby sa ona a Avenel do seba zaľúbili? Vylúčené! Vzhľadom na všetky okolnosti je to holý nezmysel.

„Ako si želáte, milá lady. Už o tom nebudem hovoriť. No ak niečo nevyslovíme nahlas, to ešte neznamená, že to neexistuje.“ Vivie jej podala veľké žlté mydlo a šla Brienne po šaty.

„Au!“ zjajkla Brienne. Obzerala si škaredú červenú podliatinu na líci, pamiatku na predchádzajúci večer. Keď sa jej dotkla, ešte vždy ju bolela. Pokúšala sa ju zamaskovať púdrom, no ten veľmi kontrastoval so smotanovobielou pokožkou jej tváre.

„Aj tak vám tú podliatinu bude vidieť. To, čo sa stalo, púdrom nezakryjete.“ Vivie zavrtela hlavou, keď ju Brienne nepočúvala a ďalej si pudrovala líce. „A okrem toho, monsieur nezabúda. Vždy keď vám to uvidí, rozhnevá sa.“

„Nechcem, aby sa zlostil. A nechcem už na tú hrôzu viacej myslieť.“ Brienne sa zamračene pozrela do zrkadla na svoju tvár a skúšala všetky možné spôsoby, ako zakryť škaredú červenú odreninu. Jemné zaklopanie na dvere ju však prinútilo dočasne tieto myšlienky zahnať. „Ďalej!“ zavolala a vstala.

Na prahu dverí skrúšene stála Rose. Jej červené oči svedčili o tom, že celú noc nespala a preplakala.

„Rose!“ prekvapene zvolala Brienne. Hneď sa však spamätala a pozvala Rose dnu. Vivie rýchlo odbehla – Brienne predpokladala, že slúžka sa čoskoro ukáže s čajom a sušienkami. Brienne ponúkla Rose, aby si sadla na taftovú pohovku k ohňu a ona sa posadila na stoličku z atlasového dreva.

„Lady Brienne, nesadli by ste si radšej na pohovku ku mne?“ Rose potľapkala prázdne miesto vedľa seba.

Brienne na ňu chvíľu hľadela bez slova, no potom Avenelovej sesternici s radosťou vyhovela, hoci sa jej ešte vždy trochu bála.

„Rose, čo pre vás môžem urobiť? Vivie sa čoskoro vráti s občerstvením, takže…“

„Nie, ďakujem. Prišla som sem preto, aby som vás požiadala o odpustenie.“

„O odpustenie?“ žasla Brienne. „Prosím vás, to nech vás netrápi…“

„Musí ma to trápiť. Stala sa zo mňa bezcitná žena, ktorá preniesla svoje útrapy na nevinné dievča.“

„Prežili ste kus života ako vdova. Je len prirodzené, že z toho obviňujete mňa.“ Brienne previnilo sklonila hlavu a pozrela si na ruky.

„To vám urobil on?“ spýtala sa zrazu Rose, keď si všimla podliatinu na Brienninom líci. Brienne prikývla a Rose sa rozplakala do vreckovky, ktorú držala pokrčenú v hrsti.

„Rose, prosím vás, neplačte. Vyzerá to horšie, ako to v skutočnosti je. Naozaj. Veď to skoro vôbec nebolí. Neberte na seba vinu za to, čo sa stalo včera večer. Veď vôbec nikto…“

„Môj manžel Christopher,“ prerušila ju Rose, „bol ten najlepší muž, akého som kedy poznala. Boli sme ešte deti, keď sme sa zobrali. Mala som iba šestnásť a on sotva dvadsať. No viete, poznala som ich obidvoch odmalička.“

„Obidvoch?“ nechápala Brienne.

„Jeho i Avenela. Christopher bol Avenelov brat.“

Brienne sa snažila nedať najavo, ako ju táto novina prekvapila, a Rose pokračovala:

„Chcem vám povedať, že hoci Christopher je mŕtvy už dlhé roky a hoci naše manželstvo bolo krátke, vždy budem naňho a na jeho láskavosť spomínať. Jeho smrť bola predčasná a veľmi brutálna. No teraz sa pred ním hanbím za to, ako som sa k vám správala, najmä včera večer.“ Rose sa ľútostivo rozvzlykala.

„Prosím vás, nehovorte také veci. Váš manžel by bol na vás určite hrdý. A zrejme vás veľmi ľúbil, prinajmenšom tak ako Avenel a Cumberland. V ich očiach ste bohyňa a zaiste by na vás tak nepozerali, keby ste naozaj neboli výnimočná.“ Brienne položila ruku na Rosino plece, no rýchlo ju odtiahla, pamätajúc na svoje postavenie. „Ja som vlastne tá, čo by vás mala prosiť o odpustenie. Muž, ktorého ste ľúbili, vás tu priskoro zanechal samu. Keby nebolo krutého utrpenia, ktoré má na svedomí môj otec, neboli by ste taká nešťastná a ja by som vám nepripomínala to, čo ste stratili.“ Do očí sa jej tlačili slzy, no zadržala ich, lebo nechcela, aby sa Rose za ne cítila vinná.

„Ste dobré dievča, Brienne. Už celé týždne vás sledujem, a nenašla som na vás chybičku. Ublížila som vám svojím správaním. Musím sa priznať, že niekedy bolo ťažké udržať si odstup, keď ste mi nenúkali nič iné iba úprimné priateľstvo. Ale teraz, ak už nie je neskoro, by som vám ho chcela ponúknuť ja. Teda, ak budete taká veľkorysá a prijmete ho.“ Rose na ňu pozrela uslzenými očami. Z tváre jej vyžarovala úprimnosť, a keď vystrela ruku, Brienne ju s vďačnosťou prijala. Pocítila nevýslovnú úľavu.

Obidve ženy strávili potom celé popoludnie pri čaji a nekonečných rozhovoroch. Brienne sa chcela o Rosinom manželovi a Avenelovom bratovi toľko dozvedieť, že ju neustále zasypávala novými a novými otázkami.

„Takže vy nie ste len Avenelova sesternica, ale aj švagriná.“

Rose prikývla. „Všetci traja sme spolu vyrastali.“

„V Marylande?“

„Áno. Rodičia mi zomreli na zimnicu, keď som mala dva roky. Strýko a teta si ma vzali k sebe a vychovávali ako vlastnú. Rástli sme spolu a boli sme si veľmi blízki. Christophera som tuším milovala odmalička.“ Rose sa pri spomienkach usmiala. „Už ako dieťa. Bol veľmi pekný a statočný, podobne ako Avenel, hoci je medzi nimi prirodzene rozdiel.“ Rosine rozžiarené oči trochu potemneli smútkom. „Avenel má v sebe krutosť, ktorá bola Christopherovi cudzia. No keď chce, vie byť z neho celkom šarmantný spoločník. Musím vás vystríhať, dávajte si pozor. Avenel už zlomil nemálo sŕdc a obávam sa, že sa môže pokúsiť aj o to vaše.“

„My dvaja sa ťažko dokážeme čo len chvíľu normálne rozprávať. Myslím, že moje srdce je v bezpečí.“ Brienne vstala, aby naliala ďalšiu šálku čaju zo striebornej kanvice a sklopila oči pod Rosiným pátravým pohľadom. „Prečo ste prišli sem, do Anglicka?“

„Po Christopherovej smrti som nemala kam ísť a Avenel to pokladal za najlepšie riešenie.“ Rose prerušila rozprávanie a zamyslene si uchlipla čaju.

„Ja…“ Brienne prehltla. Konečne sa môže spýtať na to, čo chcela vedieť od prvého dňa, ako Avenel prišiel do Oesterley. „Viem, že sa vás tým možno dotknem, no nemohli by ste mi povedať, čo sa vlastne stalo? Prečo Avenel tak nenávidí grófa?“

„Na to sa ma nepýtajte, Brienne.“

„Povedzte mi to, prosím. Musím to vedieť,“ jemne nástojila Brienne.

„Nemôžem vám to povedať. Nielen preto, že by ma spomienky veľmi zraňovali, hoci aj napriek tomu, že sú bolestivé, si ich stále držím v pamäti. Ovplyvňujú všetko, čo robím, a čo robí Avenel a Cumberland. Dôvod, prečo vám to nemôžem povedať, je však ten, že som to sľúbila Avenelovi. Nemôžem porušiť slovo, ktoré som mu ‚ dala.“

„Aha,“ neprítomné skonštatovala Brienne.

„Chránil ma a živil celých dvadsať rokov. Jeho želanie je aj mojím želaním. Nemohla by som byť taká nevďačná, aby som ho zradila. Rozumiete mi?“ Rose na ňu pozrela láskavými, naliehavými očami.

„Áno, rozumiem,“ trpko poznamenala Brienne. „Vyzerá to tak, že každý mu niečo dlhuje.“ Preskočil jej hlas.

„Nezúfajte! Veď bol k vám láskavý, či nie?“

„Je celkom veľkorysý,“ pripustila Brienne, uhladila si slivkovomodrý hodváb svojich šiat a pokochala sa pohľadom na jeho vysoký lesk. Potom sa zamračila: „Neviem však, čo od neho môžem čakať, a ťažko to znášam. Avenel mi totiž jasne dal najavo, že raz sa pomstí.“ Skúmavo pozrela Rose do tváre. Až keď sa presvedčila, že jej môže veriť, zdôverila sa jej: „Je to veľmi pomstychtivý muž, Rose, som si istá, že to viete. Mám strach, že budem musieť zaplatiť za to, čo vám gróf urobil. Zohrávam zrejme nejakú úlohu v jeho pláne pomstiť sa Oliverovi Morrowovi. Bojím sa ho preto, no čo je ešte horšie, zisťujem, že ma priťahuje, čím na seba privolávam pohromu.“ Smutne sa zasmiala a po dlhšej odmlke pokračovala: „Niečo podobné, ako keď človek hľadí do slnka, až kým celkom neoslepne.“

Rose prikryla dlaňou jej trasúcu sa ruku. „Nie je taký ukrutný, ako si myslíte. Má síce svoje horšie chvíle, no jeho nenávisť je nasmerovaná proti grófovi. Na všetko ostatné musíte zabudnúť. Nenávidí grófa, Brienne,“ zopakovala, „nie vás.“

„Dúfam, že je to tak, ako vravíte.“ Brienne zdvihla hlavu a Rose ju upokojujúco potľapkala po ruke.

„Minulosť hoďte za hlavu. Aj ja sa o to pokúšam.“ Rose sa začervenala. „Musím povedať, že Cumberland mi v tom výdatne pomáha.“

„Zo srdca vám to želám, Rose. Chcela som vám povedať, že som si Cumberlanda veľmi obľúbila a mám ohromnú radosť, keď vidím, aký je pri vás šťastný.“

Rose sa veselo zasmiala. „Je veľmi milý! Začínam si namýšľať… nie, to nemôžem povedať, lebo to ešte urieknem!“

„Tak to poviem ja!“ ponúkla sa Brienne. „Dúfate, že vás požiada o ruku. Tak! A je to von, už sa nemusíte báť!“

Rose sa opäť zapýrila. „Priznávam, aj ja mám svoje sny.“

„Tak sa nebojte. Skôr či neskôr na to príde. Jasne mu to vidieť na tvári. Vždy keď vstúpite do izby, je z neho zrazu celkom iný človek!“ Nahlas sa rozosmiala. „Ako chlapec, prežívajúci múky prvej ozajstnej lásky.“

Obe ženy sa zachichotali, no Rose hneď zvážnela. „Viem, že je to pre vás ťažké. V Oesterley, vládnu dosť nezvyčajné pomery. A vy ste ešte priveľmi mladá na smútok.“ Pohladkala Brienne po ruke. „To platí pre nás obidve! Sľúbte mi, že zabudnete na to, čo sa stalo, dobre?“

Brienne chvíľu mlčky pozorovala Rose. Nedá sa predsa zabudnúť na to, že nad ňou visí hrozba otcovho návratu, tak ako sa nedá zabudnúť na to, že ju v Oesterley držia proti jej vôli. No aj keby Rosino priateľstvo malo trvať len krátko, Brienne sa rozhodla, že bude radšej žiť v dočasnom prímerí než v permanentnom vojnovom stave. Usmiala sa a chvejúcim sa hlasom odpovedala: „Keď už nič iné, aspoň sa o to pokúsim.“

Brienne prišla na večeru v trblietavých saténových šatách broskyňovej farby, prešívaných zlatou niťou. V hale ju už čakali Cumberland a Rose. Niekoľko minút v ich spoločnosti ju utvrdilo v tom, že naozaj ešte nikdy nevidela zaľúbenejšiu dvojicu. Cumberland bol pozorný ako vždy, no každý jeho pohľad, každé gesto a slovo boli venované iba Rose. A Rose sa pri jeho milých pozornostiach červenala ako nevinná mladá deva.

Kým čakali na Avenela, Brienne ticho sedela na stoličke a počúvala ich rozhovor. Bola celkom rada, že sa doň nemusí zapájať. Stačilo jej, že je v takej príjemnej spoločnosti a vychutnáva pokoj, ktorý sa zrazu usalašil v jej utrápenej duši.

Avenel čoskoro prišiel a Brienne podvedome odvrátila odreté líce, dúfajúc, že si naň dala dosť púdru, aby si to nevšimol. Avenel dal Rose bratský bozk na líce, no len čo podišiel k Brienne, zmeravel. Bez jediného slova otočil jej líce do svetla ohňa z kozuba a zľahka zotrel púder palcom. Nevydržala a nechtiac sa mykla od bolesti. Avenel zvraštil obočie a z očí mu vyšľahol neskrývaný hnev.

„Nebuďte nahnevaný,“ chlácholila ho Brienne. „Aspoň dnes večer nie.“

„Ten sviniar!“ zanadával. Pozrel chladnými očami do jej fialkových, a jeho pohľad zrazu znežnel. Vzal jej ruku, obradne sa nad ňou sklonil a zdvorilo ju pobozkal. „Ste krajšia ako kedykoľvek predtým, lady. Ani Culpepper nedokázal vašej kráse ublížiť.“

Brienne si sadla na stoličku, ktorú jej ponúkol Avenel, s pocitom radosti, že sa jej podarilo zahnať búrku. Vo veľmi prívetivom ovzduší sa začala podávať večera. Niekoľkými krátkymi vetami zhodnotili ples, no každý sa vyhýbal zmienke o lady Venetii a jej otcovi. Avenel bol prístupný ako nikdy predtým, a Brienne bola príjemne prekvapená jeho šarmom a dobrou náladou.

Čas im rýchlo ubiehal, a ani nezbadali, že sviečkam zhoreli knôty a z ohňa v kozube zostala len kopa žeravých uhlíkov. Po dezerte ostali všetci štyria sedieť s poloprázdnymi pohármi v tichom rozhovore. Cumberland z ničoho nič vstal, raz-dva razy si odkašľal a začal: „Dnes večer som šťastný muž. Bol som poctený spoločnosťou dvoch neobyčajne krásnych žien.“ Ukázal pohárom na Rose a Brienne, no tá ani nevnímala a vzrušene očakávala, čo bude ďalej. „Jedna z nich,“ pokračoval Cumberland, „bola taká neobyčajne milá a láskavá, že prijala moju ponuku na sobáš.“ Usmial sa a Rose ukázala ľavú ruku, na ktorej mala prsteň, čo jej daroval. Bol v ňom osadený veľký, hranatý smaragd vysokého tmavozeleného lesku. Avenel poslal lokaja do pivnice po najlepšie šampanské a potom si šťastní pripili.

„Chceme ísť do Londýna. Avšak,“ Cumberland sa odmlčal, „vzhľadom na mimoriadnu situáciu tu v Parku nepobudneme tam dlhšie ako týždeň.“

„Som si istá, že sa čoskoro vrátime, lebo nám budete veľmi chýbať.“ Rose chytila Brienne za ruku a pohladkala ju.

„Ani trochu vám nebudeme chýbať,“ zasmial sa Avenel. „Bolo by hlúpe namýšľať si také niečo.“

Všetci sa nahlas rozchichotali a Rose sa hanblivo usmiala. O chvíľu bolo šampanské vypité a Rose s Cumberlandom sa pobrali odpočinúť si do salóna. Kráčali pred Avenelom a Brienne, zabratí do plánov na svadbu. Brienne ich zamyslene pozorovala a potom sa dotkla Avenelovho pleca.

„Čo je, divožienka moja?“ Sklonil sa k nej s bezstarostným úsmevom, čo bolo u neho dosť nezvyčajné.

„Potrebujú byť sami.“ Kývla hlavou smerom k tým dvom, ktorí práve zmizli za dverami salóna. „Takže si pôjdem ľahnúť.“

Zahľadel sa na ňu, pohladkal ju po hustých mahagónových vlasoch a zrazu spustil: „Zostaň dnes v noci pri mne, maličká. Poď do mojej postele, a ja ťa zahrniem láskou. Teraz ti ešte nemôžem nič sľúbiť, ale…“ Prestal hovoriť, keď si všimol, ako jej pri poslednej vete posmutneli oči. Potom dodal: „To nie je od teba čestné, takto na mňa pozerať. Nie je čestné vyslovovať očami takéto požiadavky.“

„Nemám žiadne požiadavky.“ Sklopila oči a obzerala si zložitý plastický vzor na jeho perfektne ušitej veste.

„Nepovedala si ich nahlas, no aj tak…“ Dal dolu ruky z jej vlasov. „Tak choď. Choď do svojej opustenej izby, a ja pôjdem do mojej. Ale nečakaj, že zmením rozhodnutie. A nebuď prekvapená, keď zistíš, že ty si to svoje zmenila,“ zakončil trochu záhadne. Spýtavo naňho pozrela, no v stoickom výraze jeho tváre nenašla vysvetlenie. Zvrtla sa teda a pobrala na odchod. Rozum jej totiž hovoril jedno, no srdce, ako Avenel správne vytušil, jej šepkalo niečo iné.

Kapitola 16

„Počkajte!“ so smiechom kričala Brienne a jej dych sa za ňou vznášal v malých bielych obláčikoch. Prebehla cez zeleninovú záhradku ku koču, ktorý čakal na ceste. Nadvihla si spodné sukne šiat, ktoré jej trčali spod kabáta lemovaného kožušinou. Boli z hodvábneho taftu levandulovej farby, potlačené kytičkami bledožltých kvetov. Vlasy mala pekne stiahnuté sieťkou a rukou si pridŕžala klobúčik, rozkošné nasadený na hlave a uviazaný saténovými stužkami maslovožltej farby.

„Rýchlo, lebo prídem neskoro!“ volala z koča Rose, šťastná a krásna, zababušená v niekoľkých vrstvách bieleho hermelínu. Spod kožušinových prikrývok jej vykúkali svadobné šaty z trblietavej látky s motívmi kvetov zimozelene a krémová saténová spodnička. Šaty aj spodnička boli husto popretkávané zlatými a striebornými niťami.

Brienne dobehla ku kočiaru a lokaj jej pomohol nastúpiť. S hrdosťou položila vetvičky pomarančových kvetov Rose do lona.

„Sú krásne! Brienne, to je od teba milé!“ zvolala Rose nadšene a ovoniavala kvety, starostlivo previazané saténovou stužkou. Vdychovala ich opojnú vôňu, ktorá zapínala Avenelov lakovaný koč, a potom povedala: „Neverila by som, že tie staré stromy v oranžérii budú ešte kvitnúť.“

„A prečo nie! Každá nevesta má predsa v deň svadby mať čerstvé kvety!“ Brienne sa naklonila, aby aj ona privoňala ku kvetom.

„Som taká šťastná! Nikdy som si nemyslela, že také niečo ešte raz zažijem.“ Rose vyzrela z okna kočiara, keď prechádzali cez bránu Oesterley k malému kostolíku v meste. Bol krásny deň. Žiarivé, jasné lúče slnka dopadali na zem z azúrovomodrej oblohy a nútili tvrdú, studenú zem v deň Rosinej svadby zmäknúť.

Brienninou mysľou prebehli udalosti predchádzajúcich týždňov.

Ona a Rose strávili celé hodiny plánovaním svadby a po večeroch sa stretávali s Cumberlandom a Avenelom v hale, kde spolu večerali a diskutovali o tom, čo kto zariadil. Brienne málo vídala Avenela, pretože s Cumberlandom niekoľkokrát cestovali do Londýna na nákupy a zariaďovali všetko potrebné na svadobnú cestu. No vždy, keď sa vrátili, bol Avenel v dobrej nálade. Prehovoril Brienne, aby si s ním šla zajazdiť. Potajme sa usmiala pri spomienke na deň, keď po dlhom čase opäť vysadla na Princeznú. Avenel šiel s ňou ku kobyle, aby jej pomohol nasadnúť a poučil ju, ako má jazdiť. Chytil ju svojou pevnou, teplou ruku za nohu a zatlačil jej pätu do strmeňa. Potom, akoby sa za to hanbil, ju stroho upozornil, aby držala nohu v strmeni, lebo ináč bude mať problémy. Snažila sa správať panensky zdržanlivo a nedívať sa na neho, no nešlo to. Jej city k nemu zo dňa na deň silneli a boli všelijaké, len nie panenské. Drali sa na povrch a čoraz ťažšie ich vládala potláčať.

Teraz sedela v koči a rozmýšľala, čo ďalej. Cumberlanda a Rose si veľmi obľúbila, no závidela im istú budúcnosť. Pokiaľ jej pamäť siahala, ona také niečo nikdy nepoznala. Ako keby sa narodila v bludisku, a nemohla z neho nájsť cestu von, nech to akokoľvek skúšala.

Koč zastal pred kostolom, kde už čakal Avenel s Cumberlandom. Mnohí ľudia z mesta dostali ohlášky a prišli neveste so ženíchom zablahoželať. Gratulanti pustili svadobný sprievod dnu, potom sa tiež nahrnuli do kostola a zaplnili všetky prázdne lavice. Keď pastor začal odriekať slová manželskej prísahy, všetci prítomní stíchli a počúvali. Avenel stál vedľa Cumberlanda a Brienne ho pozorovala, ako pozerá na Rose, ktorá od šťastia vyzerala oveľa mladšia, než bola. Brienne vedela, že keď Rose opakovala slová prísahy, Avenel v duchu videl inú svadbu, tú, čo sa konala pred dvadsiatimi rokmi. Bála sa, že ak sa naňho bude dívať dlhšie, znovu mu uvidí v očiach obvinenie. No čoskoro pocítila na sebe jeho pohľad, a tak nechtiac zdvihla zrak. Namiesto nahnevanej tváre však postrehla v jeho očiach otvorenú, neskrývanú túžbu, ktorá jej nedovoľovala odvrátiť sa, až nakoniec uviazla v sieti obnažených, podmaňujúcich citov, len zriedkakedy prejavených navonok.

Obrad sa skončil. Zmes smiechu a slz, akú človek vidí len na svadbách, prerušil okamih, ktorý Brienne tak ochromil. Rose s Cumberlandom, teraz už manželia, sa objali a potom prijímali blahoželania od ostatných gratulantov. Pastor ich štyroch pozval na faru, kde im ponúkol pohár červeného vína a prv než si to Brienne stihla uvedomiť, Rose a Cumberland sedeli v novom kočiari, ktorý ich mal odviezť do Londýna.

„Postarajte sa o neho, Brienne,“ poprosila ju Rose a kývla hlavou k Avenelovi. „Niekedy býva veľmi nevrlý. Potrebuje vás, aby ste ho rozveseľovali.“ Vyklonila sa z koča a pobozkala Brienne na líce. Potom, držiac jednou rukou Cumberlandovu ruku, druhou chytila Avenela za bradu a pošepkala mu niečo, čo Brienne dobre počula: „Avenel, odpustila som jej. V tento šťastný deň by som dokonca odpustila aj Oliverovi Morrowovi. Dám ti jednu dobrú radu: Zabudni na minulosť.

Všetci na ňu musíme zabudnúť, a najmä ty, lebo nikdy nebudeš mať pokoj v duši.“ S tým mu pustila bradu a Cumberland netrpezlivo mávol kočišovi, aby už vyrazil.

Kývali im, až kým z nich nebola len bodka na obzore. Avenel poznamenal: „Dúfam, že sa obaja rozhodli správne.“

„Majú šťastie, že našli jeden druhého.“ Brienne naňho pozrela vážnymi purpurovými očami. Pri pohľade na ňu sa zamračil – na svojich tridsaťštyri rokov vyzeral v ten deň staršie. Asi to majú na svedomí jeho spomienky, pomyslela si Brienne.

Avenel jej položil ruku na chrbát a chcel jej pomôcť nastúpiť do kočiara. Ona však vyhlásila: „Avenel, dnes je taký krásny deň! Domov by som sa radšej vrátila pešo.“

„Chcete ísť pešo?“ Neveriacky na ňu pozrel. Sklonil tmavú hlavu, aby jej lepšie videl do tváre. „Tuším som zle počul! Dáma si chce zašpiniť svoje saténové črievičky v blate cesty?“

„Nebola som mimo Parku už tak dlho, tak som si myslela…“ začala vysvetľovať, no nestihla dokončiť, lebo jej zrazu položil prsty na pery a tým ju umlčal.

„Nemusíte mi zdôvodňovať svoje výstredné správanie, lady. Poznám vrtochy vysokopostavených.“ Pozrel hore na jasnú modrú oblohu a usmial sa. „A okrem toho, aj ja som myslel na to isté, no nechcel som vás nútiť, aby ste sa podriadili mojim túžbam.“ Vzal ju za ruku a rozosmial sa, keď videl jej nedôverčivý pohľad.

„Vy? Vy nechcete, aby som sa podriadila vašim túžbam?“ spýtala sa ironicky. „To ako keby kráľ Henrich VIII. tvrdil svojej manželke, že sa nechce rozviesť!“

„Ticho, nezbednica! Je najvyšší čas, aby ste začali rešpektovať starších, najmä keď sa vám snažia vyjsť v ústrety.“ Zagánil na ňu, no keď sa vyzývavo zachichotala, oči mu zaiskrili pobavením.

Keď prišli na koniec malého ospalého mestečka, nálada im trochu poklesla. Obaja vedeli, že prechádzka sa čoskoro skončí, a preto sa každý snažil vychutnať spoločnosť toho druhého, až kým opäť nevkročia do reality Oesterley. Ako sa tak vliekli z nohy na nohu pozdĺž cesty, naďabili na plachú dievčinu oblečenú v modrých šatách z doma tkanej látky. Matné hnedé vlasy mala vyčesané do prísneho uzla, prikrytého čiapkou s oslími ušami. Tvár mala čistú, čerstvo vyumývanú.

„Avenel, zdá sa mi, že to dievča chce upútať našu pozornosť,“ potiahla ho Brienne netrpezlivo za rukáv. Usmiala sa na dievča a malá tulácka sa usmiala tiež, vyceriac svojich pár zubov.

„Dobrý deň, slečna Jill,“ pozdravil Avenel a pozrel na malé, chudé dievča, ktoré sa pod jeho pohľadom začervenalo ako pivónia. Kývlo im rukou, aby vošli do chalupy, čo stála rovno pred nimi. Avenela to pozvanie vôbec neprekvapilo. „Plníš si svedomité svoje povinnosti?“ spýtal sa dievčaťa, keď vošli do drevenej chatrče. Dievča chvatne pokývalo hlavou a vyčarilo ďalší úškrn.

Keď Brienne zastala v chatrči bez okien, uzrela vzadu v prítmí sedieť akúsi starenu. Starena sa otočila k svetlu, čo prichádzalo cez otvorené dvere, a Brienne takmer nahlas zhíkla, keď zbadala jej tvár. Žena vyzerala ako bosorka z rozprávky. Nos a bradu jej špatili bradavice, šedivé vlasy mala strapaté, a keď sa usmiala bezzubými ústami, tiekli jej z nich sliny. Len čo si Brienne postupne zvykla na tmu, všimla si, že oči tej stareny boli neprirodzene biele. Pravdepodobne bola slepá.

„Ako sa dnes máte, teta Blaková? Vidím, že už máte novú strechu,“ prihovoril sa jej Avenel pomaly a nahlas.

„No hej, je to radosť, byť zase v suchu a pohode,“ odpovedala škrekľavým hlasom starena a z kútika úst jej stiekla slina. „Sadkajte si troška ku mne, dobre? A ponúknite sa z môjho nápoja.“ Stará Blaková ukázala rukou na veľké čierne vedro nad malým ohniskom, z ktorého sa parilo. Dievča menom Jill, ktoré dosiaľ neprehovorilo, šlo k vedru, nabralo tekutinu do hlinených hrnčekov a jeden podalo Brienne, druhý Avenelovi. Po splnení úlohy sa Jill usalašila v tmavom kúte izby.

Brienne bojazlivo pozrela na Avenela, no ten pokojne stál pri ohnisku a upíjal si z bosorkinho nápoja. Brienne nechcela vyzerať nevďačné, a tak opatrne ochutnala tekutinu dúfajúc, že sa nepovracia. No keď sa nápoj dotkol jej jazyka, prekvapilo ju, že jej zachutil. Cítila v ňom sladký jablkový mušt, čerstvú smotanu a neznáme koreniny. Okamžite jej zachutil.

„Nedošli ste sem sám, lord Oliver, všakže?“ spýtala sa stará teta Blaková.

Brienne sa pri zvuku toho mena zhrozene strhla. „Prečo vás tak volá?“ spýtala sa Avenela pošepky.

Avenel však odmietavo pokrútil hlavou. „Je tu so mnou mladá žena. Prišla z kolónií v Amerike.“

„A určite je švárna, o tom nepochybujem! Lebo vy ste vždycky boli na ženy, lord Oliver. Dobre si to pamätám.“ Žena sa kotkodákavo zasmiala.

„Avenel!“ zašepkala opäť Brienne. „Ako to, že jej dovolíte, aby vás volala tým prekliatym menom!“

„Poď sem, holubička. Chcem si ťa obzrieť svojimi prstami,“ oslovila ju stará žena.

Briennine oči spýtavo zablúdili k Avenelovi, ktorý jej povzbudzujúco kývol hlavou. Zdráhavo podišla k starene a kľakla si pred ňou. Tá jej skrivenými prstami pomaly preskúmavala črty tváre. Potom chytila do ruky prameň Brienniných vlasov a obrátila sa tým smerom, odkiaľ predtým prichádzal Avenelov hlas. „Čo je to za farbu?“

„Čosi ako tmavočervená, no nie celkom. Nikdy som ešte takú farbu nevidel.“ Avenel hľadel na Briennine vlasy ako očarený bordovohnedým odtieňom, ktorý bolo zreteľne vidieť aj pri slabom svetle tlejúcich uhlíkov v ohnisku.

„Pane, balamutíte tú starú ženu výmyslami. Táto nie je zo žiadnej kolónie, lebo ja ju poznám, či nie?“ Starena pustila z ruky Briennine vlasy. „Aj jej oči majú veľmi divnú farbu.“ Opäť sa otočila k Brienne. „Dieťa moje, na teba asi človek len tak ľahko nezabudne. Prišla si sem z Oesterley, s hentým klamárom.“

„S pánom Slanom,“ spresnila Brienne, no starena neodpovedala. „Lord Oliver tu teraz, nie je…“ pokúsila sa opraviť popletenú starú ženu, no Avenel ju zrazu chytil za ruku a postavil na nohy.

„Už musíme ísť,“ povedal. „Ak budete ešte niečo potrebovať, pošlite dievča do Parku.“ Avenel vyviedol Brienne von, držiac ju pevne za rameno, takže ani nemala čas poďakovať sa obidvom ženám za pohostenie.

„Prečo sme tak unáhlene odišli?“ spýtala sa Brienne, keď už rezkým krokom kráčali domov. Avenel mlčal, až kým neboli v bezpečnej vzdialenosti od tety Blakovej. Potom sa otočil a pozrel na strechu chatrče.

„Tá strecha je ozaj dobre opravená, však?“ poznamenal, ignorujúc jej otázku. Stál a díval sa na pevne pozväzovanú slamenú krytinu, na niektorých miestach až jeden meter hrubú. Suchá zlatožltá tráva bola na špici zostrihaná, no dolu nižšie nad izbami hladko splývala dolu.

„Čo ma po streche! To je nevychovanosť, prerušiť ma, práve keď som to chcela tej úbohej starene vysvetliť. Tá tetka Blaková to má v hlave riadne pomotané. Ako to, že ste jej to nikdy nevysvetlili a neopravili ju?“

Je už veľmi stará a popletená. Nepotrebuje nič vysvetľovať, potrebuje len teplé miesto, kde by mohla bývať, a nejakú spoločnosť. Viac jej netreba.“ Chytil ju za rameno a zrýchlil krok, nedovoliac Brienne dlhšie vychutnávať zriedkavo jasný zimný deň.

„Tak mi odpovedzte aspoň na jedno: Keď sa mi dotýkala tváre, spoznala ma, alebo to bol zase iba výplod jej úbohej pomätenej mysle?“ nedala sa odbiť Brienne. Avenelov predstieraný nezáujem ju začínal hnevať.

„Pomýlila sa.“
. ‚

„Aha, ona sa pomýlila! Samozrejme. V Oesterley je predsa toľko žien s vlasmi rovnakej farby, ako mám ja, že…“

„Nesnažte sa z každej situácie vyčítať viac, než v nej je, lebo vaša zvedavosť sa raz môže obrátiť proti vám,“ skočil jej do reči.

Brienne to však neuspokojilo, ba naopak, jej rozčúlenie iba vzrástlo. Keď“ prechádzali cez bránu Oesterley, chytila sa ďalšej témy: „Tú novú strechu ste pani Blakovej dali opraviť vy, však?“

Mlčky prikývol, a tak pokračovala: „Šľachetné gesto.“ No potom začala podpichovať: „Nechceli ste jej tým náhodou splatiť nejaký dlh? Tá stará žena si myslí, že ste Morrow. Nepochybujem o tom, že dobre pozná moju rodinu, takže vás mohla zásobiť všetkými možnými informáciami, hoci aj popletenými!“

„Strechu som jej dal opraviť, lebo ju potrebovala. Je slepá a sama. Nemôžem len tak pokojne večer čo večer vysedávať vo svojom dome, keď mesto je plné starých žien bez slušného bývania.“ Trochu spomalil, keď prechádzali okolo jazera.

„Prečo vravíte, že je sama? Je tam predsa Jill, to dievča, ktoré sa o ňu stará.“ Brienne rozprávala pokojne, no jej hnev bol čoraz väčší. Ovládala sa, aby nevybuchla od rozčúlenia, a po očku sledovala Avenela. Vari jej na žiadnu otázku nikdy uspokojivo neodpovie? Zdvihol sa vietor a ona si pritiahla kabát tesnejšie k telu. Toto je možno posledná šanca vytiahnuť z neho nejaké informácie ešte predtým, ako sa tu objaví jej otec. Nemôže premeškať príležitosť už aj preto, lebo jej je chladno. Zatiaľ čo čakala, kým Avenel odpovie, oprela sa chrbtom o kmeň suchého brestu..

„Jill sa o ňu stará iba krátko.“ Avenel si položil ruku na kmeň blízko jej pleca. Pozrel na jasnú modrú oblohu a čierne vlasy sa mu zaleskli v silných lúčoch slnka.

„Predpokladám, že aj to dievča je vaša zásluha…“ Brienne ho pozorovala, necítiac sa v jeho blízkosti veľmi príjemne. Rýchlo odvrátila oči, ktoré podvedome vychutnávali pohľad na jeho príťažlivú, mužnú postavu, a sústredila pozornosť na jazero.

„Jillina rodina živorila a trpela hladom. Jej rodičia sú už starí a ona je ich jediné dieťa. Nemala možnosť zamestnať sa. Okrem toho, že je hluchonemá, bola aj apatická a uzavretá do seba. Jej rodina však odmietala prijať dary z milosrdenstva.“ Pohľad mu skĺzol na miesto, kde sa Brienne roztvoril plášť. Vykúkali odtiaľ saténové mašličky, ktoré sťahovali živôtik. S nevinnou hravosťou sa dotkol prstom poslednej, blízko výstuže korzetu. Potom pokračoval: „Myslel som si, že by sa celá situácia dala vyriešiť takto. Jill je teraz živiteľkou rodiny –platím jej za to, že sa stará o tú starenu.“

„To je veľkorysé.“ Brienne sa nasilu nútila do srdečnosti. Potichu dodala: „Gróf by nikdy nestrácal čas tým, aby sa zaujímal, či jeho ľudia majú to, čo potrebujú.“ Hľadela na studenú sivú vodu v jazere, ktorá sa zhŕňala k plytkému brehu ako volány na taftových závesoch.

„Dali ste tomu dievčaťu zmysel života a ani to nebolo také ťažké.“

Sklopil oči na jej échelle a husté čierne mihalnice sa mu zachveli.

„A aký zmysel života by ste dali mne, pán Slane? Ráčili by ste mi to povedať, a nenechávali ma ďalej v tejto neistote, ktorú ste spolu s mojím otcom vytvorili?“ nástojila, teraz už vážne, a vytiahla rozviazané stužky z jeho rúk. S nevôľou si všimla, že všetky mašličky okrem jednej sú porozväzované, a nešikovne sa snažila znovu si ich uviazať.

Avenel si zamyslene pošúchal bradu. „Zmysel tvojho života, maličká?“

„Ak si chudobné, apatické dievča zaslúži mať zmysel života, tak si ho určite zaslúžim aj ja.“ Ovládala sa, aby mala pevný hlas, no bolo to ťažké, lebo ju zrazu pochytila ľútosť. Nedarilo sa jej napraviť échelle, nechala teda stužky tak. „Ste taký láskavý ku všetkým okolo seba –keď sa len pozriem na Jill a na Vivie. Nemôžete byť taký aj ku mne?“ pohodila hlavou a pozrela mu do očí. Tentoraz, zaprisahávala sa v duchu, ho nenechám odísť bez odpovede. Po stretnutí s hluchou Jill možno aj on uvidí tú nespravodlivosť tak jasne ako ona. A možno sa nakoniec ukáže, že jeho city k nej sú hlbšie, ako sa navonok zdá.

„Ale, divožienka, veď tvoj život v Oesterley už má svoj zmysel.“

Ach, ako len trpko chutí hnev a sklamanie! To je predsa nespravodlivé, takto ju využívať! Ako sa blížila svadba Rose a Cumberlanda, zdalo sa, že medzi nimi dvoma začínajú klíčiť semienka porozumenia. No teraz necítila nič iné iba vášnivú nenávisť. Avenelovi na nej ani štipku nezáleží. Zaujíma ho len to, či ju môže použiť vo svojich plánoch. Ešte aj k žobrákom z mesta má väčšiu úctu než k nej!

„Aha,“ skonštatovala chladne a obrátila sa na odchod.

„Žiadne aha.“ Chytil ju za ruku a prinútil znovu sa oprieť o kmeň stromu. Potom položil dlane na kmeň, každú z jednej strany jej hlavy, a celou váhou sa o ne oprel. Svojou mohutnou postavou ju uväznil ako v pasci.

„Avenel, nemienim sa ešte raz dať zmlátiť.“ Odmietavo naňho pozrela, no on sa iba usmial a ako hladný vlk vyceril pevné biele zuby.

„Zmysel tvojho života je urobiť ma šťastným, maličká. To je tvoja úloha tu v Oesterley.“

„To má byť povinnosť vašej manželky, nie moja!“ skríkla a zagánila na neho. Odstrčila mu svalnatú ruku, rozhodnutá ísť dnu do domu. Všetok odpor bol však márny.

„Lenže ja nemám manželku. A asi nikdy nebudem mať. Čo potom?“ Bolo jej jasné, že jej odpor v ňom iba vznietil hnev a vášeň. Sklonil sa k nej a prinútil ju, aby mu pozrela do očí.

„Nemôžem vás urobiť šťastným! Vy by ste to mali vedieť najlepšie!“ Jeho pery sa približovali k jej ústam, ktoré teraz horeli túžbou. Bránila sa, no čím viac sa chcela vyslobodiť z väzenia jeho rúk, tým viac zisťovala, že proti nemu nič nezmôže. Keď sa už rozhodol dokázať svoju prevahu, jeho fyzická sila bola nezdolateľná.

„Môžeš ma urobiť veľmi šťastným, láska,“ zašepkal.

„Ale ja nechcem…“ Ústa mu napokon spočinuli na jej perách a Brienne sa zdalo, že ani jeden centimeter jej tela nie je chránený pred jeho dotykom. Dobre vedela, kam ju chce dostať ešte prv, než na ňu zaútočil. Vtedy bola presvedčená, že v tej chvíli začne kopať a kričať ako žena z dediny, len aby ju pustil. No keď jeho pery tak nástojčivo hľadali jej zradné ústa, reagovala s prudkosťou, o akej sa jej ani nesnívalo, dokonca ani v najvášnivejších romantických snoch. Vyžadoval od nej rovnakú túžbu, akú cítil on. Jeho dychtivý bozk v nej vyvolal zvláštnu potrebu nielen vyhovieť jeho želaniu, ale dať mu viac. Namiesto toho, aby sa vzpierala, dovolila mu vojsť rukou pod svoj plášť. Silnými, skúsenými prstami jej rozviazal aj poslednú mašličku na échelle. Keď mu ruka napokon vkĺzla pod rozopnutý živôtik a chytila ju za ňadro zakryté hodvábom korzetu, vydral sa jej z hrdla dlhý, spaľujúci vzdych.– Pri ňom sa Avenel ešte hlbšie, vášnivejšie vnoril jazykom do jej úst a pritisol ju o strom. Klobúčik jej spadol a sieťka na vlasoch sa roztrhla o drapľavý kmeň. Bolo jej to jedno.

Bez ostychu zdvihla ruky a pohladkala ho po tvári. Líca mal drsné a kdesi v podvedomí jej napadlo, že pred večerou by sa mal ešte raz oholiť. Počula, ako sa mu zrýchlil dych, keď jej palcom trel bradavku, a ona sa zachvela, keď citlivý púčik stvrdol. Aj ona mu vošla rukami do tepla pod kabátom, lebo túžila dotýkať sa jeho hrude, pevnej, mužnej a širokej. Hanblivými, nemotornými pohybmi sa prebojovala cez vestu a nákrčník, až našla šnúrky na košeli. Potiahla ich a okamžite položila ruku na jemne zarastenú hruď. Ako keby ju pochytilo akési nekontrolovateľné šialenstvo, prechádzala prstami po pevných, hladkých svaloch. V tej chvíli sa jej zdalo, že by ju nič nepotešilo viac ako vidieť ho nahého a preskúmavať každý kúsok toho dokonale vypracovaného tela.

Ruku Brienne zrazu schladil studený kovový predmet. V dlani sa jej ocitol mosadzný kľúčik a ona ho inštinktívne potiahla. Avenel pocítil tlak na krku a oddelil svoje ústa od jej pier. Mlčky čakal, kým Brienne prehovorí.

„Avenel,“ zašepkala, ťažko, namáhavo dýchajúc, s očami blčiacimi vášňou. „Nemôžeš zabudnúť na svoj šialený plán? Dokázal by si to?“ Podržala mu pred očami mosadzný kľúčik. Vedela, že cíti buchot jej srdca, lebo mal ruku ešte vždy položenú na jej prsníku. „Daj mi ho. Daj mi ho, a ja ťa urobím šťastným. Sľubujem.“

Nastalo ticho, ako keby Avenel rozmýšľal nad jej návrhom. No potom veľmi rozhodne pokrútil hlavou. „Nemôžem ti len tak dať slobodu.“

„A čo ak ti dám to, čo odo mňa žiadaš?“ vyjednávala, trochu sklamaná jeho reakciou. „Čo ak ti dnes v noci budem zohrievať posteľ?“

„Nevidím dôvod, prečo by sme mali čakať až do noci.“ Sklonil hlavu a bláznivý útok na zmysly sa začal odznovu. Bozkával jej hrdlo, posúval sa čoraz nižšie a nižšie, až kým sa nechvela od rozkoše.

„A potom mi dáš môj hrebeň?“ spýtala sa celá zadychčaná a zaplietla si prsty do jeho čiernych vlasov. Milostná predohra ochabovala jej predsavzatia, zahmlievala myšlienky a zatemňovala ciele. Spamätala sa však, potriasla hlavou a spýtala sa ešte raz: „A potom mi dáš môj hrebeň?“

„Potom možno,“ odvetil len tak ledabolo, no v hlase mu zaznela neistota. Brienne okamžite znehybnela a vytiahla si ruky z jeho vlasov.

„A možno aj nie, čo, pán Slane?“ skríkla sklamaná a odstrčila mu ruku zo svojho korzetu. Cítila sa prázdna a: nenaplnená, tak ako ešte nikdy predtým. „Dosiahli by ste, aby som vyhovela vášmu želaniu, no potom by ste mi odmietli zaplatiť. To je hanba, že sme museli premárniť spolu toľko času, lebo teraz už presne viem, že klamete! Vy bastard!“

„Či klamem, alebo nie, na tom predsa nezáleží. Nemáte veľmi na výber, iba prijať moje návrhy.“

„To teda nikdy!“ Pritiahla si živôtik k telu, cítiac, ako jej od poníženia blčia líca.

„Prečo zrazu toľké pohŕdanie, milá lady? Pred chvíľou ste neboli taká odmietavá.“ Chytil jej ruky a pritisol k telu.

„Hnusíte sa mi! Hnusí sa mi váš dom, vaše dotyky, vaše bozky!“ Bojovne mu pozrela do tváre.

„Mám vám dokázať niečo iné?“

Pocítila na perách jeho dych.

„Nie!“ Odrazu našla dosť sú na to, aby sa od neho odtrhla. Potknúc sa odstúpila preč od stromu a mlčky hľadela, ako jej posmešne ukazuje mosadzný kľúčik a potom ho chladnokrvne strká za košeľu. „Nenávidím ten kľúč! Počujete? Nenávidím ho, aj so všetkým, čo zaň žiadate! A Boh vie, že nepotrvá dlho a budem do krvi nenávidieť aj vás!“ Cúvla, zdvihla si klobúčik aj sieťku, ktoré jej pri bozkávaní spadli. Zvrtla sa a bežala do domu. Z akéhosi neznámeho dôvodu však cítila ťaživý smútok.

Keď dobehla ku schodom domu, všimla si neznámy koč odstavený pred stajňami. Prebehla však cez nádvorie a stĺporadie a vrútila sa do mramorovej chodby, pričom ani nepomyslela na to, kto asi mohol prísť na návštevu.

„Ale, ale, vari to nie je naša malá sesternica z Ameriky,“ ozýval sa chodbou hlas lady Venetie Culpepperovej, ktorá tam‘ vošla z haly spolu s vojvodkyňou z Hardingtonu. Venetia vyzerala krásna v širokých šatách z hodvábu farby bieleho vína. Pozorne prechádzala očami po Brienne, od kúskov vetvičiek, zamotaných v strapatých vlasoch, až po rozviazané mašličky živôtika. Brienne, ktorá od hnevu stratila reč, kútikom oka zbadala Avenela, ako sa vhrnul do dverí za ňou. Nevšímal si starých lokajov a odhodil kabát na stoličku s otočným sedadlom. Potom vrhol na Brienne ten najzúrivejší pohľad, aký kedy videla.

„Takéto výbuchy vám ďalej trpieť nebudem, lebo dostanete niečo, za čo sa naozaj budete hnevať!“ vyhrážal sa.

„Takže naša malá žobrácka neposlúcha, čo?“ Venetia vošla ďalej do chodby. Avenel až teraz zbadal obe ženy. „A to po tom všetkom, čo vám spôsobila. Ts, ts…“ Venetia škodoradostne pozrela na Brienne a uprene sa zahľadela na jej rozviazané échelle. No Brienne si povedala, že ani za nič si ho nezaviaže, až keď bude preč z dohľadu tej protivnej ženskej. Neurobí lady Venetii tú radosť, aby ju videla zahanbenú.

„Lady Venetia, vojvodkyňa, vitajte.“ Avenel zdržanlivo pozdravil obidve ženy.

„Avenel, prišli sme na návštevu. No asi sme si vybrali nevhodnú chvíľu,“ vojvodkyňa vrhla pobavený pohľad na Brienne a potom si so sklopenými očami ponaprávala zafírovozelené sukne.

„Nech sa páči, do salóna. O chvíľu prídem za vami,“ povedal Avenel. Potom železnou rukou chytil Brienne za rameno a panovačne ju zvrtol. „Brienne, choďte hore do svojej izby!“

Jej myseľ sa okamžite vzbúrila proti takému rozkazu, zlostne si vytrhla ruku a odsekla: „A nejdem!“ Vzdorovito vystrčila bradu.

Avenel zaťal zuby, až mu takmer vyskočila sánka. „Povedal som, choďte hore! Zvládnem to tu aj bez vás.“

„Ani mi nenapadne! Nie som decko, a nedám sa…“ už nestihla dopovedať, iba zhíkla, keď si ju prehodil cez plece ako sochu z chodby a odnášal preč.

„Ty hulvát! Neokrôchanec!“ kričala a jej hlas sa ozýval po chodbe. Päsťami ho tĺkla do svalnatého chrbta. „Toto poníženie ti nikdy neodpustím! Počuješ? Nikdy!“ V bezmocnej zúrivosti si hrýzla peru.

„Nemôžem ťa v takom stave nechať blízko Venetie!“ vysvetľoval jej polohlasom. „Jasne mi povedala, že vyžaduje satisfakciu za tú hanbu na plese. Nemyslíš, že by strašne rada chcela vedieť, kto vlastne si? Nielenže by to potom spočítala mne, no som si istý, že jej otec by okamžite doviedol Morrowa sem, aby si ťa vyzdvihol!“

Bez ďalších rečí ju v jej komnate zhodil na posteľ prikrytú indickou prešívanou prikrývkou a odišiel.

„Bojíš sa, že ťa budú ohovárať, čo? Že fajnová vojvodkyňa z Hardingtonu povie, že strácaš čas s niekým, kto nie je na tvojej úrovni!“ Brienne soptila a chrlila nadávky, nehodné dámy, a keď jej hnev vyvrcholil, šmarila najbližšie stojacu porcelánovú figúrku do zavretých dverí. Potom sa trochu upokojila, hoci srdce jej stále prekypovalo zúrivosťou, hanbou, a čo bolo najhoršie, aj žiarlivosťou.

Kapitola 17

Blížil sa marec a Rose s Cumberlandom sa čoskoro mali vrátiť z Londýna. Brienne počítala dni, ako to robievajú vojaci, a nemohla sa dočkať, kedy sa skončí jeden, aby sa už mohla tešiť na ďalší. Avenel väčšinou jazdil po panstve a boli to výnimočné dni, keď jeho žrebec oddychoval v stajni. A keď bol doma, Brienne radšej zostávala vo svojej komnate, popíjala čaj a sedela pri ohni, pokúšajúc sa nevšímať si nervózne kroky, ktoré sa ozývali z knižnice pod jej izbou, alebo nadávky vychádzajúce z haly. Avenel mal v poslednom čase zlú náladu a vylieval si hnev na lenivých lokajoch a nešikovných slúžkach.

Jedinou záchranou pred nudou bolo pre ňu jazdenie, ku ktorému sa znovu odhodlala. Tak ako Avenel aj ona pravidelne jazdievala a každé poobedie si vyšla na Princeznej. A hoci nemala dovolené jazdiť bez sprievodu niektorého z paholkov, vedela sa dokonale uvoľniť pri prudkom cvale čistinami a lúkami alebo pri preskokoch kamenných ohrád medzi nimi.

Aj dnes jazdila a zrazu zbadala Orilliona, ako sa ženie do vzdialeného lesa. Jeho biela srsť sa odrážala od žltej prikrývky zeme a slnkom zaliatej zelene lesa. Prítomnosť zvieraťa jasne naznačovala, že jeho pán je nablízku, a Brienne sa hnevala, že práve v tento deň je nútená znášať jeho spoločnosť. Po niekoľkých minútach mlčanlivej jazdy sa napokon obrátila na Avenela a vyhlásila: „Už sa mi nepáči byť americkou sesternicou. Tá ženská –“ pochmúrne naňho zagánila, keď spomenula Venetiu, „– zo mňa urobila obyčajnú sedliacku.“

„Chcete povedať, že niekedy sa vám páčilo byť americkou sesternicou?“ Podišiel na koni bližšie k nej a uvoľnil mu opraty. Žrebec pohodil hlavou a tanečným krokom chodil okolo nej.

„Nikdy. Takí krutí, chrapúnski…“

„Moja drahá, zabúdate, že nie sú všetci takí ako ja.“ Zasmial sa a chcel jej stiahnuť malý zamatový klobúčik, usadený na vrchole kučier, s ktorými si Vivie dala toľkú námahu, aby jej ich vyčesala. Rezko sa uhla a obdarila ho neklamné znudeným pohľadom.

Avenel však zrazu zastavil koňa a zostal stáť bez pohybu. Pozorne sa obzrela za seba, akoby tam mala niekoho uvidieť.

„Čo je? Niekto je tam? To je už po tretí raz…“ Pozrela mu za chrbát, kde mal pištoľ zastrčenú za opasok jelenicových rajtiek. Videla, ako mu ruka v rukavici zablúdila k nej, no potom potlačil chuť vybrať ju. V pravej čižme mal zastoknutý veľký, nebezpečne vyzerajúci nôž. Nevedel, že Brienne o tých zbraniach vie. Raz ho totiž sledovala v stajni, ako si ich skrýval za oblečenie. Zdalo sa jej čudne‘, že nosí pri sebe celý arzenál proti neškodným tulákom, čo sa potulujú vonku. Mal to však vo zvyku a tak ju už neprekvapovalo, že mu na chrbte vždy videla vyduté miesto.

„Asi nič. Iba zvuky lesa.“ Usmial sa a opäť sa načiahol za jej malým klobúkom, no ona sa rozhodla pokračovať v rozhovore a nevšímať si jeho pokusy rozosmiať ju.

„Cumberland má smolu, že je Američan. Nikdy ma však nepresvedčíte, že Rose si zvykla v tej bohom zabudnutej zemi. Je Angličanka ako ja a som si istá, že je rada, že odtiaľ odišla.“

„Maryland vôbec nie je taký, ako si ho predstavujete. V mnohom pripomína Anglicko s obrobenými poľami a vidieckymi panstvami. Je tam mesto, ktoré sa volá podľa lorda Baltimora, a je v ňom veľa pekných domov, budov i stolárov, skoro takých šikovných ako náš John Linnell v Oesterley.“ Zamyslene sa na ňu usmial a zrazu navrhol: „Raz vás tam vezmem a dokážem vám, že Spojené štáty nie sú o nič barbarskejšie ako tá vaša pevnosť, v ktorej ste vyrástli.“

„Nepôjdem tam.“ Na znak opovrhnutia nad jeho ponukou sa drobným poklusom pustila dopredu. Sústredila sa na to, aby päty držala dolu a ruky mala v správnej polohe a donútila sa ignorovať ho.

„Ale do Tenby by ste šli, nemám pravdu? Ešte vždy by ste sa radšej vrátili tam, ako boli tu so mnou.“ Cválal vedľa nej a Brienne sa zazdalo, že mu v hlase zachytila trpkosť.

„Tenby bolo kedysi krásne mestečko. Zabudlo sa naň, no určite raz bude zase pekné. Nemôžem si pomôcť, ale chcela by som ísť domov.“ Stíchla a zovrela pery, no prinútila Princeznú spomaliť, aby sa mohli rozprávať. „Ako ste zistili, že som z Tenby? Chcela som sa na to spýtať už v ten večer, keď bol ples. Nikdy som vám neprezradila…“

„Zistil som si to. Len čo som počul, že viete po walesky, jednoducho som to dal zistiť od kočišov. Mal som to šťastie, že na vás nikto len tak ľahko nezabudne.“

„A vy? Aj vy hovoríte po walesky. Ako je to možné?“

„Moja matka pochádzala z Walesu.“

„Vaša matka? Je pre mňa ťažké uveriť, že ste niekedy mali matku.“ Pozerala pred seba a sledovala Orilliona, ktorý popredu bežal čoraz hlbšie do lesa.

„Nie veľmi dlho, to je pravda. A asi to vidieť – to pripúšťam.“ Zasmial sa. Jej štipľavé poznámky sa od neho očividne odrážali ako loptičky.

„Zomrela mladá?

„Hej.“

„To mi je ľúto.“ Na chvíľu zmĺkla, potom naňho šibalsky zazrela. „Nedostatok materinskej lásky však neospravedlňuje vašu surovú povahu.“ Otočila sa, že zase odklusá preč, aby sa pustil za ňou, no keď sa obzrela, zbadala, že zastal a započúval sa. „Avenel, nikto tu nie je! Čo by ste chceli nájsť?“ spýtala sa, znepokojená jeho správaním. No prv než stihla ešte niečo dodať, nechal svoje zlé predtuchy tak a chopil sa šance. Vymrštil ruku, schmatol jej klobúčik z hlavy a cválal preč. „No teda!“ skríkla Brienne nahnevane.

Popchla Princeznú do klusu. Keď dohonila Avenela, podržal klobúk pred ňou a doberal si ju v nádeji, že sa bude za ním načahovať. No ona iba ohrnula nos a cválala dopredu.

Boli veľmi ďaleko od Parku a les, v ktorom sa nachádzali, Brienne vôbec nepoznala. Obloha sa pomaly zaťahovala a pod korunami stromov sa začali rozpínať tajomné tmavé tiene. Aj vzduch sa ochladil a v keprovom jazdeckom kabátci jej bolo už trochu zima.

„Vaše chlapčenské kúsky nás všetkých dobre pobavili,“ skonštatovala, keď zastavila Princeznú na čistinke. „No najlepšie by asi bolo, keby sme sa vrátili. Už sa zmráka a ja nemám ani najmenšiu predstavu, ktorým smerom je Oesterley.“ Poobzerala sa po čistinke a odhrnula si z čela tmavé kučery rozstrapatené vetrom.

Avenel pricválal k nej. „Hej, a už je aj dosť chladno. Neďaleko odtiaľto je jedna stará poľovnícka chatrč, ktorú poznám. Asi by bolo múdrejšie ísť tam… a zohriať sa.“ V očiach sa mu šibalsky zablyslo, no Brienne odmietla komentovať jeho dvojzmyselný návrh. Odvrátila pohľad a hundrala si popod nos čosi o nemožnej výchove niektorých ľudí.

„Ako ďaleko odtiaľto je Park? Nie som si istá –“ obrátila sa a pozrela na neho, no pri pohľade na jeho tvár zmĺkla od ohromenia. Orillion potichu zavrčal a dlhá, huňatá srsť na krku a chrbte sa mu zježila. „Čo sa deje?“ spýtala sa vystrašene. Všimla si, že Avenel celý stuhol a plecia mal vystreté, akoby sa chystal do bitky.

„Choď!“ povedal zrazu a vytiahol si pištoľ spoza opaska.

„Čože?“

„Choď! Máš príležitosť! Vravím ti, zmizni odtiaľto! Dávam ti slobodu!“ Pozrel do tmavej, husto zarastenej húštiny a prižmúril oči.

„Avenel, nemôžem predsa…“ Odrazu ju ohlušil dunivý zvuk výstrelu vychádzajúci z húštiny. Kone zdesene zaerdžali, začali sa vzpínať a chvíľu trvalo, kým nad nimi jazdci získali kontrolu. Keď Brienne napokon upokojila Princeznú, Avenel chytil jej opraty a pohnal oba kone preč z čistiny. Našli si akú-takú skrýšu za cezmínovými kríkmi a Brienne si až potom všimla, že Avenel je akýsi bledý v tvári. Čoskoro zistila dôvod. Po žrebcovom bruchu stekalo niekoľko pramienkov krvi, ktorá kvapkala na zem pokrytú ihličím.

„Panebože, Avenel, veď ťa postrelili!“ zašepkala zhrozene a podišla s kobylou bližšie.

„Zmizni odtiaľto, Brienne!“ precedil pomedzi zaťaté‘ zuby.

„Avenel,“ nástojila, „obidvaja musíme ujsť!“ Nepočúval ju. Namiesto toho vytiahol bičík a zúrivo šľahol kobylu po zadku.

„Vypadni odtiaľto!“ opakoval a za každým slovom uštedril Princeznej ďalší úder. Netrvalo dlho a kobyla sa začala stavať na zadné, no Brienne sa ju priam zázrakom podarilo udržať pod kontrolou, ba dokonca aj vyhýbať sa Avenelovmu biču.

„Nemôžem ťa tu nechať.“ Kývla hlavou na jeho stehno, z ktorého vytekala krv. Zaznel ďalší výstrel a Orillion sa rozbesnené vrhol do húštiny, kde sa zrejme skrýval útočník. Podľa toho, ako pes vrčal a odfrkoval, bolo zrejmé, že je nebezpečný, pretože zacítil krv svojho pána, ktorá postriekala aj jeho žiarivo biely kožuch.

„Brienne, teraz máš možnosť. Orillion toho bastarda dostane. Ale môžu tu byť ešte ďalší –“

„Máš pravdu. Môžu tu byť aj ďalší. Poď, musíme sa vrátiť do Oesterley,“ umlčala ho. Nemalo význam presviedčať ju, aby ho opustila. Pozrela na čistinu a striasla sa, lebo vycítila, že tento útok má na svedomí jej otec. Potom sa otočila k Avenelovi a videla mu na tvári bolesť, keď sa snažil rukou zastaviť krvácanie. „Avenel, nemôžeme sa tu skrývať donekonečna. Ten, kto strieľal, nás začne hľadať. Musíš ísť so mnou. Vrátime sa do Oesterley.“ Opäť prebehla čistinu vystrašeným pohľadom.

„Tak choď. Veď nás.“ Chytil sa za nohu a zaťal zuby. Brienne pohnala Princeznú do poklusu. Nepočkali ani na Orilliona a vybrali sa späť do Parku.

Keď po polhodine konečne našli v tmavom lese cestu, bolo im jasné, že Avenelovi bude treba obviazať nohu, ak má vydržať cestu späť. Krv mu stekala na lesnú pôdu a zanechávala za nimi chodníček. Hoci si ranu pevne stláčal rukou, nemohol ten tmavočervený potôčik zastaviť. Keď Brienne videla, v akom stave Avenel je, donútila sa byť statočná. Pri každom podozrivom zvuku jej síce poskočilo srdce a aj najmenší šuchot lesných zvierat znel v nočnom lese hrozivo, no povzbudzovala sa tým, že prešli už dosť veľký kus a nikto ich nesledoval. Dúfala, že Avenel mal pravdu a Orillion dostal útočníka.

„Avenel, budeme si musieť oddýchnuť. Tvoja noha…“

„Choď do Oesterley. Ja zostanem na noc v poľovníckej chatrči.“ Hlas mal chrapľavý od bolesti.

„A kde je tá chatrč?“

„Neďaleko.“ Nečakane jej vložil do rúk pištoľ. „Je nabitá. Vezmi si ju a choď. Urob pre mňa len jedno – povedz v Parku, aby šli po Cumberlanda do Londýna.“

„Ukáž mi tú chatrč, Avenel. Pozrieme sa, či tam nie sú utáborení otcovi prisluhovači, a ráno sa vrátime do Oesterley.“

„Divožienka, tvoj sen sa splnil, nepočuješ?! Môžeš odísť!“ Zrejme si ‚ myslel, že sprvoti mu nerozumela.

„Kde je tá chatrč?“ Chcela, aby to vyznelo neoblomne, no keď pozrela na jeho popolavú tvár, zmohla sa iba na šepot. „Avenel, prosím ťa. Nevrátim sa sama.“

Chvíľu rozmýšľal o jej slovách. Potom sa dovtípil, že asi bude ťažšie presvedčiť ju, aby odišla, než urobiť čokoľvek iné, kývol teda hlavou a ukázal smer. „Je to asi necelý kilometer odtiaľto.“

Brienne neušlo jeho ťažké dýchanie a bolesťou stuhnuté držanie tela. Bojazlivo sa naňho usmiala. „Tak dobre. Poďme.“

K malej lesnej chatrči dorazili o niekoľko minút. Brienne zoskočila z koňa a s pištoľou v ruke kráčala po chodníku. Nevedela presne, ako z nej vystreliť, držala ju však pred sebou, dúfajúc, že tak zaženie útočníkov. Avenel zostal za ňou v tieni a vyčerpané sa kymácal v sedle.

Brienne rýchlo zhodnotila situáciu a upokojila sa, keď videla, že chatrč je opustená. Podišla až k prahu a cez pootvorené dvere nazrela dnu.

A potom sa zľakla ako ešte nikdy v živote. Zrazu na ňu vyskočilo čosi, čo v prvom momente vyzeralo ako štvornohý duch.

„Pre zmilovanie božie!“ vyhŕkla šťastná, že nevedela, ako vystreliť z pištole. „Orillion! Ako si sem našiel cestu?“

„Už tu raz bol,“ ozval sa spoza nej Avenel. Zosadol z koňa a držal si poranenú nohu, potácajúc sa na pokraji mdlôb. „Uviazal som kone.“ Rozprával, ako keby bol opitý. Strata krvi mu zahmlievala myseľ.

„Dobre.“ Podišla k nemu. Objala ho okolo pása a pomohla mu vojsť do chatrče. Zhnusené prehltla, keď zbadala dva obrovské potkany, ako ju pozorujú z podobločnice. V izbe pri stene stálo slamené lôžko, odviedla teda Avenela k nemu a uložila ho naň. Pri každom pohybe zastonal a Brienne len horko-ťažko vzdorovala slabosti, čo tak prežívala jeho bolesť.

„Pokúsim sa niečím posvietiť. Potom ti obviažem nohu.“ Šla k dverám začierneným od sadzí a zavrela ich. Predstavila si, že niekto sa môže zakrádať vonku v tme, a po chrbte jej prebehli zimomriavky. Donútila sa však potlačiť strach. Musí byť statočná, nič iné jej nezostáva.

V kúte pokrytom pavučinou našla drevo, navŕšila teda polená pod komín do ohniska. Našťastie tu objavila aj kresadlo a tak v chatrči čoskoro blčal veselý ohník. Keď to všetko urobila, šla za Avenelom podujať sa na druhú úlohu.

Pri pohľade na zaschnutú krv na ruke, ktorou si držal ranu, prehltla. „Ak ťa to bude bolieť, povedz.“

„To je irónia osudu, že práve ty mi ideš obviazať ranu,“ poznamenal s posmešným úškrnom.

Brienne sa naňho tiež roztrasené usmiala, sklonila sa a chytila si lem jemnej batistovej spodničky. Roztrhala ho na pásy, aby ich použila namiesto obväzov. V slabom svetle ohňa vytiahla z Avenelovej čižmy nôž a začala mu rozrezávať nohavicu. Trvalo jej to nekonečne dlho, kým sa dostala k rane, no keď konečne uvoľnila nohavicu, vzala pásiky látky a obviazala mu ranu. Strela mu spálila kus mäsa zo stehenného svalu. Bola to škaredá rana a Avenel počas obväzovania niekoľkokrát zastonal. Vždy keď zavzdychal, srdce sa jej prudko rozbúchalo. Keď bola hotová, s roztrasenými rukami sa postavila k ohnisku, aby sa pri teple ohňa upokojila.

Kúskom dreva porozhŕňala oheň a plamene sa rozblčali silnejšie.

Začula za sebou šuchot a nervózne sa obzrela. Avenel sa na lôžku pošuchol bližšie k stene a potľapkal rukou slamu vedľa seba, čím jej naznačil, aby si ľahla k nemu. Pozeral na ňu tak naliehavo, že keby ho nepoznala, pokladala by jeho pohľad za nežnú prosbu.

„Je tam sotva miesto pre teba,“ namietla. „Mohla by som ti pritlačiť nohu.“

„Si dosť malá, láska moja. Neublížiš mi, iba ma zohreješ.“ A opäť potľapkal prázdne miesto vedľa seba.

Brienne teda poslúchla. Na chvíľu pocítila rozpaky, keď si líhala na slamené lôžko. Rýchlo zistila, že sa nemôže vyhnúť dotyku s jeho telom, lebo by spadla na zem. Avenel ju objal svalnatou rukou a pritiahol si jej hlavu na svoju hruď. Čoskoro sa mu dych prehĺbil a zaspal, no Brienne spánok akosi obchádzal. Zvaľovala to na tvrdé lôžko, no v hĺbke duše dobre vedela, že je to živočíšne teplo pevného, svalnatého tela vedľa nej, ktoré jej nedá zaspať.

„Christopher!“

Brienne sa zobudila na výkrik a rýchlo vyskočila z lôžka. Hoci oheň už takmer vyhasol a v ohnisku svietili iba červené uhlíky, mala vlasy vlhké od potu. Avenel, ako sa zdalo, mal vysokú horúčku. „No tak, už je dobre,“ zašepkala do tmy. Dúfala, že mal iba zlý sen, a chcela ho zobudiť. No jej snaha bola márna.

„Panebože, Christopher!“ volal srdcervúco. Potom zostal ticho ležať, znovu prežívajúc nesmiernu bolesť, ktorú mu ten strašný sen pripomenul.

„Avenel, Avenel!“ Pomykala ho za ruku, aby sa zobudil. Zrazu otvoril chladné modré oči a pozrel rovno na ňu. V chatrči bolo prítmie, no Brienne zreteľne videla sklený pohľad jeho očí. Vydesil ju.

„A ty si kto?“ spýtal sa prekvapujúco silným hlasom.

„To som ja, Brienne.“ Odhrnula mu vlhké čierne vlasy z čela a zamračila sa, keď pocítila strašnú horúčosť jeho pokožky.

„Si vidiečanka?“ Pozrel na jej pokrčenú, špinavú sukňu a slamu, trčiacu jej zo živôtika. Sebavedome sa oprášila a potom si trochu upravila vlasy.

„Som Brienne, Avenel. Nepoznávaš ma?“ Pozrela naňho rozšírenými očami.

„Nepoznám žiadnu ženu menom Brienne. Odkiaľ ťa teda poznám, dievča?“ Zdvihol jedno obočie a začudovane na ňu hľadel.

„Som grófova dcéra,“ začala z druhého konca a nervózne si pritom vykrúcala prsty. „Zoznámili sme sa v Oesterley Parku.“ Zaváhala a potom zašepkala: „Nepamätáš sa?“ Sklonila sa k nemu s ustarostenými vráskami na čele.

„Ty že si grófova dcéra?“ Avenel sa nahlas zachechtal. „V tých handrách, čo máš na sebe? Ťažko ti uverím, že sa vydávaš za lady Venetiu, keď sa nevieš ani obliecť.“

„Netvrdím, že som dcérou lorda Culpeppera!“ odsekla ostro. Pozrela mu do tváre, červenej od horúčky a už jemnejšie pokračovala: „Bohužiaľ som dcérou grófa z Labordu.“

„Ty, a dcéra grófa z Labordu?! Ako to, že si potom taká stará?“ Rozosmial sa, ako keby povedala dobrý vtip. Potom sa pokúsil posadiť, hoci sa mu v tom snažila zabrániť.

„Nie som stará. Možno len neupravená tak vyzerám.“ Zatlačila ho na lôžko, no zistila, že Avenel je neuveriteľne silný, aby s ním zápasila.

„Koľko máš rokov? Nie menej ako osemnásť.“ Nahlas sa zasmial. „Ako by teda gróf mohol mať osemnásťročnú dcéru?“

„Mám devätnásť. Ale prosím ťa, teraz sa nezaoberaj takými nepodstatnými vecami. Musíš si odpočinúť –“ Opäť ho zatlačila, vystrašená jeho blúznením.

„Že vraj nepodstatné veci!“

„Už je dobre. Všetko bude v poriadku,“ tvrdila, ubezpečujúc viac seba než jeho. Avenel začínal tárať z cesty ako šialenec.

„Klameš, ty malá bosorka, čo?“ Posadil sa, no ju to tak vydesilo, že odskočila.

„Nie. Chcem ti iba pomôcť.“

„Teda ti na mne záleží?“ Uprel na ňu sklený pohľad. „Si vari moja konkubína?“

„Nie.“ Hlas sa jej zasekol v hrdle a odvážne prikročila k posteli. „Už som to povedala. Som Brienne.“

Bláznivo sa zasmial. „Si moja milenka. Ležali sme vedľa seba.“ Chytil ju za ruku a pomaly ťahal k sebe.

„Ale nie, prestaň! Si ranený. To nesmieš!“ Ustúpila dozadu a horúčkovito rozmýšľala, ako si s ním poradí. Napriek tomu, že mal horúčku, bol až nepochopiteľne silný, a hoci sa hýbal len s námahou, oči sa mu divo leskli.

„Priznaj, že sme milenci!“ nástojil, zvierajúc jej ruku. „Vyzeráš veľmi vábivo. Povedz mi, že som ťa nenechal len tak prejsť okolo.“

Tvár mu zrazu posmutnela. Zdalo sa, že si strašne želá, aby boli milencami. Vzdala to teda v nádeji, že ho tým upokojí a konečne si ľahne.

„Neprešli ste okolo mňa, pane. Vymenili sme si zopár…“

„Som teda tvoj milenec?“ nástojil. „Povedz!“

Mlčala, no potom sa zľahka zamračila a súhlasila: „Si môj milenec.“

„Ahá, tak si predsa klamala!“ Opäť sa posadil a zdrapol ju oboma rukami. „Nie si grófova príbuzná!“

„Neklamala som.“ Namáhavo preglgla a chcela si vytiahnuť ruku z prstov, ktoré ju škriabali.

„Si obyčajná klamárka! Ako môžeme byť milencami, keď tvrdíš, že si moja dcéra? Čo by som to bol za otca!“ Vyčerpaný si ľahol na lôžko, a s víťazoslávnym úsmevom na tvári čakal na jej priznanie.

„Aká tvoja dcéra? Nie som tvoja dcéra. Veď sa na mňa pozri! Na to som trochu pristará,“ presviedčala ho a utrela mu čelo kúskom spodničky.

„Veď to som presne vravel. Klameš,“ hundral unavene a viečka mu začínali klesať. „Nie si grófova dcéra. Nemôžeš byť dcérou grófa z Labordu, lebo to som ja!“ Len čo tie slová dopovedal, upadol do ťažkého spánku a Brienne zostala zmätene stáť pri lôžku.

Keď ráno otvorila oči, chvíľu jej trvalo, kým si spomenula, prečo spí na tvrdom lôžku v chudobnej chatrči. Zmeravená, uzimená sa zdvihla na lakťoch a v prítmí pozrela na muža ležiaceho vedľa nej. Až potom sa rozpamätala, kde je a čo sa im s Avenelom stalo. Šla k ohnisku, aby rozdúchala oheň. Otvorila dubové dvere a našla Orilliona sedieť na prahu, čo ju potešilo. Keď zbadal známu tvár, začal na pozdrav búchať chvostom o dvere.

„Tak tu si! Skoro som na teba zabudla!“ Sklonila sa k nemu a pohladkala ho po hlave. „Pozrieme sa, ako sa má náš pacient.“ Pustila psa dnu a potom s úzkosťou v srdci podišla k tvrdej posteli, zaliatej oranžovými lúčmi vychádzajúceho slnka.

Avenel ležal na slame, nehybný, bledý. Na sekundu jej stislo srdce, lebo si myslela, že zomrel. No potom jej nevýslovné odľahlo, keď pohol perami a čosi nezrozumiteľne zašepkal.

„Avenel…“ Dotkla sa mu ramena.

„Vari som mŕtvy?“ Pootvoril suché pery a zdvihol hlavu. Oči sa mu ešte vždy leskli, no šialenstvo predchádzajúcej noci sa z nich už vytratilo.

Brienne sa unavene usmiala a ticho odvetila: „Nie, práve naopak.“

Vzdychol si a položil si hlavu späť na lôžko. „Dobre. To je dobre.“

„Máš veľké bolesti?“

Pokrútil hlavou.

„Avenel, neviem, ako to zvládneme, no musíme sa vrátil! do Oesterley.“ Jemne mu utrela čelo.

„Viem. Priprav kone.“ Zavrel oči, akoby sa sústreďoval na ťažkú úlohu.

„Hneď som naspäť.“

„Brienne!“ Zavolal na ňu prv, než stihla vyjsť.

„No?“.. „Vezmi si pištoľ.“

„Áno.“ Pritisla si zbraň s rukoväťou z orechového dreva na prsia. „Pravdaže.“

Bolo už neskoro popoludní, keď sa vrátili do Parku. Avenel asi na polceste začal znovu krvácať. Kým prišli na okraj oesterleyského pozemku a zbadali ich koniari v stajniach, od straty krvi takmer upadol do bezvedomia.

„Vezmite ho dnu!“ zvolala Brienne na Cumberlanda a dvoch statných nórskych strážnikov, ktorí bežali k nim cez dvor. Stiahli Avenela z koňa a položili ho na trávu.

„Hans, choď zavolať doktora z mesta! A pošli sem nejakých chlapcov, nech nám pomôžu odniesť ho do domu!“ prikazoval Cumberland, na chvíľu ignorujúc Brienne. Hans zmizol a čoskoro sa zjavil celý húf mladých lokajov. Vzali svojho pána a rýchlo ho odniesli do domu.

„Nevedela som, či bude schopný prísť až sem.“ Brienne si pritiahla k telu ušpinený zelený jazdecký kabátec. Bola uzimená, unavená z jazdy a triasla sa na celom tele. Cumberland si ju konečne všimol a objal okolo pliec, aby ju trochu upokojil. Cestou k domu sa trochu pozbierala. „Myslela som, že budete s Rose ešte v Londýne.“

„Aj my. Mali sme sa vynikajúco. No obaja sme sa cítili trochu previnilo, že sme odišli z Parku. V Londýne sme sa dopočuli, že gróf z Labordu sa vrátil do Anglicka. Bohužiaľ, obával som sa, že sa môže niečo stať.“ Brienne si všimla hlboké vrásky znepokojenia na Cumberlandovej príjemnej tvárí.

„Takže to bol môj otec.“ Pri tej poznámke sa zachvela na celom tele. Jej obavy sa potvrdili. „Vždy keď som videla Avenela vychádzať z domu, mal pri sebe pištoľ. No aj tak mu nepomohla. Zaútočili na nás…“ Nevládala pokračovať. Vďačne pozrela na Cumberlanda, keď ju objal ešte mocnejšie.

„Keď ste sa nevracali, poslali sme vás hľadať. Som rád, že ste prišli sami. Rose a ja sme sa báli toho najhoršieho.“

„Asi som radšej mala počkať v tej chatrči na pomoc. Neviem, či som urobila dobre, keď som nechala Avenela jazdiť zraneného.“ Brienne si spomenula, ako ho lokaji museli niesť, a zaliali ju slzy. Utrela si špinavé líca a oči, ktoré jej ako dva ligotavé ametysty žiarili v bledej tvári. Vedela, že vyzerá hrozne, no v tej chvíli jej to neprekážalo. To, že videla Avenela ležať v bezvedomí, bolo po všetkom, čo spolu prežili, na ňu priveľa‘.

„Urobili ste dobre. Avenel sa vystrábi. Už bol na tom aj horšie.“

„Horšie?“ Brienne potlačila vzlyk a pozrela na Cumberlanda. Nevedela si predstaviť nič horšie ako to, čo videla na čistine.

„Teraz o tom nebudeme hovoriť, milá lady. Je najvyšší čas, aby ste sa aj vy dali do poriadku. Môžem vám prezradiť, že Vivie bola obavami celá chorá. Ako my všetci, nakoniec.“ Prv ako vystúpili na schodíky domu, ešte raz ju objal.

„M-môžem pre Avenela niečo urobiť, kým príde lekár?“ vzlykala, keď už boli dnu. Potrebovala jedlo a kúpeľ, zdalo sa jej však, že by sa zbláznila, keby musela hore vo svojej izbe čakať na správy o Avenelovom stave.

„Ale nie, nie, moja drahá. Urobili ste už dosť. Teraz sa oňho postará Rose.“ Cumberland zmĺkol a bez slova jej hľadel do tváre. „Zdá sa, že kým sme boli preč, Avenela ste si celkom obľúbili.“

Tá poznámka ju zastihla nepripravenú. Ale nemalo význam hádať sa. Vedela, že jej city k Avenelovi neostanú utajené. Veď keď ho dávali dolu z koňa, jej srdce padalo spolu s ním, ranené a krvácajúce.

Keď Cumberland videl jej skľúčenú tvár, iba pokýval hlavou a záhadne dodal: „Neviem, či je to dobre, alebo zle. No vaše city k nemu ho aspoň udržali pri živote.“

Prv ako ho Brienne stihla požiadať o vysvetlenie, stretli v chodbe Rose. Rozbehla sa k nim a chytila Brienne za plecia.

„Ako sa má?“ spýtala sa Brienne.

„Je vo svojej komnate,“ odvetila Rose. „Čakám na lekára, pretože sa bojím dať mu dolu obväzy bez súhlasu doktora. Nechcem, aby znovu krvácal.“

„Ja – chcela som mu pomôcť. Naozaj som chcela.“ Brienne sa zachvela.

„Avenel vám vďačí za svoj život. A nebojte sa! Možno vyzerá zle, no je silný ako býk. Na to, aby ho zabili, nestačí len poranený sval. Som si istá, že bude v poriadku.“ Rose chytila Brienne za studenú ruku. „Poďte. Odvediem vás do vašej izby. Myslím, že je najvyšší čas, aby sa niekto postaral aj o vás. Cumberland…“ Rose sa otočila k manželovi.

„Dám vám vedieť, keď príde lekár,“ prisľúbil Cumberland a Brienne si znovu uvedomila, ako od svadby zostarol. Neprešiel ešte ani týždeň, no vyzeral tak, ako keby od toho rána, čo ich s Avenelom vyprevádzali do Londýna, prešli celé roky.

Rose mu kývla a potom odviedla Brienne hore veľkým schodiskom do jej izby. Brienne však len hmlisto registrovala starostlivosť, ktorú jej venovali Rose a Vivie. Mysľou bola preč, v hlavnej spálni, kde ležal Avenel. Lekár z mesta čoskoro prišiel a po jeho odchode povedali Brienne, že Avenel spokojne zaspal a nech spí aj ona. No ona mlčky sedela na žltej pohovke a hľadela do praskajúceho ohňa, lebo vedela, že v ten deň sa jej bude zaspávať ťažšie ako kedykoľvek predtým.

Prešiel týždeň. Celý dlhý týždeň Brienne počúvala, čo je nového v Avenelovej komnate, a čakala, kedy ho bude môcť vidieť. No nikto jej nepovedal, že môže do prekrásnej izby so zeleným zamatom prísť.

Každý deň videla, ako do jeho spálne vchádzajú a vychádzajú ľudia. Raz to bol mestský pastor reverend Trumbell s červenou tvárou, ktorý jej bodro kývol na pozdrav, keď prechádzal po chodbe, inokedy zase lekár, ktorý bol každodenným hosťom. Čudné bolo, že neprichádzali žiadne návštevy zvonka. Na Avenelovu žiadosť sa bezpečnosť v Parku zostrila. Cumberland informoval strážcov pri bráne i paholkov o možnom príchode grófa, a hoci Brienne priam umierala od zvedavosti spýtať sa Cumberlanda, prečo ju Avenel nechce vidieť, radšej sa k nemu veľmi nepribližovala. Mal veľa starostí a vždy keď pozrela do jeho príjemnej, láskavej tváre, zmocnil sa jej pocit viny za to, čo sa stalo. Vtedy nedokázala myslieť na nič iné iba na to, ako veľmi nenávidí svojho otca.

Rose bola jediným človekom, ktorý rozumel jej trápeniu. Keď Brienne začala vyhlasovať, že Avenel ju neznáša a nechce vidieť kvôli tomu, čo mu urobil jej otec, Rose sa ponáhľala ubezpečiť ju, že to tak nie je. No Brienne vedela, že aj Rose je nešťastná z toho, ako nepochopiteľne sa Avenel stráni jej spoločnosti. Brienne nezostávalo teda nič iné len bezcieľne sa túlať po chodbách veľkého domu a čakať na okamih, keď Avenel povie, že mu chýba.

No zdalo sa, že nemá záujem stretnúť sa s ňou. Dni pomaly plynuli, jeho stav sa zlepšoval, ale ani raz si ju nezavolal. Ako predpovedali Rose s Cumberlandom, uzdravoval sa rýchlo. Brienne to na jednej strane tešilo, a na druhej deprimovalo, lebo v tom prípade bol jeho nezáujem ešte záhadnejší.

Brienne s Cumberlandom a Rose každý večer večeriavala v jedálni a manželia sa jej vždy snažili trochu uľahčiť ťažkú situáciu príbehmi o Avenelových čudáckych vrtochoch z minulosti. Rose si vymýšľala výhovorky, každý deň inú, tvrdila, že Avenelovo správanie je len súčasťou jeho excentrických manierov, až kým si všetci neuvedomili, že sa nedá ničím ospravedlniť. Z nejakej neznámej príčiny sa Avenel Brienninej spoločnosti vyhýbal. Zachránila mu život, no on nakoniec dovolil vstúpiť do svojich komnát iba vojvodovi a vojvodkyni z Hardingtonu. Brienne sa cítila odhodená ako jeho staré, špinavé obväzy. A aj tento fakt spôsobil, že jej v srdci začala klíčiť žiarlivosť. Ešte aj okrídlené sfingy, čo podopierali operadla stoličiek v jeho komnate, z neho mali viac než ona. Brienne začínala dokonca závidieť perinám, v ktorých ležal.

Počasie sa zmenilo. Jasná obloha sa zatiahla, zem pokryl sneh a do Oesterley Parku zavítala zima. Zľadovatená pôda bola príliš šmykľavá na jazdenie, a tak Brienne sedávala v izbe a pozerala na pusté polia, na ktoré padali vlhké biele vločky. V ten deň súmrak nastal dosť skoro á počasie presne odzrkadľovalo Brienninu náladu – deň bol zamračený, chladný a bezútešný. Vivie jej doniesla tácňu s večerou a potichu sa motala po izbe, poskytujúc jej svojou diskrétnou prítomnosťou spoločnosť, nerušila však jej myšlienky.

Brienne si trochu zajedia, vstala a začala sa prechádzať po izbe, unavená a nepokojná. Prinútila sa sadnúť a čítať knihu poézie, čo si požičala z knižnice dolu, no len čo sa posadila na taftovú pohovku, jej pozornosť upútali plamene vyšľahajúce z kozuba. Neprítomné hľadela do ohňa a v teple oranžových, na konci modravých plamienkov nachádzala útechu zo svojich nevypovedaných pocitov. Ten večer bola vo veľmi pochmúrnej nálade, lebo Rose a Cumberland strávili celý večer s Avenelom.

Zavrela knihu a v myšlienkach sa proti svojej vôli začala zaoberať tým, čo asi robia. Hrýzla si spodnú peru v hlbokom zamyslení a zúfalo si lámala hlavu nad tým, čo sa vlastne stalo. Prečo sa k nej Avenel takto správa? Cítila sa vinná, no nemôže na ňu predsa pozerať len ako na dcéru Olivera Morrowa, veď mu zachránila život! Prečo sa k nej obracia chrbtom, práve po tom, čo mu dokázala, ako jej na ňom záleží?

Pretože to bol tvoj otec, kto ho postrelil. Tie slová sa jej ustavične vracali do mysle. Napadlo jej, či ju Avenel teraz nenávidí ešte viac. Pri bolestiach, ktoré mu spôsobili zranenia, určite preklínal grófa – a asi aj ju.

Striasla zo seba beznádej a povedala si, že má predsa vlastnú hrdosť. Nebude sa mu vnucovať, keď po nej netúži. A ako plynuli dni, aj pocit skľúčenosti z jeho odmietnutia pomaly slabol.

„Tout de suite!“ zvolala Vivie, keď niekto silno zaklopal na dvere komnaty. Brienne zdvihla hlavu – klopanie ju na okamih vytrhlo z melanchólie. „Oui?“ spýtala sa Francúzka. Za dverami stál mladý lokaj, ktorý niečo povedal Vivie. Komorná vzápätí zavrela dvere a vzrušene sa hrnula k Brienne.

„Ma demoiselle! Monsieur vás volá, aby ste prišli za ním do izby s gobelínmi!“

Brienne poskočilo srdce, no nevzrušené sa spýtala: „Čo si odpovedala Tobymu?“

„Povedala som, že prídete.“ Vivie na ňu užasnuto pozrela rozšírenými očami. „Tak ste to chceli, non?“

„Ale áno, to je v poriadku,“ podráždene odvetila Brienne. Nenazlostila ju Vivina odpoveď, ale Avenelova neslýchaná bezočivosť vydávať jej príkazy.

„Milá lady, povedala som tomu chlapcovi ešte aj to, že pán Slane si bude musieť počkať, kým sa vychystáte.“ Vivie sa potmehúdsky usmiala a Brienne sa hneď zlepšila nálada.

„Aha, to je dobre. Takže, keď už mám na to čas, povedz, Vivie, čo by som mala najprv…“ Brienne rozmýšľala, aká činnosť by jej zabrala čo najviac času a znervóznila čakajúceho Avenela. „Áno, okúpem sa!“ Rozosmiala sa a rozpustila si lesklé vlasy. „Verím, že mojim vlasom by prospelo poriadne umytie. Koniec koncov, veď iba pred chvíľou uschli od ranného kúpania.“

Obidve ženy sa nezbednícky zachichotali a Vivie sa pobrala zavolať slúžky, aby pripravili kúpeľ.

O dve hodiny neskôr stála Brienne v salóne pred dverami, ktoré viedli do Avenelových izieb. Umyté, vysušené vlasy jej žiarili bordovým leskom. Mala ich umelecky vyčesané a jedna zvlnená kučera jej voľne visela cez hruď. Oblečená bola v šatách z hyacintovomodrého saténového brokátu. Zašnurovaný korzet zakrýval živôtik z tej istej látky – jednofarebnej, veľmi kvalitnej, bez výšivky. Brienne sa cítila svieža a pekná, a to jej dodalo odvahu, aby otvorila dvere po Avenelovom nevľúdnom „Ďalej!“

Potichu vošla do predizby. Na stenách viseli gobelíny s motívmi milostného života bohov – polonahý Vulkán vábil Venušu a Kupid koketoval so Psyché na medailónoch, inšpirovaných prácami Bouchera, votkaných do tmavobordového vyšívaného pozadia. Avenel sedel na pestrofarebnom koberci s jednou nohou obviazanou a vystretou, a druhou zohnutou v kolene. Chrbtom sa opieral o pohovku potiahnutú výšivkou podľa vzoru Boucherovho diela Les Amours Pastorales. Hľadel do blčiaceho ohňa, ktorý tlmil prievan a dodával vyzdobenej izbe útulnú atmosféru.

Brienne musela podísť o niekoľko krokov bližšie, aby mu videla do tváre. Trochu ju prekvapilo, že Avenel sa tvári nezvyčajne neprístupné a zároveň zničene. Vôbec nevyzeral ako človek, ktorý práve strávil večer v spoločnosti priateľov. V ruke držal krištáľový pohár naplnený jemnou voňavou brandy.

„Chceli ste ma vidieť?“ spýtala sa a ticho pristúpila bližšie, aby ju vo svetle ohňa bolo vidieť. Všimla si, že tmavočervené gobelíny na stenách zmäkčujú obrysy izby, osvetlenej iba plameňmi z kozuba.

„Ako to, že ste si dovolili kúpať sa, keď som vás dal zavolať!“ oboril sa na ňu. Uštedril jej zlostný pohľad a prísne stisol pery. Z taniera s ovocím si vzal jablko a začal ho šúpať ostrým nožíkom.

„Nevedela som, že som v Oesterley v službe. Musím vari na každé pánovo kývnutie bežať k nemu?“ Nepohla sa, ani neuhla pred jeho skúmavým pohľadom. Bola na neho nazlostená a sľúbila si, že mu to dá pocítiť.

„Nechali ste ma čakať celé dve hodiny!“ Odhodil nožík na ovocie a prekrížil si svalnaté ruky, porastené tmavými chĺpkami, na hrudi. Očividne čakal, že sa Brienne ospravedlní.

„Áno,“ súhlasila a pomaly si ho obzerala, aby jej neušiel ani jediný detail. Čierne vlasy sa mu vo svetle ohňa leskli a Brienne si obzvlášť pozorne prezrela jeho hruď, ktorú odhaľoval roztvorený zelenomodrý župan. Poskytoval jej pohľad na majestátne mužné torzo, ktoré sa zužovalo k pevnému bruchu a strácalo pod záhybmi hodvábnej a zamatovej šerpy. „Máte pravdu, dve hodiny je veľmi dlhý čas na čakanie,“ dokončila vetu a vložila do nej všetku trpkosť, ktorá sa v nej za celý týždeň nazbierala.

Ostro na ňu zazrel. „Aha, takže vy sa na mňa hneváte, však?“ Nasilu sa zasmial. „Sadnite si, maličká. Hneď upokojím vašu dušu.“

Poslúchla a sadla si do kresla rovno pred neho. „Prečo ste ma teda chceli vidieť, pane?“ spýtala sa ironicky. Teplo, ktoré sálalo z jeho pohľadu, ju pálilo viac ako plamene, čo vyšľahovali z kozuba.

„Konečne som dospel k rozhodnutiu, čo s vami, kráska.“ Zlomyseľný podtón tej vety ju donútil pozrieť mu do arogantnej tváre. „Trvalo mi to celý týždeň, no napokon som sa rozhodol.“

„Rozhodol?“ Zamračila sa.

„Áno.“ Na chvíľu odvrátil pohľad a dlhým dúškom si odpil z brandy.

„Nerozumiem –“

„Nemáte čo rozumieť!“ odvrkol jej. Zrazu hodil zlatý predmet, ktorý jej pristál v lone. Pozrela naň a prehltla guču, čo jej narástla v hrdle.‘

„Čo to má znamenať?“ Vzala pozlátený kľúčik do ruky.

„Zaslúžili ste si ho. Mal som vám ho dať už pred týždňom, no potreboval som čas, aby som si to rozmyslel.“ Oči sa mu zaligotali, no potom opäť schladli, keď sledoval, ako Brienne zareaguje. „Tak si ho berte a nech ste už preč!“

„Je bezcenný,“ zašepkala. Z nevysvetliteľnej bolesti v hrudi sa jej začala krútiť hlava. „Nemám svoj hrebeň. Ak si náhodou nespomínate, práve v tejto izbe ho gróf z Culpepperu rozdupal.“

„Dal som ho opraviť. Spolu s mešcom zlata, ktorý vám chcem pridať, budete mať dosť peňazí na to, aby ste šli, kam chcete. A ráno budete mať k dispozícii aj koč.“ Nemotorne zohol koleno obviazanej nohy a potom ho s bolestivou grimasou zase narovnal. Pozrel na ňu a dodal tak tvrdo, až podskočila: „Tak choďte! Odíďte, hneď teraz!“

„Vy ne –“ hlas jej zlyhal a nemohla dokončiť.

„Nájdite si nejakého príbuzného a bývajte u neho, Brienne.“ Trochu zmäkol, keď si všimol, ako sa jej to dotklo. „Urobili ste pre svoju slobodu viac než dosť. Je mojou povinnosťou dať vám možnosť skončiť vaše trápenie.“

Pri tých slovách si Brienne vybavila v mysli poľovnícku chatrč uprostred lesov. Bolestne živo si pripomenula jeho teplú náruč, do ktorej sa v ten večer pritúlila. A spomenula si aj na hlbokú ľútosť, ktorá sa jej zmocnila pri myšlienke, že na tej čistine na nich pravdepodobne zaútočil jej otec alebo niektorý z jeho prisluhovačov. Ráno, keď Avenel s veľkými mukami vysadal na svojho žrebca, sa mu chcela ospravedlniť za všetko, čo sa mu stalo. Je mi to ľúto sa jej však zdalo málo na to, aby jej odpustil svoju bolesť. Zhľadúvala slová, vhodnú frázu, čo by zapôsobila ako balzam na ich duše a pomohla im spríjemniť návrat do Oesterley, takú, čo by najlepšie odzrkadlila jej pocity. Potom si však uvedomila nezmyselnosť svojich úvah, vysadla na Princeznú a odcválali, prv než stihla vysloviť to neodvolateľné ľúbim ta.

„Počúvate ma?“ spýtal sa Avenel a vytrhol ju zo zadumania.

„Áno.“ S námahou preglgla. Nevedela, čo má robiť. Len pred niekoľkými týždňami by šťastne schmatla kľúč a peniaze a ani by sa s ním nerozlúčila. Teraz však mala pocit, akoby sa jej celý svet rozsypal na márne kúsky. Hnev, čo z nej sálal, keď vstúpila do izby, sa zrazu zmenil na chladnú bezútešnosť. „Chcete, aby som odišla.“

„Chcem, aby ste odišli.“ Nepozrel do jej pátravých očí, no jeho slová boli jasné: „Musíte odísť.“

„Vtedy v noci… v tej chatrči…“ začala prihlúplo.

„Na tú noc zabudnite, aj na to miesto!“ skočil jej do reči. „Teraz sme v Parku a musíme žiť podľa pravidiel Oesterley, v súlade s jeho minulosťou. Nemáme na výber.“

„Rozumiem,“ povedala roztraseným hlasom. Ako v mrákotách vstala, pripravená odísť, no kľúčik jej pritom spadol na koberec. Kľakla si a vystrela trasúcu sa ruku, že ho zdvihne.

„Povedzte mi ešte jedno, Brienne, predtým než odídete.“ Chytil ju za útle zápästie.

„Áno.“ Pozrela na neho s bledou, užialenou tvárou.

Dlho rozmýšľal, kým sa nakoniec spýtal: „Keď ma postrehli, prečo ste ma nenechali tak a nevrátili sa sama, ako som vás žiadal?“

„Lebo… boli ste ranený.“

„A to je jediný dôvod?“ Skúmavo ju pozoroval prižmúrenými očami. „Myslím, že nie.“

Keď konečne vládala prehovoriť, odpovedala slovami, ktoré pôvodne nechcela vysloviť: „Vy už viete prečo,“ zašepkala a pozrela bokom, aby sa vyhla víťazoslávnemu pohľadu jeho čiernych očí.

Avenel hľadel na svoje prsty, ktoré ešte vždy zvierali jej zápästie. Hoci pred chvíľou jej prikazoval, aby odišla, teraz mu bolo v hlase cítiť neistotu ‚ a protichodné pocity, ktoré ním. zmietali. „Povedz mi, Brienne, aby som ťa pustil. Povedz tie slová, hneď teraz a budeš slobodná. Ak nie…“

Zaváhala. Vtom sa sklonila k nemu a vtisla mu na pery dlhý, sladký bozk. Bozk na pamiatku, ktorá jej zostane na celý život. Lebo potom urobí to, čo aj sama pokladá za rozumné: nezúčastní sa na osobnej vojne, ktorú vedie Avenel s jej otcom. Odíde od muža, ktorý sa otvorene vyhlásil za jej nepriateľa. To bude najlepšie, čo môže spraviť.

Cítila, že Avenel jej pustil zápästie a vtedy, v tom krátkom, osudovom okamihu, keď sa dotýkali iba perami, mala poslednú možnosť odísť. Rozum ju vystríhal, no nepočúvla ho.

Neodišla.

Dovolila Avenelovi, aby ju vzal do náručia, a tak vošla do klietky levovej. Hravý, nežný bozk bol preč a nahradil ho dravý, lačný, túžobný, pri ktorom jej zmysly dosiahli hranice extázy. Perami sa drsne, vlastnícky prisal na jej pery a jazykom sa dotýkal jej jazyka. Uväznil ju vo svojich silných rukách a pritisol k sebe. Župan sa mu roztvoril, a keď sa chladný modrý brokát jej šiat dotkol jeho nahého, rozhorúčeného tela, odtrhol pery od jej úst. Hoci sa bozk tým skončil, videla mu na očiach, že je to len začiatok.

„Nemala si mi to dovoliť. Mala si bojovať o svoju slobodu. Keby si mala čo len kúsok pudu sebazáchovy, urobila by si to, láska moja,“ šepkal horúčkovito. „Trvalo mi sedem dní a nocí, kým som bol schopný poslať ťa preč.“

„Chcela som…“ začala, no nedokončila. Zrazu po ňom zatúžila celým svojím telom i dušou.

„Vieš, že keď tu dnes zostaneš, už sa nikdy nezbavíš mňa ani Oesterley. Poznačím ťa natrvalo.“ Vzal jej tvár do svojich veľkých, silných rúk a čakal na odpoveď. Odpovedala hneď, nie slovami, ale perami, ktoré nezávisle od jej vôle prechádzali po jeho ústach.

Počula, ako sa mu z hrdla vydral ston, a hneď nato pocítila, ako jej pod ostrím noža na ovocie jedna za druhou povoľujú šnúrky na živôtiku. Stiahol z nej šaty, ktoré‘ sa poskladali na zem okolo nich. Jedným pohybom jej rozhrnul rozrezaný korzet a chytil ju za prsia. Jeho neoholená brada jej zanechávala na pleciach a krku červené stopy a ústa sa jemne zahryzli do ružových púčikov na jej ňadrách. Keď sa zubami dotkol citlivej pokožky, pocítila v bruchu horúčosť.

Rukami jej prechádzal po smotanovobielych hladkých stehnách a potom drsne potiahol za okraj jej hodvábnych pančúch. Dvoma ťahmi jej ich vyzliekol, vyzul črievičky a odhodil na hŕbu šiat. Brienne mala pocit, že sa topí vo víre jeho neovládateľnej žiadostivosti a pohľadom plným vášne sledovala, ako si Avenel zhodil župan z pliec. Nahý ju náhlivo vzal do náručia a potom, ako keby krotil zviera v sebe do civilizovanejšieho správania, odniesol ju do svojej spálne a položil na posteľ.

Strach z –neznámeho donútil Brienne pritiahnuť si rozrezané okraje korzetu k telu a kľaknúť si. Hoci sa jej celé telo chvelo nepoznanou túžbou, predsa keď pozrela na Avenela, ktorý stál nad ňou, napadlo jej, či mu nebude prekážať jej neskúsenosť. Ako bude s týmto mužom držať krok? Vari bola taká hlúpa a myslela si, že pri jeho zúrivej vášni to môže dobre dopadnúť? Avenel si zložil ruky na hrudi a poskytol jej tak vzrušujúci pohľad na jeho mužnosť. Mocnými stehnami sa oprel o matrac a jej myšlienky zaleteli k rozhovoru, ktorý si raz vypočula o tom, čo sa deje medzi mužom a ženou. „Po prvý raz to bolí… Musí sa to pretrpieť… Niektoré majú šťastie a veľmi nekrvácajú… Ale musíš sa poddať, poddať, poddať!“

Zmätená sa oprela o čelo postele. Asi predsa len mala odísť. Možno urobila chybu. No pri pohľade na Avenela, stojaceho nad ňou, nahého, osvetleného iba žeravými uhlíkmi z kozuba, vedela, že sa rozhodla správne. Očami mu prechádzala po tele a oceňovala jeho krásu. Z každého pohybu pevných svalov vyžarovala mužná sila. Dospela k záveru, že sa určite zbláznila. Ako inak by tak strašne mohla túžiť po niečom, čo ju podľa všetkého bude bolieť?

Kým takto bojovala s pochybnosťami, Avenel stál, nehýbal sa a svetlo plameňa ožarovalo jeho zmučenú tvár. Premeriaval si ju od hlavy po päty, nakoniec mu oči spočinuli na jej tvári. Akoby niečo hľadal. Jeho neprirodzená strnulosť ju znervóznila.

„Čo je, Avenel?“ pošepky sa spýtala Brienne. Vari zašla až tak ďaleko len preto, aby pocítila krutosť jeho odmietnutia? Zakrývala si rukami hruď a vystrašene rozmýšľala, či na ňu hľadí ako na príťažlivú ženu, pripravenú na milovanie, alebo ako na dcéru jej otca. V duchu sa modlila, aby na nej nenašiel niečo, čo zdedila po Oliverovi Morrowovi. On však zádumčivo hľadel na záplavu jej mahagónových vlasov.

„Sú nádherné,“ zamumlal len tak pre seba a vzal do ruky niekoľko prameňov. „Celá si krásna.“

Tými slovami prelomil nerozhodnosť, ktorá ho na okamih ochromila. Pritiahol ju k sebe na okraj matraca. V tvári mal napätý, nevyspytateľný výraz a Brienne sa zachvela vzrušením i obavami zároveň. Avenel bol pripravený. A podľa toho, ako sa tváril, sa zdalo, že by sa upísal aj diablovi, len aby dostal to, po čom túži.

„Rozviaž si to,“ ukázal na stužku, ktorá ešte držala pokope franforce, čo jej zostali z korzetu.

Roztrasenými rukami chytila šnúrku, ktorá ešte vždy držala roztrhaný kus odevu, a trvalo jej dosť dlho, kým konečne potiahla za jeden koniec. No skôr ako ju stihla rozviazať, jej Avenel zvliekol tenkú spodnicu cez hlavu. Tmavočervené kučery sa jej rozsypali po pleciach. Nehybne na ňu hľadel, ako nahá kľačí na veľkej prikrývke. Inštinktívne zdvihla ruky, aby si skryla prsia pred jeho pohľadom.

„Nie,“ povedal a pridržal jej ruky pri bokoch. Nežne si zaplietol prsty do jej vlasov a sklonil sa, aby ju pobozkal.

„Avenel, počkaj –“ slová zanikli pod jeho perami, ktoré sa vpili do • jej. Ruky mu skĺzli na Briennin štíhly pás a jeho žiadostivý bozk jej opäť rozbúril všetky zmysly. Chcel od nej viac, ako mu vedela dať. Ledva lapajúc dych, nereagovala na jeho nástojčivý jazyk, ktorým sa dobýjal do jej úst. No keď ju chytil za zadok, zrazu cítila, ako z nej padajú zábrany. Nenásytný oheň, ktorý jej rozpálil v podbruší, ju nútil konať bez rozmýšľania. Vždy keď posunul ruku ďalej, plamene vyšľahovali vyššie a vyššie. Nakoniec to už dlhšie nemohla zniesť, vyšiel z nej tichý ston a urobila to, čo od nej chcel. Ostýchavo mu vošla jazykom do úst a hneď pocítila jeho odozvu. Mali k sebe tak blízko, že cítila každý sval, ktorý sa mu napínal na hrudi. Brienne čoskoro zistila, že čím hlbšie a dlhšie ho bozkáva, tým silnejšia je jeho reakcia.

„Avenel, ideme na to príliš rýchlo,“ vydýchla, keď si napokon odtrhla ústa od neho. Tá silná, mužná vôňa, ktorú nemohlo zmyť žiadne mydlo, zotrvávala na jej pokožke a jeho pery ju pálili na krku. V tom divom prúde sa celá topila. Stíchla a on ju položil horeznačky na posteľ. Cítila, ako sa matrac prehol pod jeho váhou, a potom už ležal vedľa nej, hladkal jej prsia a aj ona mu rukou prechádzala po širokej svalnatej hrudi. Úzkosť a rozkoš jej zahmlievali zrak. Ruka na jej tele bola teplá, nežná, no vždy keď naňho pozrela, ju obchádzal strach. Vyzeral ako posadnutý túžbou po nej. Keďže jeho naliehavosti nerozumela, vyľakalo ju to.

V snahe trochu ho spomaliť, položila mu ruky na hruď. Cítila chĺpky, ktoré tvorili úzky pás dolu bruchom, tvrdým ako skala, á pod pupkom zhustli, tam, kde sa nástojčivo pritláčal na jej mäkké bruško. Dlane jej zvlhli a zrazu jej napadlo, ako má ovládať muža, akým je Avenel Slane, keď nedokáže kontrolovať vlastné telo, pritláčajúce sa k nemu ako nočná mora k svetlu.

Naposledy sa pokúsila získať kontrolu nad sebou, no. Avenelova ruka ju donútila vzdať sa tej snahy. Začal jej hladkať pás, potom prešiel na boky a napokon preskúmal jemnú pokožku na vnútornej strane stehien. Zubami ju nežne uhryzol do pleca a potom sa posunul nižšie, na prsia.

„Chcem ťa, Brienne, vieš o tom? Chcem ťa ako žiadnu inú ženu, ktorú som doteraz poznal. Si mojím šťastím či kliatbou?“ Zastonal, no nečakal na odpoveď. Keď tak neomylne vyslovil svoju túžbu, chytil do dlaní jej prsia a trel ružové okolie bradaviek, až kým každá nesčervenela a neprahla po jeho dotyku. Vzal ich do úst a Brienne mala pocit, že ju besnenie Avenelovej túžby unáša kamsi do neznáma. Ťažko dýchala a bezmocne vnímala jeho jazyk, ktorý prechádzal pomedzi jemné krivky jej pŕs. Zakliesnil sa medzi jej nohy, zaboril si ruku do uvoľnenej hrivy jej vlasov a ona pochopila, že nadišiel čas uspokojiť jeho náruživú potrebu.

Zdalo sa jej však, že tá túžba je príliš divá a žiadostivá. Keď jeho silné telo spočinulo medzi jej nohami, začali jej v hrudi klíčiť semienka paniky. Pokúsila sa ešte raz vysvetliť mu to, čo cíti, a vyhŕkla: „Avenel, počkaj! Vieš, že nie som skúsená v milovaní.“

Na chvíľu zastal, presne tak ako dúfala, no iba preto, aby jej zašepkal do ucha: „Ja viem, láska moja. Skúsená žena by dávno odišla.“

Potom ju pobozkal a pritlačil sa k jej stehnám. Pri každom jeho pohybe však Brienne cítila, ako v nej narastá strach. „Avenel, počkaj …“ ticho zvolala, no nepočul ju. Namiesto toho jej drsne chytil ruky a pridržal ich nad hlavou. Zmätená a dezorientovaná Brienne rozmýšľala, či si Avenel v tej chvíli uvedomuje, koho pri sebe vlastne má. Jeho pohyby jej pripadali také vypočítané a zautomatizované, ako keby sa šiel milovať s inou ženou, so ženou, ktorá má skúsenosti, aké ona nemala možnosť získať. Dýchal sťažka a Brienne vedela, že dychtí po tom, aby sa pohrúžil do nej. Telo mal stuhnuté a srdce mu šialene tĺklo. Hoci vedela, že sa jej ho ťažko podarí zastaviť, predsa chcela, aby si uvedomil, čo jej robí.

Keď sa opäť pohol ďalej, zrazu stiahla nohy, vzlykla a pocítila, ako jej po lícach stekajú horúce slzy. Zhrozená nad tým, čo vlastne robí, odvrátila hlavu, aby pred ním skryla svoj strach a bolesť.

„Brienne, Brienne,“ šepkal Avenel. Nepustil jej ruky, no trochu povolil zovretie. Zaplietol si prsty s jej prstami a nežne sa spýtal: „Brienne, čo je?“

„Bojím sa, že mi ublížiš,“ plakala do vankúša. „Vystrašil som ťa.“ Hlas mal zastretý, ale chápavý. Bojoval sám so sebou a chvíľu mu trvalo, kým vládal prehovoriť. Brienne si potom všimla, že dych sa mu spomalil a telo trochu uvoľnilo. Pobozkal ju na čelo, a hoci jej ešte vždy nepustil ruky, upokojujúco sa jej prihovoril: „Nezabudni, láska moja, že dnešná noc je prvá pre nás oboch. Ty si ešte nikdy nemala muža a ja som zase nikdy nemal pannu.“

„Chcem byť s tebou, Avenel,“ zašepkala.

Bez slova ju hladkal po vlasoch a zdalo sa, že po prvý raz v živote nevie nájsť slová.

„Nauč ma, ako na to, Avenel. Ty to predsa vieš. Nauč ma, ako milovať muža. Nauč ma milovať ťa.“ Cudne sklopila oči. Odhalila mu celú svoju dušu. Teraz zostáva len dúfať, že Avenel pochopí zmysel jej úprimných slov. „Nie!“ odvetil zrazu britko.

Potlačila zúfalý výkrik a po líci jej stiekla slza. Nerozumie mi. Nechápe!

„Láska moja,“ jeho hlas prerušil jej myšlienky. Obrátila k nemu oči a zhlboka sa nadýchla, pripravujúc sa na odmietnutie. No nestalo sa tak. Namiesto toho ju pobozkal na viečka a povedal: „Urobíme to ináč. Dnes v noci budeš ty učiteľkou. Dnes v noci mi ukážeš, ako sa milovať s pannou.“

„Ale ja neviem, ako ťa to naučím! Veď neviem, ako –“

„Takto: Vzrušuje pannu, keď ju bozkávajú sem?“ Sklonil hlavu a pritisol svoje pery na jej. Ich prsty sa pevnejšie preplietli, a keď Brienne pocítila jeho nehu, trochu sa uvoľnila.

„Alebo keď ju bozkávajú sem?“ Posunul sa nižšie a zaboril ústa do nežných priehlbín jej krku. Vychutnával jej pulz, ktorý sa pri jeho dotyku zrýchlil. Zostal tam ešte dlho a potom sa posunul dolu nižšie.

„Alebo sem?“ spýtal sa, keď sa ústami dostal k jej prsiam. Tentoraz sa nechala opájať pocitmi. Prstami mu prehrabla husté vlasy a pod jeho skúsenými perami sa priam roztápala.

Trvalo dlho, kým zase zdvihol hlavu, jeho čaro však pôsobilo ďalej. Bez ostychu zastenala: „Avenel, daj mi, po čom túžim.“ Nespaľoval ju už divý plameň, ale zmysly jej pomaly, nástojčivo blkotali. On však ešte neskončil. Ešte nebol pripravený na to, aby ju uspokojil.

Obrátil ju na brucho a hladkal jej hladký, okrúhly zadok. Na chrbte cítila horúčavu z jeho pier a potom ju bozkával na miesta, kde ju ešte nikto nikdy nepobozkal.

„Po tomto túži panna?“ doberal si ju zastretým hlasom.

„Avenel…“ zvyšok vety pohltil slastný ston, keď jej lenivo prechádzal jazykom po spodnej časti chrbta. Kým stačila vysloviť ďalšie slovo, stiahol ju na seba a bozkával jej prsia, plecia, pás. Prestal iba na chvíľu, keď jej odhrnul vínovočervené pramene z čela a naliehavo zašepkal: „Vieš, ako sa cítim, keď sa na teba takto dívam?“

Pokrútila hlavou, opojená leskom jeho očí.

„Túžim po tebe. Tak strašne, nenásytné, že by som radšej zomrel, než ťa videl v posteli iného muža.“ Potom jej dal dlhý, sladký bozk, ktorý jej vyrazil dych a celá pri ňom zoslabla.

Keď ju znovu položil horeznačky na posteľ a ľahol si na ňu, už sa vôbec nebála. A keď jej nástojčivo šepkal do ucha: „Moja krásna, sladká. Moja krásna, sladká Brienne,“ bez najmenších pochýb vedela,, že to, čo príde, je tou najprirodzenejšou vecou na svete. A napokon, keď pocítila, ako navždy stráca svoje panenstvo, vzala si ho dychtivo, pripravená zaplatiť cenu za rozkoš, ktorú jej poskytol.

Zastenala, keď pocítila šteklivé chvenie medzi nohami a boky sa jej pohybovali v jednom rytme s Avenelovými, Pri každom jeho výpade sa jej telo uvoľňovalo a ešte pevnejšie ho prijímala do svojho náručia a do svojho tela. Hoci pocity, ktoré v nej vyvolal, ju takmer oslepovali, predsa videla, ako sa na ňu díva. Jeho oči, zvyčajne chladne modré, zastrela vášeň. Pri každom pohybe bol ich pohľad horúcejší a žiadostivejší, až sa Brienne zdalo, že to už dlhšie nevydrží.

Chvela sa a zvíjala pod jeho pohybmi, snažiac sa uniknúť tomu vzrušujúcemu, neznesiteľnému tempu, a zároveň mu dychtivo vychádzala v ústrety. Keď prišlo vyvrcholenie, takmer nečujne zašepkala: „Ľúbim ťa, Avenel.“ Nevedela však, či ju počul, lebo keď to povedala, zavrel oči, uvoľnil sa a s tichým stonom naplnil a vychutnal svoju rozkoš až do konca.

Keď už obaja ticho ležali v tesnom objatí, Brienne ho nežne pohladkala po stehne. To, čo cítila, sa jej zreteľne odrážalo v tvári. Avenel ju doviedol tam, kde si myslela, že sa nikdy nedostane. Bolo to miesto, kde aj tí najchladnejší a najtvrdší muži dokázali byť milujúci a rozdávajúci. Všetky jej osamelé dni sa v momente rozplynuli ako hmla na svitaní. Zblížila sa s Avenelom natoľko, že s ním po prvý raz v živote skúsila, ako chutí naozajstné šťastie. Zavrela oči a v duchu si prisľúbila udržať si ho tak dlho, ako len bude môcť.

Ležali ticho, každý pohrúžený do vlastných myšlienok. Avenel jej odhrnul vlasy dozadu. Prv než Brienne stihla niečo povedať, cítila, ako mu z obväzu na nohe premoká krv.

„Krvácaš,“ zašepkala.

Avenel sa na ňu zahľadel a zostal tak dlho, bez slova a bez pohybu. Potom ju vrúcne pobozkal a nežne pohrýzol na ústa. A nakoniec povedal: „Obávam sa, láska moja, že tvoj otec sa postaral o to, aby sme krvácali obaja.“ S tým tajomným konštatovaním sa napokon od nej oddelil a bezpečne ju stisol v náručí.

Kapitola 20

Na dvere komnaty pána domu niekto klopal. Najprv potichu, potom, keď sa nikto neohlásil, nástojčivejšie. Avenel otvoril oči a pohľad mu hneď zablúdil k Brienne, ktorá ležala vedľa neho. Svojimi vlasmi prikrývala jeho hruď ako skvostnou prikrývkou. Spala mu v náručí s pootvorenými perami, sčervenenými od vášne predchádzajúcej noci. Pomaly sa vytiahol spod nej. Sklonil sa, pobozkal ju na pery a zakryl jej biele ňadrá. Nahý šiel otvoriť.

„Čo je?“ spýtal sa netrpezlivo, keď otvoril dvere do chodby. Na prahu stál Cumberland, odetý iba v červenej nočnej košeli s čiapočkou. Avenel zdvihol obočie a povedal: „Slnko ešte nevyšlo. Čo je také dôležité, že ste museli prísť tak skoro?“

„List zo Satterlee.“ Cumberland mal pery zovreté do prísnej čiary a zdalo sa, akoby si ani nevšimol, že Avenel nie je oblečený. „Bohužiaľ, veľmi sa oneskoril. Posol mi povedal, že bol na fregate, ktorú Američania potopili. Vidíte dátum? Bol napísaný pred piatimi mesiacmi, presne v ten deň, keď sme odtiaľ odchádzali.“ Cumberland naňho vrhol nervózny pohľad a v zlej predtuche sledoval, ako Avenel otvára voskovú obálku so znakom Satterlee. Preletel list očami a keď ho dočítal, zachmúril sa. „Čo je, Slane?“ spýtal sa Cumberland hlasom, ktorý naznačoval, že si nie je istý, či vôbec chce vedieť odpoveď.

„Staples je mŕtvy,“ odvetil Avenel bezfarebným hlasom.

„A ako zomrel?“

„Morrowovou rukou. Zanechal na Staplesovom tele svoj podpis.“

„Ach, panebože, nie!“ zaúpel Cumberland. „A čo chlapec? Aj ten je mŕtvy?“

„Nie. Nob bol práve vtedy na poľovačke. Keď sa vrátil, našiel otca, a bežal do Satterlee po pomoc.“ Avenel si roztrasenou rukou prehrabol husté rozpustené vlasy. „Býva v Satterlee, ale vraj mu povedali, že ak sa o mne nedopočujú v priebehu niekoľkých mesiacov, pošlú ho sem. Tuším si myslia, že ja sa o neho postarám najlepšie. Potrebuje, aby na neho niekto dohliadol, a…“ Smutne, zhlboka si vzdychol a nedopovedal.

„Hlavne, že je v poriadku. Mal by teda prísť o niekoľko týždňov, živý a zdravý. Mohlo to byť aj horšie.“

„Nie!“ precedil Avenel pomedzi zovreté zuby. „Horšie to už nemohlo byť! Staples nám zachránil život, keď nás našiel plávať pri pobreží, zakrvavených a zmrzačených. A teraz za to zaplatil! Pretože mi pomohol získať späť Oesterley, Morrow ho za to zmasakroval.“ Tvár mu náhle znetvoril zúrivý hnev. „Nech Boh chráni toho netvora!“ prehovoril ticho. „Nech ho Boh chráni, ak ešte raz vstúpi na pôdu Oesterley! Vtedy v lese ma zastihol nepripraveného, ale prisahám, že taká možnosť sa mu už nenaskytne!“.

„Tak veru,“ pritakal Cumberland. Zrazu však v úžase otvoril ústa, keď pozrel poza Avenelov chrbát na veľkú posteľ. Bez akýchkoľvek pochýb vedel, čia hlava s mahagónovými vlasmi to spočíva na vankúši.

„Je veľmi zavčasu, Cumberland. Choďte si ľahnúť. Ja sa už o ňu postarám,“ bezfarebným hlasom vyhlásil Avenel. Z očí, chladných ako mramor, mu vyžarovala pomstychtivosť. Cumberland sa zachvel od strachu o dievča, ktoré spokojne spalo v posteli svojho milenca, nevediac nič o pohrome, ktorá ju čaká.

„Čo chcete urobiť, Slane?“ spýtal sa Cumberland, pokúšajúc sa ho priviesť k rozumu. „Ona predsa za nič nemôže.“ Vytiahol list priateľovi z ruky. „Je nevinná…“

„Už nie je, priateľ môj. A to je dobre.“ Avenel si zobral list naspäť.

„Neubližujte jej, Avenel. Miluje vás.“ Cumberland si olizol suché pery.

„Dal som jej šancu odísť, a ona odmietla. Teraz padá vina aj na ňu. Či už za to môže, alebo nie, vravím vám, že aj ona zaplatí.“ Avenel sa pomaly otočil do izby a chytil kľučku dverí.

„Pre Kristove rany, Slane, veď vám zachránila život! Nerobte to!“ zúfalo zašepkal Cumberland.

„Uvidí, že si zahráva s ohňom. Možno sa jej nevyplatilo ma zachrániť.“ Dvere sa s buchnutím zavreli a dlho za nimi nebolo nič počuť.

Brienne pomaly otvorila viečka, oťažené spánkom, a jej fialkové dúhovky vykukli pomedzi tmavé mihalnice, vytočené dohora. Zhlboka sa nadýchla a okamžite zacítila vôňu Avenela, ktorá zostala na jemnej egyptskej posteľnej bielizni. Zdvihla hlavu, pozrela na druhú stranu postele, no našla ju prázdnu. Avenel stál nahý pri okne, osvetlený prvými rannými lúčmi. Bol k nej obrátený chrbtom a zdalo sa, že je akýsi nahnevaný. Ruky mal prekrížené na hrudi a stál v dominantnom postoji s rozkročenými nohami. Poranené stehno mal obviazané bielymi plátennými obväzmi. Očami láskala jeho telo – od širokých pliec až po malý, pevný zadok, ktorý sa rozdeľoval do svalnatých nôh porastených tmavými chĺpkami. Pohľad na neho jej privolal spomienky na predchádzajúcu noc, keď si ju nenásytné bral znovu a znovu a keď sa horúčkovito prevaľovali po posteli. Milovali sa celú noc, ako keby im už nezostávalo veľa času. Príjemne ubolená a dokonale nasýtená sa posadila na veľkej posteli a pritiahla si prikrývku k nahým prsiam.

„Avenel, drahý,“ prihovorila sa mu, cítiac sa možno po prvý raz v živote šťastná, že žije. Usmiala sa a čakala, že sa otočí a vezme ju do svojej pevnej, teplej náruče. No nestalo sa vôbec nič. „Avenel! Čo sa stalo, láska moja?“ Hladké čelo jej zbrázdili vrásky znepokojenia. Naďalej stál obrátený chrbtom, a to ju ešte viac rozrušilo. „Prosím,“ zašepkala. Konečne sa ozval. Hlas mal tvrdý, nemilosrdný.

„Dnes som dostal list, lady Brienne.“ Zrazu mu robilo radosť oslovovať ju titulom.

„Aký list? Veď je zavčasu, ešte ani slnko nevyšlo.“ So vzrastajúcimi obavami si pritiahla prikrývky ešte tesnejšie k hrudi, akoby sa tým chcela chrániť.

„Priniesol ho osobitný posol. Stratil sa vo vojne a len nedávno sa našiel.“

„A… čo sa v ňom píše?“ Olizla si jazykom pery a pripadalo jej čudné, že ich má po toľkých bozkoch suché.

„Píše sa v ňom,“ začal a zvýšil hlas, „píše sa v ňom, že tvoj otec zavraždil jedného môjho priateľa.“

„Zavraždil?“ Zamračila sa. „Ale… budú ho teda stíhať za zločin, nie? A keď ho usvedčia, obesia ho. Lord Oliver bude mŕtvy a my budeme mať konečne pokoj,“ vysvetľovala Brienne v nádeji, že tým zmierni ostrý tón Avenelovho hlasu.

„Ako ho môžu stíhať, keď úrady nevedia, že to bol on?“ Trpko sa zasmial.

„Ale ty vieš, že to urobil gróf.“

„Áno. A vieš, prečo to viem?“ Zrazu bol až odstrašujúce pokojný.

„Nie,“ odpovedala pošepky, vyľakane.

„Lebo tam zanechal svoju vizitku.“ V hlase mu zachytila nenávisť. Pomaly sa otočil tvárou k nej. Odrazu ohromene vydýchla a ranný rumenec sa jej vytratil z líc, keď mu pozrela poniže pása. Iba hmlisto si vybavila, ako mu v noci prechádzala rukou po bruchu. Vtedy jej ani nenapadlo, že hladké telo, ktorého sa dotýka, je poznačené toľkými jazvami. Celé brucho pod pupkom mal popretínané tenkými jazvami ako od žiletky. Jedna obzvlášť hlboká sa tiahla jednou stranou až po pohlavie a len o vlas minula jeho úd.

„Vieš, čo znamená kastrácia?“ Avenel ju pohľadom donútil pozrieť sa znovu do jeho tváre, skrivenej hnevom.

„Ja… viem. Máš jazvy, ale to predsa…“

„Nehovorím o sebe! Hoci sa o to tvoj otec pokúsil, aby ti bolo jasné. Hovorím o tvojom obľúbencovi. O Cumberlandovi.“ Oči sa mu chladne zaleskli.

„Nie!“ skríkla. Ďalej už nechcela počúvať. No jeho slová si aj tak našli cestu do jej uší. Avenel rozprával ďalej:

„Boli sme aj s mojím bratom na lodi smerujúcej do Anglicka. Christopher vtedy zomrel.“ Zmĺkol a zdalo sa, že celé telo mu spaľuje túžba po pomste, teraz nepochybne zameraná proti Brienne. „Tvoj otec ho vypitval, milá lady,“ osopil sa na ňu. „Vypitval a vykastroval. Keď sa aj so svojou bandou pustili do mňa, Cumberland sa pokúsil bojovať proti nim. Napokon sme obaja skočili do Chesapeakeského zálivu, no on nechal všetko, čo ho robilo mužom, v krvavej kôpke na palube.“

„Aj tak je muž. Rose ho predsa miluje.“ Trpko plakala a myslela na to, ako má Cumberlanda rada a ako kruto sa k nemu gróf zachoval.

„V tom máš možno pravdu. No pomysli na to poníženie! Vieš si to predstaviť?“ Podišiel k nej, schmatol ju za rozpustené vlasy a bolestivo nimi mykol, aby naňho pozrela. „Vieš si predstaviť tú bolesť, keď ti slaná voda rozožiera doráňané telo? A keď vidíš, ako tvoja vlastná krv sfarbuje chladné modré vody Atlantiku do červená?“ Surovo ju sotil na posteľ a potom sa vrátil k oknu, kde zostal nehybne stáť. „Mal som vtedy trinásť rokov. Trvalo mi ďalších dvadsať, kým som sa dočkal odplaty. A v ten deň, keď som sa jej dožil, zabil a vykastroval muža, ktorý mi pomohol.“

„Prečo ťa tak veľmi nenávidí?“ Opakom ruky si utrela líca zmáčané slzami. Ani si neuvedomujúc, že je nahá, striasla sa a posadila, aby na neho videla.

„To zistíš, až príde čas. Nateraz ti musí stačiť, že motívom mu bola nenásytnosť.“ Dotkol sa starožitnej lazuritovej vázy vystavenej na trojnohom stojane pred oknom. Dlaňou hladkal jej lesklý povrch a pozoroval, ako sa neisto zaknísala. „Tvoj otec má zárubu v krásnych veciach, však?“ Obzrel sa a vrhol na ňu zlovestný pohľad.

„Áno,“ odvetila bezvýrazné. „Aj moja mama bola jednou z tých vecí.“

„Takže vieš, aké‘ to je.“ Zvrtol sa a pozeral von z okna. Jediný zvuk v izbe vydávala kníšuca sa ťažká váza.

Keď váza napokon zastala, Brienne využila chvíľu ticha na to, aby ho ubezpečila: „Avenel, pomôžem ti. Nech treba urobiť čokoľvek, prosím ťa, vedz, že to urobím, aby som ti pomohla. Spolu nájdeme spôsob –“

„Už sme ho našli.“

Povedal to tak bezcitne, až sa jej zježili vlasy na krku. V tej chvíli by odprisahala, že je posadnutý diablom. Zdráhavo mu teda položila poslednú otázku, lebo vedela, že odpoveď nebude taká, akú by chcela počuť. „A aký spôsob máš na mysli?“

„Dlho som si to plánoval.“ Chrapľavo sa zasmial a potom začal hovoriť, hľadiac do okna, ako keby Brienne ani nebola v izbe. „Hneď v prvej chvíli, keď som sa dozvedel, že dcéra Olivera Morrowa je tu, v Oesterley, som si položil otázku: Ako to môžem využiť proti nemu? Aké poníženie by žiaden otec nezniesol?“ Pomaly otáčal hlavu k rozhádzanej posteli. „Odpoveď bola viac než jasná. Veď ako by sa gróf zmieril s tým, že som uväznil jeho dcéru v dome, ktorý, ako je presvedčený, ešte vždy patrí jemu? Že som ju nielen donútil žiť tu v pokore a poslušnosti, ale aj…“ zmĺkol, ako keby musel rozmýšľať, čo chcel povedať „…ale som z nej aj urobil svoju ochotnú konkubínu.“

Po tých slovách niečo v jej srdci zomrelo. Nebola to láska k nemu, lebo tej – bola si tým istá – nie je súdené zvädnúť a vyhynúť, ale práve naopak, zostane dlho silná a mučivá. Jeho kruté slová v nej však zničili dôvod radovať sa zo života a z očakávaného, nového začiatku. Ich spoločná nádherná noc, v ktorej Briennina láska k Avenelovi vytryskla na povrch, nebola ničím iným ako chladne vykalkulovaným číslom. Môže čakať, že Avenel ju zahrnie zhubnou nenávisťou a pohŕdaním.

Bláznivo sa zasmiala a osopila sa na neho: „Myslíš si, že som nejaká –nešťastná chudera! Tvoj plán ti nebude nič platný, to ťa môžem naisto ubezpečiť. Ja totiž nebudem postupovať podľa tvojich plánov! A grófovi vôbec neublížiš tým, že budeš ubližovať mne! Oliver Morrow mnou opovrhuje skoro tak, ako mnou opovrhuješ ty!“ Zastavila sa, keď znepokojene prebehol pohľadom po jej tvárí, ako keby sa bál, že prišla o rozum. ‚ „Možno vás nenávidí, milá lady. Ale určite nestrpí, aby som vás –“

„Čo – znásilnil? Alebo ponížil? To mu nevadí! Znásilňovanie je totiž jeho obľúbenou zábavou!“ vychrlila jedným dychom.

„A vari vás niekto minulú noc znásilnil?“ Prišiel k posteli a chytil ju za ruku.

„Nedotýkaj sa ma!“ Vytrhla si ruku a vstala z postele.

„Vidíte? Takto ho dostanem. Mám v rukách jeho drahocenný dom, aj jeho jedinú dcéru, ktorá ochotne berie všetko, čo jej dávam.“ Teraz sa aj on bláznivo zarehotal. „Veru, to bude ono! Či vás má rád, alebo nenávidí, toto ho zrazí na kolená!“

„To sa teda mýliš!“ Zakryla si rukami prsia a obzerala sa po spodničke, ktorú však v izbe nevidela. „Odídem prv, než sa to stane. Mám už na to prostriedky, ktoré môžem použiť.“

„Ale čo, vy máte prostriedky? Prepánajána, a aké?“

„Tie peniaze…“ Hlas jej zlyhal, keď uvidela jeho posmešný úškrn. „Chceš stiahnuť svoju ponuku?“ spýtala sa.

„Tú som zrušil dnes v noci, láska moja. Rozhodla si sa tu zostať.“

„Lenže to som si myslela…“ Sklonila hlavu, aby jej nevidel do rozcítených, smutných očí. Snažila sa rozmýšľať, no v hlave jej dunela neutíchajúca bolesť. „Odídem teda bez peňazí.“

„Neodídeš. Si moja, lebo som za teba zaplatil vlastnou krvou.“ Hovoril pomaly, ako keby sa snažil ovládať. A zrazu zhodil drahocennú lazuritovú vázu z podstavca. Stačil chvíľkový záchvat hnevu, a tritisícročná starožitnosť ležala rozbitá na kúsky pri jej nohách. Telom jej otriasol pridusený vzlyk a rýchlo sa rozbehla do izby s gobelínmi, preč od toho bezcitného, brutálneho muža, posadnutého túžbou spôsobovať jej múky. Na stoličke vedľa čerstvo založeného ohňa zbadala svoje modré brokátové šaty a rýchlo si ich navliekla cez hlavu.

Keď už mala šaty oblečené, pritiahla si ich k telu a hľadala šnúrky zo živôtika. Vtom zbadala zlatý kľúčik, ktorý sa zaligotal vo svetle z kozuba. Vedela, že Avenel stojí za ňou a striehne ako hladný dravec. Musí byť rýchla, ak chce získať svoju slobodu! Zdrapia kľúč, no jej triumfálny výkrik sa rýchlo zmenil na zjajknutie, keď sa na ňu vrhol a skoro jej zlomil prsty, ako jej vykrútil kľúč z ruky. Bez známky ľútosti ho šmaril do ohňa. Inštinktívne sa za ním natiahla a zaúpela od ostrej bolesti, keď ju plamene popálili. Avenel jej schmatol ruku a odtiahol ju od ohňa, ona ju však zaťala v päsť a. nemilosrdne ho udrela do obviazaného stehna, mieriac presne na miesto, kde ho to najviac bolelo. Zatiaľ čo Avenel bezmocne stenal a držal si nohu, odišla z izby ako víťaz. Cítila však horkosť, že napriek jeho rozjatrenej rane mu spôsobila menšiu bolesť než on jej – nie z popálenej ruky, ale z rozorvaného srdca.

Všetko bolo pripravené. Hnedý plášť ležal na posteli spolu s hrubým plátenným vrecom, v ktorom bolo všetko, čo na svete mala: dvoje šiat, tenká plátenná spodnička a miniatúra s portrétom mladého muža, namaľovaná na tenkom plátku slonoviny. Nastokla si dreváky a pošúchala si čelo. Hlava ju neznesiteľne bolela od sĺz, ktoré zadržiavala. Vzala si plášť a batoh z postele. Potom šla k dverám, cítiac zvláštnu úzkosť z toho, že všetko prebieha tak hladko.

Dvere však boli zamknuté. Mykala mosadznou kľučkou zdobenou arabeskami a leptami, dlho sa s ňou mocovala v nádeji, že je iba zaseknutá. Nepočula totiž tiché šťuknutie zámky, keď vošla zdola do svojej komnaty, pretože bola zaujatá balením svojich vecí. No nebolo pochýb – dvere sú zamknuté a ku kľúču sa nedostane.

Vzdala to a obzerala sa po žltej taftovej izbe, hľadajúc inú cestu úniku. Šla do šatníka, kde boli v stene otapetované dvere. Prešla prstom po ich okraji, šmátrajúc po pružine zámky, ‚no rýchlo si uvedomila, že to robí zbytočne. Dvere mohol otvoriť iba z druhej strany niekto zo služobníctva, no v tej chvíli boli pevne zatvorené aj zamknuté.

„Dočerta!“ zakliala a chytila sa za hlavu, v ktorej jej nemilosrdne búšilo.

Neskôr popoludní sedel Avenel pri kozube v hale presne pod portrétom Olivera Morrowa. Pohár, ktorý mal v ruke, bol plný jantárovožltej tekutiny. Držal ho pevne, ale dával pozor, aby mu v rukách nepraskol.

„Avenel, celý deň piješ.“ Rose podišla ku kreslu, v ktorom sedel. Kľakla si vedľa neho a chytila ho za ruku.

„Tak pijem.“ Oči mal červené a unavené od pijatiky, no na jeho reči sa účinky alkoholu neprejavili.

„Čo keby som ti pomohla odísť do tvojej spálne? Mal by si si oddýchnuť.“ Nežne si mu položila hlavu na koleno a pozrela bokom, kde stál jej manžel.

„To je celkom dobrý nápad, Slane. Vyzeráte vyčerpaný.“ Cumberland podišiel bližšie.

„Ale nie, nie. Nie som unavený. Iba rozmýšľam. Pripomínam si minulé časy.“ Avenel zdvihol pohár k perám a odpil si dlhým dúškom z drahej tekutiny. „Spomenul som si, akú hroznú horúčku ste mali. So Staplesom sa nám zdalo, že vám nikdy neklesne. Pamätáte sa?“

„Ani nie. Všetko je to ako zlý sen,“ odvetil Cumberland.

„Ale ja áno. Mňa Staples po tom, čo sme skočili z lode do mora, dal rýchlo do poriadku. No vy – vy ste ležali veľmi dlho.“ Avenel prižmúril oči, akoby oprašoval dávno zapadnuté spomienky. „Spomínam si, ako sme so Staplesom začali pracovať na tabakových poliach, spolu s čerstvou zásielkou afrických robotníkov. Neboli sme vlastne o nič lepší ako otroci, ktorí sa lopotili okolo nás. Na konci leta sme so Staplesom boli skoro takí čierni ako oni od slnka, ktoré nám neprestajne pieklo na chrbát. Do dnešného dňa nemôžem strpieť vôňu sušených tabakových listov. Príliš jasne mi pripomína, koľko krvi a potu nás stála.“

„Staples bol náš verný priateľ. Bude mi chýbať. No potom sme sa predsa presťahovali, a aj on odišiel s nami,“ pokračoval Cumberland.

„To bola vaša zásluha. Nikdy by sme mu nemohli darovať takú plantáž, keby ste ma nenaučili hrať karty.“ Avenel si opäť odpil a zamračil sa. „Trvalo celé roky, kým som sa naučil vyhrávať. A tí pojašení, bohatí blázni! Ako ľahko odhadzovali svoje bohatstvo, keď nemali ani najmenšiu predstavu, odkiaľ pochádza a ako ťažko musí človek pracovať, aby získal aspoň základné prostriedky na živobytie.“ Zrazu sa rozosmial. Nálada mu stúpala a klesala ako ortuť v teplomeri. „Ale pozrite na nás troch! Všetci traja sme takí bohatí, ako sme si to nikdy nepredstavovali, a sme znovu v Oesterley Parku. Za to môžeme ďakovať im!“

„Mali by sme ďakovať tebe,“ ticho prehodila Rose, hľadiac mu do očí plných bolesti.

Avenel sa na ňu tiež zadíval a začal jej hladkať bledé vlasy, čo ho trochu upokojilo. „Povedz mi, Rose, prečo som sa s tebou neoženil po tom, čo zabili Christophera? Si stále krásna, hoci si staršia než ja.“

„Prestaňte s tým, milý lord!“ vyhlásila s hravým úsmevom. „Môj manžel je tu, a ešte ho donútite, aby vás vyvolal von!“

„Ale povedz, prečo sme sa vlastne do seba nezaľúbili?“

„Preto, milý lord,“ odpovedala jemne, „lebo nie si Christopher ani Cumberland. A ja zase nie som Brie –“

„Prestaň!“ prerušil ju Avenel, skôr ako stihla dopovedať jej meno.

„Ale je to pravda, Slane,“ zamiešal sa do rozhovoru Cumberland.

„Nie je! Obaja ste blázni, ak si myslíte, že by som sa mohol zaľúbiť do Morrowovej dcéry!“ Avenel sa prudko vystrel v kresle, až Rose nadskočila hlava na jeho kolene.

„Prečo si to nechcete priznať? Nemôžeme si tu donekonečna navrávať, že to dievča využijeme a potom odhodíme. Je to osobnosť, Slane. Je pravda, že sme mali v pláne takto sa k nej zachovať, no to bolo predtým, ako sme sem prišli. Mysleli sme si, že to bude protivná, sebecká ženská, zvyknutá na pohodlný život. Ale Brienne taká nie je a vy ju nemôžete zneužiť ako londýnsku pobehlicu. Ľúbi vás, Slane. A Boh mi odpustí, že to vravím, no vy ju takisto ľúbite!“

„Choďte dočerta!“ Pohár, ktorý Avenel opatrne držal, sa mu rozbil v ruke. Po dlani mu na snehobielu čipku manžety stekali tenké pramienky krvi. Rose vyskočila a stiahla obrus z čajového stolíka, no on ho zúrivo odhodil a vychrlil všetok svoj hnev na jej manžela. „Načisto ste sa zbláznili, že hovoríte také veci?“ Avenel stál a kričal na Cumberlanda: „Prečo to neurýchlite a nevrazíte mi nôž rovno do chrbta? Alebo obidvaja dúfate, že to za vás urobí Morrow? Ten by takú úlohu s radosťou splnil! Už sa o to pokúsil1 v lese!“ Avenel odvrátil pohľad. Oči mal tvrdé, bledé, ako oči vlka. „No prisahám vám obidvom, a dobre si to pamätajte,“ pokračoval kontrolovaným tichým hlasom. „Oliver Morrow ma nikdy nedostane prostredníctvom Brienne. Nikdy!!“ Odkopol stoličku a vyšiel z izby. Rose a Cumberland zostali nemo stáť, s tvárami poznačenými šokom a prekvapením.

Brienne sa prechádzala po bledom vlnenom koberci vo svojej izbe. Čakanie ju privádzalo o rozum. Vedela, že niekto, či už to bude Vivie, Cumberland, alebo Avenel, musí raz vojsť do jej izby, a keď tak urobia, využije to a ujde. Bojovala s túžbou zabúchať na dvere a prosiť, aby ju pustili z tohto žltého taftového väzenia. Namiesto toho sa potichu prechádzala a čakala. Snažila sa uľaviť svojej boľavej hlave v pokojnom tichu komnaty. Keď sa večerné slnko ponorí do okolitých lesov, bude mať dosť času na rozmýšľanie. V hlave sa jej zrodil plán, ako prejde cez stráže a vrátnikov, ktorých už určite upozornili na možnosť jej úteku. V tomto vôbec nepochybovala o Avenelovej dôslednosti. No zatiaľ v jej pláne neboli najväčšou prekážkou ozrutní Škandinávci pri bráne, ale zamknuté dvere jej izby.

Do uší jej udrel zvuk kľúča otáčajúceho sa v zámke. Potom šťuknutie, zámka povolila a ona cúvla odo dverí, aby videla, kto je na druhej strane.

Na prahu stál Avenel. „Vypadni!“ zasyčala pošepky, no rázne. Nevenoval jej slovám pozornosť, zavrel za sebou dvere a znovu ich zamkol. Brienne si všimla jeho sklený pohľad a dovtípila sa, že pil, hoci jeho starostlivo kontrolované pohyby tomu nenasvedčovali.

„Vravím ti, nechaj ma!“ pokračovala zhrozená. On však pokojne položil kľúč na kozubovú rímsu a sadol si na pohovku. Vyzul si vysoké čierne čižmy a jemné pletené ponožky. Bez jediného slova sledovala, ako si ich jednu po druhej stiahol z nohy, pričom si všimla, že je porezaný a krváca z dlane. Necítila však k nemu žiaden súcit, iba strach. Potom si vyzliekol vestu a odhodil prácne vyšívaný kus odevu na dlážku. Pozrel na ňu bezvýrazným pohľadom, zobliekol si aj bielu ľanovú košeľu a nakoniec sklonil hlavu a pomaly si rozviazal šnúrky na jelenicových nohaviciach. Brienne ho pozorovala ako vystrašená líška chytená v pasci. Pozrela bokom, keď prehodil posledný kus oblečenia cez pohovku. Cítila sucho v ústach a srdce jej divo tĺklo.

Pomaly kráčal k nej. Čakala násilný útok, no nič také sa nestalo. Cítila len jemný dotyk jeho pokožky, keď ju pritisol o stenu.

„Tentoraz ma budeš musieť prinútiť!“ Odmietavo otočila hlavu nabok, vdychujúc jeho dych voňajúci po brandy. Tmavou chlpatou hrudou sa obtrel o pokožku, ktorú nezakrýval živôtik, a proti svojej vôli zistila, že jej zružovela a zalialo ju teplo.

Ja si to nemyslím,“ zašepkal do hrivy jej mahagónových vlasov voňajúcich kvetmi zemolezu. Zhlboka sa nadýchol tej vône, potom chvíľu obdivoval sladkú, vábivú krivku jej úst, a nakoniec ju pobozkal.

Brienne silno zažmúrila oči, akoby tým chcela vypudiť z mysle všetko prehlušujúce spomienky na ich milovanie. Pritlačila ruku na jeho svalnatú hruď, aby tak prejavila odpor. No nijako sa jej nedarilo odtisnúť toho nahého muža, ktorý sa k nej tlačil bokmi a dokazoval silu svojej túžby tvrdou, vztýčenou mužnosťou.

„Ach, nie,“ zastenala omámené, keď pocítila, ako jej skúsenými prstami otvára živôtik. Hneď nato jeho dlaň blúdila po jej prsiach, a keď si Brienne všimla, ako dychtivo chytil jej ňadro do veľkej opálenej ruky, zaplavil ju trpkosladký pocit. „Povedala som nie!“ Pritiahla si živôtik a bežala ku kozubu po kľúč od dverí.

„Brienne, dosiahnem, že ma budeš chcieť. Ani sa nebudem musieť veľmi snažiť.“ Panicky hmatkala po kľúči, no prv než ho stihla vziať, chytil ju okolo pása a odtiahol k pohovke.

„To sa teda mýliš, a poriadne!“ odsekla mu, mykajúc lakťami a kopajúc okolo seba, aby sa vyslobodila z jeho oceľového zovretia. Pritlačil ju na pohovku, no ona sa v duchu zaprisahávala, že sa nevzdá, tentoraz už nie! „Nechcem muža, čo ma nenávidí! Nechcem ťa, hovorím ti!“

Dlhým, hlbokým bozkom ju umlčal a na jeho konci si Brienne uvedomila, že už sa nevzpiera. No nielen bozku sa nemohla ubrániť, lež aj ruke, ktorá ju hladkala po nohe a zablúdila až medzi hladké stehná. Pocítila, ako sa prstami dotkol mäkkej vlhkosti, skrytej v zamatovom trojuholníku. O chvíľu už rýchlo, prudko dýchala, lebo mala pocit, že oheň v útrobách ju celú spaľuje.

Chrapľavo vzdychla, keď ju položil na zem. Snažila sa odtisnúť ho a zlomeným hlasom prosila: „Prestaň s tým, Avenel. Prestaň, prestaň!“ Jej nechty sa mu zaryli do pokožky..

No on už nevnímal nič iba diabla skrytého vo svojom tele. Rozhrnul jej živôtik, uvoľnil šaty i spodničku.

„Schovaj ma v sebe.“ Sklonil hlavu a poláskal jej jazykom stvrdnutú, citlivú bradavku. „Lebo ináč prežiješ zvyšok dňa v túžbe, ktorú môžem uspokojiť len ja.“‚

„Ty ma nikdy neuspokojíš, ty diabol!“ Odvracala hlavu pred jeho bozkom, no keď konečne našiel jej pery, poddala sa ich útoku. Avenelove ústa potom vypaľovali cestičku dolu jej krkom, hrýzli a sali, až kým bezmocne nestonala od túžby. Posúval sa telom dolu nižšie a stiahol jej spodničku, ktorá sa jej zachytila na lakťoch. Keď sa jeho vlhký jazyk dotkol vrcholku ňadra, zdalo sa jej, že príde o rozum.

„Vezmi si ma.“ Ľahol si na ňu a čakal na jej súhlas. Jej vybičované, žiadostivé zmysly boli už príliš silné na to, aby s nimi vládala bojovať. Zaliala ju túžba ako voda hrádzu a bolo jej jasné, že je stratená. Bezmyšlienkovite, nemo prikývla hlavou v horúčkovitom súhlase.

„Tak to povedz,“ prikázal jej. „Povedz, že si ma vezmeš.“

„Vezmem si ťa!“ zvolala tesne predtým, ako sa do nej vnoril. Posadnutá po naplnení svojej túžby, zopäla si ruky na jeho chrbte, aby cítila sťahovanie a uvoľňovanie každého jeho svalu. Chvela sa na celom tele, a keď sa Avenelove našponované svaly zakliesnili medzi jej stehná, mučivá rozkoš, ktorá sa v nej nahromadila, sa už nedala ovládnuť. So vzdychom sa poddala strhujúcemu víru, do ktorého sa obaja ponorili, a konečne našla, čo hľadala. Cítila sa ako rozdelená na dve polovice, do sveta dobrého a zlého, zápasiac raz so svojím srdcom a raz s telom. Keď sa Avenel do nej pohrúžil, ticho zaúpela. Či to bol výkrik rozkoše, alebo hlas zlomeného srdca, nebola si istá.

Keď sa napokon odtrhli od seba, Avenel sa prevalil na chrbát a zahľadel sa na ňu ospanlivými očami. Vyzeral uvoľnenejší a Brienne sa zdalo, že mu v očiach zbadala čosi ako ľútosť nad tým, čo urobil. Vyžarovala z neho jemnosť, po ktorej nebolo ani stopy, keď vošiel do jej izby. Akoby sa démoni, ktorí ho opantali, po ich milovaní stratili. Nemienim čakať, kedy sa zase vrátia, rozhodla sa.

Bez slova vstala z dlážky. Vlasy jej ako závoj zakrývali tvár, z ktorej sa nedalo nič vyčítať. Sledoval ju pohľadom, vyčkávajúc na zlostné, urážlivé slová. No nedočkal sa ich. Brienne prešla nahá ku kozubu, z rímsy vzala veľkú zelenú sévreskú vázu a bez mihnutia oka mu ju rozbila o hlavu, ani sa nestihol uhnúť.

“Ty sviniar!“ zasyčala. Avenelovou tvárou sa mihlo prekvapenie i niečo ako rešpekt. Potom padol horeznačky na zem.

Bol už takmer večer, keď sa odvážila priblížiť k otrhaným deťom, čo sa nedovolene hrali na pozemku Parku. Brienne bola malá a svoje ženské krivky si zakryla dlhými pásmi jemného batistu, ktoré si omotala okolo hrude. Oblečená bola podobne ako deti – v otrhaných, špinavých šatách, pod ktorými neboli žiadne teplé spodničky ani topánky. Na pleci mala veľký, hrubo tkaný vlnený batoh, ktorý jej priliehal k bokom ako vrecko, a triasla sa od zimy.

„Nechcete mäsové pirôžky?“ Vystrela ruku s malými koláčikmi z lístkového cesta, plnenými holubím mäsom, ktoré ukradla z kuchyne predtým, ako ušla.

Deti na ňu nedôverčivo zazerali, obozretné pred cudzincami, najmä pred tými, čo vychádzali z Parku. Nepatrila však medzi tých veľkých panákov, odetých v saténe, akých vídali z diaľky, ba naopak – v handrách vyzerala skôr ako“ decko než dospelá, a jej smotanovobiela pokožka a nezvyčajné ametystové oči ich lákali obzrieť si ju zblízka. Bojazlivo, ako malé srnky, pristúpili k nej, aby sa pozreli, čo to drží v ruke.

„Naozaj sú dobré. A nie sú ani jeden deň staré.“ Zachvela sa úzkosťou, no nebolo jej treba veľa slov na to, aby presvedčila deti, že to myslí úprimne. Vyhladované úbohé stvorenia boli očarené krásnou žobráckou, ktorej zvláštne tmavobordové vlasy boli skryté pod ušpineným sivým čepcom a fialovomodré oči boli smutné od klamstva a podvodu, ktorých sa na nej dopustili.

„Hovoríš, že sú dobré?“ ozval sa chudý chlapec, ktorý stál najbližšie pri nej. „A odkiaľ ich máš?“ Pochybovačné na ňu pozrel.

„Ukradla som ich. Boli pripravené na večeru, pre pána. A teraz nebude mať nič.“

Z kruhu detí zaznel najprv tichý potmehúdsky, smiech, no čoskoro sa smiali všetky. Pravdu si vážili nadovšetko. Jedno za druhým si brali pirôžky, až nezostal ani jeden.

„Vypadnite odtiaľto, lebo z vás kožu zoderiem!“ zrúkol na deti jeden z plavých obrov, ktorý sa znenazdajky objavil pred nimi. S hundraním vyhnal malých uličníkov preč z Oesterley a ako Brienne dúfala, nevenoval pozornosť ufúľanému dievčaťu so sklopenými očami, oblečenému v roztrhanej ružovej plesovej róbe.

Deti sa okamžite rozpŕchli pozdĺž plota. Brienne si všimla chlapca, ktorý zmizol pod plotom na mieste, kde bola v zemi vyhrabaná jama. Bežala za ním, no keďže bola väčšia, bála sa, že sa tadiaľ neprepchá. Podarilo sa jej však prekĺznuť a bežala ďalej, už z druhej strany plota, preč od Oesterley.

II

BATH

Skvelá jama pre hrob…

James Quinn

Kapitola 21

Posledné lúče slnka sa strácali, na krajinu začala padať hustá hmla a nastal súmrak. Uzimená Brienne smutne pozerala za otrhanými deťmi, ako sa po jednom roztratili do noci, každé do svojho domu. Aj tak im však bola vďačná. Nikdy sa nedozvedia, ako veľa pre ňu urobili.

Obzrela si mokrú, zašpinenú róbu a roztriasla sa od zimy. Hoci bola jar, studený nočný vzduch pripomínal skôr zimný večer. Zatúžila po teple svojich vlnených šiat a hrubom plášti. Zakrádajúc sa prebehla cez bahnistú cestu pod odkvap najbližšej chatrče, kde sa chcela prezliecť do cestovných šiat. Zhodila zo seba znesvätenú plesovú róbu a pásy plátna, omotané okolo hrude. Chlad sa ohlásil ešte intenzívnejšie. Vytiahla z batoha hnedé vlnené šaty a natiahla si ich na vlhkú spodničku. Obula si hrubé vlnené pančuchy a tmavočervené jazdecké čižmy, za ktoré, ako sa v duchu zaprisahala, raz Avenelovi zaplatí, potom sa zakrútila do plášťa a zhrnula dôkazy o svojom úteku na kopu. Chcela skryť otrhané šaty na mieste, kde ich Avenel nikdy nenájde.

„Preboha!“ zrazu sa zvrtla a hľadela rovno do Jilliných mačacích žltých očí. Dievča bolo čisté a vykefované vlasy malo pevne uviazané do chvosta. Oblečená bola v modrých vlnených šatách, cez plecia mala prehodenú šatku a na páse pripnuté dve žlté ľanové vrecká. Práve skončila svoju prácu a vracala sa domov.

Brienne hľadela na dievča a nevedela, či utekať, alebo jej niečo vysvetľovať. Rýchlo sa však rozhodla, pretože pred vzdialenou bránou do Oesterley obidve zbadali zmätok a skupinu mužov, ktorí vysadali na kone. Avenel im kričal pokyny a jazdci sa vydali všetkými možnými smermi. Brienne, ukrytá v tmavom tieni odkvapu, bola pripravená rozbehnúť sa. V zlomku sekundy pozrela na Jill a zachytila v jej očiach záblesk zrady. Viac jej nebolo treba..

Len čo sa Jill rozbehla spod odkvapu chatrče stareny Blakovej, aby zamávala na Avenela, Brienne odhodila dôkazy o svojom úteku a vzala si iba hnedý batôžtek. Rozbehla sa krížom cez studené, tmavé pastviny, v presvedčení, že dnes večer ju nenájdu, lebo dokonca aj mesiac im odmietol pomoc a skryl sa za mraky.

„Určite odišla do Walesu. Kam inam by šla, než do toho prekliateho Tenby? Iné mestá ani nepozná.“

„Ale má aj ďalšie možnosti. Mohla ísť aj do Londýna, a tam hľadať útočisko. Nepotrvá jej dlho, a zistí, že je dosť bohatých mužov, ktorí by aj dušu dali za to, aby sa mohli postarať o takú neobyčajnú a krásnu ženu, akou je Brienne,“ povedal Cumberland.

„Doparoma! Dávajte si pozor na to, čo hovoríte!“ Avenel buchol päsťou do stolíka z alabastrového dreva, až sa Vitruviov závitnicový ornament na jeho okraji zatriasol.

„Vy ste ju k tomu dohnali! Dohnali ste ju až na okraj priepasti! A odvažujem sa tvrdiť, že je to aj moja chyba. Mal som jej pomôcť ujsť v ten večer, keď nocovala v stajni, tak ako som pomohol vám na lodi pred dvadsiatimi rokmi. Lenže vtedy som bol obyčajným námorníkom a nie boháčom ako teraz.“ Cumberland pozrel na Avenela očami plnými obáv a viny.

„Urobil som len to, čo som musel,“ neistým hlasom poznamenal Avenel.

„A toto ste chceli dosiahnuť?“ V Cumberlandovom hlase zaznela ostrá výčitka.

„Už prestaňte!“ Do knižnice vstúpila Rose. „Nemienim vás počúvať, ako sa hádate!“

„Nemiešaj sa do toho!“ zahriakol ju Avenel, neberúc na svoju sesternicu žiadne ohľady. Pohladil rozdriapaný sivoružový hodváb vo svojom lone.

„A veru sa budem! A bohužiaľ, musím byť tvrdá. Lebo kým sa tu vy dvaja navzájom chytáte pod krk, Brienne sa túla niekde vonku, sama a bez peňazí a možno žobre o jedlo. A keďže už bola…“ zmĺkla a uštedrila Avenelovi obviňujúci pohľad, „…musíme sa aspoň pokúsiť uchrániť ju pred tým, aby nemusela…“

„Stačí.“ Avenel si prehrabol neupravené vlasy. Sťažka vzdychol a palcom a ukazovákom si pretrel unavené oči. „Beriem na seba zodpovednosť za to, čo sa stalo. Nie je to ničia chyba len moja. Dnes večer pôjdem do Walesu. Nájdem ju ešte predtým, ako sa bude musieť komukoľvek prosiť. Sľubujem.“ Vstal, na smrť vyčerpaný, a pobral sa preč. Cumberland ho chytil za rukáv.

„Slane, viete, že nemám deti.“ Odmlčal sa. „Nikdy som nemal dcéru, ani ju nikdy mať nebudem. Keď ju nájdete, musíte zabudnúť na Morrowa. Správajte sa k nej tak, akoby to bola moja dcéra. Zaslúži si aspoň to.“ Pustil Avenelov rukáv a sťažka sa posadil na stoličku, zničený a nešťastný.

Avenel sa naňho chvíľu díval, potom mdlo pokýval hlavou a pozrel von oknom. Bude to už druhá noc.

Okolo Brienne sa rozprestieralo mŕtve ticho. Dokonca aj stromy stáli nepohnute, s konármi pokrytými inovaťou. Šla pešo už tri dni, s malými zastávkami na zdriemnutie, ani raz na jedlo. Nohy akoby už ani nepatrili k jej telu, a automaticky sa vliekli vlhkou jarnou krajinou na západ. Dedinské ženy, oblečené v krikľavých červených plášťoch, boli jediným spestrením jej cesty, keď prechádzala malými starými dedinkami, rozloženými pod úpätím Cotswold Hills. Deň predtým podišla k jednej z nich. Žena niesla košík s teplým, do hneda vypečeným chlebom. Z plátenných obrúskov, ktorými boli bochníky zakryté, stúpala para a vyzerali veľmi lákavo. Neodolala, a so žalúdkom škvŕkajúcim od hladu sa priblížila k tej žene.

„Dobrý deň,“ pozdravila sa. „Ten chlieb – vonia krásne, naozaj.“

„Ale čo, vážne?“ Žena sa na ňu vľúdne usmiala a ďalej sa rozprávala so susedkami, čo nasadali na voz.

„Určite je aj dobrý.“ Brienne si olizla suché pery, popraskané od vetra a zimy.

„Máš peniaze? Lebo žobrákom nič nedávam.“ Žena na ňu podozrievavo pozrela. „Veru nevyzeráš na to, že by si ich mala.“ Prekvapene zhíkla, keď sa jej pohľad stretol s Brienninými fialkovými očami. Chvíľu bolo ticho a potom žena vybuchla: „Máš nejaké počarované oči. Si vari čarodejnica, a prišla si mi pobosorovať?“

„Aká čarodejnica? Nie som žiadna čarodejnica!“ bránila sa Brienne.

„Aj vlasy máš akejsi nenormálnej farby. Suseda Crockerová tvrdí, že preto potratila svojich chlapcov dvojičky, lebo jej pobosorovali. Všetko vraj bolo v poriadku, kým ju raz na ceste nestretla bosorka. Tá jej počarila, chlapci sa jej vzpriečili v bruchu a potom sa narodili zadusení.“ Žena v červenom plášti sa odvrátila od Brienne a tá iba smutne pozerala za bochníkmi chleba.

„Prosím vás, nechoďte preč! Pani Crockerovej mi je Túto, no som strašne hladná. Keby ste mi dali len kúsok chleba…“

„A za to ma prekľaješ, aj môj chlieb!“ Žena začala bežať. Plášť za ňou vial a prikrytý chlieb jej nadskakoval v košíku prevesenom cez rameno.

„Nie, nie!“ kričala Brienne.

„Choď preč! Nechcem vidieť žiadnu bosorku!“ to boli posledné slová, ktoré Brienne počula, keď zostala stáť sama na pustej ceste do Bathu.

Teraz ju však tá príhoda už veľmi netrápila. Hlad pre ňu znamenal vzdialenú potrebu, ktorá sa dala odmietnuť. Ani ju nestálo toľko síl nevšímať si potreby svojho tela, keď sa vliekla do ďalšieho strmého zasneženého kopca, len aby na jeho vrchole zistila, že za ním ju čaká ďalší. Jediná myšlienka, ktorej sa nemohla zbaviť a trápila ju, bola spomienka na Avenela.

Po ich poslednom stretnutí si Brienne neželala nič iné iba zmiznúť čo najďalej od Oesterley. V snahe ujsť Avenelovi sa jej dokonca aj pomyslenie na to, že sa v Bathe stretne s otcom, zdalo prijateľné. Vedela, že keď pôjde tam, berie na seba veľké riziko, a modlila sa, aby gróf býval v londýnskom dome, ako sa zmienil jeho právny zástupca. Vedela však aj to, že sa musí pripraviť na tú nebezpečnú možnosť, že gróf bude v Bathe.

Podľa plánu, ktorý si vypracovala počas dlhých úmorných hodín na svojom úteku, chcela prísť do domu v Bathe ako slúžka, ktorá hľadá zamestnanie. Keď takýmto spôsobom zistí, či tam gróf je, buď odíde, alebo zostane. Čo však urobí, ak bude musieť z Bathu odísť, aby sa vyhla grófovi, to nevedela. Nech si namáhala mozog, koľko chcela, nespomenula, si na žiadneho príbuzného jej matky ani na blízkeho priateľa, ktorý by sa o ňu postaral. Ak bude gróf v Bathe, nezostáva jej iná možnosť len ísť do Walesu. Lenže cesta do Walesu závisí od toho, či sa jej podarí získať peniaze. Tam by aspoň bola v bezpečí. Gróf o tom mieste nemá ani tušenia. Zrazu ju zaliala horúčosť. Jej pripravovaný plán sa okamžite zrútil – Avenel vie o Tenby!

Avenel. To meno jej stále dunelo v unavenej mysli, až ju z toho začínala bolieť hlava. Tých pár dní, čo kráčala pešo, sa v myšlienkach zmietala medzi znechutením, nenávisťou, až odporom k sebe samej.

Čudovala sa, ako len mohla byť taká nekonečne hlúpa, že vliezla márnivému kolonistickému hazardnému hráčovi do postele. Po tom, čo gróf znásilnil jej mamu, sa predsa zaprisahala, že nikdy nikomu nedovolí, aby jej urobil to isté.

V kútiku duše však vedela, že to nie je tak. Napriek tomu, že neznášala Avenelove panovačné spôsoby, túžila po ňom rovnako ako on po nej. Musela si priznať, že ho miluje, aj keď rozum sa proti tej myšlienke búril. Ešte aj v ten posledný večer, keď sa zjavil v jej komnate, nazlostený a pripitý, aj vtedy ho chcela. Zažila s ním rozkoš, ktorá bola hriechom i vykúpením zároveň. Hoci ho v ten posledný deň v Oesterley chcela zabiť, jediné, na čo sa zmohla, bolo rozbiť mu zelenú vázu o hlavu. Zamdlel a ona si zatiaľ obliekla roztrhanú ružovú hodvábnu róbu a ušla z domu. Keď jej ležal pri nohách, bezbranne nahý a krásny, zašepkala mu hlasom zlomeným bolesťou a hnevom: „Ty šialený netvor! V tejto zvrátenej vojne ma už nebudeš využívať! Odteraz si v Oesterley bojuj bezo mňa!“ S tým si kľakla vedľa neho a vtisla mu na pery trpký bozk. Keď si pomyslela, že ho už nikdy neuvidí, cítila bolesť. Prečo to vždy musí byť tak?

Kamenné georgiánske mestečko ležalo uhniezdené medzi vrchmi nad riekou Avon. Keď Brienne po prvý raz uvidela Bath, ohromilo ju jeho bohatstvo a veľkoleposť. Vyhla sa hlavnej ceste do mesta, kadiaľ sem prichádzali významní návštevníci. Vo svojom chatrnom oblečení sa hanbila pridať k básnikom, učencom a ostatným príslušníkom vyššej spoločnosti, a preto sa vybrala do Bathu cez polia, ktoré lemovali návršia mesta. Nakoniec sa ocitla na rušnej Milsom Street s luxusnými knižnicami a kníhkupectvám! a vyľakane rozmýšľala, ako medzi toľkými ulicami nájde dom svojho otca.

Úplne stratená, biedne oblečená, motala sa sem a tam. Okolo nej sa to hemžilo šľachticmi, odetými do pestrofarebného saténu, zamatu a brokátu, sediacimi v čiernych staromódnych nosidlách. Jeden či dvaja nosiči si ju všimli, no bála sa ich spýtať na cestu. Ako v mrákotách kráčala dolu Milšom Street. Až teraz na ňu doľahli útrapy posledných dní.

Vtom do nej surovo vrazil muž, oblečený do jemného zamatu. Obzrel si jej žobrácke oblečenie a osopil sa na ňu: „Uhni mi z cesty, tulácka akási!“ Šiel ďalej a vstúpil do klobučníctva, okno ktorého zdobili saténové stužky všetkých možných farieb, od papagájovozelenej a krikľavo oranžovej až po najtmavšie odtiene zafírovej, bordovej a jantárovej.

Mlčky hľadela za tým mužom. Bola taká unavená, že jeho správanie sa jej takmer nedotklo. Vedela, že bez jedla už dlho nevydrží a v tej chvíli túžila iba po pokojnom mieste, kde by nenašla Olivera Morrowa a mohla by si odpočinúť.

Ako kráčala dolu zvažujúcou sa ulicou, zbadala vychudnutú, chudobne odetú ženu, ktorá predávala na rohu čerstvé kvety. S nádejou, že by jej vari mohla ukázať cestu, si utľapkala pomotané a zaprášené vlasy a podišla k nej.

„Prepáčte, hľadám –“

„Nepotrebujeme v tomto meste ďalšiu žobrácku,“ zašušlala bezzubými ústami. „Choď preč, lebo mi kazíš obchody!“ Starena sa zasmiala, odpľula si hustý zelený chrcheľ a napravila si umastené sivé sukne.

„Prosím vás, nerozumeli ste mi. Potrebujem nájsť jeden dom. Mohli by ste mi povedať, kde je Crescent?“ spýtala sa Brienne unaveným hlasom.

„Royal Crescent? Tam aj kuchynské pomocníčky vyzerajú lepšie ako ty, slečinka.“ Zagánila na ňu. „Ty si mi teda pekná kreatúra! Nechceš kytičku, –aby si ju tam zaniesla?“ Opäť sa usmiala a ukázala sčerneté ďasna. Z jej košíka sa dvíhala ťažká sladkastá vôňa kvitnúcich fialiek.

„Tak zmizni! Ide mi o obchod, nevidíš?“ vysvetľovala žena, zdvihla košík s fialkami a tulipánmi pestrých farieb a odišla na vhodnejší roh.

Brienne si chytila ústa trasúcou sa rukou. Zo sýtej vône fialiek, vznášajúcej sa za predavačkou, jej prišlo zle. Odrazu ju zmohli všetky problémy, ktoré ju sprevádzali, odkedy odišla z Oesterley. Musela zaprieť svoj pôvod a roztrpčovalo ju, že ona, dcéra grófa, je odkázaná túlať sa ulicami Bathu. Ak ju nepokladajú za bosorku, tak je z nej žobrácka. Odrazu mala pocit, že po celý svoj život nikam‘ nepatrila. Iba v Oesterley, kde ju najmenej chceli, mala pocit, že tam patrí.

Táto irónia osudu ju celkom zmohla. Keby tak našla opustenú lúku, kde sa zatúlajú iba čierne ovce, a mohla si ľahnúť do trávy, ďaleko od ľudí. Zavrela by oči a už by ich nikdy neotvorila. Stretla by sa s mamou, s jedinou osobou, ktorá ju v živote ľúbila. Pri spomienke na mamu sa jej pery zachveli a myseľ zastreli nezvané chmáry.

„Náhodou som vás počul, pekná dievčina. Hľadáte Crescent?“

Láskavý mužský hlas ju vytrhol z pochmúrnych myšlienok. Zdvihla hlavu a pozrela do skúmavých hnedých očí. Pri ich upokojujúcom pohľade Brienne napadlo, že by sa jej plán nakoniec mohol vydariť.

„Hľadáte Crescent?“ opýtal sa jej mladík ešte raz. Mal urodzené spôsoby a dôveryhodný pohľad. Bolo zrejmé, že si na prvý pohľad nevšimol špinavé, obnosené Šaty, ale ženu pod nimi.

„Áno,“ unavene odpovedala Brienne, klopiac oči. Rýchlo si nasadila kapucňu, aby si zakryla vlasy. Muž venoval nezvyčajnú pozornosť ich farbe, a to ju miatlo. Chcela zostať nenápadná, pre prípad, že gróf je v meste.

Lepšie si toho muža obzrela. Nebol veľmi vysoký ani ramenatý, no postavu mal svalnatú a dobre stavanú. Jeho pekná tvár pokojne mohla byť tvárou niektorej z románskych sôch v Oesterley. Blond vlasy mal na šiji uviazané do hodvábneho vrecka a oči mu lemovalo tenké zlatisté obočie. Nos mal rovný, s jemne rozšírenými nozdrami. Brienne k nemu okamžite pocítila dôveru, no potom si pripomenula tvrdé lekcie, ktorých sa jej dostalo v Oesterley. „Áno, hľadám Royal Crescent,“ odvetila napokon.

„Môžem vám teda ponúknuť pomoc? Idete nesprávnym smerom. Ku Crescentu sa dostanete hore Milšom Street a potom okolo Kráľovského cirkusu…“ muž sa náhle zamračil, akoby si až teraz všimol jej ošumelý zjav. „Asi bude najlepšie, keď vás tam vezmem. Aby som pravdu povedal, nevyzeráte veľmi na to, že by ste tam došli sama.“ Pohybom hlavy ukázal na vysoký lakovaný koč, ktorý naňho čakal na konci ulice. „Poďte so mnou.“ Zdvorilo jej ponúkol rameno.

„Obávam sa, že nemôžem,“ ustúpila dozadu a pri tom rýchlom pohybe jej prišlo zle. Nevedela, ako reagovať na cudzincovu ponuku.

“Prosím vás, princezná. Vyzeráte, ako keby ste mali omdlieť.“ Chytil ju za rameno a podoprel ju. Dotyk jeho prstov bol teplý, príjemný.

„Princezná – aká som ja princezná?“

„Nečudujte sa. Keď si človek všimne, ako rozprávate – celkom ako urodzená dáma, princezná.“ Pozorne si ju obzeral. „A keby ste sa neskrývali pod tým zašpineným plášťom, dovolím si povedať, že by ste ako šľachtičná aj vyzerali.“

„Idem do Royal Crescentu hľadať si zamestnanie ako slúžka,“ vysvetľovala rýchlo. „Obávam sa, že sa mýlite.“

„Či sa mýlim, alebo nie, dovoľte mi odviezť vás tam.“ Usmial sa podmanivým, chlapčenským úsmevom.

Zaváhala, no keď ju začal ťahať ku kočiaru, rozhodla sa, že naozajstná slúžka by neodmietla takú veľkorysú ponuku. A keby ju odmietla, vyzerala by ešte podozrivejšie.

Až vo vnútri veľkého čierneho kočiara zapochybovala o správnosti svojho rozhodnutia. Uvažovala, či nemala radšej trvať na tom, aby jej ukázal cestu, potom mu srdečne poďakovať a pustiť sa do kopca sama.

Usadila sa do mäkkého čalúneného sedadla koča a upokojila sa. Až vtedy si uvedomila, aká je strašne unavená. Pozrela na mladíka, ktorý si sadol na druhé sedadlo a zaklopal na dvierka kočišovi, aby sa pohol. Opätovala mu úsmev a v duchu sa modlila, aby ju naozaj odviezol do Royal Crescentu, a nie do svojho bytu.

Koč sa pohol a mladík sa skúmavo zadíval do Brienninej špinavej, no aj tak krásnej, tváre.

„Je Crescent veľmi ďaleko?“ spýtala sa zdvorilo.

„Nie. No nemôžem vám sľúbiť, že sa tam dostaneme rýchlo. Kočiare sú v Bathe dosť pomalé.“ Usmial sa na ňu, no ona rýchlo sklopila oči, lebo ju ten pohľad uvádzal do pomykova. Zaregistrovala, že idú pomalým tempom, aby sa vyhli zrážke s početnými nosidlami, ktoré sa vliekli pred nimi. V snahe zakryť svoje rozpaky pozerala von oknom.

Práve minuli Kráľovský cirkus, komplex troch budov postavených podľa architekta Palladia okolo veľkého vydláždeného centra. Únava jej nedovoľovala vychutnávať tú nádheru, no aj tak vnímala krásu domov s trojakým stĺporadím – dórskym, iónskym a korintským, a so štítmi na priečelí zakončenými vytesanými ornamentami farby pieskovca, ktoré prečnievali ponad úroveň striech.

„To, že ste sa ponúkli odviezť ma, je dosť nezvyčajná láskavosť.“ Neisto sa usmiala. Keď si obzrela interiér masívneho kočiara a drahú vyšívanú vestu muža, bola si istá, že je bohatý. Uvažovala nad tým, či má titul, no potom si spomenula, že na dverách koča nevidela erb.

„To nestojí za reč.“

„Často takto zveziete zatúlanú žobrácku?“ spýtala sa uštipačne.

„Nie. Iba ak je výnimočne krásna.“

Jeho odpoveď spolu s pohľadom tmavohnedých očí jej vzala reč. Koč zastal na Brock Street.

„Tak toto je Crescent?“

„Môj kočiš nevie číslo domu.“ Pozrel na ňu. Podarilo sa jej zakryť zdesenie, ktoré v tej chvíli pocítila.

„Číslo domu?“ zopakovala akoby nič.

„Áno. Je tam aspoň tridsať sídel. Ktorý dom hľadáte, princezná?“

„Neviem si spomenúť.“ Pátrala v pamäti po čísle. Už vzala na seba príliš veľa rizika na to, aby prišla do nesprávneho domu. „Rozprávalo sa o ňom ako o prvom. Je tam aj prvý?“

„Číslo jeden tam je. Máme tam zastať?“

„Áno. To bude dobre.“ Zahryzla si do spodnej pery, keď muž cez okno nasmeroval kočiša. Opäť sa pohli.

Brienne zrazu zaplavili pochybnosti. Čo ak napokon v sídle nájde grófa? A čo ak Avenel vytušil, kam pôjde, a už ju tam čaká? A čo ak gróf síce nebude v dome, no sluhovia jej neuveria, že je jeho dcéra? Čo ak…? Hlavou jej vírili nezodpovedané otázky, no v tej chvíli už zastali v Crescente, pred domom číslo jeden.

„Dovolíte?“ Mladík zoskočil z koča a vystrel ruku, aby jej pomohol vystúpiť. Vystrašene pozrela na „dom s vchodom na Brock Street, so stĺporadím z dvojposchodových iónskych stĺpov a s rustikálnou dlažbou. Zvyšok domu, ktorý sa vinul poza roh, nevidela. Cítiac sa už trochu menej vystrašená, otočila sa k mladíkovi a poďakovala sa.

„Boli ste veľmi láskavý.“

„Nie až tak veľmi, princezná.“ Usmial sa na ňu zvysoka, hoci bol len o čosi vyšší než ona. „Čaká vás tu niekto? Mám vám niekoho zavolať?“

„Ale nie. Prosím vás, nesmiem vás už dlhšie zdržiavať. Som si istá, že máte mnoho neodkladných povinností a kvôli mne ste sa už beztak dosť oneskorili.“

„Môžem vás aspoň odprevadiť k dverám?“ Pozrel na schody, ktoré sa vinuli popod vydláždenú podlahu a viedli k vchodu pre služobníctvo. Aj ona si ich všimla, no bola rozhodnutá, že ak vojde do otcovho domu, tak len hlavným vchodom ako lady Brienne.

„Nie, ďakujem,“ odvetila s pohľadom upretým na schody, ktoré viedli k vchodu pod priečelím. „Nebola som tu už veľmi dlho,“ klamala. „A obávam sa, že chvíľu potrvá, kým si obyvatelia domu spomenú.“

„Pracuje tu niekto z vašej rodiny? Zostanete tu dlhšie?“ nedal sa odbiť.

„To vám neviem povedať,“ vyhovárala sa.

„Môžem byť teda taký smelý a spýtať sa aspoň na vaše meno?“

„Vo… volám sa Brienne,“ zajachtala.

„Iba Brienne?“

„Áno, iba Brienne.“

„Jednoducho krásne meno pre jednoducho krásnu pannu. Kedy vás opäť uvidím, Brienne?“

„Prepáčte, už musím ísť. Ďakujem vám za všetko.“ Kývla hlavou a na jeho prekvapenie začala vystupovať po schodíkoch. Prišla k hlavnému vchodu a čelo jej zvrásnili obavy. Vedela, že mladík ju pozoruje z ulice. Opäť jej prišlo zle. Nasledujúcich chvíľ sa hrozila, bála sa z celého srdca. Už len pri pomyslení na otca jej od strachu vyschlo v ústach. Obchádzali ju mdloby, keď si predstavila, že je v dome a že sa na ňu možno díva z okna salóna. No potom si pripomenula Oesterley a jeho tvrdého, panovačného majiteľa, nadvihla zdobené mosadzné klopadlo a odhodlane ním udrela na dvere.

Dvere sa okamžite otvorili. „Čo je?“ neprívetivo sa spýtal lokaj.

„Ja… ja…“ Prehltla a v duchu sa modlila, aby zafúkal vietor a odvial ťažkú arómu dusenej hovädziny a jahňaciny, ktorá sa niesla zozadu z kuchyne. Bol to príliš silný nápor na jej zmysly, prázdny žalúdok a omámenú myseľ.

„Tak hovor, baba jedna! Máš teda odvahu, že si prišla k týmto dverám. Mala si zaklopať dolu v suteréne.“ Lokaj si otriasol zlatú šnúru na kabátci a podozrievavo na ňu zazrel: „Vari ťa len neposlal Mallorey, aby ma pripravil o prvé slušné živobytie, k akému som sa dostal?“

„Nie, nikto ma neposlal. Ja…“ Chytila sa železného zábradlia v snahe udržať rovnováhu. „Prišla som si hľadať prácu. Je pán gróf doma?“

„Gróf?“ Lokaja to zaskočilo. No potom s uštipačným úsmevom pokračoval: „Tak predsa ťa poslal Mallorey! Povedz mu, že nemám záujem, aj keď vyzeráš celkom dobre, dievočka. Ja sekám dobrotu už skoro dva týždne, tak mi dajte pokoj! Zmizni!“ zasyčal lokaj a už-už zatváral dvere.

„Počkajte! Musíte mi to povedať!“ premáhala vzrastajúcu nevoľnosť. „Je pán gróf v dome?“

„Gróf? A čože by si s ním chcela?“ Znovu otvoril dvere a zvedavo sa na ňu zahľadel.

„Nič s ním nechcem, iba si hľadám prácu,“ zašepkala. „Je tu?“

„No teda!“ Lokaj sa plesol po kolene a nahlas sa rozosmial. „Ten starý kurevník Mallorey má ale zmysel pre humor! Pán gróf ťa tu nemôže zamestnať, dievočka, len pekne odnes tú svoju peknú ritku naspäť a povedz mu, že už to nefunguje.“ Znechutene zafunel, keď počul hlasy znútra domu. „No vidíš! Teraz sem príde ešte aj Whitsomová! Vypadni! A odkáž Malloreymu, že končí.“

„Prosím vás! Musím vedieť, či je gróf doma!“ Bezmocne sa dívala na dvere, ktoré sa pred ňou zatvárali. Odrazu sa zapotácala, nevediac, či je to od hladu, alebo omamujúcich vôní z kuchyne, či z celkového vypätia posledných troch dní. Cítila, že sa jej pred očami zahmlieva a aj ‚ tak sa nedozvedela, či je gróf v Bathe, alebo nie. Zvierala zábradlie z tepaného železa a pokúšala sa zísť dolu schodmi. Radšej nech omdlie na ulici než grófovi pod nohami.

No už bolo neskoro. Sily ju celkom opustili. Zaknísala sa a bezvládne spadla dozadu, kde ju zachytili dve pevné ruky. Oči sa jej zavreli, takže už nevidela zhrozenú tvár správkyne domu, ktorá pribehla k dverám.

S pohľadom upretým na Briennino bezvládne telo, ktoré jej záchranca zdvihol do náručia, správkyňa zvolala: „Boh vám žehnaj, pán Harcourt! Veď je to Brienne Morrowová! Určite sa nemýlim, lebo také vlasy nemá nikto, iba ona!“

Kapitola 22

Od ostrého zápachu čpavku sa prebrala a mykla hlavou dozadu. Brienne otvorila oči, poobzerala sa po izbe zladenej do odtieňa parížskej modrej a potom pohľadom prešla vlnenú pohovku, prešívanú ohnivočervenou farbou, na ktorej ležala. Všetko to bolo pre ňu nové a neznáme.

„Ležte. Musíte si odpočinúť,“ začula za sebou chlácholivý materinský hlas. Pri dverách stála bielovlasá žena s čepcom na hlave. „Vypite to, lady. Urobí vám to dobre.“ Tenkými bielymi rukami, poznačenými vekom, jej podala strieborný hrnček. Príjemná vôňa teplého mlieka a medu, ktorá z neho vychádzala, jej udrela do nosa a podráždila prázdny žalúdok.

„Som v Crescente?“ zamračila sa Brienne.

„Áno, lady. Crescent, číslo jeden.“

Oči sa jej rozšírili strachom. „A… je gróf…“

„Pán teraz nie je v dome, lady. Prosím, vypite to.“

Keď počula slová, ktoré si tak želala počuť, trochu sa upokojila a vzala si hrnček. Žiadostivo vypila jeho obsah a potom si vyčerpaná ľahla na pohovku.

„Vravela som pánu Harcourtovi, že si na túto starú ženu asi nebudete pamätať.“ Žena v čepci si sadla na stolček k pohovke a starostlivo si rozložila spodné sukne pod hodváb levanduľovej farby, kúpený na tržnici v Spitalfields.

„Máte pravdu. Budem si však pamätať na to, že ste boli taká láskavá a nevyhnali ma preč odo dverí, a pokiaľ budem môcť, odmením sa vám. Ani netušíte, koľko dní som nemala nič v ústach,“ odvetila Brienne, ktorá nepochopila poznámku starej panej. Zavrela oči a snažila sa odohnať mdloby.

„Vy si myslíte, že si za to chcem dať zaplatiť?“ Pani sa zhovievavo zasmiala, potom zvážnela. „Ach, lady Brienne, je mi vás tak ľúto, keď vidím, v akom ste stave. Smiem sa spýtať, čo sa stalo s mamičkou?“

„S mojou matkou?“

„Áno. Mám na mysli našu dobrú lady Grace.“

„Je mŕtva,“ bezvýrazné odpovedala Brienne. „Ale smiem sa spýtať, ako…“

„Áno, moja. Bola som vašou opatrovateľkou odo dňa, keď ste sa v Oesterley narodili, až pokiaľ ste s matkou z Parku neodišli. Volám sa Whitsomová, hoci moje meno si ťažko budete pamätať.“

„Teda asi viete, prečo sme z Parku odišli.“ Brienne si pozrela na chvejúce sa raky. „Gróf… vráti sa čoskoro? Musím vám povedať, že som sem prišla v nádeji, že tu nebude…“

„Dieťa moje, myslím si, že sa musíme obávať iných vecí, než je stretnutie s vaším otcom. Pravda je taká, lady Brienne, že gróf je zruinovaný. Tento dom mu už nepatrí. Prednedávnom ho prevzal iný majiteľ a nám dovolil, aby sme tu zostali. Po tom, čo ste pred mnohými rokmi odišli z Oesterley, lord Oliver mi prikázal, aby som sa presťahovala sem. Som správkyňou tohto domu.“

Brienne pocítila, ako jej nepríjemne zovrelo žalúdok, a s námahou vysúkala zo seba otázku, hoci odpovede na ňu sa vopred bála: „Ten nový majiteľ – je to nebodaj Američan? S dlhými čiernymi vlasmi a…“

„Ten, a kolonista? Vy tuším žartujete! Nemáte zrejme predstavu, aké nájomné sa platí v Crescente!“ Pani Whitsomová sa užasnuto zasmiala.

„Lenže ten, o ktorom hovorím, je veľmi bohatý.“

„Nebojte sa. Ten Američan, o ktorom hovoríte, to nie je. Zatiaľ som mala dočinenia len so správcom jeho panstva a jeho som ešte nevidela, no povedali mi, že je to šľachtic so starým titulom.“

Brienne si vydýchla. Uľavilo sa jej. Tá možnosť, príliš strašná na to, aby o nej začala uvažovať, jej na chvíľu ochromila myseľ.

„Máme tu však väčší problém, milá lady.“ Žena vstala zo stolčeka a podišla k pohovke. „Prišli ste sem, aby ste tu našli domov, no pravdou je, že tu nikto nebýva.“

„Áno, viem.“ Brienne si položila hlavu na operadlo a zamyslela sa nad novým vývinom udalostí. Je v Bathe iba niekoľko hodín a jej život zaznamenáva ďalší obrat k horšiemu.

„Som vám veľmi vďačná.“ Brienne sa obzerala v zrkadle. Oblečené mala tmavomodré šaty pani Whitsomovej.

„Pehe! Tie staré handry nestoja za to, aby ste za ne ďakovali. Stojte pokojne, dieťa moje.“ Domáca opatrne zapla špendlíkmi látku na páse do záhybov a potom ju zvrtla, aby videla konečný efekt. „Takto to bude dobre, lady.“

Brienne vďačne pozrela na pani Whitsomovú. „Tak mi, prosím, nehovorte. Buď Brienne, alebo nič. Som predsa slúžka, nie?“

„No, chvíľu mi potrvá, kým si na to zvyknem. Najmä pri vašom vystupovaní, lady – och, teda…“ Pani Whitsomová si priložila obe zvráskavené ruky na ústa, aby skryla hanblivý úsmev. „Musím vám povedať, že bude dosť ťažké uveriť, že ste vyrastali v malom mestečku vo Walese, a nie v najlepších salónoch Londýna. Vaša mamička by na vás určite bola veľmi pyšná.“

„Bohužiaľ, asi si nepredstavovala, že takto dopadnem.“ Brienne vykĺzla zo šiat. „Ale aspoň mi zanechala priateľku, ktorú nevyváži ani všetko zlato z Versailles.“ Ostýchavo sa zasmiala. „Mám začať pomáhať v kuchyni, alebo…“

„Nie, ešteže čo! Budete mojou asistentkou. Už som o vašom postavení informovala všetkých v domácnosti a ak trváte na tom, že sa zamestnáte v kníhkupectve, dovolím si vám navrhnúť, aby ste tu zostali, pokiaľ sa tu neobjaví nový pán. Keď už na to príde, môžete byť mojou príbuznou. Ale ktovie, kedy to bude? Bath môže zanedlho vypadnúť z módy a potom sa možno vôbec nemusíme báť jeho návštevy.“ Domáca zdvihla zo zeme šaty a prevesila si ich cez ruku.

„Je to zvláštne,“ uvažovala Brienne. „Keby všetci tí, čo sa hlásia za mojich príbuzných, nimi naozaj boli, nebola by som teraz v takomto položení.“ Zadumane si uviazala šnúrky na korzete a obliekla si staré, otrhané, ale už čisté šaty.

„Má to niečo spoločné s tým Američanom, o ktorom ste hovorili, keď ste prišli?“

Brienne zmeravela. Pani Whitsomová je ozajstný anjel milosrdenstva. Stará sa o ňu už celý týždeň, odkedy prišla a vymyslela aj plán, ako by mohla v Crescente zostať. No ani raz sa Brienne nespýtala na čudné okolnosti, v akých sa ocitla, a po ich prvom rozhovore ani raz nespomenula jej otca.

„Tuším som vám toho o sebe veľa nepovedala, však?“ poznamenala Brienne.

„A čo by ste mi mali vysvetľovať? Povedali ste, že ste vyrástli vo Walese a lady Grace tam bola šťastná.“ Pani Whitsomová sa zanietene pustila upratovať izbu, už aj tak čistučkú a vyriadenú.

„Predtým, ako som sem prišla, som bola v Oesterley,“ vyhŕkla Brienne.

„Váš otec bol zlý človek.“ Domáca opatrne pokrútila hlavou, ako keby sa bála, čo jej na to Brienne povie. „Prezradím vám, boli sme radi, že sme sa ho zbavili. Ani ja, ani nikto v domácnosti sme na ňom nenašli nič dobrého.“

„Nestretla som sa v Oesterley s otcom. Park je teraz v rukách niekoho iného, tak ako aj tento dom.“

„To je ohromné!“ nadšene zvolala pani Whitsomová.

Brienne si vzdychla. „Ani veľmi nie. Lebo nový majiteľ je, bohužiaľ, mojím nepriateľom.“

„Ten kolonista?“

Brienne pokývala hlavou a odvetila: „Nechcel, aby som z Oesterley odišla. Viete…“ Pokúšala sa nájsť dôvod, ako by to tej dobrej žene vysvetlila.

„Na tom nezáleží, moja. Teraz ste tu a najlepšie bude, keď na minulosť zabudnete.“ Pani Whitsomová ju potľapkala po ruke a potom odišla dverami v zadnej časti izby, oblepenými francúzskou tapetou s motívom konvaliniek.

Brienne sa neveselo usmiala. Otočila sa k oknu dúfajúc, že idylická scéna za ním jej pomôže zabudnúť. Za čerstvo vydláždenou hradskou, ozývajúcou sa klopkaním kopýt koni, bolo vidieť zelené polia a stromy. Krajinou pretekala rieka Avon, sivá a studená od topiacich sa ľadov, ktoré zanechali nedávne mrazy. Pri pohľade na ňu si Brienne spomenula na pár očí podobnej farby a na noc, keď ich videla rozpálené nehou.

O tri dni neskôr, oblečená v drsných modrých vlnených šatách, ktoré jej zle sedeli, vykĺzla Brienne cez vchod pre služobníctvo a kráčala po Brock Street. Jasné, svieže dopoludnie jej navodilo optimistickú náladu, a tak sa veselo obzerala okolo seba. Po prvý raz od svojho príchodu si vyšla von, rozhodnutá využiť krásny deň a obzrieť si to nádherné mesto, o ktorom počas svojho osamelého detstva toľko počula.

Zahla za roh a chvíľu obdivovala Royal Crescent, vypínajúci sa v eliptickej krivke nad veľkým trávnikom. Bol postavený v paladiovskom štýle a vpredu mal aspoň sto stĺpov, ktoré zvýrazňovali jeho veľkoleposť.

„Niektorí ľudia si žijú,“ dumala Brienne, keď po očku sledovala peknú ženu v parochni, oblečenú v ružovom saténe so zelenými pruhmi, s ohromnou krinolínou, ktorej pomáhali nastupovať do čakajúceho koča pri dome číslo štrnásť. Ako koč prechádzal okolo nej, Brienne videla zblízka ženu, sediacu medzi obstarožnou gardedámou a komornou. Zo sedadla oproti jej kurizoval mladý muž.

Ľúbim ta. Tie slová jej opantávali myseľ ako pavučina. Pošúchala si rukou čelo, akoby tak chcela zahnať bolesť hlavy „Zabudni! Zabudni! Nestojí za to, aby si preňho plakala,“ opakovala si pošepky, keď pozorovala dvojice, ako sa prechádzajú po lúkách. Hnevala sa na seba, že dopustila, aby jej myšlienky zaleteli k Avenelovi. Potlačila trpkú túžbu po ňom a pripomenula si, že do Oesterley sa už v živote nevráti. Neha a bezpečie, ktoré jej Avenel poskytol, sú síce dostatočným opiátom pre človeka, ktorý ich potrebuje, no na tie, žiaľbohu, musí zabudnúť. Musí si zachovať iba spomienku na posledné popoludnie v taftovej komnate, pri ktorej jej vždy zovrie krv v žilách a zaleje ju poníženie a zlosť. Zahryzla si do spodnej pery a zamračila sa. V hrudi pocítila ťaživú bolesť. Avenelovi ten deň nikdy neodpustí. Nikdy!

„Dieťa moje, nezabudnite, držte sa toho, čo som vám povedala,“ zavolala na ňu pani Whitsomová, ktorá sa zrazu zjavila na schodoch pre služobníctvo.

Brienne sa spoza rohu vrátila k nej. „Budem si to pamätať: Nerozprávať sa s cudzincami, najmä s pekne oblečenými mužmi. A zakryť si hlavu.“ S úzkostlivým úsmevom si prehodila na hlavu kapucňu, ktorá jej spadla, keď zafúkal vietor.

„To sú dôležité veci, slečna! Ak si silou-mocou chcete nájsť zamestnanie, musíte byť veľmi opatrná.“ Domáca na ňu s obavami hľadela. „Nepáči sa mi, že tam idete, moja. Mohli ste počkať aspoň dovtedy, kým sa nám ohlási majiteľ domu. Viete, že som mu už poslala list. Som si istá, že uzná, že potrebujem pomocníčku –“

„Ja viem, viem. Ale čo ak vám neodpovie na list hneď? A môže tiež povedať, že nepotrebuje žiadnych ďalších sluhov v dome, ktorých ešte ani nevidel. Musíte uznať, že aj to je možné.“

„Keď budete pracovať v knižnici, ako si nájdete manžela?“

„Možno si nájdem niekoho, kto ma bude verne ľúbiť.“

„A nepochybne bude smrdieť grošom,“ dodala domáca.

„Život starej dievky mi až tak nevadí. Aj teraz tak žijem, a môžem povedať, že som spokojná.“

„Pehe.“ Pani Whitsomová sa zamračila. „Veď ani poriadne nespávate. Celú noc vás počujem prehadzovať sa na posteli. A to nehovorím o vašom biednom apetíte.“

„Prosím vás –“ snažila sa ju zastaviť Brienne.

„Zostaňte tu, kde ste v bezpečí.“ Správkyňa domu urobila posledný pokus.

„Nechajte ma, nech sa aspoň pokúsim zamestnať v kníhkupectve. Nemôžem vám predsa byť na príťaž len preto, že môj otec už nie je majiteľom domu v Crescente.“ Brienne pobozkala starú ženu na vráskavé líce a zamávala jej studenou rukou. Pani Whitsomová vošla do vyhriatych izieb pre služobníctvo.

Brienne prešla okolo cirkusu a kráčala ulicou, kde v horných poschodiach domov boli spoločenské miestnosti. Počula, ako sa niekto učí hrať na klavíri. Obyvatelia mesta – vojvodovia, grófi, maliari a básnici – sa začínali premávať medzi novinovými stánkami na Milšom Street s rukami plnými drahých, pekne zabalených zväzkov kníh. Brienne sa zhlboka nadýchla, aby sa trochu upokojila. Rozhodla sa vojsť do prvého kníhkupectva, predstavujúc si, aké by to asi bolo, pracovať na tomto mieste. Veľké maľované dvere zaškrípali, keď ich otvorila, a mladý muž v trávovozelenom kabátci podišiel k pultu.

„Pracovali ste už niekde, slečna?“ Pozrel na ňu vľúdnym, no pochybovačným pohľadom, keď mu predniesla svoju požiadavku.

„Nie,“ odvetila pravdivo.

„Vec sa má tak, že by som potreboval predavačku, ktorá má už nejakú prax.“

„Som sčítaná.“ Pozrela naňho s očami plnými nádeje.

„Je mi ľúto.“ Ľútostivo pokrčil plecami.

„Rozumiem. Ďakujem vám.“ Neisto sa usmiala a vyšla z obchodu, odmietajúc si priznať porážku. Na tejto hlučnej, preľudnenej ulici je predsa ešte kopa ďalších obchodov, uisťovala sa v duchu. Bude to skúšať, až kým nenaďabí na ochotnejšieho obchodníka. S novonadobudnutým entuziazmom sa rozhodla pokračovať v ceste, ktorá viedla hore do kopca. Kapucňa jej pri odchode z obchodu spadla z hlavy. Nedbala na varovanie pani Whitsomovej, no zrazu si všimla, že ju sledujú dvaja bohato odetí muži. Rýchlo si prehodila kapucňu, preklínajúc svoje vlasy za to, že tak priťahujú zrak ostatných.

Už bolo po štvrtej hodine, keď prišla do posledného obchodu. Vo všetkých predchádzajúcich ju odmietli. Obchodníkom sa buď nepozdávalo jej vetché oblečenie, alebo nechceli zamestnať ženu, alebo jednoducho nechceli zamestnať nikoho. Čoskoro sa bude musieť vzdať túžby po nezávislosti a zostane jej len dúfať, že nový majiteľ domu číslo jeden jej dovolí zostať tam ako pomocníčke v domácnosti. Po dlhých mesiacoch zajatia v Oesterley túžila po vlastnom živobytí, po domci vo vrchoch s výhľadom na mesto, takom, v akom bývali s mamou v Tenby. Keď zavrela oči, vedela si ho dobre predstaviť. Musí sa snažiť, aby nezostalo iba pri snoch! Zaťala teda zuby a vošla do posledného obchodu.

Bol malý, trochu bokom od cesty, vedľa opátstva Churchyard. Z dverí sa niesla známa, príjemná vôňa kože a potlačeného papiera. Ticho čakala medzi policami so zväzkami kníh, zatiaľ čo sa muž v stredných rokoch, zrejme majiteľ, rozprával so zákazníkom, očividne urodzeným pánom. Vyzeral asi na päťdesiat rokov, ba mohol byť aj starší, no jeho energické spôsoby zastierali skutočný vek.

Zvlnené sivobiele vlasy mal učesané bez pomády a púdru. Napriek vráskam, ktoré mu lemovali viečka a siahali takmer po lícne kosti, mal ten muž tmavé, výrazné oči, rovný nos a pevné ústa.

„Fanny Hill. Vravíš, že je to dráždivé?“ spýtal sa zákazník obchodníka a zasmial sa, listujúc v knihe viazanej v jednofarebnej koži. Brienne si všimla jeho zašpinené ruky, ostro kontrastujúce s drahou vestou vyšívanou zlatom.

„Určite áno, no nieže prezradíte vašej sestre, že to máte odtiaľto! Tá pani Gibbonová – keby nemohla na vás dohliadať ako na malé decko, bola by nešťastná!“ Obchodník sa uškrnul.

„Veru, tak je,“ súhlasil ten fešný muž. „Mary je celkom fajn ženská, a uznávam, že som tu na návšteve spokojný. V cirkuse som nebol už sedem rokov. A viete,“ usmial sa šibalsky, „v Londýne som zistil, že nechať si rozkazovať má aj svoje výhody. Aspoň sa nemusíte báť, že vás ostatná rodina príde v háklivých situáciách otravovať.“

Obidvaja muži vybuchli smiechom. Obchodník si zrazu všimol Brienne. „Čím vám môžem poslúžiť?“ spýtal sa so zdvihnutým obočím.

„Ja… no…“ Odrazu znervóznela. Aj zákazník sa na ňu pozorne zadíval. Jeho oči hodnotili jej vzhľad, počnúc bledými, vetrom ošľahanými lícami, cez jemné modré kruhy pod očami, ktoré dokazovali únavu, až po prsia uväznené v korzete. Neušla mu ani jej neistota. Brienne váhavo spustila: „Hľadám si zamestnanie. Prirodzene, viem čítať i písať. Prečítala som všetkých známych autorov, ako napríklad…“ atakďalej, atakďalej, pokračovala v nacvičenej reči, izolujúc sa od slov, aby bola lepšie pripravená na odmietnutie, ktoré zaiste bude nasledovať. Keď dohovorila, obchodník jej žiadosť nekompromisne zamietol. Zamierila k dverám, deprimovaná svojím neúspechom.

„Počkajte!“ Okamžite zastala. Hlas, ktorý za ňou zavolal, nepatril obchodníkovi, ale zákazníkovi. Keď sa pobral k nej, nevedela, čo má od neho čakať. Chytil ju za plece a prešiel jej zababranou rukou po hladkej tvári, preskúmavajúc každú priehlbinku, ako keby bola socha z alabastru a kameňa. „Stojte ticho a dovoľte, aby som sa vám pozrel na oči.“ Otočil jej tvár k slabnúcemu popoludňajšiemu slnku za oknom obchodu. Keďže od majiteľa sa nedočkala pomoci, zlovestne na toho muža zagánila.

„Nedotýkajte sa ma!“ zvolala. Po skúsenosti s Avenelom bola precitlivená na dotyk muža, nech to už bol ktokoľvek. Odvrátila sa a chytila kľučku na dubových dverách.

„Nechceli by ste pre mňa sedieť?“

„Čože, sedieť pre vás?“

„Súhlasili by ste, aby som vám namaľoval portrét? Na lúke, ako sedíte pod vŕbou… Ale nie! To by nebolo dobré. Tak možno…“ Brienne si vtom uvedomila, že špina na mužových prstoch vôbec nie je špina, ale farby, ktoré používal pri práci.

„A aký je plat? Bude primeraný?“ spýtala sa.

Obchodník sa pri jej otázke rozosmial. „No samozrejme, Tom, plat!“ zamiešal sa do ich rozhovoru. „Nemôžeš predsa chcieť, aby to úbohé dieťa umrelo od hladu rovno pred plátnom!“

„Plat? Aké odporné!“ Zákazník sa otočil k Brienne, pobúrený podpichovaním obchodníka. „Pozrite, slečna. Nemôžete odo mňa očakávať, že vám zaplatím! Veď, koniec koncov, mali by ste to byť vy, kto zaplatí! Viete čo – keďže ste mi sympatická, urobím vám portrét zadarmo, ak mi venujete svoj čas.“

„Bohužiaľ, nemám čas a nemôžem si dovoliť ten luxus sedieť vám ako model. Keby ste mi zaplatili…“

„Panebože, to hádam nie! Ešte som neklesol tak hlboko, aby som platil za model. Vy si nejako lichotíte! Viete, že beriem aj sto libier za jeden portrét?“

Tá suma ju prekvapila, no nemienila o tom ďalej hovoriť. Potrebuje prácu. Nie je žiadna rozmaznaná lady, ale chudobné dievča a naozaj nemá čas na to, aby sedela ako model nejakému maliarovi, keď musí pracovať pre pani Whitsomovú. Je mi ľúto.“ Otvorila dvere a vyšla na ulicu.

„Choďte dočerta!“ skríkol za ňou maliar. Začervenala sa od urážky, zahla za roh a zamierila domov. Maliar vošiel späť do obchodu a buchol päsťou na predavačov pult. Rýchlo ho však zaplavili výčitky svedomia a vybehol za ňou von. Nebolo jej však už súdené vidieť ľútosť, ktorá zjemnila jeho nahnevaný pohľad, keď zistil, že jej niet.

Kapitola 23

„Vstávajte! Prišiel pán Harcourt!“ Bolo už takmer poludnie, keď pani Whitsomová vošla do jej komnaty. Brienne, vyrušená zo spánku, sa rýchlo posadila.

„Preboha! Ja som ale lenivec. Koľko je hodín? Tuším by som si zaslúžila poriadny výprask!“ zvolala previnilo Brienne, keď vyskočila spod prikrývky na posteli a rýchlo ju uhládzala. „A ešte som ani nezdvihla rolety v salóne!“

„To nič, dieťa moje. Už je to urobené.“

„Ach,“ povedala potichučky. „Tak potom sa nestarajte o výprask. Sama si jednu vylepím, namiesto vás.“

„Ale nie, ešte to by tak chýbalo!“

„Naozaj mi je to ľúto. Neviem, čo to na mňa prišlo. Práve som sa chystala do salóna, keď som zrazu pocítila únavu. Chcela som si len minútku oddýchnuť.“ Brienne si pretrela čelo. Nechápala, čo za choroba ju to obchádza. Niekedy sa jej zdalo, že už jej horšie ani nemôže byť. Cítila sa natoľko unavená, že takmer odpadávala tam, kde stála. Ale len včera jej kuchárka povedala, že ešte nikdy nevyzerala lepšie.

„Len sa nebojte, zlatko.“ Pani Whitsomová však na ňu ďalej čudne hľadela.

„No nevadí. Musíte povedať pánu Harcourtovi, že nemám čas na návštevu, lebo mám strrrrašne veľa práce.“ Odkedy Brienne prišla do Bathu, pán Harcourt, na radosť domácej, sa už niekoľkokrát zastavil na návštevu. Jeho spoločnosť bola Brienne celkom príjemná, cítila sa však príliš previnilo za to, že nesplnila svoje úlohy, a tak nechcela strácať čas s návštevou.

„No, tak to už vôbec netreba.“ Domáca si uhladila kučery, ukryté pod volánmi čepca. „Posledné dni ste nejaká veľmi unavená, zlatko. Čo vám je?“

„Nemám ani potuchy. Možno to bude počasím. Jar je veľmi studená.“ Brienne pozrela do barokového zrkadla nad stolom a upravila si strapaté vlasy.

„Ale všimla som si, že večer bývate v dobrej forme. To len ráno, zdá sa, je pre vás najhoršie.“

„Áno, tak nejako.“ Brienne dokončila úpravu vlasov a ostýchavo sa usmiala: „Čo s tým budeme robiť?“

„Ale nič. Nič, čo by sme robili? Tak poďme, pozrieme sa na toho vášho nápadníka.“ Domáca ju vytisla von z izby, no Brienne si všimla ďalšie vrásky na jej beztak už dosť vráskavom čele. S nepríjemne zovretým žalúdkom nasledovala domácu dolu po schodoch, snažiac sa striasť zo seba neblahú predtuchu.

„Vitajte, pán Harcourt! Nech sa páči, sadnite si,“ privítala ho Brienne v hlavnej izbe pre služobníctvo. Sadli si na lavičku z borovicového dreva. Vzadu vo veľkom kozube praskal oheň a pani Whitsomová v úlohe gardedámy, ako to zvyk kázal, sa posadila na mohutnú čiernu windsorskú stoličku.

„Dobrý deň, Brienne, pani Whitsomová,“ povedal Ralph Harcourt obom ženám, no oči mal len pre Brienne.

„To počasie! Je asi poriadna zima,“ poznamenala Brienne, keď si všimla jeho švihácky zamatový kabátec, celý mokrý.

„Hej. Tohto roku je čertovsky hnusná jar.“ Očervenel, že sa nechtiac tak drsne vyjadril, no potom žmurkol na Brienne. Potlačila chichot, keď si pomyslela, ako ich upäté, slušné správanie v spoločnosti pani Whitsomovej kontrastuje s okolnosťami, za akých sa zoznámili.

V snahe odvrátiť pozornosť od jeho faux pas sa Brienne spýtala: „Tak povedzte, čože ste mi to dnes priniesli? A netvárte sa tak nevinne – už ste mi dali také neslušné množstvo darčekov, že, obávam sa, slušné spôsoby ma donútia čoskoro vám ich všetky vrátiť.“ Brienne si so smiechom zobrala balíček, ktorý jej zdvorilo podal, a v duchu hádala, či tam bude ďalšia kniha Shakespearových sonetov, alebo saténová stuha do vlasov. Jeho darčeky sa vždy vyznačovali dobrým vkusom a nikdy neboli neprimerane drahé, takže si aj s pani Whitsomovou povedali, že nemusí mať žiadne výčitky, keď ich prijme.

Tentoraz bol však balíček akýsi malý, takže vedela, že kniha to asi nebude. Keďže bol aj ľahký, napadlo jej, že to môžu byť sušené lupienky ruží, ktoré si dá do misky v izbe, alebo sponky do vlasov, ktorých každá žena nemá nikdy dosť. Keď rozviazala mašličku, viečko škatuľky sa otvorilo. Vo vnútri, uhniezdený medzi niekoľkými bielymi vankúšikmi vaty, sa vo svetle ohňa zaleskol prsteň. Brienne zhíkla.

„Pane na nebesiach…“ zašepkala pani Whitsomová a potom rýchlo vybehla z izby, aby mohli byť sami.

„Pán Harcourt…“ Brienne prehltla.

„Ralph, princezná. Volám sa Ralph.“ Vybral veľký prsteň so smaragdom zo škatuľky a držal ho medzi palcom a ukazovákom.

„Ale… pán Ralph…“ zajakávala sa Brienne, snažiac sa myslieť jasne.

„Áno?“ Nežne sa usmial, jemne ju chytil okolo štíhleho pása a pobozkal na líce.

„Neviem, čo mám povedať.“

• „Povedzte len, že sa stanete mojou ženou, princezná. Stačí iba povedať áno.“

„Ale ja som slúžka. A nemám ani veno.“

„Harcourtovci sú bristolskými obchodníkmi, odkedy Anglicko existuje. Máme toľko bohatstva, že nevieme, čo s ním robiť. Nepotrebujem veno svojej nevesty.“ Nastokol jej prsteň na ľavú ruku.

Brienne v nemom úžase hľadela na nádherný kameň, no nedokázala myslieť na nič iné iba na to, aká bude pani Whitsomová šťastná.

V duchu si nadávala: Aj ty budeš predsa šťastná! Obzerala si veľký smaragd a predstavila si samu seba ako manželku muža, čo stál pred ňou. Bola si istá, že budú mať dobré manželstvo. Ralph Harcourt je veľkorysý a čestný. Dá jej domov, kde bude v bezpečí, obklopená láskou. Budú mať krásne deti s blond vlasmi. Čo ešte chce? Zamračila sa. Prečo sa jej zdá, že jej deti budú tmavé, so sivými divými očami, presne ako ich otec… Dosť! Ako môže myslieť na také niečo?

Zmätene pozrela na Ralpha, ktorý sa pomaly skláňal k nej. Chce ma pobozkať, uvedomila si. Ach, prosím, nech je to také krásne ako vtedy… Pocítila jeho pery na svojich a pritisla sa k nemu. Chcela opäť cítiť v sebe oheň, ten, ktorý cítila vždy, keď ju Avenel bozkával. Chcela cítiť v žilách túžbu, pulzujúcu ako horúca láva. Otvorila ústa, aby tak prehĺbila bozk, snažiac sa celým srdcom prebudiť rozkoš, ktorú od onej marcovej noci nepocítila. Zbadala, že tým Ralpha prekvapila a mužná ruka ju mocnejšie zovrela okolo pása. Bozkával ju vášnivo, preskúmaval jazykom sladké zákutia jej úst, až kým mu zmysel pre primeranosť neprikázal prestať.

Keď sa odtrhli od seba, oprel si čelo o jej. „Kto vlastne si, princezná?“ Zhlboka sa nadýchol. „Bozkávaš sa ako –“

„Som slúžka. Nič iné len slúžka.“ Brienne sa odvrátila, aby nevidel jej nešťastnú tvár. Ten bozk bol príjemný, no nedal sa ani porovnať s… Náhle jej oči vzbĺkli hnevom. Prečo ešte aj v takejto chvíli musí myslieť na Avenela Slana? Do pekla s ním! kričala v duchu. Nech sa prepadne do horúcich pekiel! Vari ju jeho milovanie zničilo tak, že už nikdy nenájde potešenie v náručí iného muža?

Ralph prerušil tok jej myšlienok a hlbokým hlasom sa dožadoval odpovede. „Brienne, vy nie ste slúžka. Hoci sa tak obliekate a možno máte aj povinnosti slúžky, viem, že je to iba pretvárka. Od prvého dňa, keď som vás stretol, videl som iba jemné spôsoby a ušľachtilú krásu. Máte svoju minulosť, láska moja. Ja to viem. Povedzte mi, čo to je, a prisahám na svoju česť, že vás nebudem odsudzovať.“

„Nedokážem rozmýšľať.“ Položila si ruku na čelo.

„Tak dobre. Môžete mi to povedať aj po sobáši.“

„Nie, počkajte!“ Zahryzla si do pery. „Vy by ste si ma zobrali, aj keď nepoznáte moju minulosť?“

„Urobil by som pre vás hocičo.“

„Ale čo ak mám temnú minulosť?“ Sklopila oči.

„Tak to budeme znášať spoločne.“ Zdvihol jej bradu a jemne ju pobozkal na pery. „Milujem ťa. Pochybuješ o tom?“ Keď pokrútila hlavou, pokračoval: „A to sa nezmení, nech sa deje, čo sa deje.“ •

„Prosím vás, Ralph, musíte mi nechať čas na rozmyslenie.“ Trasúcimi sa rukami si stiahla prsteň. „Vaša ponuka je viac, než si zaslúžim. Musím si to rozmyslieť.“

Vzal si prsteň naspäť. Smutne pokýval peknou blonďavou hlavou a vzal si klobúk z lavičky. „Keď budete vedieť odpoveď, pošlite mi odkaz. Bývam na White Hart.“

Pozerala za ním, ako odchádza, a srdce sa jej naplnilo smútkom. Čo je príčinou, že neprijala ponuku tohto mimoriadneho muža? spytovala sa sama seba. Avenel Slane, kto iný. Zúfalá si sadla a sklonila hlavu do rúk.

Kapitola 24

Brienne sa znovu stretla s Ralphom Harcourtom o štrnásť dní. Bol studený, daždivý deň, sľúbila však pani Whitsomovej, že pôjde na tržnicu kúpiť aníz pre kuchárku. Domáca bola z toho, že Brienne odmietla Ralphovu ponuku na sobáš, niekoľko dní úplne bez seba a nech ju Brienne utešovala, ako chcela, nebolo to nič platné. Šírili sa klebety, že syn bohatého obchodníka je veľmi nešťastný, lebo ho odmietla neznáma mladá žena, a teraz ho často vídať v spoločnosti Mathildy Geddingsovej na prízemí spoločenského strediska. Brienne sa vybrala na trh, no musela sľúbiť pani Whitsomovej, že si nechá kapucňu na hlave a bude si dávať pozor.

Tržnica, ktorá sa rozprestierala na brehu rieky Avon, bola preplnená tovarom. Predávalo sa tu všetko možné – od zelených opíc z Antiguy v klietkach, až po ešte zelenší plesnivý syr z Chesteru. Provizórne regály rozvoniavali solenou bravčovinou, sušenou hovädzinou a údeninami. Prefíkané babizne ponúkali sušené bylinky a elixíry, voňajúce zakázaným ginom, o ktoré si žiadali „prechorení“ páni.

Brienne rýchlo kúpila aníz, pričom nestrácala čas zjednávaním o nižšiu cenu ani zhľadúvaním v iných stánkoch, kde by bola cena výhodnejšia. Výlety na trh boli pre ňu vždy malým dobrodružstvom a aspoň na chvíľu ju vytrhli z otravných migrén, ktoré ju prenasledovali, odkedy odišla z Oesterley. No dnes sa jej zdalo, že stánky sú priam presiaknuté silnými, dráždivými zápachmi. Aj sladké vône stúpajúce zo stánku s karamelkami či z vínnej pivnice, ktoré ju predtým lákali, ju teraz omamovali. A keď prechádzala okolo vozíka naloženého zajačími kožušinami, zdvihol sa jej žalúdok.

Rýchlo zamierila von z rozľahlej tržnice k brehu rieky. Kráčala po násype v nádeji, že studený vánok, ktorý vial od rieky, jej natoľko osvieži myseľ, že bude schopná vrátiť sa domov. Všade navôkol bolo plno ľudí. Niektorí sedeli okolo provizórnych ohníkov, na ktorých si varili polievku, iní sa len tak predierali pomedzi dav a hľadali bohatých pocestných, ktorým by mohli potiahnuť peňaženku. Keď Brienne prechádzala poza sedlárov stánok, začula ženský chichot a potom polohlasný rozhovor.

„Ništ sa neboj, dárling. Zanedlho sa mu dostaneš na kožu.“

„A ty sa na mňa zavesíš, čo?“ posmešne zaškrípal mužský hlas. „Keď dostanem všetko naspäť, budem ťa mať na krku.“

Ja ostanem s tebou, dárling. Tušila som, že ťa tu nájdem, jak strážiš Crescent. Keby môjho brata nevykopli z toho bazáru v Bristole, nemuseli by sme –“ bolo počuť zaúpenie a zrazu hlas ženy stíchol.

„Nepripomínaj mi to!“.

„Ale, dárling, šak keď dostaneš naspäť dom, prídeš si na svoje. Ja to viem. A ja potom budem pani grófkou.“ Brienne počula podlízavý tón ženského hlasu.

„Ja si prídem na svoje. A ty o to budeš prosiť, ale bude to bolieť.“

„Ja o to prosím už aj teraz, až to chceš aj ty, dárling,“ povedala žena tým istým tónom a muž sa nepríjemne zarehotal.

Brienne si pomyslela, že ju ten vulgárny rozhovor nemá čo zaujímať a otočila sa na odchod, keď vtom sa medzi novými koženými ohlávkami ukázali dve postavy.

Zostala stáť, ochromená strachom. Muž bol oblečený ako obyčajný mestský občan, v kedysi drahom, no teraz ušpinenom, poplátanom kabátci, ošúchaných nohaviciach a obuté mal obnosené topánky. Keď ho naposledy videla, mal na sebe drahý satén s najjemnejšími výšivkami. No nemohla si ho s nikým pomýliť, podľa jeho smiechu, ktorý tisíckrát počula v strašných snoch, i podľa rúk s dlhými prstami, úplne bielych od nechtov až po zápästia. Tých strašných, mäkkých rúk, rúk smrti! Brienne len s námahou potlačila výkrik. Muž, ktorého uvidela u sedlára, nebol nikto iný ako jej otec! A tá žena, ktorú verejne obchytával cez uvoľnený korzet, bola jej bývalá komorná z Oesterley, Annie.

Muž zrazu zdvihol hlavu ako had, ktorý zavetrí myš. Brienne rýchlo zaspätkovala a v duchu zvrieskla od strachu. Vystrašené srdce jej divo bilo v hrudi. –Panebože, panebože, úpela potichu, keď sa potkýnala po násype, v snahe uniknúť čo najďalej od grófa. Žalúdok jej zvieralo, no bežala, akoby jej šlo o život.

„Už ste sa rozhodli, princezná?“ Vrazila do pevnej, svalnatej postavy a vykríkla. Zdvihla hlavu a rozplakala sa od úľavy, keď zbadala peknú, mladícku tvár Ralpha Harcourta. „Čo sa stalo, princezná? Prečo utekáte?“

„Moja kapucňa!“ skríkla s hrôzou.

„Čo je s ňou?“

„Moja kapucňa! Zakryte mi vlasy! Preboha, musíte mi zakryť vlasy!“ Horúčkovito si siahala na chrbát, snažiac sa dočiahnuť kapucňu. Ralph jej pomohol natiahnuť si ju a ukryť žiarivé vínovočervené vlasy pred zrakom cudzincov. „Odveďte ma odtiaľto. Prosím, Ralph, zoberte ma preč!“ vzlykala Brienne.

„Čo sa deje?“ spýtal sa prekvapene. No stačil mu jediný pohľad na jej vystrašenú tvár a hneď zamrmlal: „Samozrejme, ako si želáte!“ Zastavil drožku, ktorá prechádzala okolo, pomohol jej nastúpiť a zabuchol dvere. „A kde to bude, lady? Do Crescentu?“

„Nie!“ vyhŕkla, prv než si to stihla uvedomiť. Upokojila sa, až keď si spomenula, že dom číslo jeden už grófovi nepatrí. Na chvíľu sa zamyslela, či otec náhodou neprišiel do Bathu a nevie o tom, že dom stratil. No napokon povedala: „Áno. Pomýlila som sa. Asi by som mala ísť späť do Crescentu.“

Keď potom v bezpečí domu vypila v kuchyni plný pohár teplého mlieka, spýtala sa Ralpha: „Tak, aký máte pocit z toho, že ste požiadali o ruku zbabelca?“

„Žena predsa nemusí byť statočná, keď ju čosi vystraší.“ Ralph sa k nej sklonil a krásnu, ušľachtilú tvár mal poznačenú znepokojením.

Zozadu sa niesol jednotvárny škrípavý zvuk ražná, otáčaného kolesom, ktoré poháňal malý psík, bastardík so sivým ňufákom. Kuchárka ho rozmaznávala a hovorila mu „môj zlatý“.

„Čo vás tak vystrašilo, princezná?“ spýtal sa Ralph.

„Prosím vás. Nemôžem vám to povedať.“ Pozrela bokom. V jej fialkových očiach sa zrkadlil strach.

„Tak poďte preč odtiaľto!“ Rozčúlene sa zvrtol a poobzeral po kuchyni. „Brienne, zaslúžite si predsa niečo lepšie! Zaslúžite si príjemný domov a niekoho, kto vás bude chrániť! Mám krásne domy v Londýne i v Bristole a dennodenne sa trápim nad tým, že nie ste ich paňou.“

„Prosím, dajte mi ešte trochu času,“ prosila ho.

„Načo vlastne ten čas potrebujete?“ Nežne jej zdvihol bradu.

„Ja… ani neviem.“ Pozrela do ohňa. Na tvári jej jasne bolo vidieť rozpaky.

Nastalo dlhé, trápne ticho. Ralph ju bez slova pozoroval a napokon poznamenal prázdnym hlasom: „Vy ma neľúbite, však?“

„Tak to nie je!“ popierala. Videla však, že jej aj tak neverí.

„Uhádol som.“ Vstal, nahnevaný, no zároveň rezignovaný. „Nemusíte mi hneď odpovedať. Ale keď sa rozhodnete, viete, kde bývam, princezná. Pošlite po mňa, nech to už dopadne akokoľvek Myslím to vážne.“ Zdvihol jej hlavu a vášnivo ju pobozkal na ústa. „Naučím vás ľúbiť ma. Pamätajte si to.“

„Myslím, že by ste to dokázali,“ povedala pravdivo. „Dajte mi len niekoľko dní. Potom vám určite dám odpoveď.“

Keď odišiel, Brienne si sadla na lavičku v kuchyni, a sledovala psa, ako krúti kolesom, stále dokola. Kuchárka jej rozprávala, že kedysi nútili psov poháňať koleso tak, že im pálili labky. Samozrejme, „môj zlatý“ už bol takéhoto zlého zaobchádzania ušetrený. Keď ho tak Brienne pozorovala pri tej náročnej práci – pes vážil okolo desať kilogramov a roštoval aspoň päťdesiatkilogramový bok z teľaťa –nachádzala určitú podobnosť medzi situáciou toho psa a jej vlastnou. Obaja mali pred sebou neľahkú úlohu. V mysli sa jej neustále vynárala otázka: čo urobí teraz, keď je gróf v Bathe? Ako mu prekazí jeho podlé plány?

Keď sa našlo telo, medzi služobníctvom v dome sa rozširovali morbídne reči. Pani Whitsomová poslala na svitaní lokaja po –výtlačok miestnych novín, v ktorých boli opísané detaily príšernej vraždy a opis tela neznámej ženy.

Záhadné dievča bolo opísané dosť povrchne – vysoká, plná postava, vlasy neurčitej farby, zvláštne znamenie – tri čierne materské znamienka rôznej veľkosti na vrchnej pere. Brienne prišlo zle, keď sa dočítala, že dievča bolo brutálne znásilnené a zavraždené garbiarskym nožom.

Potlačila nevoľnosť, dala noviny ostatným zvedavým sluhom a odišla do svojej komnaty. Bolo jej jasné, kto ten ohavný čin spáchal. Nedokázala myslieť na nič iné, iba na Annie, ako si v Oesterley tajne obliekla jej ružovú róbu. Keď rozprávala, vždy zmyselne pošklbávala vrchnou perou a bola pyšná na to, že nepotrebovala žiadne mušky, aby vyzerala vyzývavo. Annie totiž mala prirodzené danosti, ktoré tento dojem vyvolávali – tri materské znamienka.

Brienne si zahryzla do vrchnej pery a zúrivo premýšľala. Asi by mala napísať Avenelovi. On by vedel, čo robiť. No keď sa nad tou možnosťou vážne zamyslela, bolo jej jasné, že to nikdy neurobí. Pamätala si ešte na jazvy, ktoré mu spôsobil gróf, a zrazu ju premkol strach o neho. Hoci tomu celkom neverila, predstavila si Avenela veľmi zraniteľného, keď by mal čeliť stelesnenému zlu v podobe jej otca. Nie, nebude ho žiadať, aby prišiel. Nech sa do toho radšej nemieša.

Musí nájsť spôsob, ako otca zastaviť ešte skôr, než stihne dokonať svoju pomstu na novom majiteľovi Oesterley. Hoci ju myšlienka na to, že je vlastne grófovou dcérou, trochu brzdila, na druhej strane mala pocit, že ak ho odstráni, možno sa tak vyslobodí z pokrvného zväzku s ním. Jediný spôsob, ako to urobiť, je ísť za človekom, ktorý je silnejší než on. Pôjde teda k vojvodovi z Degarru.

Ukázalo sa, že to vôbec nie je ľahká úloha. Najprv musela presvedčiť kočiša, aby ju odviezol do Zámockého údolia, kde vojvoda býval. A musela vysvetliť pani Whitsomovej, prečo tam ide, ale tak, aby ju nevystrašila. Oklamala ju teda, že ide na rande s Ralphom Harcourtom. Brienne mala šťastie, že domáca mala veľa práce a nemohla ísť ako gardedáma, takže namiesto seba poslala mladšiu slúžku.

Brienne sedela v koči, vonku padal jarný dážď, a ona bola rovnako nervózna ako v ten deň, ‚keď odišla z Tenby. Dokonca možno ešte viac. Lebo toto bola naozaj nebezpečná záležitosť. Vyzrela von oknom zmáčaným od dažďa a zbadala prvé veže starého zámku. Ani sa nenazdala, a už vystupovala z koča, pridržiavajúc si plášť a nestarajúc sa o to, že zobudila slúžku, ktorá zadriemala ešte predtým, ako vyrazili z ulice Crescent.

Potlačila najprv strach, potom svoju hrdosť a podišla k velikánskym stredovekým dverám. Zabúchala tak hlasno, že by zobudila aj mŕtveho. „Prišla som za vojvodom,“ vysvetlila striebrovlasému lokajovi, ktorý jej otvoril.

„Za vojvodom?“ Vysoký, chudý muž otvoril naširšie, aby mohla vojsť dnu. „Je doma?“

Starec naklonil hlavu a pozrel na ňu prižmúrenými očami. „Uvedomujem si, že to možno vyzerá čudne. No musím mu povedať –“

„Netreba nič vysvetľovať. Vojvoda o tomto čase odpočíva v dopoludňajšom salóne. Poďte so mnou.“

Šla za ním labyrintom zaprášených chodieb a strmých, rozpadávajúcich sa schodísk, až konečne prišli do veľkej miestnosti s vysokými oknami, špinavými od sadzí, a fľakatými tapisériami. Prvé, čo ju zarazilo, nebol samotný vojvoda ani chrámová atmosféra, ale vôňa –taká ťažká a sladká, že keď sa jej nadýchla, mala chuť dáviť rovno na kamennú dlážku salóna. Premohla však nevoľnosť a podišla k stoličke podobnej trónu, na ktorej sedel vojvoda. V duchu sa úpenlivo modlila, aby zakročil voči jej otcovi rýchlo a nekompromisne.

„Vaša milosť, volám sa Brienne M-Morrowová,“ zajachtala, odrazu cítiac strach pred tým veľkým tučným mužom. Prekvapilo ju, že vojvoda z Degarru je neupravený špinavý a bez života. V nohaviciach, posiatych fľakmi od vaječného žĺtka a s mastnými vlasmi –alebo tým zvyškom, čo mu z nich zostal – v žiadnom prípade nevyzeral ako muž s veľkou mocou, a keď sa stretla s jeho neprítomným pohľadom, jej očakávania sa prepadli do bahna beznádeje.

„Morrowová… povedzte mi niečo o mladom Morrowovi,“ mrmlal vojvoda nesúvislé. Očami blúdil po jej tvári.

„Vaša milosť, musíte mi pomôcť. Oliver Morrow –“ začala.

„Mladý ti pomôže. Povedz mi niečo o Morrowovi.“

„Poviem vám o ňom,“ pokračovala hlasom chvejúcim sa od hnevu a zúfalstva. Tento muž ani nepočuje jej slová, nieto aby im ešte rozumel! Už sa nečuduje, že na ňu lokaj tak posmešne pozeral. Ľútostivo sa naňho osopila: „Aj vy ste na vine, že mohol slobodne páchať také ohavné zločiny. To všetko kvôli vám a vašim odporným čínskym drogám!“

„Kto si?“ spýtal sa jej, len napoly pri vedomí. Potom si napravil tučné, trasľavé brucho, zakryté matným zamatom. Zdalo sa, že chce vstať, no telo omámené drogou ho neposlúchalo.

„Som Brienne Morrowová! Dcéra grófa z Labordu!“ Zvýšila hlas. „Prišla som sem v nádeji, že zastavíte môjho otca. Dúfala som, že budete schopný… Dočerta s vami!“ Zadržiavala slzy zúfalstva. „Veď vy ste neschopný človek! Neviete zvládnuť ani sám seba, nieto ešte vojvodstvo!“

„Povedz mi o Morrowovi. Ten mladý nás všetkých spasí. Aj moja vina sa potom zotrie,“ šepkal ako v tranze.

„Chcete, aby som hovorila o Morrowovi? Tak dobre! Gróf z Labordu je diabol. Je to vrah, podlý satan. A raz ho niekto musí zastaviť v jeho vražedných chúťkach, aj keby som to mala byť ja sama!“ Otočila sa na odchod. Jej návšteva sa skončila neúspechom. Ale mohla to vedieť vopred. Jej otec mal voľné ruky na to, aby vykonával všetky zločiny, a teraz, keď videla lenivého, nadrogovaného vojvodu, už vie prečo.

„Nehovorila si o Morrowovi.“ Chlap sa mdlo usmial. „Poď naspäť, dievčatko. Povedz mi, kto si.“

„Som Brienne Morrowová!“ skríkla roztrpčené. „Dcéra grófa z Labordu!“

„Ale kdeže!“ Omámené sa zachechtal. „Gróf nemá dcéru!“

Zastala. Nemá dcéru? Chce ten muž povedať niečo o jej minulosti? Má halucinácie a možno jej v tomto stave odhalí čosi tajomné –napríklad to, že je‘ predsa len nemanželským dieťaťom? Premohla ju zvedavosť a spýtala sa: „Gróf z Labordu – Oliver Morrow, nie je teda mojím otcom?“

„Čože, gróf? A tvoj otec?“ povedal pošepky, zrazu nevysvetliteľne triezvy. Takmer ľútostivo sa usmial a potom jej povedal niečo, čo vôbec nečakala: „Ako by mohol byť, dievčatko? Lord Oliver Morrow je mŕtvy dlhšie, ako si ty na tomto svete.“

Kapitola 25

„Máte v úmysle ísť na návštevu do Degarru?“ Cumberland si zakašľal do ruky, keď sledoval, ako sa Avenel zdraví so záplavou nových tvárí. Za päť dní absolvovali sedem spoločenských večierkov a to hektické tempo ich obidvoch začínalo unavovať– najmä Avenela, ktorý sa blížil k hranici svojej inak zarážajúcej výdrže. Nevyzeral na to, že by sa tešil z londýnskej smotánky, a Cumberland sa niekedy, zamýšľal nad tým, prečo vôbec začali chodiť do spoločnosti. Bolo to však potrebné vzhľadom na Avenelovo postavenie.

„A načo? Aby sme si obzreli decko ohlúpnuté od ópia? To by nám nebolo na nič,“ pohŕdavo vykrivil ústa Avenel.

„Dovolím si tvrdiť, že ten starý narkoman nám spôsobil za toľké roky celú kopu ťažkostí. Niekedy tak rozmýšľam, čo by sa asi stalo, keby bol iný. Viete –“

„Už ste ju videli?“ Od vedľajšej skupinky ľudí doliehal k obom mužom vzrušený ženský hlas.

„Koho?“ zamiešal sa mladý muž zo skupinky.

„Tú neznámu na obraze v knižnici. Je taká krásna! To je jednoducho nespravodlivé.“

„Prečo je tu taký ruch? Nevidel som týchto ľudí vzrušených odvtedy, čo sa šepkalo, že príde princezná z Lambelle,“ povedal Cumberland pohŕdavo. „Viete, Slane, musím priznať, že sú nezáživní. Takí zdvorilí a zábavní, že po pár sekundách by ste pri nich zaspali. Aj teraz – kto to bol, tá pani Montaguová, čo chcela, aby ste sa pripojili k ich skupine básnikov? Ten muž si vzal dcéru posledného guvernéra Marylandu, a priamo pod nosom mu prakticky…“

„Stačí, už nehovorte!“ Avenelovi tvár sa nadúvala od priduseného smiechu. „Ktovie? Možno si pani Montaguová myslí, že som poetický gentleman.“

„Poetický, to možno. Ale gentleman? Nikdy!“ Obaja muži vybuchli smiechom, a smiali sa, až kým na nich niektoré ctené dámy nezačali zazerať spoza vejárov, naznačujúc im, aby prestali.

„Poďme sa teda pozrieť na tú krásavicu.“

„Na ten obraz?“ Avenel sa znovu rozosmial. „Ďalšia pastorálna scéna s mladou dievčinou! Nezaujímavé, ako obraz pášucej sa kravy. Ďakujem, nie.“

„Tuším ste udreli klinec po hlavičke. Tento večer bude asi dlhý, poďme si teda vypiť.“

„Moja reč.“ Avenel sa pobral prvý.

Bol to naozaj dlhý večer. Obaja muži výdatne popíjali, hoci to inak nemali vo zvyku. Večera nemala konca a boli radi, keď konečne nastal čas odobrať sa do vikomtovej knižnice. Avenel šiel na čele skupiny rovno k servírovaciemu stolíku s mramorovou doskou a nalial brandy do dvoch pohárov. Otočil sa a strčil pohár priateľovi do ruky. On sám si už odpil dva poriadne dúšky.

„Pomaly, priateľu,“ upozornil ho Cumberland, keď si všimol, že alkohol mu otupuje zmysly a že sa cíti akosi mizerne. Možno je už čas vrátiť sa domov do Oesterley.

„O čom bude reč teraz? O ďalšom postupe proti kolóniám? Alebo tentoraz udrieme na Francúzov?“

„Pozrite, Slane, nemusíme tu byť. Tieto spoločenské udalosti nemajú pre vás taký význam, ako sme si pôvodne mysleli. Vážne – veď keď sa na týchto ľudí pozriete, vidíte, že ich zaujíma iba mešec tých druhých. A ten váš je naplnený zlatom a striebrom. Nemusíte nikomu nič dokazovať.“ Cumberland hľadel na mužov, ktorí sa presúvali do knižnice k veľkému obrazu, čo visel nad rozkúreným mramorovým kozubom.

„Aj ja si to začínam myslieť.“ Avenel zovrel prázdny pohár v ruke a zdvihol hlavu. „Ale musíme v tom pokračovať. Tak dlho to trvalo, a toľko sme sa snažili…“

Cumberland čakal, kedy skončí, no Avenel nedopovedal. Keď Cumberland pozrel na jeho tvár, zostal ohúrený záplavou silných citov, ktoré sa na nej odrážali. Najprv úľava, potom radosť, dokonca láska, ale aj zlosť, ako sprievodný jav každého z tých pocitov. Zmätene sledoval Avenelov prekvapený pohľad upretý na stenu nad kozubom. Bola to typická idylická scéna s dievčaťom, no vtom aj Cumberland zmeravel od úžasu. Hoci prešli už celé týždne odvtedy, čo odišla, nezabudol na jej tvár. Oblečená v zle ušitých šatách; zakomponovaná do neprirodzene idealizovaného prostredia, sa z obrazu dívala Brienne Morrowová. Bola na ňom taká skutočná ako v deň, keď ju obidvaja. videli naposledy.

„Vravíte, že je od Gainsborougha?“ zamyslene sa spýtal Cumberland nad šálkou čaju. „Ste si tým istá?“

„Ale pravdaže, vikomt mi to povedal.“ Vikomtka s vtáčou hruďou si usrkla zo šálky. „Prepáčte, zdá sa mi čudné, že ste o tom maliarovi nepočuli. Odkedy je v Bathe, urobil si už celkom dobré meno. Vy ste asi boli dlhšie preč, na kontinente, či nie?“ Pozrela naňho kútikom oka a Cumberlandovi sa na okamih zazdalo, že s ním chce koketovať.

„Nie. Vlastne áno! Na kontinente, pravdaže.“

„Myslela som si to. Vedela by som o tom, keby ste boli v Anglicku. Najmä keď máte takého fešného spoločníka.“ Začervenala sa.

„Áno. Samozrejme.“

„Niežeby ste aj vy neboli.“

„Čo by som nebol, lady?“ roztržito sa spýtal Cumberland.

„No predsa fešný! Síce trochu pomenší, no aj tak vyzeráte veľmi dobre.“ Pritiahla si kreslo bližšie k nemu.

„Ste veľmi pozorná, lady.“ Bleskovo vstal. Vedel, že je to nezdvorilé, no riadil sa pudom sebazáchovy. „Obávam sa, že už musím ísť. Bude to dosť za ten obraz?“ Hodil ťažký mešec zlata na stolík s mozaikovou doskou.

„Tak zavčasu! Musíte predsa zostať na raňajky! Myslela som si, keď ste dnes ráno nechali svoju vizitku u môjho lokaja, s odkazom, že ma chcete navštíviť…“

„To je pravda, milá lady.“ Odkašlal si. „No bohužiaľ, musíme s pánom Slanom vybaviť jednu neodkladnú záležitosť.“

„Aha, tak s ním,“ poznamenala tajnostkársky. „Mohli by ste mu odovzdať môj pozdrav?“ Veľavravne prižmúrila oči, takže mu neušlo, čo tým myslela.

„Ale pravdaže! Som si istý, že bude úprimne potešený.“ Cumberlandovi nevýslovné odľahlo, keď Vikomtka konečne vstala.

„To dúfam. Som šľachtičná, ako iste viete. Musíte pánu Slanovi pripomenúť, že je dobré mať priateľov na vysokých miestach. Pamätajte si, dobré pokrvné zväzky sa nedajú kúpiť.“

„To nie.“

„Môj lokaj vás odprevadí do knižnice. Vikomt bude zúriť, keď zistí, že som mu predala obraz, no ja vravím: chvalabohu! To dievčatko je celkom chutné, ale upútavať na seba pozornosť všetkých mužov – to sa predsa nerobí, však?“

Horúčkovito pokýval hlavou a pobozkal jej bucľatú ruku. Až potom bol konečne voľný a mohol ísť do knižnice po obraz.

Vďakabohu, už je po tom, pomyslel si, keď ho odprevádzali k vchodovým dverám s plátnom v ruke. Ako dobre, že sem šiel. Keby toto mal urobiť Avenel, zožerú ho zaživa!

„Tu je.“ Cumberland nastúpil do čakajúceho kočiara a podal Avenelovi zrolované plátno.

„Vedela vikomtka aj niečo o modeli?“

„Nie, nič, iba na to dievča strašne žiarlila.“ Cumberland s námahou prehltol. „Ale posiela vám tie najnežnejšie pozdravy, Slane. A keď vravím najnežnejšie, je to naozaj tak!“

Avenel sa rozosmial, ako sa nesmial už celé týždne. Cumberland si všimol, že je to hlboký a veselý smiech, úplná zmena oproti chrapľavému, zamyslenému vrčaniu, akým po Brienninom úteku reagoval na každú otázku či problém.

„Už som prikázal kočišovi, aby nás zaviezol k tomu maliarovi. Chvalabohu je zrejme dosť známy. Volá sa Gainsborough.“

„A býva ďaleko?“ úzkostlivo sa spýtal Avenel.

„Opäť máte šťastie.“ Cumberland sa spokojne oprel. „Máte ten balíček?“

„Posol ho doručil, keď sa začalo brieždiť.“ Viac neprehovoril, až kým koč nezastal.

„Pán Gainsborough neprijíma vopred neohlásených hostí. Má veľa práce a ranné svetlo je na jeho oči po tieto dni najlepšie.“ Vo vchodových dverách stál mladý lokaj a blokoval im cestu dnu.

„S týmto nás prijmete lepšie?“ Avenel mu vtisol do dlane tri zlaté mince.

Lokaj si prepočítal peniaze a potom im dovolil vojsť.

„Kto to tam otravuje?“ zahrmel zo zadnej izby čísi hlas. Mladý lokaj zošpúlil pery a vyčítavo zazrel na návštevníkov.

„Prišli sme kvôli obrazu,“ ticho odpovedal Avenel a čakal, kým sa maliar objaví.

Gainsborough vošiel do chodby, oblečený v dlhej modrej hodvábnej košeli s čiapočkou na hlave. „Hovoríte: kvôli obrazu? Tak dobre, povedzte, kto ste, aby som vedel odhadnúť, či máte na to, aby ste zaplatili za moje plátno, alebo nie.“

„Netúžime po tom, aby ste maľovali naše portréty. Prišli sme si len zistiť informácie o obraze, ktorý už je hotový,“ vysvetľoval Avenel, krotiac svoju netrpezlivosť.

„Informácie? A o čom?“ spýtal sa maliar.

Avenel rozmotal plátno, ktoré držal v ruke, a vystrel ho pred maliarom.

„Veď je to Dáma z ulice! Tak sa vrátila!“ zvolal maliar.

„Ona je tu?“ nahnevane prižmúril oči Avenel. Cumberland mu položil ruku na rameno, aby sa upokojil.

„Tu? Nie. A kto je to?“ spýtal sa Gainsborough.

„Chcete mi povedať, že ste ju namaľovali, ale neviete, kto to je? To sa mi teda nechce veriť!“ Avenel výhražné pokročil dopredu.

„Upokojte sa, pane. Chcem vám povedať, že som ju maľoval spamäti. Nerobievam to často, no bola taká krásna, že som na ňu jednoducho nemohol zabudnúť. Aj tak však myslím, že som ju nenamaľoval verne.“ Gainsborough trochu odbočil od témy, keď sa zadíval na plátno. „Tvár je dobrá. No ten zvyšok – neviem, niečo jej chýba.“

„Takéto niečo?“ Avenel vzal do ruky balíček, ktorý držal Cumberland. Roztrhol hnedý papier, z ktorého sa vyvalili metre hyacintovo-modrého hodvábu. Rozprestrel ich a opatrne položil na operadlo stoličky, ako keby ich prítomnosť a vôňa vyvolávala v ňom vzácne spomienky.

„To je krásna róba. Patrila jej?“ Maliar sa úctivo dotkol šiat, akoby sa už nemohol dočkať, kedy ich prenesie na plátno.

Avenel nebadane prikývol. „Povedzte, ako ste sa s ňou stretli? Bola…“ hlas sa mu zachvel nezvyčajným pohnutím „… bola v poriadku?“

„Bolo to zvláštne stvorenie,“ rozhovoril sa Gainsborough, ktorý vycítil úzkosť toho mladého muža a chápal ho. „Ale zdalo sa, že sa má dobre. Úplne prekvitala! Bol som práve v kníhkupectve a… nuž, prepásol som príležitosť.“ Priateľsky sa usmial na obidvoch mužov, no ani jeden mu úsmev neopätoval. „Viete, keď som sa otočil, nečakal som, že uvidím toľkú krásu. Ale stála tam predo mnou, z mäsa a kostí, a čo je však najčudnejšie, hľadala si zamestnanie! Preto som ju nazval Dáma z ulice. Mala všetko, čo potrebuje dobrá šľachtičná – krásu, inteligenciu, urodzené spôsoby – a predsa si hľadala prácu. Bolo to naozaj veľmi nezvyčajné. A keď som sa ponúkol, že jej urobím portrét, odmietla, lebo som jej nechcel zaplatiť za to, že mi bude sedieť modelom. Verili by ste tomu? Bol to iba okamih stretnutia, dokonca sme sa ani jeden druhému nepredstavili. Potom odišla. Viac som ju nevidel a bol som sklamaný ako nikdy v živote.“

„Potrebovala teda peniaze.“ Avenel zbledol. „Takže toto sa stalo v Londýne?“

„Vôbec nie. Bol som na návšteve u mojej sestry, Mary Gibbonovej. Mal som tam kedysi dom, no nudil som sa –“

„Ale kde?“ ostro ho prerušil Avenel, nevšímajúc si maliarovu družnú náladu.

„Bože na nebesiach! Samozrejme, to všetko sa odohralo v Bathe.“

„V Bathe!“ zvolal Cumberland. „Po celý čas sme ju mali rovno pod nosom! Ten list od pani Whitsomovej v dome na Crescente! To nové dievča, Slane, o ktorom písala… musí byť Brienne! Ach bože, ako sme mohli byť takí hlúpi?“

Avenel nazlostené hodil niekoľko zlatých mincí na komodu v chodbe a povedal Gainsboroughovi: „Ten obraz je odteraz môj a to dievča oblečte do tohto!“ ‚Hodil hyacintové brokátové šaty do maliara. Potom so strohým poďakovaním odišiel, nechajúc tam peniaze, plátno aj šaty a spolu s Cumberlandom nastúpili do koča.

Kapitola 26

Dom na ulici Crescent je naozaj veľmi pekný, hĺbala Brienne, keď leštila veľkú knižnicu v pracovni. Podvedome si vystrela chrbát. a obzrela sa okolo seba, porovnávajúc svoj terajší domov s Oesterley. Izby neboli také veľké, ani tak prepychové zariadené a okrem toho v Parku boli ladené do módnych pastelových farieb, kým pracovňa v dome na Crescente s tmavomodrými stenami vyzerala skôr staromódne. Ale masívne stolíky v kentskom štýle medzi oknami a axminsterský hrubý koberec jej dodávali teplo a útulnosť, ktoré Oesterley chýbali.

Alebo si to myslí len preto, že sa nachádza v takomto rozpoložení? Bála sa svojej minulosti, spomienok na Oesterley a jeho pána. V dome číslo jeden necítila takú úzkosť a asi preto jej nepripadal hrozivý.

Proti svojej vôli sa v mysli vrátila k okamihu, keď po prvý raz uvidela majiteľa Oesterley. Hala, v ktorej sa zoznámili, pôsobila veľkolepým, až zastrašujúcim dojmom. Aká malá a poľutovaniahodná vyzerala pred tým mohutným, tmavým, rešpekt vzbudzujúcim mužom!

Spomienka na ten okamih jej zavliekla myšlienky do zakázaného územia. Čo asi teraz robí Avenel? Myslel niekedy na ňu počas dlhých, osamelých nocí? Zavrela oči pri tej bolestivej otázke a snažila sa zbaviť smutných spomienok. Je predsa jedno, čo robí, nahovárala si. Nezáleží mu na nej, ba čo viac, nenávidí ju. Takže je zbytočné mrhať energiou a zamýšľať sa nad tým, čo by bolo, keby… Bez Avenela sa má lepšie.

„Ach! Len sa na seba pozrite, slečna!“ zvolala mladá slúžka Genny s nervóznym tikom v tvári.

„Ja teda vyzerám!“ Brienne sa pozrela na seba a zbadala, že má hnedý vosk rozmazaný po celých šatách.

„Pani Whitsomová povedala, že sa necítite dobre, slečna. Nemali by ste tak veľa pracovať.“ Slúžke myklo lícom a obdarila Brienne obdivným pohľadom.

„Nič mi nie je,“ namietla Brienne. „Ale ten starý stôl už zúfalo potreboval naleštiť– možno som to prehnala.“ Odhrnula si vlasy z líca a zostala jej na ňom tmavá šmuha od vosku. „Idem sa radšej umyť, nech sa o tom pani Whitsomová nedozvie.“ Vystrúhala grimasu a zmizla cez schodisko pre služobníctvo.

Vôbec sa jej nechcelo okúpať. No keď prišla do svojej izbietky a obzrela sa vo vyleštenom plechu, ktorý jej slúžil ako zrkadlo, ani na chvíľu nezapochybovala o tom, že ten kúpeľ potrebuje. Od vosku mala zababrané vlasy, tvár, dokonca aj priehlbinu medzi ňadrami. S veľkým vzdychom si prehodila hnedý plášť a šla po studenej chodbe do kuchyne. To bolo jediné miesto, kde sa sluhovia mohli kúpať.

„No moja, vy teda vyzeráte!“ Ozvala sa domáca zo svojej stoličky.

„Viem. Tuším som si ten vosk rozmazala všade.“

„Ale neopovážte sa dvíhať tie ťažké vedrá s vodou! Ja vám pripravím kúpeľ.“ Pani Whitsomová položila nedorobenú čipku na stoličku a šla zohriať vodu. Po čudnej poznámke pani Whitsomovej na ne kuchárka vrhla zvedavý pohľad, no potom, ako keby celé roky nerobila nič iné, iba si hľadela vlastnej práce, sa ospravedlnila, že musí ísť nakupovať.

„Prosím vás, pani Whitsomová, vodu do kúpeľa si môžem pripraviť aj sama.“ Brienne pozrela prosebným pohľadom na pani Whitsomovú.

„Ale nie, moja. Veď to nič nie je, naozaj.“ Pani Whitsomová bola neoblomná. Kývla na Brienne, aby si vyzliekla šaty.

„Kuchárka dnes nakupuje? Nie je to čudné? Zvyčajne chodí na nákupy začiatkom týždňa.“ Brienne sa postavila k ohňu a vyzliekla si šaty. Podvedome si prešla rukou po jemnej krivke brucha a prizerala sa, ako jej priniesli vaňu a napínali ju vodou.

„To preto, lebo budeme mať návštevu. Nedávno som dostala odkaz, že mám pripraviť dom.“

„Vari príde majiteľ?“ Brienne sa snažila zbaviť nepríjemnej predtuchy. Nemá sa predsa čoho báť, napomínala sa. Veď nakoniec, pani Whitsomová dostala od nového majiteľa súhlas na zamestnanie novej slúžky. Spomenula si, že domáca jej vravela o liste od správcu majetku. Ako obyčajná slúžka v dome sa s ním pravdepodobne ani nestretnem, povedala si Brienne.

„Nový pán príde dnes z Londýna,“ informovala ju pani Whitsomová.

„Už tak skoro? Veď ste to takmer ani nespomínali.“ Brienne sa jej poďakovala za pomoc a ponorila sa do vane s pariacou sa vodou vedľa kuchynského ohniska. Bola oveľa unavenejšia, ako predpokladala, a tak namiesto toho, aby sa vydrhla, iba si ľahla a zavrela oči.

„To sú ich spôsoby, tých vyšších vrstiev. Ale dom je pripravený, o tom vôbec nepochybujem.“ Domáca vzala svoje čipky zo stoličky a strčila ich do vrecúška so šitím. „Musím ísť skontrolovať posteľnú bielizeň. Nič vám nie je?“

„Pravdaže nie. A čo by mi malo byť?“

„Tak si dajte riadne dlhý kúpeľ. Do kuchyne nepríde nikto, nemusíte sa báť. Vrátim sa o pár minút.“ Domáca sa usmiala, ignorujúc Brienninu otázku. Potom si prehodila na seba plášť, lebo chodba bola studená, a odišla.

V kuchyni nastalo ticho a Brienne takmer zadriemala v upokojujúcej teplej vode. Onedlho však počula z dvora za kuchyňou štekot psa a rýchlo otvorila oči.

To je teda čudné, pomyslela si. Pozrela na dlážku a zbadala, že „môj zlatý“ leží pri ohnisku. Malé bledohnedé ušká mal nastražené a potichu vrčal. Brienne vedela, že na dvor sa dá prejsť jedine cez dom, a tak bola zvedavá, ako sa ten druhý pes mohol dostať dozadu.

Posadila sa vo vani a vyzrela jedným z malých okienok. Po dvore naozaj behal pes, preháňal sa po vlhkej zemi v záhrade a veselo brechal na zavreté dvere, odkiaľ počul kuchárkinho bastardíka. Bol to zvláštny pes. Veľký a pekný, biely ako sneh. Brienne zbledla.

Donútila sa zostať pokojná a ľahla si späť do vane. To si určite iba namýšľa. Určite. Pes, ktorý šteká pred dverami, nemôže byť Orillion.

Alebo žeby to predsa len bol on? Zahryzla si do pery. Pochybnosti a zlá predtucha na ňu doľahli ako mor. Je možné, že Avenel získal aj dom číslo jeden, tak ako Park, a teraz má prísť na návštevu? Ale nie, nie, navrávala si. To nemôže byť tak. Vari jej pani Whitsomová nepovedala, že nový pán má titul taký starý, ako je anglická zem? Avenel Slane nemá titul. Je to Američan.

Zrazu začula v chodbe ťažké kroky a zmocnila sa jej panika. Malá kuchyňa sa ešte viac scvrkla a Brienne sa cítila ako v pasci. Natiahla ruku za uterákom. No prv ako sa stihla dotknúť kopy bielizne na lavičke z borovicového dreva, počula za sebou otvoriť dvere. Zhíkla, prekrížila si ruky na prsiach a ponorila sa do vane, aby skryla nahotu. A potom za sebou začula to, čoho sa najviac bála: zlostné, obviňujúce ticho.

Panebože, odváži sa vôbec otočiť? S neoblomnou istotou vedela, že trápenie, pred ktorým ušla z Oesterley, sa k nej opäť vracia. Stálo ju veľa námahy obrátiť sa. Keď sa im pohľady stretli, zalial ju naraz hnev, trpkosť, i láska.

„Ako to, že si tu?“ osopila sa na neho, snažiac sa, aby jej otázka vyznela chladne a neosobne.

„Ja sa ťa môžem spýtať to isté, divožienka. Ale keďže som ťa konečne našiel, už mi nemusíš odpovedať.“ Vo dverách sa črtala Avenelova vysoká, mohutná postava. Pomaly vstúpil dnu a zavrel za sebou dvere. Brienne sa striasla od studeného vzduchu, ktorý jej ochladil vlhkú pokožku, a ešte tesnejšie si objala hruď.

„Tak si ma predsa našiel.“ Snažila sa zachovať dôstojnosť, no raz nevedela, ako dočiahne na uterák bez toho, aby si zložila ruky z pŕs. „To však nič neznamená, lebo pri prvej príležitosti mienim odísť.“

„Dobre. Rob si, čo chceš, ty potvora.“ Podišiel k vani a pohladkal jej rukou ušpinené líce a vlasy. „Ale kde chceš teraz utiecť? Do otcovho domu v Londýne? Aj tak budeš bývať pod mojou strechou. Môžeš ho pokladať za ďalšiu z mojich trofejí.“ Avenel pozrel na ňu a oči mu zastrela túžba, keď pohľadom preletel po jej tele ponorenom vo vode.

„Ale ja nie som tvoja trofej. Odišla som od teba, zabudol si? A urobím to znovu, aj keby som musela bývať na ulici,“ vyhlásila neochvejne.

„Nikdy nebudeš na ulici, láska moja. Ja už na to dohliadnem.“ Tvrdou rukou prešiel po zamatovej pokožke jej chrbta, hoci ho podozrievala, že by ju od zlosti najradšej vyšľahal. Neopovážila sa ani pohnúť a zavrela oči v nádeji, že tma rozptýli čaro jeho podmanivého dotyku. Hoci voda bola ešte teplá, triasla sa a zúfalo si želala, aby odišiel. Musí odísť, aby sa mohla obliecť a zmiznúť.

„Radšej si vyberiem ulice než teba.“ Nikdy nedovolí, aby sa to posledné popoludnie v Oesterley opakovalo. Sama seba bude nenávidieť, ak to urobí – nenávidieť za to, že spala s mužom, ktorý ju nikdy neľúbil a ani nikdy nebude.

„Zanechala by si pohodlie domova? Niekedy si myslím, že to naozaj nemáš v hlave v poriadku, láska moja – presne tak, ako mi povedali, keď som po prvý raz prišiel do Parku.“ Zasmial sa a skrivil ústa do ľútostivej grimasy. „No som pyšný na seba, že ťa poznám tak ako nikto. A veľmi jasne poznám aj tvoje dôvody.“

„Tak teda vieš aj to, prečo si radšej zvolím život bez teba. Myslím, že oveľa väčšie potešenie mi urobí, keď budem v uliciach spávať s každým mužom, ktorý ma bude chcieť, ako keby som mala spávať s tebou.“ Zadívala sa mu do očí a už-už cítila zaucho na svojej tvári.

Prekvapilo ju, keď tak neurobil, iba prižmúril oči. Bolo priam obdivuhodné, ako sa ovládal. No pre istotu sa rozhodla, že takto ho už viac nebude skúšať.

„Vyjdi z vane a obleč si šaty. Porozprávame sa v izbe,“ prikázal jej, tentoraz očividne nerátajúc s odporom. Brienne sa ani nepohla. „Povedal som…“

„Počula som,“ skočila mu do reči. Je to hanblivosť, od ktorej sa jej v hrudi dvíha úzkosť? Asi nie, no myšlienka na to, že pred ním odhalí svoje telo, ju takmer privádzala o rozum.

„Tak poďme, láska moja. Hoci sa mi pohľad na teba páči –“ uprel oči do vody, ktorá iba chabo zahaľovala jej vzrušujúce telo, „– musíme sa porozprávať. A myslím, že si povieme viac, ak budeš oblečená.“ Uškrnul sa zlomyseľným, dráždivým úsmevom.

„Obráť sa,“ požiadala ho. „Obráť sa chrbtom. Potom sa oblečiem.“

„Ale, ale, aká panenská hanblivosť! Sama dobre vieš, že mi nemáš ukázať nič nové okrem toho, čo som už videl.“ Nehanebne sa posadil na drevenú lavičku rovno pred ňou.

„Tak vyjdi von.“ Vystrel pred ňou uterák, aby si ho prehodila.

„Nie!“ Rýchlo načiahla ruku po kôpke uterákov, no on ich jednoducho odstrčil z jej dosahu.

„Dovoľ mi, aby som ťa uistil, že dokážem kontrolovať svoje chúťky, aj keď ťa uvidím nahú. Tak vstaň,“ prikázal jej znovu.

„Otoč sa, prosím ťa.“ Ešte raz sa pokúsila zachrániť, hoci nevedela presne, pred čím.

„Brienne,“ sklonil sa a položil jej ruku na zátylok, „povedal som, že dokážem krotiť svoje chúťky. Tak ma nenúť k tomu, aby som sa prestal kontrolovať.“

„Prosím ťa.“

„Čoho sa bojíš? Ako keby si na tom nahom tele mala niečo, čo chceš schovať…“ Nedopovedal. V očiach sa mu zrazu zablyslo a skríkol: „Vylez z tej vane!“

„Avenel, prosím…“

„Ale už aj!“ Prv ako sa stihla brániť, chytil ju silnými rukami popod pazuchy a nasilu ju postavil. Voda mu ošpliechala vestu i nohavice, no nestaral sa o to. Zaujímal sa iba o malú zmenu, ktorá sa udiala s jej telom odvtedy, čo ju naposledy videl.

„Pusti ma!“ Začala sa vzpierať, a tak ju pustil. Brienne vyliezla z vane, schmatla najbližší uterák, otočila sa mu chrbtom a prikryla sa.

„To dieťa je dosť veľké, keď už…“

„Aké dieťa?!“ zvrieskla.

„Brienne! Povedz mi pravdu. Mám právo vedieť ju.“

„Dočerta s tebou! Dočerta!“ kričala a pristúpila bližšie k ohňu. „Prečo si ma len musel nájsť?“ Uhýbala pred jeho pohľadom a všemožne sa snažila poprieť sama pred sebou to, čo sa stalo. Chcelo sa jej kričať a plakať: To nie je pravda, nie! No v hĺbke duše vedela, že to nemá význam. Jasne mu videla na tvári, že nepopustí, až kým to neprizná.

Podišiel bližšie k nej. Cúvala, až jej plamene takmer olizovali chrbát. Svojou silnou, istou rukou sa jej dotkol brucha, no odstrčila mu ju. Chcela sa skryť pod uterákom, stiahol ho však z nej a odhodil za seba. Ohromene zhíkla, potom však už len bez slova sledovala, ako jej položil ruku na holé brucho.

„Je to pravda,“ zašepkal Avenel a tá neznesiteľná istota zrazu ochromila aj ju. Až dovtedy si totiž odmietala priznať, čo sa v jej tele deje. Hoci jej brucho bolo stále pekné, hladké, predsa sa trochu zaokrúhlilo a šnúrky na živôtiku sa jej každé ráno čoraz ťažšie zaväzovali. Aj prsia mala zrazu ťažšie a plnšie.

Avenel ju už dlho nevidel, preto sa mu tie zmeny javili výraznejšie. Hoci pred slúžkami, čo ju vídali každý deň, sa jej to darilo zatajovať, pri pohľade do jeho tváre vedela, že dlhšie to už skrývať nemôže.

Avenelova tvrdá, tmavá tvár odrážala všetky možné city. Najprv previnenie, za tým úžas a napokon pochybnosti a zúrivosť. No keď sa ozval, mal hlas pokojný a ovládal sa. „Predpokladám, že otcom som ja.“

„Nič také netvrdím.“ Chcela si vziať plášť, prehodený cez operadlo windsorskej stoličky, no nedovolil jej to a ďalej ju držal okolo pása.

„Aha, takže tak.“ Avenel prižmúril oči, no jeho tvár nevyjadrovala nič. „Tak teda, bola si znásilnená, alebo si sa do tohto stavu dostala preto, lebo si potrebovala peniaze?“

„Znásilnená? To určite nie. Keď niekto vynaložil toľko úsilia na to, aby ma zviedol, nedá sa hovoriť o znásilnení,“ odvetila trpko.

Tie slová sa ho dotkli a ústa mu skrivil hnev. „Dúfam, že ti aspoň dobre zaplatili. Lebo v posteli, láska moja, si hodná toho, aby ťa vyvážili zlatom.“

„Dobre zaplatili! Len sa na mňa pozri! Vidíš, ako dobre mi zaplatili, ty svinský…“

„Mám ho zabiť, toho tvojho záhadného milenca?“ Pritiahol ju k sebe. „Alebo prechovávaš zvláštnu priazeň k tomu dobytku, čo ti to urobil?“

„Ten dobytok, čo mi to urobil, si ty!“ skríkla. „No môžeš mi veriť, k otcovi toho dieťaťa prechovávam iba nenávisť!“

„Máš na to dobrý dôvod, divožienka moja.“ Ešte raz sa dotkol rukou jej zaobľujúceho sa brušká. „Nie som však taký blázon, aby som veril tvojim slovám, keď tvoje oči na mňa hľadia s citom, ktorý nemá s nenávisťou nič spoločné.“

„Nechaj ma na pokoji, Avenel. V tvojom živote, plnom nenávisti, nepotrebuješ ani mňa, ani dieťa.“

Nahlas sa zarehotal. „Nepotrebujem?“ Otočil sa a zrazu kopol do drevenej lavičky tak silno, že sa prevrhla. Zdalo sa však, že ho to len málo upokojilo a zvrtol Brienne k sebe, ako keby sa nevedel rozhodnúť, čo má robiť. „Potrebujem ťa, o tom nepochybuj! Oliver Morrow sa o to postaral!“

„Avenel,“ snažila sa hovoriť pokojne, „dohodli sme sa s pani Whitsomovou, že odídeme z Bathu do jej domu na vidieku. Naučí ma vyrábať čipky, a potom si spolu otvoríme obchod.“ Na chvíľu zmĺkla, aby prehltla guču, čo jej narástla v hrdle. „Od otca môjho dieťaťa naozaj nič nepotrebujem ani nežiadam.“

Avenel bol ticho, a Brienne si už začala myslieť, že ju nepočul. Keď to už dlhšie nemohla vydržať, vzala si plášť a skryla doň svoju nahotu.

„Nevieš, že som bohatý?“ spýtal sa napokon. „Nevieš, v akom prepychu by si ako matka môjho dieťaťa mohla žiť?“

„Už nikdy v živote nebudem tvojím väzňom.“

„Nemôžeš predsa odtrhnúť dieťa od jeho vlastného otca.“

„Tak potom to dieťa…“ Nie je tvoje! chcela vykríknuť, no keď sa stretla s jeho pátravým pohľadom, nedokázala ho oklamať. „Choď dočerta! Nemôžeš ma mať!“

„Ale môžem. Raz som ťa už mal.“ Chytil ju okolo pása a pokračoval: „Vieš si vôbec predstaviť, čo to dieťa pre mňa znamená? Viac ako dvadsať rokov som nemal dieťa, Brienne. Vravím ti, že som nemal dieťa! A to som vôbec nežil životom svätca!“

„Tie jazvy, ktoré na sebe máš, ti neboli na prekážku, keď si si ma vzal do postele. Teraz vidíš, že neublížili ani tvojej mužnosti. Cezo mňa si dosiahol zadosťučinenie. Zistil si, že rany, ktoré ti spôsobil môj otec, nie sú také hlboké, ako si si myslel.“ Snažila sa vyslobodiť z jeho oceľového zovretia.

„Zadosťučinenie dosiahnem, keď budem mať grófovu dcéru a jeho vnúča v Parku.“

„To teda nikdy! Ihneď sa idem dohodnúť s pani Whitsomovou, aby sme mohli ešte dnes odísť,“ konečne sa jej podarilo vyslobodiť.

„Nikam nepôjdeš.“

„Skúšaj si svoje metódy na inej žene, Avenel. Ja odchádzam.“ Otočila sa k dverám. Oči sa jej zaliali slzami, ale on ich už nevidel.

„Čože, dieťa? Dobrý bože!“ Cumberlandovi skoro vyliezli oči z jamiek. Práve popíjal v pracovni nechladenú brandy, keď ho tam našiel Avenel. V hrozivom tichu položil pohár. „Je to vôbec možné? A je vaše, Slane?“

„Ak to je možné, tak potom je moje.“ Oprel sa oboma rukami o mramorový stolík a zvesil hlavu. V tej chvíli naozaj vyzeral ako budúci otec.

„To je požehnanie! Váš otec tam hore v nebi sa určite smeje od šťastia!“ Cumberland vzrušene zdvihol pohár. No potom, keď videl, ako sa Avenel mračí, ho položil späť. „Slane, nehovorte mi, že nie ste šťastný. To vám neuverím!“

„A čo ak klame?“

„Že je tehotná? Nebuďte smiešny! Ako by mohla, veď ste to sám videli!“

„Nie v tom, že je tehotná. Ale v tom, kto je otcom.“ Avenel sa opäť zamračil.

“Ale nie, to dieťa musí byť moje. Ach bože! Aj predtým som si veľakrát myslel, že budem mať dieťa. A nikdy sa mi žiadne nepodarilo splodiť!“

„Brienne by neklamala,“ hútal Cumberland. „Nie, to dievča neklame. Nie je taká podlá.“

„Vraj nie je podlá! Ovalí ma po hlave, v noci potichu utečie z Oesterley a celé týždne nás vodí za nos. Len mi nehovorte, že nie je podlá!“

„Mala svoje dôvody a teraz už všetci dobre vieme aké.“ Cumberland naňho vyčítavo pozrel. Avenel nepovedal nič, iba si mlčky prešiel rukou po neoholenej tvári. „Bola ešte panna, keď ste…“

„Pravdaže bola!“

„Tak niet o čom uvažovať. Rozprával som sa s domácou, ktorá mi povedala, kedy presne Brienne prišla. To dievča šlo peši, a trvalo jej celých päť dní, kým sa sem dostala.“

„A potom?“

„Potom? Nezmysel!“ Cumberland sa naňho pozorne zahľadel. „Vidím vám iskru v oku, Slane. Viete, že je to vaše dieťa.“

„A vnúča Olivera Morrowa.“

Cumberland vstal a priateľsky ho potľapkal po chrbte. „Na to zabudnite, Slane. Teraz to už nie je dôležité.“ Zhlboka si vzdychol. „Tak, aké mu vlastne dáme meno, čo?“ Žmurkol a pokračoval: „Ale ešte predtým by ste mali uvažovať o svadbe. Kedy bude?“

„To nám v blízkej budúcnosti nehrozí, môžem vás uistiť.“ Avenel udrel päsťou po stole.

„Vy ho chcete zaprieť? Nepamätáte si na prísahu, ktorú ste zložili? Počkať, to bolo tuším v Baltimore, či nie?“

„Áno, áno,“ netrpezlivo pritakal Avenel.

„Ak mi pamäť dobre slúži, boli ste vtedy poriadne nafúkaný horenos. A v jednom kuse naliaty. Celé dni ste obháňali dievčatá a dobre si pamätám, ako ste vyhlásili, že sa oženíte s hociktorou, ktorá s vami zostane tehotná, aj keby to bola pobehlica z ulice. Tak ste to povedali, Slane, slovo za slovom – aj keby to bola pobehlica.“

„To už teraz neplatí.“

„Pravdaže, Brienne nie je pobehlica. Ale ináč to platí! A nič lepšie sme si ani nemohli predstaviť! Brienne Morrowová bude perfektná pani Oesterley. A čo je ešte dôležitejšie, bude to dobrá žena pre vás.“

„Ona je tá najhoršia možnosť, akú si len viem predstaviť!“

„Všetko, na čom záleží, je fakt, že ju ľúbite. Viem, že nemám právo o tom takto hovoriť, no nedá sa s tým nič robiť. Celé týždne sme to dievča hľadali s takou zaťatosťou, akú u vás málokedy vídať. Len si to priznajte – nemôžete bez nej žiť! Ak to nie je láska, tak čo potom?“

„Nemôžem sa s Brienne oženiť a vy to viete.“

„Chcete, aby sa vaše jediné dieťa narodilo ako bastard?“

„Lepšie ako  bastard, než by sa nemalo narodiť vôbec!“ skríkol Avenel.

„Ale, Slane, veď to bude jeho vlastný vnuk! Ani gróf by predsa neublížil svojmu vlastnému vnukovi,“ povedal Cumberland s pochybnosťami v hlase.

„A čo ak to nie je jeho vnuk? Čo my vieme, kto je Brienniným otcom? Gróf je jediný, kto to vie naisto. Lenže na to sa neoplatí spoliehať. Musíme klamať. Žiadne ohlášky o svadbe nebudú. Čím menej sa bude vedieť o mojom vzťahu k Brienne, tým bezpečnejšia bude ona i dieťa.“

„A čo domáca? Určite tuší, kto je otcom dieťaťa. Čo urobíme s ňou?“

„Zoberieme aj ju do Oesterley.“

„To bude najlepšie. Ale čo bude s nami, Slane? Najmä teraz, keď sa naše rady zväčšujú.“

„Neviem. No nech sa s nami stane čokoľvek,“ pozrel na svojho spoločníka očami prahnúcimi po krvi, „stane sa to v Oesterley. Za to vám ručím.“

Kapitola 27

„Genny, sľúb mi, že o tom nikomu ani nemukneš!“ Brienne nervózne poskladala odkaz napísaný na pergamene a podala ho slúžke.

„Nie, slečna. Hneď teraz to odnesiem do White Hartu. Sama ho odovzdám pánu Harcourtovi.“

„Ďakujem.“ Brienne sa kyslo usmiala. „Len dúfam, že pán Harcourt sem bude môcť prísť hneď ráno. Dlhšie tu totiž nemôžem zostať.“

„Áno, slečna.“

O čosi neskôr sa dvere otvorili a na prahu stál Avenel. Brienne ho nenápadne pozorovala, zatiaľ čo sedela pred ohniskom a prečesávala si dlhé vlasy. Presťahovala sa do izby správkyne domu. Dve slúžky jej nachystali kúpeľ a ona ho s rozpakmi prijala, aby si konečne zmyla vosk, čo ešte vždy mala vo vlasoch a na pokožke. Nachádzala sa v komplikovanej situácii a raz nevedela, ako to má pani Whitsomovej vysvetliť. Domáca ďalej rozkazovala dvom slúžkam, pričom dávala pozor aj na Brienne, no správala sa k nej úctivejšie ako predtým. Avenelov príchod zmenil ich vzťah, čo Brienne hnevalo.

„Poďte so mnou, divožienka. Trochu sa poprechádzame,“ navrhol Avenel.

„Už je tma. Nie je veľmi vhodný čas na prechádzku.“ Brienne sa zadívala do ohňa. Niektoré z jej šiat už priviezli z Parku. Teraz mala oblečené šaty s vlečkou, ktoré, keďže na chrbte boli naskladané, sa ľahko dali v živôtiku vypustiť. Pod ružovou taftovou sukňou mali bledozelenú skladanú spodnú sukňu a pod každým rukávom olovené závažia vo veľkosti mince, aby všade perfektne sedeli. Brienne sa cítila nezvyčajne pekná a ďalej si rozčesávala vlasy. Ticho sedela na hrubom koberci a zo všetkých síl sa snažila ignorovať svojho väzniteľa, pripomínajúc si v duchu, že to potrvá už iba chvíľu, dokým na druhý deň nepríde Ralph.

„Či je vhodný čas, alebo nie, potrebujeme sa porozprávať. Tak poďte.“ Avenel vošiel do izby, vzal plášť lemovaný kožušinou, pohodený na lakovanej posteli s nebesami. Podržal jej ho a kým sa nazdala, už kráčala dolu schodmi.

V chodbe sa s ňou bozkom a objatím zvítal Cumberland, no jej reakcia bola vlažná. Mala ho rada, no nemohla mu úplne odpustiť podiel viny na situácii, v akej sa ocitla. Cumberland bol pre ňu stále tak trochu zradca a svoje protichodné pocity k nemu nedokázala potlačiť.

„Rose bolo za vami smutno, dieťa,“ povedal Cumberland.

„Aj mne za ňou,“ neochotne priznala Brienne. „A za Vivie tiež –ako sa obidve majú?“

„Rose dobre. Zdá sa, že manželstvo jej prospieva. No čo sa týka Vivie, tá s tým svojím francúzskym temperamentom je priam nezvládnuteľná odvtedy, čo ste… no, povedzme to tak, zmizli. Darí sa vám dobre, lady? Musím priznať, že vyzeráte náramne dobre. Máte zdravú farbu.“

„Mám sa dobre.“ Prv než Brienne stihla povedať niečo viac, Avenel ju chytil za lakeť a vytiahol von do nočnej záhrady.

Dom, ponorený do hmly, vyzeral v šere súmraku priam nadpozemsky. Z okien sliepňali sviečky a ich svetlo dopadalo na dlažbu a zjemňovalo ostré obrysy budovy. Brienne na chvíľu zabudla na svoje problémy a nechala sa uniesť krásou a veľkoleposťou domu. Obaja zastali pred bránou z tepaného železa, ktorá viedla do záhrady, a načúvali klopkaniu kopýt kdesi v diaľke, tichým hlasom chodcov zababušených v plášťoch a cinkotu zvoncov oviec stratených v hmle. Avenel ju pomaly objal.

„Bolo mi za tebou smutno, divožienka. Veríš mi?“ Stiahol jej kapucňu a fúkol do vlasov.

V jeho pevnom objatí sa cítila bezpečne a musela si zahryznúť do jazyka, aby mu nepovedala to isté. „Som si istá, že si si v mojej neprítomnosti našiel inú spoločnosť.“

„Veru nie. Žiadna totiž nemá tvoje prednosti.“

Trpko sa zasmiala. „Obávam sa, že ani taký pomútený mozog.“ Chcela sa odtiahnuť, no nepustil ju. „Nevrátim sa k tebe. Nepôjdem do Oesterley.“

„A kam by si šla, ak nie so mnou? Kde inde budeš v bezpečí pred svojím otcom? Tu?“

„Nie, tu nechcem zostať. Bath nie je vhodné miesto pre mňa. Videla som ho tu, Avenel. Videla som svojho otca v Bathe.“ Pri spomienke na Olivera Morrowa v sedlárovom obchode jej po chrbte prebehli zimomriavky.

„Ja viem. Bol tu a pokúšal sa získať tento dom späť. Mám svojich špehov, čo ho sledujú. Viem, kde Oliver Morrow chodí a čo robí takmer každú minútu dňa.“ Jemne ju potriasol za plecia. „Vieš si predstaviť, ako mi bolo, keď som zistil, že si tu, rovno pod jeho nosom? Ušla si odo mňa len preto, aby si nakoniec takmer skončila v náručí nepriateľa.“

„Otec ma nevidel. A ja sa s ním nechcem stretnúť,“ vyhlásila rezolútne.

„Takže sa vrátiš do Oesterley?“ zdalo sa, že Avenela to potešilo.

„Nie. Pôjdem k pani Whitsomovej na vidiek. Tam budem mať pokoj od teba i od grófa.“

„Pani Whitsomová už súhlasila, že pôjde do Parku.“

„Klameš. Nikdy by ma neopustila!“ rozhorčene zvolala Brienne.

„To je pravda. No pretože sa vraciaš do Parku, ponúkla mi svoje služby domácej tam.“

„Ale ja nejdem. Mám právo na svoj vlastný život. A nemienim ho prežiť ako tvoj väzeň a figúrka v tvojich rukách.“

Brienne sa mu vytrhla z náručia. Mrazivú nočnú oblohu vtom preťal žiarivý blesk. Nič také predtým nevidela – bola to veľká hviezda s dlhým bielym chvostom, ktorá letela po nebi. Zdesená sa vrátila do Avenelovho objatia, no len čo sa zvláštny jav stratil, cítila sa hlúpo a zase ho začala odstrkovať.

„To je zlé znamenie,“ zašepkal Avenel. „Boli práve Vianoce, roku Pána 1758, keď sa na oblohe v Marylande zjavila takáto hviezda. Môj otec sa vtedy rozhodol vrátiť do Anglicka. A o dva týždne zomrel na zlyhanie srdca.“ Stískal ju tak silno, až sa bála, že ju rozpučí. „Musíš ísť so mnou. Čakáš moje dieťa a potrebuješ ochranu. Rozumieš?“

Rozumela mu až priveľmi dobre, no bolo ťažké prijať to, čo jej navrhoval. Brienne odplašila spomienku na komornú Annie a podráždene ho odmietla: „Vy Američania! Vždy ste takí poverčiví? Jedna spadnutá hviezda predsa ešte nič neznamená!“

„Rozumieš mi?“

„Nie! Dočerta, ničomu nerozumiem! Nerozumiem tej oblude, ktorá ma považuje za svoju dcéru, ani tebe a tvojim nárokom na Oesterley. Chcem byť sama. Chcem sa vrátiť do Walesu. Toto je moje dieťa, ničie, iba moje! A nebude vyrastať v zajatí!“ Vzlykajúc sa rozplakala.

Keď Avenel videl, ako ju rozrušil, trochu zmäkol. „Pst. Nechcem sa s tebou hádať. Dlhé týždne som ťa hľadal po celom Walese. Ale musíš sa na to pozrieť aj z môjho hľadiska. To dieťa je moja krv. Chcem, aby vyrastalo v Oesterley.“

„Hovoríš to tak, ako keby to dieťa nebolo pre teba len nástrojom na prilákanie môjho otca.“

„Nemienim sa toho dieťaťa vzdať ani po tom, čo sa gróf stretne s tým, kto ho splodil.“

„Ale? A načo ti potom bude?“

„Považujem to dieťa za svoje, Brienne. A moje dieťa nebude vyrastať inde, iba tam, kde má domov.“

„Na to dieťa nemáš žiaden nárok, Avenel. Bolo počaté z klamstva. A preto nech radšej nemá žiadneho otca, ako keby malo poznať okolnosti, za akých ho splodili.“

„Tak mi niečo o tých okolnostiach povedz. Povedz, aké strašné to pre teba bolo v tú noc u mňa!“

„Bolo to strašné!“ skríkla. „Šla som s tebou do postele iba z jediného dôvodu. No ty si ma podviedol! Hneď ráno si mi vykreslil moju úlohu v tvojich diabolských plánoch. Bola som hlupaňa!“ Po chladnom líci jej pomaly stekala horúca slza. Nechcela, aby videl hĺbku jej citu, a tak sa od neho odvrátila.

„Nie si hlupaňa, Brienne, ani si nikdy nebola. No nie je od teba rozumné hádať sa so mnou. Ideš so mnou naspäť do Oesterley.“

„A nejdem! Nie a nie! Moje dieťa bude veriť tomu, že bolo počaté z lásky, aj keby som mu mala po celý život klamať!“ Rozbehla sa preč, nahnevaná na seba, že po chvíli strávenej v jeho prítomnosti dovolila svojmu srdcu zmäknúť.

„Brienne!“ Načiahol sa po nej, no nepodarilo sa mu ju chytiť. Pošmykla sa na klzkých mačacích hlavách a spadla na zem. „Panebože!“ počula, ako Avenel zhrozene zhíkol, a potom uvidela Cumberlanda, ako k nim beží z verandy.

„Nič sa ti nestalo?“ spýtal sa Avenel.

„Nič mi nie je, som v poriadku,“ odpovedala Brienne. Cítila sa strašne. Pozrela na seba a zbadala, že vpredu má šaty celé špinavé od zeme.

„Keď ešte raz urobíš niečo také, zamknem ťa a zahodím kľúč!“ Avenel jej nahnevaný pomohol vstať.

Jeho tvrdé slová sa jej dotkli. Brienne mu odstrčila ruky, ignorujúc obavy v jeho očiach, a vychrlila na neho všetok hnev, ktorý tak dlho dusila v hrudi. „Tak mi povedz: máš obavy o mňa, alebo o nového, vzácneho zajatca, grófovho vnuka?!“ Keď sa od neho nedočkala žiadnej odpovede, len chladného, prekvapeného pohľadu, rozvzlykala sa a vybehla po schodoch do domu. Avenel za ňou čosi kričal, no ona sa ani neobzrela. Preletela povedľa Cumberlanda, vrazila do dverí a hrnula sa hore schodmi do svojej izby, spokojná, že Avenel ju aspoň tentoraz nenasledoval.

Netrvalo však dlho a prišiel do jej izby, ešte vždy nazlostený. „Vyzleč si tie mokré šaty. Dal som ti poslať po večeru.“

„Nič nechcem,“ odsekla Brienne a ovládala sa, aby sa netriasla od zimy. Šaty mala celkom premočené, no nemienila si ich vyzliecť na jeho príkaz.

„Tak dobre.“ Potiahol jej šnúrky na živôtiku.

„Čo to robíš?“

„Správam sa k tebe ako k dieťaťu, ktorým tak chceš byť.“ Začal jej vyzliekať šaty.

„Ja to urobím!“ protestovala a odtiahla sa. No on si nevšímal jej protesty a pokračoval. V bezmocnom hneve si nechala vyzliecť premočený živôtik a spýtala sa: „Prečo si ma našiel? Prečo si na to vynaložil toľko síl?“ Ako len chcela počuť odpovede na tie otázky! Bol pre ňu záhadou – prešiel celú dlhú cestu do Bathu len preto, aby sa znovu stala jeho zajatkyňou. Vari mu nestačila odplata, ktorej sa dočkal v tú noc v Parku? Nemá na starosti nič iné iba jej ubližovať? Gánila na neho a čakala, čo jej odpovie.

Zdalo sa však, že ju nepočul. Vyzliekol ju, až zostala len v spodničke, vlhkej a preto priesvitnej. Až keď sa prstami náhodou obtrel o jej prsia a začala sa mu triasť ruka, nechal ju, aby to dokončila sama.

„Obleč si to.“ Hodil jej zamatový župan.

Chytila ho a čakala, kedy sa zdvorilo pozrie inde. Keď tak neurobil, otočila sa, pretiahla si bielu bavlnenú spodničku cez hlavu a s nechuťou sa obliekla. Potom sa znovu obrátila tvárou k nemu a hneď oľutovala, že nebola hanblivejšia. V očiach mu totiž zbadala známy záblesk neskrývanej, nenaplnenej túžby.

V izbe sa rozľahlo ticho. Brienne si meravo sadla na stoličku a zachmúrene dumala o svojej budúcnosti. Ani si nevšimla, že jej doniesli jedlo. Slúžka Genny, ktorá odniesla Briennin odkaz Ralphovi Harcourtovi, im servírovala večeru z veľkej striebornej tácne. Ani slovom nespomenula ich posledné stretnutie a Brienne sa spokojne dívala za ňou, keď odchádzala. Snažila sa nemyslieť na to, ako bude vysvetľovať Ralphovi, že ju má odviesť preč z Crescentu.

Genny priniesla aj pohár brandy pre Avenela. Teraz pohodlne sedel v kresle, popíjal brandy a mračil sa. Voňavá para, stúpajúca z pečenej jahňaciny a horúceho figového pudingu, pripomenula Brienne, že je hladná, jedlo jej teda poslúžilo ako dôvod na to, aby si nemusela všímať Avenelovu prítomnosť, a zjedla večeru. Keď skončila, zbadala, že sa už prestal mračiť.

„Polož to. Nie si predsa posluhovačka.“ Brienne položila naspäť podnos, ktorý chcela odniesť.

„Je to trápne, vari to nevidíš?“ Znovu sa posadila na stoličku, zahľadela sa do ohňa a čoskoro ju začali obchádzať driemoty.

„Spomínaš si na tú noc v poľovníckej chatrči, divožienka?“ spýtal sa jej ticho, so smútkom v hlase, rovnako ako ona zahľadený do hypnotizujúcich plameňov.

„Nie,“ klamala a do očí sa jej tisli slzy pri pomyslení, že ho miluje, ale on ju nie.

„Pamätám si, že som sa vtedy v noci zobudil a nevedel som, kto si. Bol som presvedčený, že si chudobné dievča, ktoré ma prišlo zachrániť. A keď som sa v Oesterley prebral z blúznenia a pochopil som, koho som videl, bolo mi strašne ľúto, že nie si to druhé dievča, dievča bez minulosti.“ Skúmavo na ňu pozrel. „Čo myslíš, prečo to bolo tak?“

„Bol si zoslabnutý z horúčky. To je jediná odpoveď,“ odvetila. Nechápala, prečo o tom hovorí. Chce ju opäť ponížiť? Nasilu sústredila myšlienky na Ralpha Harcourta a na to, ako bude zajtra konečne voľná.

Keď Avenel videl jej zamyslenú tvár, podišiel k nej a zahľadel sa na ňu. Brienne dlhšie nevydržala jeho pohľad a nahnevane, odmietavo naňho zazrela, aby sa vrátil do svojho kresla. No on sa namiesto toho sklonil a pobozkal ju.

Mala sa brániť. Mala odvrátiť hlavu a jasne mu dať najavo odpor, aký cítila pri jeho dotyku. Jeho bozk ju mal znechutiť, mala pri ňom pocítiť zadosťučinenie, že jej rozhodnutie odísť je správne.

Ach, lenže vôbec to tak nebolo! Zastenala. Práve naopak, schválila ju nebezpečná túžba. Zúfalo sa snažila poprieť, čo sa v nej deje, no rýchlo pochopila, že si nedokáže pomôcť. Otvorila ústa a videla sa, ako padá naspäť do sietí, ktoré okolo nej obostrel v Oesterley. Zajtra musí odísť, snažila sa udržať popletené myšlienky na uzde. Zajtra budem musieť odísť…

Cítila, ako stuhol od prekvapenia, čo tak žiadostivo zareagovala, a bola sklamaná, keď ju prestal bozkávať. Chcel odstúpiť, no Brienne sa k nemu pritisla s vášňou, ktorá ho ešte viac rozpaľovala.

„Čože to je?“ Spýtavo na ňu pozrel. „Vari moja krásna malá panna strávila posledné týždne osamote?“ Posmešne ju láskal očami.

„Nie som panna.“ Chcela, aby to vyznelo ako obvinenie, no veľmi sa jej to nepodarilo. Hanbila sa za svoju reakciu na jeho bozk.

„Možno je to tak lepšie.“ Tvrdými hánkami jej prešiel dolu hrudnou kosťou, až pod zamatový župan. Po chrbte jej prebehli zimomriavky, keď pocítila, ako jej prstami trie bradavku, až kým nebola tvrdá a citlivá. Pozrela naňho a zbadala mu na tvári výzvu, no ešte vždy váhala a pochybovala.

„Zdá sa mi, že ti vidím v očiach lásku, Avenel. No keď so mnou dnes v noci skončíš, čo v nich bude zajtra ráno?“

„Ak sa ti zdá, že vidíš lásku, tak ver, že tam je, divožienka moja.“

Sklonil sa, aby ju ešte raz pobozkal, a potom ju zdvihol zo stoličky a položil na rozostlanú posteľ. Poddala sa tej čudnej zmesi vďačnosti i hanby, napätia i uvoľnenia a nechala ho, aby jej vyzliekol župan. Keď už bola nahá, priložila si jeho dlaň na jemne zaokrúhlené bruško, kde sa skrývalo ich dieťatko. Tá malá krivka ho očarila, tak ju pohladkal a začal bozkávať. Všade, kde sa mu pery dotkli jej hodvábnej pokožky, zanechávali za sebou stopy rozpálenej túžby.

„Chýbala si mi, maličká.“

Strhol zo seba šaty a prv, než si to stihla uvedomiť, ju už držal v náručí, pozeral na ňu zbožňujúcim pohľadom a tlačil sa k nej veľkým, majestátnym telom. Bozkával ju dlhými, lačnými bozkami, pri ktorých celá zoslabla, no zároveň dychtila po ďalších. Stonala pod jeho rukou, ktorá ju vzrušovala, a opakovala znovu a znovu: „Chcem ťa, chcem ťa.“ Na chvíľu sa spamätala a spýtala sa: „Ale ako môžeme…?“ umlčal ju však bozkom, akoby jej chcel naznačiť, že dnes v noci nebudú žiadne otázky.

Počula ho chrapľavo vzdychnúť a pocítila neodvratný dôkaz jeho túžby na hladkej pokožke svojho stehna. Vlastnícky položil ruky na jej prsia, vzal ich do dlaní a priložil k nim pery. Vzdychajúc vychutnávala jeho láskanie. Celá jej myseľ, telo i duša boli ochromené láskou k nemu. Tak ľahko zabudla na všetko pod vplyvom jeho nehy.

Zdvihol sa, aby si na ňu ľahol, a vtom sa spamätala. Zakryla si rukou bruško, dávajúc tak najavo svoje obavy, no on jej ju nežne odstrčil s ubezpečením, že dieťatku milovaním neublížia. Podoprel sa rukami, aby ju nepriľahol celou svoju váhou. Otvorila sa mu a nechala sa unášať až za hranice neznesiteľnej rozkoše.

„Už ma nikdy neopusti, Brienne. Nikdy ma neopusti,“ šepkal Avenel. A hoci mu v tej chvíli nebola schopná odpovedať, pri vyvrcholení ho pritiahla k sebe a držala tak pevne, až si myslela, že ráno bude mať na chrbte odtlačky jej rúk.

Potom oddychovali bok po boku na bielej páperovej perine v pokojnom tichu, pri bledom svetle sviečok. Jej zmysly sa po naplnení rozkoše upokojili a teraz vnímala aj hlasy sluhov, ktoré sa ozývali po dome. Bol to veľmi rušivý zvuk. Vracal ju do reálneho sveta plného problémov a trápenia.

„Brienne?“

„Musíš hovoriť?“ Zdvihla sa na lakte a pobozkala Avenela na pery.

„Počúvaj.“

„Nemôžem.“ Opäť ho pobozkala s nádejou, že sa znovu vrátia do toho pokojného, ospanlivého stavu po milovaní.

„Vráť sa do Oesterley, láska moja.“ Hlas mal napätý. „Dám ti za to všetko, čo chceš, všetko, čo mám. Len sa mi už neprieč, maličká. Poď so mnou späť do Oesterley a čo chceš, všetko je tvoje.“

Brienne chvíľu mlčala, potom sa ozvala: „Pôjdem s tebou späť iba pod jednou podmienkou.“

„Tak aká je tvoja cena?“

„Žiadna cena. Ani pri tvojom bohatstve mi nemôžeš kúpiť to, po čom túžim.“

„Tak čo teda chceš?“

Chcem byť dievčaťom bez minulosti, pomyslela si a zadívala sa do ohňa. Chcem, aby si ma ľúbil.

„Brienne? Tak po čom túži tvoje srdce?“ spýtal sa potichu.

Zavrela oči. Má sa mu zdôveriť so svojimi citmi? Nebude zase vyzerať úboho, keď odhalí svoju lásku pred mužom, ktorý ju nemôže ľúbiť?

„Povedz, že ma ľúbiš, Avenel.“ Trochu sa od neho odtiahla, aby mu videla do tváre. Pri menlivom svetle mal oči v tieni a ona mu z nich nevedela nič vyčítať. „Stačí, keď mi povieš tie slová.“ Zaváhala a potom zašepkala: „Tak, ako som ich povedala ja tebe.“

„Sú isté veci, ktorým nerozumieš, divožienka moja.“ Zamyslene ju hladkal po hustých vlasoch, rozhodených po jeho hrudi.

„Rozumiem všetkému. Medzi nami je môj otec.“ Pochytila ju panika. „Len povedz, že ma ľúbiš, a rada s tebou pôjdem späť do Parku. Dokonca ti rada budem robiť pobehlicu.“

„To už nikdy viac nepovedz!“ vyskočil z postele. Chodil po izbe ako africký leopard zavretý v klietke a jeho pevné, hladké telo sa lesklo v svetle ohňa.

„Avenel!“ zvolala. „Prosím ťa, nehnevaj sa! Nechcem, aby si sa hneval.“

„Teda tak nehovor. Nehodí sa to k tebe.“

„Už nebudem. Len mi povedz, že ma ľúbiš.“ Buchla rukou po zamatovom župane, položenom vedľa seba. Netrpezlivo čakala na slová, ktoré neprichádzali. „Nežiadam ťa o manželstvo, v tejto chvíli mi nejde o moju povesť. Len mi to povedz, Avenel. Je to všetko, čo žiadam. Prosím ťa.“ Pozerala na jeho veľký, široký chrbát, otočený k nej, aby mu nevidela do tváre. Určite je zachmúrený, pomyslela si a lámala si hlavu nad tým, ako získa späť svoju hrdosť, keď odmietne jej požiadavku.

„Tu nejde o lásku. Asi ani nikdy nešlo,“ povedal napokon pochmúrne. „Brienne, ešte mnohým veciam nerozumieš, dokonca ani tým, ktoré súvisia s tebou.“

„Tak mi ich vysvetli! Možno potom pochopím.“ Úzkostlivo si

priložila župan k hrudi, ako keby tým, že skryje svoju nahotu, mohla skryť aj svoju zraniteľnosť. Pozorovala ho, ako sa prstom dotkol malej porcelánovej figúrky na rímse kozuba, takej krehkej a jemnej vedľa jeho silnej ruky, že to vyzeralo až absurdne. Lenže ja nie som porcelánová bábika, povedala si. Nebude čakať na to, aby jej jediným pohybom ruky rozbil celý život. Nepovedal jej to. Odteraz bude teda jej srdce tvrdé ako diamanty na jej hrebeni. Jedine tak totiž môže prežiť.

Je to veľmi hlúpe.“ Avenel akosi otáľal s rozhodnutím rozprávať sa s ňou. „Situácia sa mi už aj tak nebezpečne vymkla z rúk. No vysvetlím ti to.“ Vrátil sa k nej, no ona sa prevalila na posteli, aby sa vyhla jeho lákavému dotyku. Keď takto zareagovala, zovrel ústa do tvrdej, pevnej čiary a jedovato povedal: „Najprv sa ponižuješ, a hneď vzápätí sa znovu hráš na hrdú lady Brienne, dcéru samozvaného grófa. Tak sa rozhodni, maličká. Myslíš si, že si viacej ako ja?“

„Určite viac, ty prekliaty netvor!“ odsekla mu, cítiac sa nevýslovné urazená.

„Tak buď ďalej hrdá lady Brienne.“ Jemne, no nahnevane ju odsotil na posteľ. „No pamätaj si – všetko závisí odo mňa, lady Brienne. Všetko. A slová lásky na tom nič nezmenia, iba viac skomplikujú.“ Vzal si veci a pobral sa na odchod.

„Nezávisí všetko len od teba. Namýšľaš si, že máš bohvieakú moc! No aj napriek všetkým tvojim kolonistickým peniazom a vzácnemu Oesterley má Oliver Morrow niečo, čo tebe chýba. Stále má moc, ktorú mu poskytuje jeho titul.“

„Oliver Morrow nemá nič, to ti vravím. Nič! Ja som sa o to postaral! Ale ak sa bojíš len moci Labordovcov, tak sa tras, lebo ja mám všetku ich moc, ba ešte viac!“ Keď zmĺkol, Brienne nepovedala nič. Zdalo sa, že jej reakcia na jeho náhle vyhlásenie ho prekvapila. „Tak čo, nemieniš mi dokazovať, že táram nezmysly? Alebo chceš pochybovať o mojom titule? Práve som pred tebou odhalil všetky fakty o tvojom neslávnom šľachtickom pôvode.“

„Neverím ti,“ skonštatovala napokon Brienne, hoci si nebola celkom istá tým, čo hovorí.

„A čomu neveríš? Že sa v skutočnosti volám Avenel Slane Morrow? Že naničhodný kapitán lode menom Quentin Spense dokázal hrať svoju úlohu celých dvadsať rokov? Že to on, kto sa podobal na pravého Olivera Morrowa, zabil môjho otca, prv než sa stihol vrátiť do Anglicka, do krajiny, z ktorej odišiel pred mnohými rokmi? Alebo tomu všetkému jednoducho nedokážeš uveriť?“ Nenávistné pokračoval: „Že potomkom skutočného grófa narobil toľko zla, že len

ťažko mohli ohroziť jeho maškarádu? A moje jazvy – nestačia ti?“

„Už ani slovo! Moja mama by sa nevydala za podvodníka! Bola krásna a bohatá, a nepotrebovala sa zúčastňovať na takých podvodoch!“

„Asi o tom nevedela. Bola mladá a možno uverila tomu, že sa zaľúbila. Onedlho ho však opustila. Podľa mňa zistila pravdu, no bola príliš bezmocná, aby s tým niečo urobila.“

„Nie! Chcela, aby som bola dcérou grófa! Chcela, aby som mala aspoň svoj titul. A čo môj hrebeň? Ten dokazuje, že to, čo hovoríš, nie je pravda! Je súčasťou šperkov Labordovcov.“

„Rozmýšľaj, láska. Kto má ďalší kus, ktorý patrí k hrebeňu? Tvoj otec veru nie.“ Brienne si spomenula na ten večer, keď jej Avenel priniesol prekrásny ametystový náhrdelník. Vtedy nechápala súvislosti, no teraz už vedela, že keby sa bola pozornejšie prizrela obom kusom, zistila by, že boh vyrobené ako súprava. A niekde na náhrdelníku bol určite vyrytý erb Labordovcov, tak ako na hrebeni.

„Si blázon. Môj otec ti nikdy neprepustí svoj titul.“ Napriek pochybnostiam sa stále držala minulosti.

„Nemá žiaden titul, teda mi nemá čo prepustiť,“ znechutene vyhlásil Avenel.

„Lenže sa ho nikdy nevzdá.“ Brienne pocítila, ako sa jej vnútro zmenilo na ľad. „Radšej nás oboch zabije, ako by to urobil.“

„Takže si to pochopila.“

Pomaly pokývala hlavou. K obavám o nich dvoch sa pridali obavy o dieťa.

„Chápeš teda, prečo ťa musím držať v zajatí.“

„Áno,“ zamrmlala neprítomné.

Je mi to ľúto.“ Podišiel k nej a pohladkal ju po vlasoch.

Briennina myseľ však prosila o čas, aby mohla stráviť význam jeho slov. „Netúžim po spoločnosti grófa,“ zašepkala. „Odíď, prosím ťa.“

„Ako si želáš. Ráno sa priprav na odchod do Oesterley,“ prikázal jej Avenel a odišiel z izby, ani sa neobťažoval pozapínať si nohavice. Brienne ho vyprevádzala pohľadom a v srdci cítila smútok: Snažila sa, a predsa sa zdá, že jej trápeniu nebude konca. Keď Avenel za sebou zavrel dvere, ľad v jej vnútri sa roztopil a srdcervúco sa rozplakala nad svojím osudom.

Kapitola 28

Nasledujúce ráno si Brienne po prebdenej noci balila v izbe svoje veci. Za hrmotu otvárania zásuviek a šušťania hodvábu sa spýtala Genny, ktorá jej pomáhala: „Čo povedali, ako dlho budú preč?“

„Pán Cumberland a pán Slane išli dať opraviť koč. Tak sa ponáhľali do Bathu, že zrejme niečo zlomili, ako sa pán obáva.“ Genny starostlivo poskladala zopár vecí.

„A pán Harcourt ti povedal, že dnes ráno príde sem?“ spýtala sa Brienne už hádam po stý raz.

„Ale áno, slečna. Určite to povedal.“ Genny prikývla s rozpačitým výrazom na tvári. Brienne sa dovtípila, že niečo – alebo niekto – jej naháňa strach.

Keby len Ralph prišiel skôr, ako sa vrátia, modlila sa v duchu, keď si balila posledné šaty. Nebrala si so sebou veľa – iba to oblečenie, ktoré si nadobudla počas pobytu v tomto dome. Genny prikázala, aby sa potom postarala o ostatné šaty, ktoré jej priniesli z Oesterley. Tie už nebude potrebovať.

Poďakovala sa Genny za pomoc, vzala si svoje prútené košíky a šla čakať na Ralpha do salóna, odkiaľ bude počuť jeho koč skôr ako z izby. Ako len dúfala a modlila sa, aby prišiel čo najskôr!

Ráno, keď jej Genny priniesla čokoládu a prezradila, že Avenel tu nie je, sotva dokázala uveriť, že má také šťastie. Chopila sa teda príležitosti a nestrácajúc ani chvíľu, rýchlo sa zbalila, aby bola pripravená, keď Ralph príde. Musí predsa využiť možnosť, ktorá sa jej naskytla. Zo začiatku si navrávala, že Avenel sa neodváži zastaviť ju, ak sa rozhodne odísť s iným mužom, no keď sa nad tým lepšie zamyslela, zneistela, lebo si spomenula na všetko z minulosti, čo sa urobiť odvážil. Vedela teda, že bude lepšie, keď sa vykradne potichu ako zlodej.

Čakala v salóne a snažila sa nejako utíšiť napäté nervy. Hľadela do maľovaného stropu, sledovala očami krivky pospletaných vetvičiek zemolezu s girlandami. Pohľad na ne ju upokojoval a tvoril kontrast s hlukom ulice, ktorý prechádzal aj cez najpevnejšie zatvorené okná. Vonku v nosidlách prevážali chorých na reumu a dnu. Ráno bol čas liečebných kúr a rekonvalescenti ho obyčajne trávili v kúpeľoch. Po –

tom ich, zabalených v prikrývkach, odnášali v čiernych nosidlách do postele. Bath mal tú výhodu, že zvuk kočiara sa tu dal ľahko rozoznať. A Brienne si bola istá, že Ralph si bude chcieť odviezť nevestu v kočiari.

Vtom počula hrkotanie kolies, ktoré pred domom stíchlo. Vstala a zostúpila po schodoch, zvierajúc v ruke košík z vŕbového prútia. Ozvalo sa klopanie na hlavné dvere. Brienne stála v prázdnej chodbe, vydláždenej mramorom, a sledovala lokaja, ktorý otvoril dvere.

„Brienne! Čo sa stalo? Zmenili ste svoje rozhodnutie?“ Na prahu zastal Ralph Harcourt.

‚Ja… nie. Chcem povedať, že potrebujem vašu pomoc.“ Podišla k nemu, aby ho so vzrastajúcou nerozhodnosťou privítala.

„Čo je, princezná? Neviete si predstaviť, ako ma váš odkaz prekvapil. Tak čo sa deje?“ Nežne ju pohladkal po líci.

„Pán domu je… je tu.“ Namáhavo prehltla a obzrela sa, akoby za sebou cítila vyčítavý pohľad jeho oceľovosivých očí. „Nemôžem tu zostať. Dúfala som, že mi pomôžete odísť.“

„O niekoľko dní môžeme byť v Gretna Green. Dobre vám rozumiem – chcete sa za mňa vydať?“ Ralphove oči zaiskrili, nenechávajúc ju ani chvíľu na pochybách, že ju miluje.

„Myslím…“ sklopila oči pod jeho pohľadom, ktorý jej prenikal až do duše. Nezniesla pomyslenie na to, že mu ublíži, no nemala iné východisko. Čaká dieťa od iného muža a zrazu si uvedomila, že vydať sa za Ralpha Harcourta by bolo veľmi nečestné. Je to dobrý človek, ktorého nemôže zneužiť len na to, aby sa dostala z Avenelovho dosahu. Ak by to aj urobila, v tom prípade by nebola o nič lepšia od tých, čo ju zneužili.

Očami blúdila po chodbe a chcela nájsť spôsob, ako to čo najjemnejšie povedať Ralphovi. Za ňou bolo prázdne schodisko a stojace hodiny, ktoré pomaly odtikávali pre ňu drahocenné minúty a stupňovali tak jej nerozhodnosť.

Vtom si chytila rukou ústa. Srdce sa jej divo rozbúchalo a kolená jej zoslabli. Naľavo v pracovni zbadala Avenela, ticho sediaceho v kresle, ako hľadí nie na ňu, ale na Ralpha Harcourta. Jeden pohľad do jeho rozbúrených očí jej prezradil všetko, čo potrebovala vedieť. Avenel si vypočul celý ich rozhovor.

„Čo sa deje?“ Ralph pozrel smerom, kam sa vystrašene dívala. Zamračil sa, keď zazrel mohutného tmavého muža, ktorý ich sledoval z pracovne.

„Koč je pripravený, Brienne.“ Avenel vstal, kývol lokajovi a vošiel do chodby.

„Nejdem s tebou do Oesterley.“ Brienne sa celá triasla. Práve tejto situácii sa chcela vyhnúť!

„Nie?“ spýtal sa Avenel so zlomyseľným úsmevom. „Tuším si ma nepočula. Povedal som, že koč je pripravený odviezť nás domov. Takže ideme. Nemôžeme nechať Cumberlanda čakať.“ Chytil ju za lakeť. „Dovolíte?“ Avenel sa neochotne obrátil na Ralpha.

„A veru nedovolím!“ Ralph mu vkročil do cesty, čím podľa Brienne prejavil nezvyčajnú odvahu. „Dievča, ktorému tu rozkazujete, sa má stať mojou ženou. Nepocestuje teda s vami.“

Avenel zastal, tváriac sa ľadovo pokojne. „Ale čo, tak vašou ženou? Brienne, je to pravda?“ bolestivo jej stisol rameno.

„Nechcem ísť s tebou, Avenel. Nech sa stane čokoľvek.“ Zahryzla si do pery, aby sa jej netriasla.

„Nuž, tak dovoľ, aby som ti povedal, čo sa stane, keď obalamutíš tohto gentlemana, aby si ťa vzal,“ zavrčal Avenel. „Po celý život ti ani na chvíľu nedám pokoj. Neexistuje na tejto zemi miesto, kde by si mohla odísť, aby si sa ma zbavila. A ak aj trváš na tom, že si chceš takto zničiť život, mysli na to, že ho zničíš aj jemu,“ Avenel kývol hlavou na Ralpha.

„Okamžite ju pustite!“ zvolal Ralph a pristúpil bližšie k nemu.

„Brienne, nechceš niečo svojmu snúbencovi povedať?“ podpichoval ju Avenel.

„Nie. Nenúť ma povedať to.“ Brienne zavrela oči, lebo vedela, ako veľmi svojou odpoveďou zraní Ralpha. Nemá však na výber, a Ralph to nemôže pochopiť. Nevie o jej dieťati.

„Pustite ju, hovorím vám! Pôjde so mnou,“ opakoval neochvejne Ralph.

„Tak čo, princezná?“ posmieval sa jej Avenel a oči mu blčali zlomyseľnosťou.

„Ralph, musíte pochopiť…“ začala Brienne, ale Ralph ju prerušil: „Na tom nezáleží. Nepotrebujem žiadne vysvetlenia. Už som vám to povedal.“ Ralphov hlas bol pevný, presvedčivý. Ako keby už vedel o všetkých jej ťažkostiach a odpustil jej. Tak veľmi túžila odísť s ním! No v hĺbke duše Brienne vedela, že jej miesto je vedľa Avenela. Jej vzťah k pánovi Oesterley bol príliš komplikovaný, aby sa dal jednoducho zrušiť odchodom.

„Ralph, prepáčte. Je mi to veľmi ľúto.“ Hlas sa jej zlomil a cítila rozpaky za všetkých troch. „Neviem, ako by som vám to vysvetlila… Viete, mám minulosť… Som zviazaná s týmto mužom. Nemám na výber, musím ísť s ním. Ach, Ralph…“ Nevládala pokračovať.

„Rozumiem.“

„Ralph, musíte to pochopiť. Nechcela som, aby to takto dopadlo!“ Brienne sa snažila vytrhnúť Avenelovi a utešiť Ralpha, no z prežitej bolesti i rozkoše už vedela, že Avenelove ramená sú silné ako zo železa.

„Nastúp do koča, Brienne,“ prikázal jej Avenel.

„Nie! Musím mu to vysvetliť!“ Opäť sa otočila k Ralphovi. Musí ju pochopiť, hoci by ho o to mala prosiť! Urobí hocičo, len nech mu už nevidí v očiach ten bolestný pohľad.

Už to však nestihla. Avenel ju zrazu zúrivo chytil okolo pása, vzal do náručia a vyniesol ju z dverí skôr, než mohla protestovať čo len jediným slovkom. Hluchý k jej výkrikom, aby ju pustil, nemilosrdne Brienne naložil do čakajúceho vozidla.

„Vravím ti, nemôžem takto odísť! Nemôžem takto odísť!“ kričala Brienne, lebo nemohla zniesť pohľad na Ralphovu sklamanú tvár.

„Myslím, že to až veľmi dobre chápe, moja drahá. Odchádzame.“ Sadol si vedľa Cumberlanda a rázne za sebou zabuchol dvere.

Brienne cítila neodvratnosť situácie, ktorá na ňu doľahla ako ťažké bremeno, a ešte naposledy vyskočila a pokúšala sa ujsť z kočiara. Nezraní Ralphove city, aj keby mala svoje tehotenstvo odhaliť pred celým svetom! Ale Avenel ju držal pevne.

„Prosím ťa, Avenel, nechaj ma, nech mu to poviem. Nechcem takto odísť. Bol ku mne láskavý!“ Bola ochotná aj prosiť ho, len aby ju pustil.

„A prečo by si nemohla takto odísť?“ škodoradostne sa spýtal Avenel. „Koniec koncov, neľúbiš ho. Ak mi pamäť dobre slúži, spomínam si, že miluješ mňa.“

„Moja duša sa bude smažiť v pekle za to, že som svoju lásku venovala tomu, kto si ju nezaslúži!“ Zlostne ho udrela po tvári. Neuhol, ani sa nepokúsil jej to odplatiť. Zvyšok cesty presedel mlčky, naschvál ignorujúc fialkové oči, ktoré naňho po celý čas gánili.

III

Len blázon beží tam, kde sa anjel bojí vkročiť. Alexander Pope

Kapitola 29

Jar roku 1781 nastúpila v plnej sile. Desiateho apríla už boli trávniky okolo Parku presiaknuté dažďom. Vlhký chlad veštil bezútešný týždeň a Brienne sa občas prichytila pri myšlienke, či náhodou nie je aj predzvesťou niečoho iného, niečoho oveľa horšieho.

Usilovala sa nemyslieť na také veci, lebo to nebolo dobré pre dieťa, čo v nej očividne rástlo. Premáhala ustavičnú únavu a motala sa po veľkom dome, snažila sa venovať vyšívaniu, pri ktorom však nikdy nevydržala dlho, a svojim priateľkám Rose a pani Whitsomovej. Bolo celkom príjemné vrátiť sa do žltej taftovej izby a znovu sa stretnúť s Vivie. No bol to trochu trpký návrat domov, čo si pripomínala zakaždým, keď uvidela Avenela a spomenula si na svoj odchod z Bathu.

Ralphovi napísala dlhý list, v ktorom mu, najlepšie ako vedela, opísala svoju situáciu, ale o dieťati sa nezmienila. Zverila ho Vivie a bola presvedčená, že slúžka ho ihneď odoslala. Ani to však nedokázalo zmierniť trpkosť a hnev, ktoré na ňu doľahli. Dala si sľub, že sa bude Avenelovi vyhýbať, dokiaľ len bude môcť.

Rozčuľovalo ju však, že v dome takom veľkom, ako je Oesterley, bolo dosť ťažké vyhnúť sa mu. Raz v hale, inokedy v chodbách, v knižnici, všade sa im na krátky moment skrížili pohľady a Brienne si vždy našla nejaký naliehavý dôvod, aby sa vzdialila. Slová, ktoré mohli byť vyslovené, im zostávali v mysli.

Domácnosť sa rozrástla o nového člena, nerátajúc ešte ďalšieho, ktorého príchod očakávali v októbri. Prišiel chlapec z kolónií menom Róbert Staples.

Na prvý pohľad to bol tichý, vyziabnutý mládenec. Nebolo nič nezvyčajné nájsť ho sedieť v kúte haly, ako s posvätnou úctou hľadí na obrazy zo šestnásteho storočia, ktoré viseli na stenách.

Brienne s chlapcom trávievala čoraz viac času, najmä keď sa dozvedela, čo sa stalo jeho otcovi v Marylande. Bola vďačná Avenelovi, že mu nepovedal o jej príbuzenskom vzťahu k Oliverovi Morrowovi, lebo vedela, že Nob ju obdivuje. Jeho oči ju vždy placho hľadali a keď naňho pozrela, žiarili sa šťastím.

Počas dlhých vlhkých dní, strávených v dome, ich priateľstvo silnelo. Raz sa Brienne skrútila od náhleho kŕča v bruchu a zbadala, že Nob až spopolavel od strachu o ňu. Pochopila, že ho treba upokojiť, a tak mu pozrela do úzkej drobnej tváre a povedala: „Nemusíš sa báť. Budem mať bábätko. Tu, vidíš?“ Dovolila mu dotknúť sa jej brušká, kde už rástlo dieťatko, a obaja mali pocit, že sú ako jedna rodina.

Avenel sa držal mimo tejto predstieranej rodiny. Niekedy, keď Brienne sedávala v salóne, počula ho, ako chodí hore-dolu v izbe s gobelínmi. Občas jej myšlienky zaleteli na druhú stranu dverí, k mužovi za nimi. Obidvaja čakali: Brienne na narodenie ich dieťaťa a Avenel ešte na niekoho iného.

Práve všetci sedeli pri večeri, keď sa dozvedeli tú novinu. Bola to prvá večera, na ktorej sa zúčastnil aj Avenel, odkedy sa vrátili do Parku. Boli tam aj Rose s Cumberlandom a mladý Nob. Brienne počas večere ledva vyriekla slovko-dve, čo bola v spoločnosti Avenela taká nervózna a rozrušená. Všetci zostali prekvapení, keď do jedálne vtrhol Hans, nedbajúc na to, že má jazdecké čižmy celé od blata.

„Slane, zmizol nám! Posol práve doručil toto.“ Rýchlo podal Avenelovi zablatený odkaz a ten ho rovnako rýchlo otvoril. Zamračene si prečítal načmáranú správu a potom zdvihol oči..

„Dobrá práca, Hans. Práve na toto sme čakali. Zober lokajov, nech hliadkujú v záhrade. Ty s bratom sa postaraj o bránu. No buďte opatrní! Spense je podlý sviniar a nepochybujem o tom, že by vstúpil do Parku radšej ako gróf.“ Avenel prepustil mohutného Nóra a otočil sa k Brienne.

„Quentin Spense prekĺzol mojim špehom. Môže sa tu kedykoľvek zjaviť.“

„Bol by som radšej, keby Rose odišla.“ Cumberland nervózne vstal. „Mala by ísť do Londýna, kde bude v bezpečí.“

„Presne tak.“ Avenel sa odmlčal, akoby sa chystal urobiť vyhlásenie, ktorému prikladal veľký význam. „A Brienne nech ide tiež s ňou.“

„Teraz?“ zhíkla Brienne. „Prešiel si toľké diaľky, aby si ma sem doviedol práve kvôli tomuto okamihu. A teraz chceš, aby som išla do Londýna?“ neverila vlastným ušiam. „Nebuď smiešny!“ Začala sa smiať.

„Ale vo vašom stave, Brienne, nemôžete zostať tu…“ namietla Rose.

„Ale pravdaže tu môžem zostať! Je to môj otec! Zničil mi život, aj vám všetkým!“ Brienne sa obrátila na Avenela. „Zaplatila som za tvoju pomstu. Zaplatila som teda aj za to, aby som tu zostala.“ Vstala a pozrela na oboch mužov, ktorí pod jej zanieteným pohľadom upadli do rozpakov.

Avenel pokrútil hlavou. „Teraz, keď nadišiel ten čas, nevezmem na seba to riziko. Pôjdeš s Rose.“

„Mám byť tvojou návnadou, tvojou zálohou. Tak si to predsa vždy chcel, či nie?“ Brienne si prekrížila ruky na hrudi.

Avenel si ju nevšímal a otočil sa ku Cumberlandovi: „Prikážte paholkom v stajni, aby na ráno pripravili koč. Lepšie by bolo, keby išli hneď, no nepáči sa mi predstava, že by Rose, Brienne a chlapec cestovali v noci.“

„Áno. Už aj idem.“ Cumberland sa pobral preč.

„Nie, ja nikam nejdem! Aj ja túžim po pomste!“ zlostne zvolala Brienne.

„O pomstu sa postarám ja,“ ubezpečil ju Avenel. „A bude lepšie, keď budeš v Londýne. Pamätaj na to, že teraz máš na starosti dva životy a nemôžeš priviesť do nebezpečenstva jeden bez toho, aby si neohrozila druhý.“

Brienne pri tejto poznámke zmĺkla. Bolo to ťažké rozhodnutie. Vedela, že Avenel má pravdu, ale chcela sa svojmu otcovi pomstiť za všetko to nešťastie, ktoré im s matkou spôsobil. A potom tu bola aj možnosť, že kým bude v Londýne, v Parku sa môže stať niečo zlé a možno by už nikdy neuvidela Avenela… Brienne rýchlo potlačila túto myšlienku. To by predsa znamenalo, že ešte vždy Avenela ľúbi a ona sa to snažila popierať, odkedy sa vrátili z Bathu.

„Odprevadím ťa do tvojich izieb, Rose. Mala by si sa začať baliť,“ opatrne navrhol Cumberland. Potom vydal rozkazy lokajom a spolu s Rose vyšli z izby.

Avenel sa otočil k chlapcovi: „Nob, ty budeš ochranca slečny Brienne. Choď teda zobrať moju pištoľ a ja ti ukážem, ako s ňou budeš zajtra narábať.“ Keď to Nob počul, oči sa mu rozžiarili a hneď vyskočil zo stoličky.

„S radosťou, pán Slane… teda, lord,“ spamätal sa Nob, ktorý si ešte nezvykol na Avenelov titul.

Avenel sa zasmial. „Hľadaj pod mojou posteľou. Tie dve, ktoré tam nájdeš, nie sú nabité. Prines ich do haly, a ja tam za tebou o chvíľu prídem.“

Chlapec prikývol a vyletel z izby ako víchor.

Brienne zostala sama s Avenelom a v jedálni sa rozhostilo ticho.

„Prečo nejdeme do Londýna všetci?“ navrhla. „Mohli by sme počkať, kým sa dozvieš niečo o otcovi, a potom sa vrátiť.“

„A ďalej žiť takýmto životom? To nie, divožienka. Najlepšie bude skoncovať s ním. Chce ma zabiť. Pokúša sa o to už dvadsať rokov. Nebudem čakať ďalších dvadsať, kým spadne do pasce.“

„Tak možno… keby som šla za ním a povedala mu, že čakám dieťa, tvoje dieťa a jeho vnuka, možno by…“

 „Poď sem.“ Podišiel k nej a pohladkal ju po lesklých vlasoch. „Naozaj si myslíš, že by sa potom zmenil? Nemá záujem ani o vlastnú dcéru. Som si istý, že by mu pramálo záležalo na vnúčati – najmä ak som ho splodil ja.“

Brienne cítila, ako ju premáha smútok. Prešla cez izbu k oknu, no videla iba vlhkú tmu. „Áno, môjmu otcovi na mne nezáleží. To je zrejme najkrutejšia irónia celého tvojho plánu.“

„Tak teda vidíš, maličká, že je to dôvod, aby si odišla.“

„Ale nie. Mám aj dôvod na to, aby som zostala. Ublížil mne i mojej mame. Chcem tu byť až do konca. Chcem prispieť k tomu, aby bola spravodlivosť vykonaná.“

„Brienne, nebudeme sa preto hádať. Čakáš dieťa…“

„Áno, dieťa!“ Brienne sa zvrtla tvárou k nemu. „Tak sa porozprávajme o tom dieťati! O tom úbohom decku, čo bude poznať iba materinskú lásku!“

„Brienne, prestaň,“ chcel ju zastaviť Avenel, no nevšímala si ho.

„Zostanem tu! Moje dieťa by to tak chcelo. Chcelo by, aby jediný človek, ktorý ho miluje, bojoval za jeho dedičstvo.“

„Ako to myslíš?“

„Budem tu, keď príde Spense, keď pre nič iné, tak preto, aby som sa konečne dozvedela odpoveď na otázku, kto je môj otec.“

„On nie je tvoj otec!“ nahnevane vyhŕkol Avenel.

„Ale čo, nie je? Máš nejaký dôkaz? Nie. Pravdu vie iba Spense a moja mama, tak je teraz na ňom, aby mi ju povedal.“

„Nezáleží na tom, kto je tvoj otec!“

„Tak nezáleží? Nezáleží?!“ Vybuchla. „Ako môžeš také niečo povedať! Keď sa ma moje dieťa opýta, prečo nemá starého otca, budem mu musieť povedať, že je to kvôli jeho otcovi. A keď sa ma opýta, prečo nemá otca, budem mu musieť odpovedať, že je to kvôli otcovi jeho mamy.“ Brienne zrazu vychrlila zo seba všetku potláčanú zúrivosť. Päsťami začala tĺcť Avenela do hrude a kričala: „Tak mi nehovor, že na otcoch nezáleží! Záleží na nich, vždy!“

„Brienne, panebože!“ Avenel chytil jej päste do dlaní. Chcel ju upokojiť, no ona sa nedala.

„Uvedom si, Avenel, že neexistuje na celom svete dôvod, ktorý mi zabráni zostať tu až do konca. Kašlať na moju bezpečnosť! Taký dôvod neexistuje!“

„Ale áno, existuje.“ Pritiahol ju k sebe.

„A veru nie!“

„A veru áno! Mám ten najlepší dôvod zo všetkých. Zajtra odídeš kočom do Londýna.“

„Prečo by som mala? Čo také‘ mi môžeš povedať, aby si to zmenil? Čo také môžeš povedať mne, aby si ma zmenil?“ Izbu zaplnilo zlovestne‘ ticho a Avenelovou tvárou sa mihli storaké emócie.

„Milujem ťa,“ povedal vrúcne. „Ľúbim ťa, Brienne. A všetko, čo chcem, je vidieť ťa v bezpečí.“

„Čože… ty?“ nemohla uveriť tomu, čo práve počula.

„Ľúbim ťa. Až tak veľmi, že fakt, kto je tvojím otcom, bude musieť ostať tajomstvom, aby som ťa mohol ochrániť pred zlom.“

Nežne mu prešla prstami po tvári, ktorú tak dobre poznala a tak veľmi ľúbila. Hoci jej toľkokrát ublížil, predsa ho milovala. Je to vôbec možné? Dobre počula? Potichu sa preto spýtala: „To nemôže byť pravda. Zo všetkých ľudí práve ty mi to hovoríš? Veď si mnou opovrhoval.“

„Snažil som sa potlačiť svoje city k tebe. Stálo ma to toľko síl ako dosiaľ nič v mojom živote,“ vysvetľoval pošepky. „Nemá zmysel, aby som v tom pokračoval. Milujem ťa, divožienka. Ľúbim ťa z celého srdca i duše, ľúbim ťa viac než všetko na tomto svete.“

„A neprekážalo by ti ani to, keby som bola dcérou Quentina Spensa?“ Zadržala dych a čakala na odpoveď.

„Nič mi neprekáža. Si tá najkrajšia, najľúbeznejšia žena, akú som kedy stretol. A vzdal by som sa všetkého, za čo som kedy bojoval, len aby si sa na mňa stále takto dívala.“

„A ako?“

„Tvoj pohľad prezrádza, že ma miluješ oveľa viac, ako si zaslúžim.“ Hlas sa mu zlomil.

„Avenel,“ zašepkala. „Máš pravdu, veľmi ťa ľúbim. Už dávno, veď to vieš.“

„Tak poď.“ Pobozkal ju tak žiadostivo, že sa skoro nevládala nadýchnuť. „Pôjdeme do mojej komnaty a tam mi ukážeš, ako veľmi miluješ svojho kolonistického netvora. A ja ti zase ukážem, ako veľmi ľutujem, že som ti ublížil.“

„Ale v hale ťa čaká Nob.“ Brienne zostala nerozhodne stáť.

„Nob počká.“ Avenel sa usmial neodolateľným šibalským úsmevom.

Nob veru musel dlho čakať. Avenel zamkol dvere do svojej spálne a čas sa pre nich zastavil. Šaty šušťali a padali na zem, vzdychy sprevádzali šepoty. Nežne ju vyzliekol, a dal si záležať na tom, aby ani kúsok jej tela nezostal ukrytý pred jeho nežnými dotykmi.

„Nesníva sa mi?“ Pobozkala ho na dlaň.

„Nie, maličká, nie,“ odvetil ticho a odniesol ju do postele.

„Mám ťa naozaj celého?“

„Môžeš mať, čo si len vezmeš.“ S úsmevom sa pohrúžil medzi krivky jej pŕs.

„Tak si vezmem všetko.“

Zdvihol sa nad ňou a Brienne sa rozšírili oči.

„Si tuším rovnako dychtivá ako ja, dievčatko.“ Zasmial sa, no potom zvážnel. Bozkával ju na obočie i viečka a šepkal: „Nikdy sa ťa nevzdám, Brienne. Nikdy. Som sebec. Dokážeš s tým žiť?“

„Dokážem,“ znela jej odpoveď.

Miloval sa s ňou tak vášnivo ako ešte nikdy predtým. Jeho dotyky boli pálčivé, jeho bozky vyčerpávajúce. Obklopená bezpečnosťou jeho lásky sa mu úplne odovzdala a dovolila mu, aby sa dotkol jej duše.

Pobozkala ho na rozpálené pery, pritiahla si prikrývku k hrudi a znovu sa ukryla do jeho náručia. Myšlienky na budúcnosť vypudila ‚ z mysle a myslela iba na muža, ktorý ležal po jej boku, na muža, ktorého milovala celou svojou bytosťou. Pri svite sviečky sa jej na tvári usadil zadumaný výraz. Zašepkala do ticha noci: „Ako môže byť človek šťastný, a zároveň smutný?“

„A z čoho si smutná, láska moja?“ Avenel sa obrátil na bok a nežne ju pohladkal po vlasoch.
.

„Po celý čas si mi tvrdil, že ma potrebuješ na to, aby si sa pomstil môjmu otcovi.“

„No…“ aj on sa zamyslel.

„Ale keď zajtra odídem, nebudeš mať…“ Položil jej prst na ústa.

„Neviem, či som to niekedy myslel vážne, divožienka moja. Myslel som si, že je to šťastná náhoda, keď som sa nasťahoval do tohto domu a zistil, že je tu aj grófova dcéra. Kým som ťa spoznal, vymyslel som si množstvo krutých plánov, ako by si mohla poslúžiť mojej pomste. No všetky plány padli ešte v ten deň, čo som prišiel.“

„A to už ako?“

„Nuž, vieš,“ lenivo sa pousmial. „Dúfal som, že tu nájdem sebavedomú, rozmaznanú ženu. A namiesto toho som objavil najkrajšie stvorenie, aké som kedy videl. Ženu jemnú, elegantnú, a hoci jej z rukávov trčali lakte, aj hrdú. Nebojovala za svojho otca ani za svoje postavenie, iba za seba samu. Bola viac, než som– mohol zvládnuť.“

„Keď to bolo tak, prečo si ma nútil zostať tu?“ spýtala sa Brienne a oči jej zvážneli.

„Vedel som, že ak ti v tom nezabránim, odídeš. A asi som niekde v podvedomí živil aj predstavy o tom, že ťa raz použijem proti tvojmu otcovi. No ako plynul čas, deň za dňom mi bolo jasnejšie, že to nebudem schopný urobiť.“

„Prečo si ma teda nepustil?“

„Keď si v tú noc po plese mala tie strašidelné sny, zistil som, ako sa bojíš Olivera Morrowa. Vedel som, že ťa musím chrániť, aj keby som ťa preto mal donútiť bývať tu.“ Vzrušene si poškrabal bradu. „Panebože, keby si len vedela, ako som ťa hľadal, keď si v marci ušla! Prehľadal som každú pevnosť vo Walese, Tenby nevynímajúc. Bol som si istý, že musíš byť niekde tam, a strašne sklamaný, keď som ťa nenašiel. Pomyslenie na to, že ťa nikdy neuvidím, mi trhalo srdce.“

„Ale veď si ma nenávidel. Povedal si mi to vtedy ráno, tu, v tejto izbe.“ Zachvela sa na celom tele a čakala na jeho odpoveď.

„Bol som nahnevaný. Staplesova smrť ma tak rozzúrila, že som nebol schopný jasne myslieť. Bol to jeden z mojich najlepších priateľov. Jeho smrť na mňa doľahla tak ťažko, ako keby zomrel Cumberland. Môžeš mi to odpustiť?“ Otočil jej tvár k sebe a pohladkal jej líce palcom. „Mohli by sme začať odznova? Potom, keď sa vrátiš do Oesterley…“

„Nevrátim sa do Oesterley. Prosím ťa, dovoľ mi zostať tu s tebou.“ Brienne ho stisla v náručí, ako keby mal od nej odísť.

„Psst… láska moja.“ Aj on ju zovrel silnejšie. „Musí to tak byť. Musí.“

„Ale ja sa bojím. Bojím sa o teba! Vieš, že ťa ľúbim.“

„Tak buď dnes v noci pri mne. Budem ťa držať v náručí a tentoraz nás nič nerozdelí. Dnes v noci nebudeme myslieť na minulosť.“

„Ale ani na budúcnosť!“ Rozplakala sa. Ľúbi ju, povedal jej to. Vari ho má zase stratiť?

„Budúcnosť už máme, divožienka,“ položil jej svoju teplú ruku na bruško. „Toto je naša budúcnosť.“

Kapitola 30

Nob pozoroval Orilliona, ktorý naháňal akési sivé zvieratko okolo stajne. Z jedálne sa nedalo rozoznať, či tá korisť je veľký potkan alebo poľný zajac, ktorý si ešte nevymenil kožuch za jarný. Naháňačka zaujala psa i chlapca. Malé zvieratko s bystrými očkami však bleskurýchle zmizlo v diere medzi tehlami. Jeho prenasledovateľovi sklapli zuby naprázdno.

Nob sa smial na psovi, ktorý škriabal labou okolo diery a naťahoval biele uši, no čoskoro zatúžil aj on vybehnúť von a ponaháňať sa s ním. Rose s Cumberlandom pred chvíľou odišli do svojich izieb na druhom konci domu a Nob zostal sám. Zamyslel sa nad tým, či bude niekomu chýbať, keď vybehne von za Orillionom. Z Ameriky do Anglicka prežil strastiplnú cestu. Loď často dlho kotvila na mnohých karibských ostrovčekoch, kde sa nakladal cukor a vykladali africkí otroci. Úmorná plavba cez Atlantik bola na jeho mladý organizmus priveľa, takže nie div, že mladý Nob často chodil von na dvor, kde chcel stráviť čo najviac voľného času, kým bude zase musieť niekde cestovať. Slečna Brienne bude určite zaneprázdnená prípravou na cestu, a tak si povedal, že jeho odchod si nikto nevšimne a potom sa pokojne vráti do domu. Prevrátil očami, keď si spomenul, že okrem toho ho čaká celý deň cestovania v koči, tak ako keď ho minule priviezli z Liverpoolu. Pôjde von, teraz alebo nikdy!

Nasadil si na hlavu obnosený trojrohý klobúk a otvoril dvere, ktoré viedli na dvor za domom. Netrvalo mu ani minútu, kým dobehol k stajniam. Poobzeral sa, zbadal dieru, do ktorej Orillion zahnal malého sivého zajačika, no ten už teraz uháňal k stromom blízko Pánovej svätyne, čo sa mu zdalo akési podozrivé.

„Orillion, kde si?“ Ostro zahvízdal, ale v tichu rána nepočul nič. „Orillion!“ zakričal ešte raz a podišiel bližšie k stajni. Pri dverách ho upútal červený fľak. „Orillion, vari si chytil potkana? Zajac bol asi na teba prirýchly,“ skonštatoval a sklonil sa, aby preskúmal kaluž krvi.

Vtom ho ktosi zdrapol, zatiahol do tmavej stajne a sotil na zem. Vyrazilo mu to dych, no zápasil s mäsitým predlaktím, ktoré ho držalo, a zúrivo tíkol do muža pred sebou. Ten ho však surovo odkopol a uštedril mu dva údery do hlavy, po ktorých sa mu zaiskrilo pred očami.

„Drž hubu, lebo ináč skončíš ako ten pes.“

Nob zbadal na prahu ležať zakrvavené Orillionovo telo. Potom ho muž, ktorý na neho zaútočil, brániaceho sa a lapajúceho po dychu, zatlačil do stajne. Tam zistil, že ten surovec nie je sám. Mal ešte troch spoločníkov, ale Nob poznal len jedného z nich – vysokého, so šedivými vlasmi. Vystrašene hľadel vyvalenými očami na grófa, ktorý u nich v Marylande hral karty.

„Kde je izba lady Brienne?“ spýtal sa gróf.

„Nepoviem! Vy ste zabili môjho otca!“ nebojácne zvolal Nob.

„Počúvaj, mladý!“ Gróf sa zaškeril a ukázal na schody. „Ak nebudeš spolupracovať, vyhodíme ťa z okna.“ Priblížil sa k nemu a Nob cúvol. „Kde je izba lady Brienne? Je to žltá komnata?“

„Nie!“

Gróf nestrácal čas uvažovaním. „Vezmite ho hore a zhoďte z vrchného poschodia. Tak sem niekoho privoláte.“ Nob zbledol.

„Nie, počkajte!“ Jeden zo zloduchov ho tlačil hore schodmi. Keď si mu oči privykli na tmu v‘ stajni, uvidel na zemi v kúte spútaného Kellyho so zapchatými ústami, bezmocne sledujúceho, čo sa deje naokolo. Nob prehltol a zvolal: „Lady Brienne býva v žltej izbe. No sem von ju nedostanete! Slane na ňu dáva pozor pred takými oplanmi, ako ste vy!“

„Ale čo, naozaj?“ posmešne sa zasmial sivovlasý gróf. „Myslím, že nájdeme spôsob, ako ju vytiahneme von.“ Otočil sa k zavalitému lotrovi, ktorý držal Noba a povedal: „Vezmi toho chlapčiska hore a vystrč ho von zo severozápadného okna.“

„Nie!“ Nob začal protestovať, no vtom mu smradľavá handra presiaknutá močom zapchala ústa.

„Nob!“ Brienne strčila hlavu do chlapcovej izby, ktorá bola vedľa jej komnaty. „Si pripravený? Musíme hneď odísť, lebo Avenel bude zúriť. Nob…?“ Izba bola prázdna. Vošla dnu a obzrela si chlapcove veci, poskladané v úhľadnej kôpke na posteli. Noba však nikde nevidela. Zdvihla jednu jeho gamašu, všimla si, aká je už obnosená a v duchu si sľúbila, že v Londýne mu musia kúpiť nejaké poriadne šaty. Položila topánku na zem a pobrala sa von z izby, no vtom zachytila na stajni za oknom akýsi pohyb.

Prešla k oknu a zrazu zbadala Noba, ako na ňu kýva z najvyššieho poschodia stajne. Vykláňal sa z jednej z opustených miestností a čudne mával rukou. Nebezpečne visel na okennom ráme. Zasekol sa jej dych v hrdle, keď pozrela na kovový hrot, ktorý trčal pod ním zo starobylého štítu nižšieho poschodia.

Róbert Staples, ak toto malí chlapci robia pre zábavu, tak nechcem vidieť, ako ti to Avenel ručne vysvetlí! pomyslela si nazlostené. Na Avenelove výstrahy z predchádzajúceho dňa si ani nespomenula a rýchlo zbehla dolu schodmi na prízemie, schmatla slúžkin plášť a dreváky a bežala do stajne.

„Brienne! Brienne!“ Zastala. To je čudné! Chlapec mal byť v okne, no odrazu ho nebolo vidieť. Poobzerala sa okolo seba a zbadala na vlhkej zemi jeho trojrohý klobúk. „Brienne! Brienne!“ volal ju Nob sileným a neprirodzene vysokým hlasom. Nechcelo sa jej veriť, že si z nej uťahuje, a znepokojene šla do stajne.

Ak si myslí, že sa mi bude skrývať, tak sa mýli. Za také hlúpe a nebezpečné správanie ho bude treba poriadne vyhrešiť, zastrájala sa v duchu.

„Brienne! Brienne!“ Zdvihla hlavu a pozrela hore za zvukom hlasu. Čakala, že uvidí Nobovu veselú tvár s uličníckym úškrnom, a zošpúlila pery, že ho už-už vyhreší. No keď sa pozrela do očí, ktoré nepatrili Nobovi, zmeravela. Prineskoro pochopila, čo sa stalo.

Avenel sa prechádzal po hale. Každú šľachti, každý sval mal napätý na prasknutie. Občas sa zastavil pri ohni, no ani teplo, ktoré z neho sálalo, nemohlo odohnať chlad, čo mu prenikal až do kostí.

„Choď sa pozrieť, čo zdržalo lady Brienne!“ prikázal najbližšiemu lokajovi, jednému z tých starých mužov, čo stáli v chodbe. Keď sa pobral splniť jeho rozkaz, Avenel zase začal chodiť po hale a pomaly podišiel k oknu. Videl zahmlené, zelené polia a ich pokoj ho lákal. Posadil sa na parapetmi dosku, že počká na Brienne, a zrazu kútikom oka zbadal, ako sa dolu po dvore pohybuje postava v menčestrovom plášti. Z kapucne vytŕčala tmavobordová lokňa, ktorú si nemohol s ničím pomýliť.

„Dočerta!… Čo to?“ Hnev nad jej neopatrnosťou rýchlo vystriedal strach o jej bezpečie, keď si všimol neznámeho muža, na ktorého Brienne s úzkosťou hľadela. Stál pred stajňou, vysoký, rozložitý a opovážlivo sa škeril na Brienne. Avenel mal chuť zabiť ho už len za ten úsmev. Zvrtol sa, že to hneď urobí, no vtom zmeravel v šoku.

„Aký kompliment môjmu vkusu! Ten dom vyzerá rovnako ako predtým!“ Miestnosťou zaznel hrozivo známy smiech a Avenel zrazu stál tvárou v tvár svojmu úhlavnému nepriateľovi.

„Ako si sa dostal dnu?“ precedil cez zovreté zuby.

„Vidíte? Ja som tu pánom! Poznám Oesterley lepšie ako vy!“ Quentin Spense sa uškrnul. „Samozrejme, nie je na škodu ani to, že pozemky sú také rozsiahle, že by bolo treba armádu služobníctva, aby ich ustrážili. A nezaškodí ani mať v domácnosti jedného-dvoch sluhov, ktorí zostali verní svojmu skutočnému pánovi.“

„A kto to je?“

„Prirodzene, hovorím o Fergiem Mclnnisovi a jeho dobrej žene, kuchárke. Najprv som pomýšľal na to, že vás raz večer otrávim pri vlastnom stole, no zdalo sa mi to príliš zákerné. A okrem toho som chcel vidieť váš koniec.“

„Kde sú teraz Mclnnisovci?“

„Zrejme hore, zamykajú Rose a starého Cumberlanda v ich izbách. Rád by som naše stretnutie odbavil v tichosti. Netreba zburcovať všetko služobníctvo, teda aspoň dovtedy, kým znovu nezískam vaše grófstvo.“

„Moje grófstvo nikdy nezískate.“ Avenel si prekrížil mohutné ruky na hrudi.

„Ale? Myslíte si, že ste nedotknuteľný, čo?“ Spense pristúpil bližšie. „Nuž, tak sa pozrite von z okna a uvidíme, aký ste nedotknuteľný!“

„Zabijem ťa, keď sa dotkneš Brienne,“ vyhlásil pokojne Avenel. Z očí mu blčala nenávisť k mužovi, čo stál pred ním.

„Tá moja dcéra je celkom chutná, však?“ Quentin Spense prešiel k oknu. Škodoradostne sledoval predstavenie, ktoré sa odohrávalo vonku. Brienne sa pošmykla na mokrej zemi, keď sa pokúšala vytrhnúť mužovi, ktorý ju držal. Zozadu od stajní sa prizeral Nob, poviazaný ako bažant pripravený na opekanie.

„Si beštia, Spense.“ Avenelov hnev dosiahol bod varu a vrhol sa na svojho nepriateľa. V tom okamihu mu však niekto surovo priložil ku krku pištoľ. Prekvapený zbadal dvoch chlapov, prevyšujúcich dokonca aj jeho Hansa. V očiach sa mu zahmlilo, no niekoľkokrát potriasol hlavou, spamätal sa a uštedril každému z chlapov pár dobre mierených úderov.

Avenel si nejasne uvedomil, že gróf ho tentoraz nepodcenil v ničom. Dvaja obri boli priveľa aj na jeho silu. Napokon ho zatlačili do kresla a mierili naňho pištoľou, aby ho donútili zostať sedieť.

„Slane, Slane, čo len s vami budem robiť? Celé roky ste mi boli tŕňom v oku. A rozpráva sa aj o tom, že moja dcéra s vami spáva. Vari ste jej poplietli hlavu?“ Spense sa diabolsky zarehotal.

„Nechaj ju na pokoji, Spense. Ak jej ublížiš…!“ Avenel chcel vyskočiť, no tresli ho pištoľou po hlave. Gróf zdvihol ruku, aby svojich prisluhovačov pribrzdil.

„Len sa o ňu nebojte, Slane. Moji muži majú rozkazy, že sa jej nesmú dotknúť.“ Po tejto vete nastalo mrazivé ticho. „Celkom ste si malú Brienne obľúbili, čo?“ Opäť ticho. „A myslíte si, že ja ju nemám rád. Ale môžem vás uistiť, že mám. Veru mám! Je to už dosť dlho, čo som ju videl naposledy, no musím uznať, že je krásna. No vedel som, že bude taká. Mali by ste vidieť jej matku. Chcem sa vás spýtať: dobre ste si s ňou užili, chlapče?“ Spense sa trochu naklonil k Avenelovi, aby počul odpoveď. Žiadna však neprichádzala. „No tak, veď musíte mať nejaký názor, kritiku, alebo ocenenie. Tak von s tým, Slane.“

„Som rád, že si tu,“ s ľadovým pokojom vyhlásil Avenel. „Aspoň ťa konečne môžem –“

„Ale nie, nie! Nechcem počuť hrozby! Chcem počuť názor! Napríklad,“ Spense obišiel dlhú pohovku a poskladal na ňu svoje dobre stavané telo. „Vidíte ma, Slane? Máte dobrý výhľad? Už treba len, aby Brienne roztiahla nôžky, a môžeme začať, nie?“

Avenel zúrivo zavrčal a vyskočil z kresla. Chlapi pri ňom ho údermi znovu donútili sadnúť si, no tentoraz im to trvalo dlhšie. Quentin Spense trochu znervóznel.

„Aha, tuším sme objavili vašu Achillovu pätu.“

„Nemá s týmto nič spoločné. Prikáž tomu chlapovi v stajni, aby ju pustil.“

„Lenže ona má s týmto veľa spoločného, Slane. Čo by ste mi dali, keby som ju pustil?“

„Dal by som ti všetko, čo mám, aby si ju nechal na pokoji. Lenže nemám na to žiadne záruky, nemám pravdu?“

„Ste celkom inteligentný.“ Spense vykrivil pery do diabolského úsmevu. „Žiaľ, jediný spôsob, ako sa s vami vyrovnať, je dokončiť to, čo som pred dvadsiatimi rokmi nestihol.“ S tým vytiahol naleštenú dýku s oceľovou čepeľou, od ktorej sa odrážalo mihotavé svetlo z kozuba. Podišiel k Avenelovi, ľahko ňou švihol a končekom mu sekol do líca, kde zanechal malý rez, ktorý však napriek tomu hojne krvácal.

Avenel sa iba nepatrne mykol od bolesti a pevne sa zahľadel Spensovi do tváre. Jeho nenávisť bola taká očividná, že Spense cúvol.

„Dávaj naňho pozor!“ prikázal Spense jednému zo svojich surovcov. Potom oznámil Avenelovi: „Idem po tvoju milenku, priateľu. Keď sa s ňou dostatočne poteším, prinesiem ju sem a môžeš sa pripraviť na predstavenie. A potom sa priprav do hrobu.“ Zarehotal sa a obliekol si plášť, ktorý mu podržal jeho sluha. Avenel sa díval, ako aj s mohutným pomocníkom odchádza. Obaja prekročili zamdletého starého lokaja, roztiahnutého na mramorovej dlážke chodby.

Keď odišli, Avenel si nenápadne premeral upoteného hromotĺka, čo zostal s ním, a po chvíli sa začal nahlas smiať ako šialenec.

„Zavri hubu!“ Jeho strážca nestrácal ani minútu a vrhol sa na neho. No ten veľký, nemotorný muž sa už nikdy nedozvedel, čo sa naozaj stalo. Avenel vytiahol z jazdeckej čižmy dýku a takmer bez námahy, no s krutou presnosťou ňou sekol chlapovi cez hrubé, mäsité hrdlo.

„Nob!“ zašepkala Brienne do slabého svetla izby v stajni. Bola to presne tá istá, kde prespala, keď Avenel prišiel do Oesterley. „Nob, si v poriadku? Kde si?“ zakričala do tmavých kútov miestnosti hlasom plným obáv. Vonku za špinavými oknami začalo pršať a Brienne sa chúlila v chladnej izbe a čakala na Nobovu odpoveď.

„Prepáčte mi, slečna Brienne,“ vyhŕkol chlapec. Hneď nato počula fňukanie a vzlyky. Brienne sa rozhodla, že ona v žiadnom prípade plakal! nebude.

„Tíško, Nob,“ snažila sa ho upokojiť. Posediačky sa posúvala smerom k nemu a preklínala ruky i nohy, pevne zviazané konopným lanom. Čoskoro pri sebe pocítila teplo, sálajúce z jeho chudého malého tela. Keď si jej oči privykli na tmu, zhrozila sa, keď uvidela, ako je Nob poviazaný. Chlapec mal okolo krku lano, ktoré pokračovalo dolu chrbtom a druhým koncom mal pomedzi rozkrok zviazané ruky. Uzol bol zložitý a chlapec si ho pri každom pohybe ešte viac uťahoval. Nob sa teda nesmel hýbať, ináč si spôsoboval neznesiteľné bolesti.

„Chcel som vás ochrániť, slečna Brienne. Snažil som sa, naozaj. No potom som uvidel Orilliona, ako leží na dlažbe, a toho muža – to on zabil môjho otca!“ Pokúšal sa zadržať slzy tak mužne, ako len vládal, no dlho nevydržal.

„Avenel už niečo vymyslí. Nebolo na tebe, aby si na mňa dával pozor,“ chlácholila ho a nechala ho, nech si oprie hlavu o jej hruď. V tichu, ktoré nastalo, uvažovala, ako to, že sa jej otec dostal do Oesterley napriek Avenelovej ostražitosti. No potom si uvedomila, aké sú pozemky Oesterley rozľahlé a ako dobre ich jej otec pozná.

„Bolí to,“ Nob sa zatriasol a ešte viac si utiahol lano.

„Áno, viem.“ Hlas sa jej zasekol v hrdle. „Musíš sa uvoľniť. Mysli na to, aký si bol statočný, a na nič iné.“

„Nebol som statočný.“

„Nebol? Dúfam len, že dieťa, ktoré čakám, bude také odvážne ako ty.“

„Naozaj?“

„Naozaj. Teraz sa len uvoľni. Ak to dokážeš, možno by som ti to mohla rozviazať. Chcem, aby si odtiaľto ušiel. Utekaj tak ďaleko, ako len budeš vládať, a nezastav sa – ani v dedine. Neviem, komu sa dá naozaj veriť.“

„Ale aj vy musíte ísť. Rozviažem vás.“

„Bohužiaľ, ja nie. Ty musíš ujsť čo najďalej. A ja s dieťatkom by som nevládala.“.

„Nemôžem vás opustiť! Čo by povedal pán Slane?“

„Chcel by, aby si ušiel, Nob.“

„A kde vlastne je?“

„Ja… neviem.“ Bránila sa beznádeji a mocovala sa s chlapcovými uzlami. Hoci mala zápästia zviazané pred sebou, prstami pracovala tak vrtko, ako to len šlo. Bolo však ťažké sústrediť sa. Kde je Avenel? rozmýšľala stále a stále. Prichytil ho jej otec nepripraveného? Vari len nie je… Nie! Nesmie na to myslieť. Všetko, čo chcela, na čo dokázala myslieť, bola túžba byť s ním. Ona a jej dieťa budú s ním, nech by bol kdekoľvek.

„Konečne!“ triumfálne zvolala Brienne, keď sa jej podarilo rozviazať laná. Chlapec rýchlo začal rozväzovať ju, no vtom začuli zdola smiech. „Niekto ide!“ zašepkala Brienne. „Musíš už ísť. Za oknom je malý výčnelok. Buď veľmi opatrný a ponáhľaj sa! Dávaj pozor na ten hrot. Nesmieš sa pošmyknúť, zoskoč na strechu štítu nad vchodom a potom na zem.“

„Nemôžem vás tu nechať,“ naliehavo zašepkal Nob.

Na schodoch hrozivo zaduneli kroky a približovali sa k izbe. „Jeden z nás musí ujsť! Po ceste už niekde nájdeš pomoc. Ja v tomto stave nemám šance. Choď!“ súrila ho a pohodila hlavou smerom k veľkému oknu. Vonku bolo vidieť hmlu, dážď a oblohu zatiahnutú ťažkými tmavými mrakmi.

Nob ešte chvíľu nerozhodne stál, no jej presviedčanie napokon zabralo. „Tak dobre, slečna Brienne, idem, a privediem niekoho na pomoc!“ Pevne ju objal a šiel. Brienne zatajila dych, keď ho videla liezť cez okno na vonkajšiu rímsu a srdce jej takmer prestalo biť, keď sa dvakrát pokĺzol a skoro spadol na šmykľavom, mokrom povrchu.

Zavrel okno za sebou a zmizol práve vo chvíli, keď kroky vyšli na poschodie.

„Dobrý večer, ocko prišiel,“ zaznel zvonku známy hlas. Pri jeho zvuku sa Brienne zachvela na celom tele.

„Zažnem oheň, Spense.“ Do miestnosti vkročili dvaja muži. Jeden z nich, mohutný a ťarbavý, si kľakol k malému ohnisku a zapálil staré zvyšky dreva, čo tam boli. Ten druhý, jej otec, zostal stáť na prahu a hľadel na ňu. Bol oblečený v bohato vyšívanej bielej hodvábnej košeli a veste krvavočervenej farby.

„Hej! A kde je ten chlapčisko?“ hlúpo sa jej spýtal otcov sluha.

„Ušiel,“ odvetila nebojácne, napriek úzkostlivému strachu, ktorý jej zvieral útroby.

„Nevadí. Nechaj nás, Bilikins,“ prikázal mu Spense.

„Ale čo ten chlapec?“ chcel vedieť jeho prisluhovač.

„Povedal som: Nechaj nás!“

Chlap poslúchol pánov rozkaz a s pohľadom zbitého psa odišiel.

„Brienne, láska, vyrástla z teba krásavica: Daj ockovi pusu.“ Spense ju zdvihol zo zeme, ako keby bola handrová bábika, a položil na pričňu. Chcela sa brániť, no poľahky ju premohol silnými rukami. Zhíkla, keď pocítila, ako jej nožom prerezal lano, ktorým mala zviazané nohy.

„Kde je Avenel? Tak kde je?“ Nebola si však istá, či dokáže stráviť jeho odpoveď.

„Chceš, aby som ti povedal, že je mŕtvy?“

„Nie,“ odvetila zhrozene a zúfalo ho tĺkla zviazanými rukami, aby ho tak udržala čo najďalej od seba.

„Aj tvoj milenec po tebe túži, Brienne, láska. Čo keby sme trošku podpichli jeho žiarlivosť?“ Spense sa ju pokúsil pobozkať, no ona ho zhnusená odkopla.

„Nie!“ skríkla.

„Ale ja ťa chcem. Chcel som ťa, už keď si bola dieťa, taká si bola chutná. Taká krásna.“ Opäť sa ju pokúsil pobozkať, a opäť ho kopla. Tentoraz ho zasiahla nohou presne do rozkroku a Spense zaúpel a zaspätkoval. „Takže ty to máš rada s násilím, čo?“ Pritiahol ju k sebe.

„Pusti ma! Pusti ma!“ Zápasila s ním.

„Pustím ťa, čoby nie. Len si to so mnou trošku rozdaj, tak ako so Slanom.“ Kopala a zvíjala, sa, keď ju ťahal po hrboľatej dlážke k ohnisku. Oheň už začínal tlieť, no ešte vždy z neho sálalo teplo. Gróf vytiahol polozhorené poleno a pridržal jej ho nebezpečne blízko pri tvári. „Daj si pozor, dievča. Nechcel by som, aby si si nešťastnou náhodou pošpatila tú peknú tváričku popáleninami.“

„To páli, prosím!“ Cítila horúčavu na líci.

„Tak budeš dobrá? Ktovie, možno potom aj ušetrím toho tvojho jalového milenca.“ Pohodil svojou šedivou hlavou dozadu a zasmial sa.

„Nie je jalový!“ bránila ho napriek tomu, že sa bála popálenia.

„Ale čo, tak nie? A ty to ako vieš, dievčatko?“ Opäť sa zarehotal. Brienne nedokázala skryť triumfálny úsmev, a keď si ho Spense všimol, prestal sa smiať. Skúmavo si ju obzrel a keď sa mu nenávistné zablyslo v oku, vedela, že si všimol neklamné známky jej tehotenstva. „Takže budeme mať malého pankharta? Moja malá kurvička!“ Potom však zmenil tón a začal líškavo, no tlejúce drevo priložil ešte bližšie. „Neublížim tebe ani dieťaťu. Keď budeš poslušná, vedz, že ti ani trochu neublížim.“

„Nie, prosím,“ prosila úpenlivo, keď jej zdvihol hlavu.

„Tak mi to urob. Môžeš aj hrýzť, ak sa ti to páči.“ Začal si rozopínať nohavice.

„Prosím, nie,“ vzlykala. Jej strach rástol, už bol priam hmatateľný.

„Tak poď, Brienne, láska. Urobila si to jemu, môžeš aj mne.“

„Panebože, nie!“ skríkla a mykla hlavou dozadu. Očakávala, že sa popáli, no nestalo sa tak, lebo v tej chvíli sa za nimi s hrmotom otvorili dvere.

„Spamätaj sa, Spense!“ na prahu stál Avenel. Pozrel na Brienne, či je v poriadku, a počkal, kým neušla zo Spensovho dosahu, potom sa začal smiať. Bol to smiech šialenca. V bielej plátennej košeli, postriekanej krvou, čo nebola jeho, a v bledých kožených nohaviciach, tiež špinavých od krvi, bol na neho strašný pohľad. „Kdeže sú tí tvoji hrdlorezovia, teraz, keď ich potrebuješ? No?“ Avenel vkročil do izby, chladne sa vyhýbajúc Brienninmu ustarostenému pohľadu. Obzrela si ho a odľahlo jej, keď zistila, že napriek predchádzajúcemu boju sa nezdal zranený.

„Hneď sa ťa zbavím, Slane. Bilikins! Bilikins!“ kričal Spense a zapínal si nohavice.
‚ ‚

„Bilikins aj s tým druhým tupcom sedia dolu s podrezanými hrdlami.“ Avenel sa usmial. „Si tu sám, Spense. Sám, iba so mnou.“

„Nepribližuj sa, lebo zabijem Brienne!“ Spense ju chytil okolo hrdla a ťahal do zadnej časti izby. V malej izbietke bola takmer úplná tma. Posledné plamene ohňa už vyhasli a za oknom husto pršalo. V prítmí Brienne len nejasne rozoznala Avenelovu postavu, keď potkýnajúc sa kráčal k nim.

„Nepribližuj sa, varujem ťa! Stoj!“ kričal gróf.

No Avenel ho nepočúval. Bol čoraz bližšie a bližšie, až kým mu gróf v poslednom pokuse o sebazáchranu nešmaril Brienne do náručia a rútil sa k dverám.

Avenel nežne posadil Brienne na pričňu a vrhol sa na Spensa. Vsotil ho späť do izby a strhla sa bitka. Brienne sa iba bezmocne dívala, ako sa muži váľajú po zemi z jedného rohu izby do druhého. Avenel zrazil grófa na kolená a mlátil ho päsťou do hlavy, no grófovi sa podarilo vstať a opäť zápasili.

„Zabijem ťa! Nie pre môjho otca ani brata. Zabijem ťa za to, že si sa dotkol Brienne! To mi úplne stačí na to, aby som to urobil,“ vyhrážal sa Avenel.

„Je to moja dcéra, neublížil by som jej!“ tvrdil gróf v snahe zachrániť sa.

„To je lož! Nemôže byť tvojou dcérou, priznaj to! Povedz jej raz a navždy, kto bol jej skutočný otec! Tak povedz!“

„Je moja dcéra! Vravím ti, je moja!“

„Ak jej okamžite nepovieš pravdu, podrežem ťa!“ zavrčal Avenel a uštedril Spensovi do brady tvrdý úder. „Priznaj to, a možno ti darujem život.“

„Jej mater za mojím chrbtom spávala s druhým, a keď som to zistil, prisahal som, že mi za to zaplatí. Grace bola kurva, nič iné, obyčajná kurva!“

„Nebola!“ skríkla z prične Brienne. „Ako mohla byť verná mužovi, ktorý k nej bol taký krutý?“

„Bola to cudzoložnica, a keď jej aristokratický milenec zomrel na suchoty, úplne sa zmenila.“ Spense pozrel na Brienne. „A vidím, že jej dcéra je úplne po nej. Kurva, ako jej mama.“

Avenel zúrivo vykríkol a hodil sa na Spensa. Boli rovnakej postavy, a v tme bolo ťažké určiť, kto je kto a v čí prospech sa boj vyvíja. Spadli na zem, zhodili pritom nábytok, a keď sa znovu postavili, jeden druhého trieskali o stenu.

Potom Brienne počula prenikavý výkrik, rinčanie skla a temné žuchnutie pod oknom. Bez rozmyslu prekročila telo, roztiahnuté na dlážke a bežala k rozbitému oknu, aby videla na vlastné oči, čo sa stalo. Vyklonila sa do hustého dažďa a pomedzi prúdy vody zbadala telo, napichnuté na hrote. Srdce jej takmer prestalo biť od hrôzy, lebo zazrela Avenelovu krvou postriekanú košeľu.

Zúfalo vykríkla, poviazanými rukami sa chytila ostrých zvyškov rozbitých okien a nechcela sa ich pustiť, hoci jej dorezané raky krvácali. Muž za ňou mal čo robiť, aby ju odtiahol od okna.

„Vezmi ma k sebe, Avenel!“ úpenlivo kričala do okna. „Milujem ťa, vezmi ma so sebou!“ vzlykala. Jej vzlyky však čoskoro zanikli v silnom objatí víťaza, ktorý si ju, brániacu sa, pritiahol k sebe. Šepkal jej do uší upokojujúce slová, no ona ho nepočúvala. Videla pred sebou iba jeho červenú vestu, ktorá sa približovala, bola čoraz bližšie a bližšie, až to už dlhšie nevydržala. Od veľkého vypätia jej vypovedalo vedomie a vzápätí sa ponorila do milosrdnej tmy.

Keď opäť otvorila oči, svet naokolo bol plný slnka. Brienne sa poobzerala po svojej žltej taftovej komnate, kde ležala, a jej oči si len pomaly privykali na jasne‘ svetlo. Pozerala sa okolo seba, ako keby si chcela zapamätať všetky detaily. To, že v kozube veselo pukotal oheň, bolo pre ňu rovnako dôležité ako pozlátení, bucľatí amorkovia na operadlách stoličiek.

Avenel. Zavrela oči od bolesti, ktorú cítila v srdci. • Otočila sa na bok, nevšímajúc si jasné lúče slnka, ktoré prichádzali cez okno a vykresľovali nepravidelnú vzorku na jej posteli. Ticho vzlykala a nemyslela pritom ani na budúcnosť, ani na nezodpovedané otázky z minulosti. Nezáležalo jej na ničom iba na Avenelovi a na ich dieťati, ktoré sa má narodiť v októbri. Chytila sa za vyduté brucho a trochu sa upokojila. No aj napriek tomu ďalej plakala od ľútosti a horkosti.

„Vari len neplačeme? A v taký krásny deň!“ počula čísi vzdialený hlas. Quentin Spense! prebleslo jej hlavou a rozvzlykala sa ešte viac.

„Choď preč! Choď preč, prosím ťa!“ šepkala nešťastne so zavretými očami.

„Tomu sa teda hovorí vďačnosť! Skoro som prišiel o krk, a čo z toho mám?“ Cítila, ako sa matrac preliačil, keď si jej návštevník pohodlne sadol na posteľ.

„Bože na nebesiach! Je to pravda?“ zvolala, otočila sa a schovala za baldachýn postele. Na pelasti pri nej sedel Avenel! Tvár mal unavenú a cez sluchu sa mu tiahol veľký škaredý škrabanec. Ale bol to on!

„Len mi zase neomdli, divožienka moja. Myslím, že aj to dieťatko tu má čo povedať, a určite by bolo rozhodne proti tomu.“ Usmial sa a roztvoril náruč. „Tak poď, láska moja, a netvár sa tak zhrozene. Nebol som to ja, kto vypadol z okna, uisťujem ťa.“

„Ale veď… na vlastné oči som videla…“ Zadržala ďalší vzlyk.

„Bola tma, dážď a hmla ti zastierali výhľad. Dotkni sa ma, chyť ma – som živý.“

„Chcem, aby si bol živý,“ zašepkala. „Ale bojím sa. Tak veľa sa toho stalo, také strašné sny ma prenasledovali! Keď som pozrela z okna v stajni, myslela som, že sa splnili moje najhoršie obavy.“

„Veď presne to si videla, maličká. Videla si svoje obavy, nič viac. Musela si byť už taká vystrašená, že keď si videla mŕtveho Spensa, bola si presvedčená, že vidíš mňa. Môžeš sa ma však dotknúť, som tu. Mŕtvy je on, nie ja.“

Pomaly sa dotkla Avenelovej silnej ruky. Hneď nato sa ocitla v jeho náručí. Jeho vôňa, dotyk jeho vlasov, pier, ktoré ju tak nežne bozkávali, ju presvedčili, že je to naozaj on. Keď ju pustil, tiekli jej dolu lícami slzy‘ radosti a on mal oči rozžiarené šťastím.

„Myslela som, že som ťa už stratila.“

„A bolo by to také strašné? Konečne by si bola slobodná.“

„Nehovor tak!“ Objala ho ešte pevnejšie.

„Ľúbim ťa, maličká. Hovorím to príliš často?“

„Nie, vôbec nie.“ Pritisla ústa na jeho pery a náruživo ho pobozkala. Na ničom na svete jej nezáležalo, len na tom, že sedel vedľa nej.

„Kde je Nob?“ Spýtala sa o niečo neskôr a ľahla si na vankúš. „Rozviazala som ho. Podarilo sa mu ujsť?“

„Je v poriadku. Predtým, ako som vošiel k tebe a Spensovi, som mu pomohol zliezť zo štítu nad stajňami. On aj Orillion sú ešte trochu ubolení, no mohli na tom byť aj horšie.“ Avenel pri tej myšlienke prižmúril oči.

„Vidím, že aj Orillionov pán je zranený.“ Nežne mu pohladkala jazvu na líci. „Prečo sa to všetko muselo– stať? Môžeš mi to už povedať?“

„Poviem ti to. Budeš si musieť zvyknúť na svoj titul.“

„Nemám už titul. Oficiálne som dcérou plebejca, ktorého som nenávidela, a teraz som zistila, že som pankhart a svojho aristokratického otca som nikdy nepoznala. Povedz mi, Avenel, ako to, že gróf mohol ukradnúť titul tvojmu otcovi a tak dlho mu na to nikto neprišiel?“

„Pretože ten pravý gróf, môj otec, bol preč veľmi dlho. Bol v Amerike.“

„Tvoj otec sa vzdal titulu?“ spýtala sa nedôverčivo.

„Áno. Odišiel z Oesterley za dobrodružstvom do kolónií. Plánoval si, že sa o niekoľko rokov vráti. Lenže spoznal tam moju matku, mal s ňou dvoch synov a potom ju už nedokázal presvedčiť, aby odišla z jej milovanej americkej vlasti. Keď zomrela na maláriu, mal som trinásť rokov. Môj brat Christopher sa oženil, a otec sa rozhodol, že bude najlepšie vrátiť sa do Anglicka a vrátiť synom to, čo im patrí. Nanešťastie však cestou zomrel“

„A to bolo práve vtedy, keď…“

„Kotvili sme v Annapolise. Kapitánom našej lode Rosalie bol muž menom Quentin Spense. Jeho posádku tvorili samí hrdlorezi. Krutým žartom osudu sa dokonale podobal na môjho otca. Tá istá postava, rovnaký vek, rovnaká farba vlasov. Pravdaže, boli medzi nimi isté rozdiely, no môj otec nebol v Anglicku viac ako dvadsať rokov, takže tí, čo ho poznali, buď zomreli, alebo natoľko zostarli, že sa nemohli spoľahnúť na vlastnú pamäť. Síce tu bol vojvoda z Degarru, ale…“

„To všetko je jeho vina! Tej trasľavej napodobeniny muža!“ vyhlásila vehementne.

„A ty to ako vieš, láska moja?“ Chytil ju za ruku a ona vychutnávala teplo jeho dlane.

„Keď som bola v Bathe, navštívila som ho. Chcela som, aby zasiahol proti grófovi – teda Quentinovi Spensovi. Ani ma nevnímal. Na tento podvod po celé roky nikto neprišiel len vďaka nemu.“

„Na Morrowovcov sa veru šťastie neusmievalo – až doteraz.“ Pohladkal ju po líci.

„Každý však verí, že Spense bol grófom. Ako dokážeš, že to tak nie je?“

„Len sa neboj. Šľachta ma už vďaka mojim peniazom prijala medzi seba. A keď budem mať ešte aj titul, budú ma priam uctievať. A ak by niekto pochyboval o mojom nároku na titul, mám predsa šperky Labordovcov, aby som dokázal svoje pokrvné zväzky.“

„Tie iniciálky na mojom hrebeni – QE – súvisia s týmito šperkami?“

„Šperky Labordovcov sme dostali od kráľovnej Alžbety, keď utekala pred morom, ktorý vtedy šarapatil v Londýne, a krátko pobudla v Oesterley. Ametysty a diamanty boli časťou kráľovských šperkov a náhrdelník i hrebeň si dala urobiť pred svojou cestou.“

„Ako sa k nim dostal môj otec?“

„Nijako. Predtým, ako som s Cumberlandom skočil z lode do mora, mi môj brat pred smrťou nakázal, aby som so sebou zobral šperky Labordovcov. Podarilo sa mi ujsť s náhrdelníkom, no hrebeň som zobrať nestihol. Spense potom dal hrebeň tvojej mame ako svadobný dar a čiastočný dôkaz o svojom falošnom titule. Ale ja si myslím, že keď si mala štyri alebo päť rokov, tvoja mama prišla na to, že sa vydala za podvodníka. Tak vzala teba i hrebeň a ušla.“

„Ten titul právom patrí tebe, Avenel. Zo srdca ti ho želám. Kiežby som len mohla vziať späť svoje slová, keď som trvala na tom, aby si ma volal lady Brienne. Teraz sa hanbím.“ Líca jej sčerveneli.

„Tvojím otcom nebol Spense. Nie si žiadna plebejka,“ vyhlásil neochvejne.

„Ešte mám tú miniatúru. To je zrejme môj jediný dôkaz.“

„Akú miniatúru?“

Naklonila sa k nočnému stolíku a otvorila zásuvku. Vzala do ruky bezcenný kúsok slonoviny a pozrela naň dlhým, túžobným pohľadom. Potom ho podala Avenelovi, ktorý si pozorne obzeral portrét mladého muža.

„To je tvoj otec.“ Odhodil miniatúru na posteľ. Pozeral sa z nej mladík s jasnými zelenými očami. Mal oblečenú jednoduchú ľanovú košeľu a fľaškovozelený kabátec. Vlasy mal rozpustené a husté mahagónové kadere mali červenkastý lesk.

„Asi áno. Lenže v tom si nikdy nebudem istá. Všetci traja ľudia, ktorí poznali pravdu, sú už mŕtvi. Predstava, že som grófovou dcérou, bola strašná. Lenže teraz nemám šľachtický pôvod ani meno. Mám sa odteraz volať Brienne Spensová?“

„Myslím, že Brienne Morrowová ti celkom svedčí,“ povedal ticho a čakal, ako zareaguje.

Brienne chvíľu nevedela nájsť slová. „Avenel, chceš ma tým požiadať, aby som sa za teba vydala? Myslíš to tak?“

„Myslím, že teraz si potrebuješ odpočinúť. No nenechám ťa bez tvojho titulu dlho. Čo poviete na jeden týždeň, pani grófka?“

„Týždeň je poriadne dlhý čas na čakanie,“ odvetila so smiechom a radostne ho objala. Z očí jej vyžarovalo šťastie a láska.

EPILÓG

Ako milo sa mi snilo! No žiaľ, snenie ako tiene

vytratí sa, pominie.

Hrkútavo šli sme trávou

s mojou milou letnou chvíľou

po zelenej lúčine.

A keď sme sipotom sadli,

všetka sladkosť tohto sveta

prišla aspoň krátko k nám.

Tak nám splietlo ruky svetlo

a jej každý bozk mi navždy

spútal srdca drahokam.

Z veľkej pustej haly sa ozýval cinkot francúzskeho porcelánu a striebra. Pani Whitsomová prestierala na čaj a sponad kozubovej rímsy, kde celé roky visel obraz Quentina Spensa, ju sledoval pár krásnych očí. Dievča na Gainsboroughovom obraze vyzeralo v šatách z hyacintového brokátu vznešene, a usmievalo sa záhadným úsmevom, ktorý hovoril o láske stratenej i znovunájdenej.

Zo svätyne Pána, zasypanej spŕškou čerešňových kvetov, sa ozýval smiech. Do Oesterley prišlo leto. Brienne sedela na brokátovom vankúši a práve dokŕmila lorda Williama Cumberlanda Morrowa. Dieťa v jej lone spokojne spinkalo. Chcela si zašnurovať šnúrky korzetu, no manžel jej to nedovolil.

„Maličkému sa minulo mliečko, ako vidím,“ podpichol ju s úsmevom.

„Mňa veru mliečkom dlho nekŕmili – a stavím sa, že ani teba.“

„Kolonistických netvorov nedojčili. Ale čo tento náš?“ Pohladkal krehkú hlávku bábätká.

„Vari len nechceš povedať, že nie som dobrá mama?“ S predstieraným zhrozením si položila ruku na hruď.

„Dieťatko si užíva priveľa slobody. Rastie nejako prirýchlo.“

„Je celkom ako jeho otec. Požadovačný, rozmaznaný, sebavedomý.“

„A ešte horší.“ Avenel položil spiaceho tmavovlasého chlapčeka na vankúš vedľa nich a potom si sadol vedľa Brienne a majetnícky sa zmocnil jej úst.

S chichotom ho chcela odstrčiť, no márne. Bol príliš nedočkavý. Presne ako ten malý, pomyslela si. Zavrela oči a pripomenula si deň, keď sa narodil ich syn.

Avenel s Cumberlandom sedeli na schodoch hlavného schodiska. Keďže muži nemali prístup k rodičke, celé ráno iba počúvali Briennine výkriky. Až popoludní sa ozval hrdelný plač dieťatka.

„Je to syn?“ opýtala sa pošepky, vyčerpaná z pôrodu.

„Je to syn, lady!“ Vivie i pani Whitsomová zhíkli, keď Rose zdvihla bábätko, ktoré držala v náručí.

„A je pekný?“ chcela vedieť Brienne. Hneď nato do izby vbehol Avenel, bledý ako stena. Najprv sa náhlil k jej posteli, aby sa ubezpečil, že je v poriadku.

„Je to syn, Avenel. Podobá sa na teba?“ Brienne ho potiahla za vestu.

„Pst, psst.“ Nežne ju pobozkal na ústa.

„Musíme vymeniť tie premočené plachty, moja, aby ste nám neprechladli.“ Pricupitala k nej pani Whitsomová.

Avenel ju jemne zdvihol do náručia a potom ju umyli a vymenili posteľnú bielizeň. Nohy mala ešte roztrasené od napätia, keď ju ukladali späť do postele. Neoblomne však trvala na svojom: „Avenel, choď sa pozrieť na svojho syna a povedz, či sa ti páči.“

Aj Cumberlandovi už dovolili vojsť do izby. Keď starý pán podišiel k bábätku, vzrušene zhíkol.

„Tak čo je? Je škaredý?“ zvolala Brienne nervózne.

„Poďte sem, Avenel. To jednoducho musíte vidieť.“ Cumberland pokrútil hlavou. „Nikdy som si nemyslel, že sa dočkám tohto dňa.“

Avenel sa zdvihol a podišiel ku kolíske. Detská postieľka bola zahalená do modrého hodvábu a medzi záhybmi plakalo dieťatko.

„Lord Avenel, váš syn,“ predstavila mu dieťa Rose. Avenel nazrel do kolísky a zažmurkal, aby potlačil dojatie, ktoré sa ho zmocnilo.

„Božemôj, tak čo je? Má to dieťa nejakú chybu?“ zúfalo kričala z postele Brienne, neschopná zakryť sklamanie.

„Jedinou jeho chybou je to, že vyzerá, celkom ako jeho otec. Bude teda krásavec, o tom niet pochýb.“ Cumberland sa zasmial a potľapkal Avenela po chrbte.

„Páči sa ti teda?“ Brienne sa oprela o vankúše, úplne vyčerpaná.

„Áno, páči sa mi, divožienka moja.“

Hneď potom zaspala, tak veľmi si potrebovala oddýchnuť. Mala príjemné sny, plné modrého hodvábu a detského smiechu. Dieťa, ktoré porodila, ešte vlastne nevidela. No vedela si predstaviť, ako vyzerá – chlapčiatko s vláskami čiernymi ako uhoľ, ktoré sa dívalo na svet krištáľovými sivomodrými očkami.

Teraz, v Pánovej svätyni otvorila oči a šla skontrolovať synčeka, ktorý spal v perinke.

„Lady Brienne, nezdá sa vám, že ste až príliš milujúcou matkou?“ namrzene skonštatoval Avenel, keď od neho vstala.

^ „Keď je taký zlatý! Náš jediný syn – akoby som mohla nerozmaznávať ho?“ Vrátila sa do manželovho náručia.

„Tak sa mi vidí, že bude potrebovať konkurenciu.“ Nedočkavo Brienne otvoril uvoľnený živôtik a dotkol sa jej pŕs. Pobozkal vrcholček ňadra, ktoré vykúkalo spod korzetu, zdvihol hlavu a uličnícky na ňu žmurkol. Odkedy sa narodil chlapček, prešlo šesť mesiacov. Po celý čas sa k nej správal ako k madone. No keď sa jej dnes dotkol, vedela naisto, že ňou už nechce byť.

„Chceš tým povedať, že by sme ho mali obdariť sestričkou?“ Prešla mu prstom po stehne.

Nepotreboval slová, aby jej odpovedal na otázku. Uprostred vône pomarančových kvetov, v teplom letnom vánku jej dal jasne najavo, čo chcel povedať. Briennin šťastný smiech sa vzniesol nad záhradou a letel ďaleko za hranice Parku. Jednoducho nemohla s ním nesúhlasiť.

MEAGAN McKINNEYOVÁ

Podľahni láske

